
Între două şiruri de dealuri, ca nişte piepturi uriaşe, 
apele Târnavei se scurg domoale, încolăcindu-se printre 
luncile pe care le străbat, parcă obosite de atâta amar de 
drum. Primăvara, Târnava e răutăcioasă şi se învolbură 
fără astâmpăr peste maluri. Vara, descreşte. Ici-colo, 
răsar prunduri care înghesuie apele de crezi că ar vrea să 
le sugrume. Sunt domoale apele Târnavei. Domoli sunt şi 
oamenii satelor de pe cele două maluri. Până şi timpul e 
ca omul acolo. Iarna, crivățul nu-şi poate face de cap, ca 
la câmpie. Se izbeşte boncăind şi îşi rupe dinţii în lutul 
gălbui-auriu al dealurilor. Primăvara, ploile multe cu bob 
mărunt spală zgura iernii şi croiesc pârâiaşe sprintene, 
spre bucuria copiilor, care aşază pe pârâiaşe morişti 
făcute din coceni de porumb. Vara are o dulceaţă a cei. 
Dimineţile răcoroase, cu rouă multă, dau iz de prospeţime 
zilei călduţe. Mirosna de fân şi de flori de câmp te învăluie 
ca o alintare. Pământurile acoperite cu bucate sănătoase 
înaintează voiniceşte pe sub dealuri şi pe sub margini de 
păduri, iar sus, pe spinările dealurilor, în locurile lipsite 
de păduri, viile pârguite sunt parcă gata să nască 
ciorchini grei, verzi-aurii. 

Târnava Mică îşi poartă apele tăcută, călătorindu-se 
printre dealuri cu pământ bun, mângâindu-le în trecere 
ca pe nişte prieteni vechi. Târnava Mare, domoală şi 
cuminte, se întâlneşte cu singura fiică de bătrânețe în 
apropierea Blajului, şi revederea lor are în ea o alintare 
fără zgomote, fără gesturi inutile. E întâlnirea dintre 
mamă şi copil, care cuprinde în îmbrăţțişarea largă 
întreaga poezie a gestului matern. Îmbrăţişate astfel, se 
duc spre Mureş fără grabă, fără nimic pripit, ca o familie 
care se adună seara în sălaşul ei. 

Târnava Mică, Târnava Mare şi Mureşul închid între 
ele un patrulater încărcat cu vegetaţie bogată, care 
sporeşte înzecit farmecul acestor pământuri. 


Cam la jumătatea distanţei dintre Blaj şi târgul 
Teiuş, două sate atât de vechi încât nu ne putem închipui 
locurile acelea fără ele, sunt despărțite de o luncă în 
formă de uluc, prin care Târnava Mare înoată voiniceşte 
într-un ultim efort, înainte de întâlnirea cu Mureşul. În 
dreapta, Cisteiul-Românesc, înşirat pe sub piepturile 
dealurilor Hoanca şi Căpud, în lungul unei şosele vechi, 
pe care istoria a pomenit multe mişcări de oşti. În stânga, 
satul Obreja, născut în jurul unui castel cu ziduri albe, 
cu metereze înalte, cu parc imens de arini, de brazi aduşi 
cine ştie de pe unde, de ulmi şi arțari, de fagi şi salcâmi 
băştinaşi. 

Pe la anul 1593, castelul, reclădit pe cheltuiala 
baronului Albert de Szentivâni, fusese mistuit în parte de 
focul pus aici în timpul unei răscoale a acestor domoli 
băştinaşi. Un an mai târziu, în urma unor întâmplări 
învăluite în taină, baronul vându castelul dimpreună cu 
satele Obreja, Cisteiul-Românesc, Bucerdea-Grânoasă, 
Crăciunelul-de-Jos, Mihalțul şi Peţălca. Adică o moşie de 
peste douăzeci şi cinci de mii de iugăre, pe care lucrau 
aproape două mii de iobagi români, cuprinşi în perimetrul 
acelui patrulater înconjurat de ape. 

La plecarea baronului, locuitorii acelor sate se 
strânseseră în curtea mare, având a-şi lua rămas bun de 
la vechiul stăpân şi a se închina cu smerenie celui nou. 
Veniseră îmbrăcați după puteri - cu pălării mari, 
decolorate, în ale căror panglici flăcăii prinseseră colilie şi 
flori de câmp, cu hainele cârpite frumos —, lăsând la o 
parte mai bine de jumătate dintre ei, care avură curajul 
să se apropie desculți, cu călcâiele crăpate, crăpate, cu 
feţele trase şi neîngrijite de multă vreme. În curtea mare, 
străjuită de ziduri înalte, din care tăriile timpului 
muşcaseră adânc, se formase un careu pestriţ, 
cuprinzând soldați şi slujitori. Lângă treptele de la 
intrarea principală a castelului, vreo zece curteni 
transpirați sub  mătăsurile şi postavurile grele se 
aşezaseră după importanţă şi bogăţie, având întipărit pe 


față acel zâmbet caracteristic ocupaţiei. În fruntea lor se 
afla vărul domnului baron, care, potrivit rangului, afişase 
un zâmbet mai gros. 

Mulțimea şedea pe lângă ziduri în mare 
neorânduială, cu acea indiferență de totdeauna la 
schimbarea stăpânilor, neavând probleme în privința 
gradelor şi avuţiei sau importanței. Doar un observator 
dibace ar fi remarcat poate că fetele şi femeile îşi 
ocupaseră pozițiile cele mai favorabile. Şi poate ar mai 
fost de notat că poporul nu se împărțise pe sate, aşa cum 
ar fi fost destul de firesc. Frumoasele fete ale Cisteiului, 
cu comânacele lor mari de paie peste părul bogat, cu iile 
cusute în arnici negru, cu cătrințele prinse pe şolduri 
puternice, se amestecaseră în gloată, iar oştenii, orbiți de 
soare şi încinşi de alămurile multe, încercau zadarnic să 
le descopere. Voinicii flăcăi ai Mihalţului, coborâtori din 
neamuri de ciobani, cu pălăriile aşezate hoţțeşte pe 
sprânceană, rămăseseră undeva în urmă. Lucru destul de 
neplăcut pentru doamnele de la curte, sătule de soții lor 
cam dospiţți, dornice de peisaje mai verzi. 

În mijlocul acelui careu, Szentivâni îşi bătea cizmele 
elegante cu o cravaşă aurită la mâner, aşteptând să se 
facă linişte deplină, pentru a rosti poporului cuvintele de 
rămas-bun cuvenite. Era speriat de-a binelea. Trecuse 
prin atâtea în ultimul an, încât nu s-ar fi mirat dacă ar fi 
căzut asupra lui o ploaie de săgeți, aşa din senin. Când se 
împliniră toate cu bună rânduială, baronul se întoarse 
către un tânăr înalt, cu părul galben-roşcat, cu privirea 
blândă, prietenoasă, aşteptând un semn. Acesta era noul 
stăpân. Tânărul aplecă fruntea uşor, iar baronul îşi drese 
glasul pițigăiat. 

Poporul şi curtenii se priviră în linişte. Nu luară în 
seamă cuvintele lui Szentivâni, ci se studiară unii pe alții 
cu disprețul adunat în timp. 

Când femeile şi copiii aruncară flori pe trăsura gata 
de plecare şi aşternură alte flori în fața cailor, baroneasa 
avu un schimb de cuvinte destul de aspru cu soţul ei. 


- Te-ai grăbit să vinzi, domnule. lată că supuşii 
domniei-tale nu sunt cine ştie ce fioroşi. Poate nu ştii că 
cine vinde chiar mai scump decât merită e totdeauna 
păcălit, fiindcă obiectul acela nu-i va mai aparține 
niciodată. 

Auzind acele vorbe, ofițerii şi soldaţii se traseră în 
grabă din preajma trăsurii, iar baronul Szentivâni 
bombăni supărat: 

-— Credeam, doamnă, că în privința vânzării, noi doi 
ne-am înțeles încă de luna trecută. 

- Noi doi nu ne-am înţeles niciodată, domnule. 

Pentru o căsnicie ca a lor, de peste douăzeci de ani, 
schimbul de cuvinte era destul de rezonabil şi, spre lauda 
lor, el nu se întinse mai departe, cu toate că cei doi soți 
aveau pregătite mai de mult unele vorbe mai tari. 

Plecară. În urma lor stărui multă vreme o roată mare 
de praf. Szentivâni mărunt, chel, cu mustața mare, în 
furculiță, cu picioarele subțiri ca de lăcustă se pierdu în 
fundul trăsurii printre pernele şi dantelele baronesei. 
Nişte dantele mari, care acopereau cu toată cinstea cele o 
sută douăzeci de ocale, cuprinse în totalitatea lor sub 
numele de Maria-Florența de Szentivâni. 

Jalea iobagilor nu fusese prea mare. Mai degrabă, pe 
foştii supuşi îi cam durea în cot de schimbarea 
stăpânilor, şi Szentivâni observase lucrul acesta. Începu 
totuşi să se îndoiască în sinea lui că procedase bine 
vânzând frumosul domeniu pe care îşi petrecuse o bună 
parte din viață. Dar îndoiala marelui nobil ţinu până când 
trecu Mureşul pe un pod plutitor. Când răzbiră caii pe 
mal în sus, trăsura se rupse în două, iar partea din spate 
dimpreună cu baronul şi baroneasa năvăli cu toată 
nădejdea în apa nămoloasă. Gărzile şi slujitorii grăbiră 
să-i scoată, observând că frumusețea de trăsură fusese 
tăiată cu osie cu tot şi dichisită astfel, să țină până la 
prima hurducătură mai mare. 

După acest necaz, baroneasa reveni la sentimente 
mai bune față de soțul ei, iar la foştii supuşi se gândi 


printre nişte înjurături delicate, femeieşti, din care nu 
lipsiră paştele şi grijaniile şi încă vreo câteva atât de noi şi 
de măiestre, încât soldaţii uitară de treburile lor şi se 
grăbiră să le memoreze, pentru a face impresie cu ele la 
timpul cuvenit. 

Baronul scuipă fericit noroiul care-i umpluse gura. 
Chestia cu tăiatul trăsurii era cea mai bună dovadă a 
perfidiei foştilor supuşi. Parcă îi părea rău că nu băuseră 
ceva mai multă apă. Ori să se fi schilodit amândoi niţel, 
sau eventual numai doamna, socotind că în felul acesta i- 
ar fi luat piuitul augustei sale soții, în fața căreia se 
căznea de peste douăzeci de ani să-şi arate calitățile de 
bun cunoscător al firii oamenilor. lar pentru că se 
potrivise de data aceasta un prilej cum nu se putea mai 
nimerit, îşi îngână consoarta maimuțărindu-se: 

- Te-ai grăbit să vinzi, domnule. lată că supuşii 
domniei-tale nu sunt chiar atât de fioroşi. 

Auzind asemenea batjocură, nobila doamnă uită 
pentru a doua oară că nu sunt singuri, tăbărând cu gura 
asupra lui şi cu un capăt de lemn care, dacă îşi nimerea 
ținta, baronul Szentivâni, mare cavaler al Stelei cu două 
spade, al Crucii cu două stele şi al Stelei cu spadă şi 
rubine, ar fi avut de făcut doar o simplă formalitate 
pentru a-şi încrucişa mâinile pe piept, cu toată evlavia. 

Speriată de ceea ce era să se întâmple, baroana vorbi 
ceva mai potolit şi multe din ce avea de spus le opri 
pentru altă ocazie, mai fericită, amintind doar câteva 
lucruri mărunte: 

- Halal, baron! Ai ajuns de râsul iobagilor. De 
pățania noastră va râde întreaga Transilvanie şi să de 
Dumnezeu să rămână lucrurile numai aici, să nu ne 
facem de râs în întreg Apusul! 

— Aiurea! zâmbi Szentivâni. Cine naiba ne cunoaşte 
pe noi în Apus? 

Obrajii baroanei se roşiră de mânie. Privirile i se 
rotiră după ceva bun de aruncat. Negăsind nimic la 
îndemână, se gândi amărâtă la prostia soțului. Povestea 


cu Apusul o aruncase doar aşa, ca să facă impresie 
asupra ofițerilor din suită. 

- Doamne, ce zile! se tângui ea. Ce bărbat! Trimite, 
domnule, oştenii îndărăt, să-i pună în fiare pe ticăloşi ori 
să-i jupoaie de vii! 

- Ba să mă ferească Dumnezeu de asemenea 
nechibzuință! spuse cu hotărâre Szentivâni. După câte 
lucruri ştiu eu, să ne mulțumim că am scăpat cu atât. 
Crezi că anul trecut iobagii s-au răsculat de florile 
mărului? Douăzeci de ani am avut linişte, şi uite că, aşa 
din senin, au dat foc hambarelor şi castelului. Ce i-a 
îndemnat să se răscoale? Doar anul trecut n-am fost mai 
rău şi nici mai bun decât în alţi ani. În două rânduri s-a 
tras cu pistolul asupra mea, iar slujitorii nu au aflat nici 
o urmă. Acum trei săptămâni am găsit un cuțit înfipt în 
masa mea de lucru. Lângă el se afla o scrisoare. Doamne, 
ce scrisoare! Mi se aducea la cunoştinţă că voi muri 
îngropat de viu la marginea râpei care dă spre Târnava. 
Asta nu o mai putem pune pe seama iobagilor. Se 
urmăreşte ceva ce nu pot pricepe momentan. Am întărit 
paza cu oştenii aduşi pe bani grei de la Alba-lulia. În 
două săptămâni au dispărut fără urmă şaptesprezece 
dintre ei. Sunt fericit că am vândut. Şi voi fi şi mai fericit 
în clipa când voi ajunge în Alba-lulia, departe de locurile 
acestea primejdioase. Contele Hans Beckembauer e tânăr. 
Să se descurce el cu aceşti oameni. 

— Ai fi putut şi domnia-ta să te descurci dacă îi țineai 
în chingă pe iobagi, îl contrazise Maria-Florența. 

- Dar aici nu-i vorba numai de iobagi, se înfurie 
baronul. Ai auzit de Costache Caravană, de Ducu cel Iute 
sau de Chirilă Zece Cuţite? Ai auzit. Sigur că ai auzit. 
Numele lor e cunoscut la Buda, la Viena, la Praga şi chiar 
la Constantinopol. În Alba-lulia se plăteşte pe capul 
fiecăruia dintre ei o sută de ducați. La Constantinopol şi 
la tătari — greutatea lor în aur. 

— Şi ce tot îmi spui mie de ei? se oțări baroana. 

- Pentru că în ultima vreme au fost văzuți prin 


locurile acestea. lar când apar ei, până şi Sigismund 
Bâthory, cât e el de principe al Transilvaniei, îşi dublează 
gărzile palatului. 

- Să le fie de bine! Ei cu ale lor, noi cu ale noastre. 

- Mă rog, să le fie! Dar tare mi-e teamă că aceşti lotri 
au venit cu gândul să-mi primejduiască viața şi să mă 
prade! 

- Fugi, domnule, d-aicea! râse baroana. Până azi nu 
am auzit să fie legate de numele acestor oameni anumite 
prădăciuni. Să nu crezi că nu ştiu şi eu câte ceva. S-a 
găsit un neisprăvit ca Sigismund Báthory să pună preț în 
aur pe viața acestor viteji, în loc să le trimită daruri 
pentru că au băgat spaima în turci şi tătari, care sunt 
groaza noastră de toate zilele. Aşa că nu văd de ce ţi-ar fi 
teamă de ei. 

- Uiți, doamnă, că Ducu cel Iute l-a omorât pe 
contele Bindâcz, favoritul principelui. 

- Pramatia aia? întrebă cu dispreț Maria-Florența. 

- Pramatie-nepramatie, era conte. 

- Ei, asta-i! La ce se pricepe ăsta decât să găurească 
piepturile cunoscuților şi necunoscuţilor? Toată ziua 
umbla cu sabia în mână, căutând gâlceavă. A avut el ceva 
pe suflet dacă s-a ostenit Ducu tocmai de la Dunăre să 
vină până aici şi să-l trimită pe lumea cealaltă. 

— Chirilă Zece Cutite i-a omorât pe solii turcilor chiar 
în Alba-Iulia, la doi paşi de reşedinţa principelui. Dacă 
vrei să iei apărarea unui asemenea tâlhar care-i atacă pe 
trimişii paşnici ai unui stat, eu nu mai am nimic de spus. 

Baroana îşi privi soțul cu acea blândeţe pe care le-o 
acorzi copiilor neştiutori. 

— Atât de paşnici încât nu s-au sfiit să ardă un sat de 
munteni, aflat în drumul lor. De fapt, nu voiam să-ți 
răspund. Mă gândeam, doar, ce fel de om e acel Chirilă, 
dacă principele, cu toată armata lui şi cu toată poliția lui, 
nu a fost în stare să-l dibuie. 

Tăcură. Între timp, slujitorii dreseseră trăsura. 
Soarele scăpăta. Departe, pe sub pădurea Zăreşului, 


ultimele raze aruncau printre copaci pete mari de lumină, 
care se târau după soare, coborând şi urcând pe culmile 
dealurilor, furişându-se prin rarişti, dând strălucire 
pentru o clipă râpelor cu vegetaţie bogată. 

Sus către creastă, adăpostit sub ramurile unui fag, 
un bărbat înalt, cu picioarele lungi încălțate în cizme din 
piele de căprioară, acoperit până aproape de genunchi cu 
o haină de postav largă la talie, urmări o vreme cu 
privirea drumul trăsurii lui Szentivâni. Părea să aibă cel 
mult treizeci de ani. Fața aspră, cu pielea tăbăcită de 
vânturi şi de soare, era încadrată de o barbă scurtă, 
bpălaie. Buzele subțiri întăreau asprimea feței. Doar ochii 
mari estompau oarecum severitatea chipului. Calul, 
rămas liber, muşca lacom din iarba grasă, dar răgazul fu 
destul de scurt. Bărbatul prinse frâul şi porni înaintea 
calului pe o potecă ce cobora în pantă dulce, încolăcindu- 
se printre copaci până pe malul Mureşului. Omul era 
Chirilă Zece Cuţite. 

Într-o sâmbătă seara, pe la sfârşitul primăverii 
anului 1594, un călăreț îmbrăcat cu destul de puţină 
eleganţă trase la hanul Butoiul Tămăduirii, aflat în mijloc 
de pădure, cam la un sfert de ceas călare de cetatea 
Sighişoarei. Doi slujitori ieşiră în întâmpinarea străinului 
şi apucară calul de căpăstru. 

Dacă hainele călărețului erau lipsite de eleganţă, 
începând cu pelerina decolorată şi terminând cu cizmele 
grosolane, în schimb, calul arăta de departe că aparține 
unei rase din cele mai bune. Şaua, cu toate că nu era 
bătută în ţinte de aur sau de argint, se vedea după 
lucrătura îngrijită că este a unui om de gust. Cât despre 
arme, oricine s-ar fi oprit în loc să le admire. Pistoalele de 
la brâul călărețului aminteau faima unor vestiți armurieri 
din Renania, iar sabia, fără multe înflorituri, purta încă 
gravura minusculă, dar atât de cunoscută a fraților 
Carnieri din Genova. 

Observând asemenea minunăție de cal, hangiul 
cobori cele câteva trepte de la intrarea hanului şi ieşi în 


întâmpinarea acelui necunoscut, făcând unele plecăciuni 
adânci. Călărețul, foarte palid la față, se prăbuşi din şa în 
braţele hangiului, care văzu cu mirare şi emoție că e rănit 
la piept. Slujitorii lăsară calul şi se repeziră să-l ducă pe 
rănit într-una din încăperile hanului. Dar, cu un efort, 
străinul reuşi să-şi biruie slăbiciunea, înlăturând 
ajutorul. 

Părea să aibă cam douăzeci de ani, cu toate că barba 
nerasă de multă vreme şi pletele lungi, neîngrijite, ar fi 
putut să-i dea un aer de mai adâncă maturitate. 

— Sper să ai o cameră bună, spuse pe un ton carei 
se păru hangiului al unui mare senior. 

- Am, înălțimea-ta. Am chiar şi mai multe. Se 
întâmplă că tocmai acuma să nu ne înghesuie muşteriii. 
Dacă domnia-ta ar binevoi să poruncească în această 
privință, odăile sunt la alegere. Sus, încăperile sunt astfel 
potrivite încât soarele de dimineaţă să le scalde cu razele 
lui pe cele de la răsărit, iar cele de la apus au tainul lor 
de lumină de la soarele de după prânz. Nu le aduc laudă, 
însă mulți boieri cu vază mare s-au tămăduit aici de gută, 
de țâfnă şi bojoci. lar cei care nu şi-au aflat leacul, 
nimerind la noi prea târziu, au închis ochii cu zâmbetul 
pe buze, fericiți că se izbăvesc în asemenea izvor de 
lumină. Jos sunt câteva încăperi mai mari, cu odăile 
pentru slujitorii călătorilor. Trag nădejde că oamenii 
domniei-tale se află în drum spre noi. 

- Rămâne la alegerea ta, hangiule! murmură 
necunoscutul, făcând un efort să-şi biruie slăbiciunea şi 
trecând cu bună-ştiință peste observaţiile acestuia 
privitoare la presupuşii lui însoțitori. 

- În cazul acesta, aţi judecat cum nu se poate mai 
bine. Poate că slujitorii domniei-tale vor sosi în curând cu 
bagajele. 

- Nu. Nu vor sosi, răspunse necunoscutul. Sunt 
singur. 

Hangiul porunci slujitorilor săi să adape calul şi să-i 
dea grăunțe, apoi se grăbi să-l conducă pe oaspete către 


aripa de sud a clădirii. Cavalerul se prăbuşi peste 
aşternutul curat şi rămase aşa câteva clipe. Hangiul 
aştepta nehotărât. Nu-i plăceau răniții care picau la han 
aşa din senin. De obicei, aceştia aduceau tot felul de 
necazuri, fie din partea autorităților, fie din partea unor 
presupuşi urmăritori. Ba se mai întâmpla ca unii 
singuratici din aceştia să-şi dea sufletul la han şi să nu-i 
reclame nimeni pentru îngropăciune. Îşi aminti apoi de 
calul tânărului şi de arme. Cu asemenea avere clientul 
putea să moară în toată liniştea. 

— Îndrăznesc să cred că nu aveţi o rană prea adâncă, 
iscodi cu umilință. 

- Nu. Rănile sunt un fleac. Mai mult nişte zgârieturi. 
Mă supără niţel, dar peste două zile, cu leacurile pe care 
le am, se vor închide fără îndoială. De fapt, sunt mai mult 
obosit decât rănit. Au trecut multe ceasuri de când nu am 
mai coborât din şa. 

- Poate că ar fi bine să chemăm pe cineva să vă 
oblojească. Sau poate că am fi în stare să dăm de ştire 
familiei domniei-tale, printr-un curier bun. 

Cavalerul zâmbi aspru. Duse mâna la buzunar şi 
scoase de acolo un inel frumos de argint, pe care un 
meşter priceput gravase o frunză de stejar. 

- Cunoşti semnul acesta? 

Hangiul privi o clipă frumoasa bijuterie şi întreaga 
lui purtare se schimbă ca prin farmec. 

- Sunt cu totul în voia domniei-tale, spuse domol. 
Aştept doar porunci. 

- Foarte bine! murmură cavalerul. În buzunarul 
pelerinei ai să găseşti nişte rădăcini. Fierbe-le! Dacă 
adorm, trezeşte-mă şi dă-mi să beau zeama aceea! 
Pisează rădăcinile fierte! Pune totul pe foi de pătlagină şi 
aşează-le pe răni! Să-mi faci nişte feşi bune, care să țină 
în cazul că va trebui să plec la drum! Să nu uit: nimeni 
din afara hanului nu trebuie să ştie că se află aici un 
rănit. 

- În privinţa asta să nu aveţi griji. Slujitorii mei sunt 


oameni de mare încredere. Dar poate că ați fost urmărit. 

- Se prea poate. Oştenii lui Sigismund Báthory mi- 
au pierdut urma de câteva ceasuri. Nădăjduiesc să nu o 
găsească prea iute. 

Proprietarul hanului rămase pe gânduri. 

- Cred că întâi va trebui să vă oblojim rănile. Pe 
urmă, să dormiţi până către ziuă. Înainte de ivirea zorilor 
am să vă conduc la un bordei aflat în hățişurile pădurii. 
Acolo nu vă găseşte nimeni. 

- Nu e rău! la spune, mai sunt călători în han? 

- Nu, domnule. Adică, ar fi o singură persoană, fără 
importanță. Chiar deasupra acestei încăperi locuieşte o 
doamnă între două vârste. Cred că a fost o mare 
frumusețe la vremea ei. Obrazul i-a rămas încă tânăr. 
Doar părul îl are aproape alb. Pare o femeie de rang ales. 
Ziua nu iese din odaie. În schimb, seara face plimbări 
lungi prin împrejurimi. De fapt, rar mi-a fost dat să văd o 
femeie care trage la un han lipsită de însoțitori. 

Hangiul tăcu. Musafirul adormise şi respira agitat. 
Sus, într-o cămăruţă frumos mobilată, o femeie înaltă, cu 
fața tânără şi prelungă, cu părul cărunt adunat cu grijă 
în coc, se plimbă îngândurată, până târziu. Prin uşa 
balconului, rămasă deschisă, pătrundea un aer călduţ cu 
miros de brazi. Departe în noaptea luminoasă, femeia 
urmări contururile cetății Sighişoarei, care se profila cu o 
pată mare, întunecoasă şi stranie. 

Tânăra femeie se dezbrăcă fără grabă. După ce-şi 
unse fața cu o alifie de noapte, se strecură în aşternut. 
Un timp, se gândi la călătorul acela de jos. Îi remarcase 
venirea, stând ascunsă după draperia de catifea a uşii 
dinspre balcon. Ochiul ei ager descoperise că omul e 
bolnav sau în orice caz foarte obosit. 

Trecuse de miezul nopții. Cinci călăreți învăluiți în 
pelerinile lor îşi strecurau caii în jurul hanului, cu multă 
fereală. Nimeni nu simți apropierea lor. Butoiul 
Tămăduirii şi locatarii lui se aflau cufundațţi în acea dulce 
toropeală tihnită, când toate socotelile zilnice rămân 


suspendate până la apariția zorilor. Descălecară şi o 
luară fără grabă spre aripa de sud. 

Doamna Cociuban, cunoştinţa noastră de la etaj, 
auzi un trosnet puternic. Apoi, liniştea nopții fu curmată 
cu focuri de armă, la care răspunse un țipăt de moarte. 
Zăngănitul de arme şi tropăiturile păreau din ce în ce mai 
înverşunate. 

- Pe toți dracii! spuse doamna Cociuban. Domnul de 
jos are musafiri nepoftiți. 

Se dezbrăcă iute, şi dacă o privire indiscretă ar fi 
urmărit-o pe acea simpatică doamnă ar fi remarcat cu 
toată mirarea că sub cămaşa de noapte dantelată se 
ascundea un tânăr de cel mult douăzeci şi cinci de ani şi 
că pantalonul şi bluza bărbătească îi vin parcă turnate. 
Cămaşa de noapte şi cocul bogat rămaseră pe aşternutul 
călduț, iar stăpânul lor încălecă balustrada şi ateriză fără 
prea mult zgomot pe terasă. În odaie, lumânările din 
sfeşnic erau aprinse. Poate că locatarul le uitase aşa. 
Omul, îmbrăcat doar pe jumătate, se apăra greu 
împotriva a patru bărbați care, după îmbrăcăminte şi 
după semnele pe care le purtau, făceau parte, cu 
siguranță, din armata de mercenari ai principelui 
Transilvaniei. Cei patru atacau strâns, dând lovituri de 
sabie puternice, furioşi peste măsură, văzând că al 
cincilea camarad zace fără suflare pe duşumea. 

Cociuban scoase din buzunar o basma colorată. Cu 
ajutorul cuţitului, făcu două găuri pentru ochi, apoi şi-o 
potrivi pe față, ca o mască din cele mai bune. Isprăvi 
lucrarea în grabă, împinse uşa cu umărul şi strigă: 

- Hei, la mine, domnilor! 

Surprinşi de apariția tânărului, oştenii rămaseră o 
clipă descumpăniți. Dar, văzându-l doar cu un cuțit în 
mână, se repeziră asupra lui cu săbiile, convinşi că-l vor 
scoate uşor din luptă. Cociuban sări sprinten în spatele 
unei mese. Cuţitul zbură bâzâind subţire şi se înfipse în 
pieptul celui mai apropiat. Oşteanul se prăbuşi, parcă 
mirat de asemenea întâmplare. Cu o mişcare 


îndemânatică, tânărul răsturnă masa grea de stejar şi, 
dintr-un salt, culese de pe jos sabia celui căzut. 

Soldații se opriră surprinşi. Un bărbat voinic, 
bărbos, cu o cicatrice mare pe obraz i se adresă 
tânărului: 

- Domnule, omul pe care îl aperi e urmărit pentru 
multe nelegiuiri. Numele lui e Ducu cel Iute. Pe căpățâna 
lui s-a pus preţ o sută de ducați. Amestecul dumitale a 
costat vița unui slujitor al principelui Transilvaniei. Te 
somez să predai sabia şi cuţitele pe care le porți la brâu! 
Dealtfel, o trupă întreagă va sosi aici din moment în 
moment, şi numai o supunere totală ți-ar mai putea salva 
poate viața. Dă-mi sabia! 

- Oh, în privința mea să nu vă faceți griji! răspunse 
Cociuban. Veniţi să o luaţi, domnul meu, dar vă previn că 
mă pricep să umblu cu o sculă bună. În ceea ce-l priveşte 
pe domnul acesta, mi se pare mai degrabă că e un mare 
viteaz. Aşa bolnav cum e, şi luat din somn, văd că l-a 
doborât pe unul dintre însoțitorii domniei-tale şi a ținut 
piept celorlalți. Iar cinci împotriva unuia mi se pare un 
atac lipsit de glorie. Cred că cel mai nimerit ar fi să o luați 
din loc până mai am puţină răbdare. 

Ochii bărbosului scânteiară de mânie. Înaintă încet, 
ca o pisică asupra şoarecelui. Unul dintre soldați încercă 
să se strecoare pe lângă zid, cu gândul de a-i cădea în 
spate. Cociuban trecu fulgerător sabia în mâna stângă. 
Dreapta se mişcă parcă leneş. Cuţitul zbură, ca o lăcustă, 
pe distanța aceea scurtă de câţiva paşi. Soldatul se 
încovoie brusc şi încercă zadarnic să se agațe de perete. 

Bărbosul făcu un pas îndărăt, peste măsură de 
uimit. Mascatul părea un adevărat diavol. 

- Vei da socoteală pentru cei doi soldați! strigă, 
încercând să-şi potolească mânia. Întreg ţinutul e 
împânzit cu oştile principelui. 

-  Domol, prietene! i-o reteză Cociuban. Cu 
amenințările n-ai să reuşeşti nimic. Încearcă mai degrabă 
să mă convingi că domnul acesta e cu adevărat un 


nelegiuit. Pentru ce fapte se află sub urmărire? 

- Nu-i ştiu păcatele trecute, spuse bărbosul 
sprijinindu-se în sabie. Dar măcar pentru ultimul merită 
să atârne în spânzurătoare. Sunt două zile de când a 
atacat o solie a principelui Transilvaniei. 

- Câţi oameni cuprindea solia? 

- Patruzeci. 

- Măi să fie... râse Cociuban. Unul contra patruzeci? 
Asta e prea de tot. 

- Nu era singur. Îl însoțeau domnii Costache 
Caravană şi Chirilă Zece Cuţite. 

- Puțin, domnule. 

- Puțin, dacă ar fi oameni obişnuiţi. Dar aceşti 
domni se pricep la tot felul de pehlivănii. 

- Mă rog! Şi câți au omorât din solie? 

- Nici unul. 

- Păi, în cazul acesta nu i se poate imputa mare 
lucru. 

- Dacă ar fi numai atât, aşa am spune şi noi. Din 
păcate, solia purta o scrisoare către sultanul turcilor. 

- Ia te uită! se miră Cociuban. Principele, după câte 
ştiu eu, se laudă că ar fi apărătorul creştinilor, dar poartă 
scrisori cu sultanul. În sfârşit, spuneai că solia avea o 
scrisoare. Asta înseamnă că în momentul de față nu o 
mai are. 

- Întocmai, domnule. 

- Încep să înţeleg. Domnii Caravană, Ducu şi Chirilă 
sunt noii stăpâni ai scrisorii. 

— Aşa este. 

- Drace! Felicitări, domnule Ducu! 

Proprietarul odăii de la parter se înclină zâmbind. 

Bărbosul şi tovarăşul lui nu păreau prea zoriți. 
Cociuban înțelese. Omul se lungea la vorbă, sperând să-i 
sosească întăriri. 

- Cred că e timpul s-o luați din loc, propuse tânărul. 

- Suntem oşteni, domnule, i-o întoarse bărbosul. 

- Atunci, nu mai rămâne decât să vorbească armele. 


Domnule Ducu, te simți în stare la o partidă de scrimă cu 
soldatul de colo? 

- Fără îndoială. Rănile mele sunt nişte simple 
zgârieturi. 

Bărbosul nu era un fricos. Mai degrabă părea să facă 
parte din acei oameni bravi, care-şi cunosc datoria până 
la capăt. Se năpusti cu sabia asupra lui Cociuban, lovind 
năprasnic, hotărât să termine repede cu el. 

- Domnule, remarcă tânărul în timp ce para o 
lovitură dată de sus, am convingerea că sunteți un 
spadasin bun. Să ştiţi însă că genul acesta de lovitură e 
demodat, şi la un răspuns corect puteți să vă pierdeţi 
echilibrul. 

Săbiile se încrucişară cu zgomot scurt, iar în clipa 
următoare omul se descumpăni brusc, aşa cum 
prevăzuse Cociuban, şi se abătu asupra uşii terasei, care 
cedă la presiune. Sări sprinten în picioare, cu toate că 
izbitura îi cam luase piuitul, schiță un nou atac, dar 
chiar atunci, ultimul dintre camarazii lui se prăbuşi, 
scăpând un blestem. În faţa acelei situaţii, bărbosul 
încălecă sprinten balustrada terasei. Curând, se auzi în 
noapte tropotul calului său. 

- Vă mulțumesc, domnule! spuse foarte simplu Ducu 
cel Iute. Fără ajutorul vostru, aş fi căzut în mâinile 
acestor oşteni. Nu ştiu cine sunteți, şi dacă nu doriți să 
se afle, înseamnă că aveți unele temeiuri care vă privesc. 
Adică, vă cunosc, urmă zâmbind. Sunteţi un mare 
luptător. La aruncarea cuţitului ştiu un singur om 
priceput în partea de răsărit a Europei. E vorba de 
prietenul meu, Chirilă Zece Cuţite. Nimeni nu l-a văzut 
vreodată greşindu-şi ținta. Am mai auzit despre un mare 
aruncător cu numele de Cae Indru. Se spune că ar fi 
murit într-o împrejurare lipsită de glorie. Domnia-ta cred 
că îi egalezi pe amândoi. În privinţa mânuirii sabiei, unii 
spun că prin părţile noastre se cunosc doar vreo două 
sau trei nume mari. Unul ar fi părintele Grasa, un popă 
iezuit, pripăşit la curtea din Alba-lulia. Al doilea ar fi un 


oarecare Perisini Roco, venețian ori genovez, stabilit în 
cetatea Bucureştilor. 

— Al treilea, dacă nu primul, ar fi Ducu cel Iute, râse 
Cociuban. 

- Poate, răspunse acesta cu modestie. În orice caz, 
domnia-ta eşti un foarte bun spadasin. Aş zice cam încet 
în mişcări, datorită eleganţei pe care le-o imprimi. 

Îşi strânseră mâinile. Ducu observă cu mirare că 
mâna necunoscutului, delicată, cu degetele lungi şi 
subțiri, s-ar potrivi mai bine unei femei. 

- Noapte bună, domnule Ducu! spuse Cociuban 
grăbit. Am auzit multe lucruri bune despre dumneata şi 
mă bucur că ne-am cunoscut. Poate că nu ar fi rău să 
părăseşti hanul cât de curând. Până la Sighişoara, un 
călăreț bun ajunge în cincisprezece minute. Şi cu 
cincisprezece minute înapoi, înseamnă că, în cel mult o 
jumătate de ceas, Butoiul Tămăduirii va geme de oştenii 
lui Sigismund Bâthory. 

După acele vorbe, rostite în grabă, Cociuban sări 
peste balustradă, pe acelaşi drum pe care plecase 
bărbosul, şi se mistui în noapte. 

Hangiul bătu curând în uşa lui Ducu, mai mult de 
formă. Fără să mai aştepte răspunsul, năvăli în odaie. 
Auzise întreaga luptă, dar nu îndrăznise să-şi părăsească 
încăperea până când simţise că liniştea a pus iar 
stăpânire pe han. Se uită cu groază la cei patru oşteni 
ucişi. Apoi, privirea i se mută la musafirul său. 

- Domnia-ta singur ai făcut isprava aceasta, 
domnule? 

Ducu râse aspru. 

- Nu, prietene. Dumnezeu mi-a trimis un înger 
păzitor. Tu ai văzut vreodată îngeri? Păcat! Ăsta seamănă 
cu arhanghelul Gavriil. Până mai adineauri credeam că 
nimeni în lumea asta nu e mai priceput la aruncarea 
cuțitului decât prietenul meu Chirilă. Acum, ştiu că se 
mai află unul. 

Hangiul rămase totuşi convins că musafirul isprăvise 


de unul singur cu oştenii. Cuprins de o adâncă admiraţie, 
îi ceru iertare că-l supără în puterea nopţii, iar după ce-şi 
concedie oamenii cu un gest, spuse iute: 

- Dacă într-o jumătate de ceas mai sunteți aici, mi-e 
teamă că va fi prea târziu să mai aveţi vreo scăpare. 

Îşi lăsă musafirul să se îmbrace şi se repezi afară să 
pună şaua pe cal. Cam la jumătatea scărilor se întâlni cu 
doamna Cociuban. Vocea ei plină de groază îl scoase din 
sărite. 

— Ce se petrece aici? Sunt speriată de moarte. Am 
auzit împuşcături şi ţipete. Ah, Doamne, sper că suntem 
în siguranţă! 

- În cea mai deplină siguranță, se încruntă hangiul. 
Duceţi-vă în odaia dumneavoastră şi nu mai deschideţi 
uşa până la ziuă! 

O lăsă plângând şi alergă la grajd, murmurând 
nedumerit: 

— Aseară îmi era teamă să tuşesc înspre el, să nu-l ia 
vântul. Cine l-ar fi crezut în stare să căsăpească patru 
oşteni obişnuiţi cu încăierările? 

Cociuban încuie uşa cu zăvorul şi aşteptă în umbra 
perdelei. După puţină vreme îl auzi pe Ducu depărtându- 
se în direcția Braşovului. Îşi puse nişte moaţe în părul 
bogat, iar când urechea lui prinse zgomot uşor de tropot, 
se întinse zâmbind în aşternutul călduț. Uşile hanului 
fură trântite pe rând cu zgomot mare. Doamna Cociuban 
auzi după o vreme cum geme scara sub greutatea unor 
cizme. 

— Aici locuieşte o femeie, spuse hangiul. Pare o 
doamnă de neam ales, chiar dacă nu dispune de 
însoțitori. 

- Vom vedea, răspunse o voce groasă. 

Oştenii nici nu încercară măcar să bată în uşă. O 
smuciră puternic, dar zăvoarele nu cedară. Aceeaşi voce 
groasă se auzi din nou: 

- Hei, descuie, doamnă! În numele principelui! 

- Dar cine e acolo? se interesă o voce speriată. 


- Gărzi, doamnă. Gărzile Sighişoarei. 

Cociuban aprinse câteva feştile şi deschise. 
Conducătorul gărzilor intră în odaie, împreună cu 
bărbosul care fugise în urmă cu o jumătate de ceas. La 
spatele lor se înălțară câteva capete de oşteni curioşi, 
iscodind chipul femeii în lumina aceea slabă, şi nu avură 
ce regreta. Înaltă peste limita obişnuită, femeia nu 
pierdea prin înălțime nimic din frumusețea liniilor moi şi 
dulci. Formele alungite i se reliefau prin capotul strâns 
peste cămaşa de noapte. Părul cărunt, încadrând o față 
ovală, tânără, sporea farmecul acestei femei. Ţinuta 
mândră, aproape trufaşă, impuse acelor musafiri 
nepoftiți, iar glasul ofițerului îşi pierdu asprimea pe care- 
o avuse cu câteva clipe mai devreme. 

- Doamnă, vă prezentăm  respectele noastre, 
dimpreună cu rugămintea de iertare pentru faptul că vă 
supărăm la un ceas atât de nepotrivit. 

Iar pentru a-şi întări căința adăugă: 

- Nu ne-am putut închipui să întâlnim o asemenea 
ființă la hanul acesta, care, chiar dacă se bucură de un 
confort destul de ales, nu se poate asemui cu locuințele 
din Sighişoara. 

- Nu v-am reținut numele, spuse insinuant doamna 
Cociuban. 

Ofiţerul tresări, vizibil lezat. 

- Căpitan Klaus Jager, doamnă. Cui am plăcerea să-i 
prezint omagiile noastre? 

- Numele meu e Cociuban, domnule Klaus. Irina 
Cociuban. 

- Fiica starostelui din Cluj? se interesă căpitanul. 

- Nu. Nepoata lui. 

Intuind că ofițerul este destul de mirat întâlnind o 
femeie de condiţie bună într-un han ca acesta, Cociuban 
încercă să schimbe discuţia: 

- Ah, căpitane, nu reuşesc să-mi stăpânesc teama, 
chiar acum când ştiu că mă aflu în fața unor oşteni nobili 
şi viteji. Închipuiţi-vă că noaptea asta am auzit sub 


încăperea mea Împuşcături şi ţipete de moarte, care m-au 
îngrozit. Doamne sfinte! Întregul han se cutremura. Dar 
poate că vă rețin cu povestea spaimei mele. 

- Din contră, doamnă. Chiar pentru asta am venit, 
murmură ofițerul. 

- Cu plăcere v-aş povesti, domnule, zise Cociuban, 
observând că privirile bărbosului iscodesc dulapul şi uşa 
dinspre balcon, dar pentru liniştea mea, vă rog uitaţi-vă 
în dulap şi în balcon. Parcă am mereu senzația că mai e 
cineva prin apropiere. Când am auzit strigătele acelea 
înfricoşătoare am tras pătura pe cap şi cred că mi-am 
pierdut cunoştinţa. Apoi, auzind glasul hangiului, am 
ieşit pe scări şi numai după ce am fost încredințată că nu 
suntem în primejdie m-am întors în camera mea. Dacă s- 
a furişat cineva aici cât am lipsit eu? 

Ofițerul zâmbi gândindu-se că toate femeile sunt 
făcute din acelaşi aluat, în care un înger şugubăț a turnat 
peste toate harurile şi câteva picături de esenţă de frică. 
În schimb, oşteanul nu aşteptă să i se spună de două ori. 
Deschise uşa dulapului şi se convinse dintr-o privire că în 
afară de unele lucruri femeieşti nu se află nimic acolo. Iar 
balconul, cum era şi firesc, se prezenta liniştit şi pustiu. 

- După cum vedeţi, doamnă, rosti ofițerul învăluidu-l 
pe Cociuban într-o privire focoasă, vă aflați în cea mai 
deplină siguranță. 

Tânărul plecă ochii, ascunzându-şi o urmă de 
zâmbet. 

- Mulţumesc, domnule Klaus! Cerul v-a adus aici. 

Ştiind că pentru Ducu e prețioasă orice clipă irosită 
de oşteni, Cociuban încercă să câştige timp. Şi cum îşi 
dădea seama că-i plăcuse ofițerului, că acesta nu e prea 
zorit să se despartă de asemenea ochi frumoşi, duse 
povestea mai departe, făcând pauze dese, puse pe seama 
întâlnirii cu nişte oşteni atât de curtenitori. 

Căpitanul îşi aminti de misiunea lui. Prinzând un 
moment favorabil, salută respectuos, gata să se retragă. 
Presupusa femeie îi întinse mâna cu un gest de mare 


favoare, iar Klaus, fericit peste măsură, sărută cavalereşte 
vârful degetelor. 

Tropotul cailor se pierdu în noapte. Doar sub scara 
de lemn dintre caturi rămăsese un om, ascuns în 
întunericul de acolo. Tăcerea puse din nou stăpânire pe 
Butoiul Tămăduirii. Puţini locuitori ai hanului se 
odihneau în sfârşit, frânți de oboseala atâtor emoții. 
Cociuban se trezi şi rămase nemişcat. Cineva încerca uşa. 
Clanța scrâşni domol. Câteva momente nu se mai auzi 
nimic. Simțind că uşa e zăvorâtă, cel de afară bătu uşor. 
Tânărul se ridică din aşternut şi aprinse din nou feştilele 
lumânărilor. Îşi controlă în pripă ţinuta femeiască, pipăi 
părul bogat, iar când se convinse că totul e în cea mai 
bună ordine, întrebă cu glas dulce, somnoros: 

- E cineva acolo? 

-— Deschide, frumoaso! Puicuţo! Eu sunt. Cel cu 
barbă. Cavaleru... 

- Care cavaler? 

- Cu cicatricea... care am făcut în dulap... 

— Şi ce vrei? 

— Îţi aduc veşti. 

Cociuban trase zăvorul. Bărbosul intră zâmbind 
tâmp, uimit că i s-a deschis atât de repede. Mirosea a 
băutură, iar plosca de lemn din mâna lui se bălăbănea 
uşoară. 

— Aştept veştile, spuse tăios Cociuban. 

— Veştile... care veşti? 

- Atunci, ieşi afară! 

- Întâi să-mi dai o guriţă. 

— O ce? 

- O guriță. Adicătelea, cum ar veni mai pe boiereşte, 
o sărutare. 

Cociuban se gândi să-i ardă una zdravănă şi să-l 
arunce peste balcon. Se răzgândi la timp. Un asemenea 
tărăboi ar fi dat loc la bănuieli. 

- Ia loc, domnule... domnule... 

- Baltazar, spuse bărbosul. 


- Ia loc, domnule Baltazar! Dacă nu-ţi recunoşteam 
glasul, nu trăgeam zăvoarele. Cred că ai o solie pentru 
mine. Poate de la căpitanul Klaus. Altfel, nu-mi închipui 
că un oştean atât de viteaz ca domnia-ta ai putea supăra 
o doamnă în toiul nopții. 

- N-am, cucoană. Să mor dacă am vreo solie! Mi-ai 
plăcut. Asta e! 

Tânărul se ținu cu greu să nu sloboadă un hohot 
mare de râs. Răspunse totuşi cu chibzuială: 

- Păi dumneata eşti soldat, iar eu sunt de neam 
mare. 

Bărbosul făcu ochii mici, zâmbind cu viclenia vizibilă 
a omului cherchelit. 

— Şi ce dacă eşti de neam mare? Şi eu sunt. 

- Zău?! 

- Să dea boala-n mine dacă te mint! 

- Ei, dacă lucrurile stau aşa, atunci vorbim altfel, 
zâmbi Cociuban. Ce crezi că e în oala aceea de pe masă, 
domnule Baltazar? 

— Apă, cucoană. 

— Aş! N-ai ghicit. 

- Fiertură. 

— Aiurea! 

Bărbosul se scărpină în cap, nehotărât. 

— Or fi niscaiva ape mirositoare. 

- t! 

- Vin, strigă într-o doară. 

- Asta e, domnule Baltazar. Bărbații de neam ales 
ştiu să guste un vin bun. 

— Şi eu ştiu. 

- Nu cred. 

— Să plesnesc dacă te mint! 

- Poate că m-am înşelat, mustăci tânărul. După 
vorba domniei-tale aleasă, se vede de la o poştă că eşti de 
neam nobil. 

- Până-n măduva oaselor, cucoană, se fandosi 
Baltazar. 


Tânărul dădu aprobator din cap, spre bucuria 
bărbosului. 

- Ei, dacă e aşa cum spui şi cum am crezut eu de la 
prima vedere, nu mai rămâne decât să bei vinul din oală, 
în sănătatea mea. 

Bărbosul prinse oala cu amândouă mâinile şi-şi 
înfundă mustăţile în ea. Se opri cam pe la jumătate, să-şi 
tragă sufletul. 

— Şi eu sunt de neam mare. O beau pe toată, să n-ai 
grijă! Am avut un văr popă. Ce om! Păcat de el! Se 
închina numai cu două degete. Al dracului vin! E grozav! 
Să n-am parte... Văru' ăsta era în duşmănie cu alt popă, 
care se închina cu trei degete. Pfui! Mor de cald. Din 
cauza  afurisitului de deget, se certau în fiecare 
săptămână. Într-o zi sau încăierat. Mamă, ce vin! Ăla cu 
trei degete i-a crăpat căpățâna lu văru-meu. Nu, nu cu 
trei degete. Cu o cădelniță aurită. 

Mai trase o duşcă, apoi se uită fălos la Cociuban şi-i 
arătă oala. 

- Mai am niţel. Credeai că n-o beau? Nobilu'... Am 
mai avut un frate. Umbla pe un cal pintenog. Îl avea de la 
un secui. Pe urmă... când a stat ploaia, ne-am adăpostit 
într-o şură. 

- Bine, prietene Baltazar! Hai, ia-o domol! Pe aici. Pe 
aici e uşa. 

— ŞI... turcu” trăgea cu tunurile. 

— Te cred. Aşa! Uşurel! 

- Unde mă duci? 

Păru să se dezmeticească o clipă. 

— Ai să vezi. 

— ...la ziuă, i-am umflat gologanii. 

— Mulți? 

- Aş! Stai să-ți arăt cum i-am dat o palmă! 

- Lasă, mai pe urmă. 

Îl ajută să coboare scările, ţinându-l cu toată 
nădejdea. Afară se lumina de ziuă. Baltazar îngână un 
cântec. Apoi se opri şi întrebă, cu o voce parcă de copil: 


— Şi oamenii care nu-s de neam mare ce sunt? 


Capitolul 2 


Când ajunse Chirilă Zece Cuţite pe malul apei, 
începu să înnopteze. Pădurile de dincolo de Mureş păreau 
nişte pete mari, întunecate şi se întindeau ca mici 
întreruperi până la primele dealuri din fața Munţilor 
Apuseni şi mai departe, pe munții care abia se ghiceau în 
lumina aceea slabă. Podul plutitor pe care trecuseră mai 
devreme baronul Szentivâni şi slujitorii lui se legăna 
lângă malul apei la vreo două-trei sute de paşi mai jos. 

Chirilă îşi lăsă calul să pască şi porni către casa 
podarului, ascunsă după nişte plopi mari. Din spatele 
primilor plopi, observă lumină la ferestre. Sub vatra din 
curte ardea un foc de vreascuri, al căror trosnet se auzea 
până departe. Podarul şi cei doi fii ai lui şedeau pe nişte 
butuci. La răstimpuri, careva dintre ei arunca vreascuri 
în foc sau amesteca în căldăruşa de deasupra flăcărilor. 
Vânătorul se feri să intre ori să-l strige pe podar. În 
ultimele zile, drumurile şi podurile erau straşnic păzite de 
oştenii principelui. Făcu un ocol mare în jurul curții. 
Liniştea domnea tihnită. Poate prea tihnită. „Dacă sunt 
cumva aşteptat, gândi Chirilă, primejdia mare ar putea să 
fie la poartă sau în casă. Ei bine, vom vedea.” Se strecură 
uşor ca o adiere în lungul gardului, printre tufele multe. 
Ajunse de departe de casă, cam la capătul grădinii de 
legume. Sări gardul şi porni îndărăt pe o alee mărginită 
cu tufe de coacăze. Rămase multă vreme nemişcat lângă 
ultima tufă care despărțea curtea de grădină. Urechea lui 
fină prinse zgomot de tropot. Se dumeri curând. Un 
călăreț se apropia în goană mare. 

Timpul se scurgea molcom. Luna apăruse de câteva 
minute, împrăştiind întunericul serii. Umbra mai adâncă 
stăruia doar pe sub pomi. Călărețul sări din şa în dreptul 
porții. Vocea lui Costache Caravană sparse strident 


liniştea: 

- Hei, Marcule, prietene, scoală de lângă foc! Ai 
musafiri. 

Podarul se ridică pe jumătate de pe buturuga lui şi 
strigă răguşit: 

- Fugi, domnule Caravană! 

Prea târziu. Şase umbre se precipitară de sub pomi. 

- Lasă pistoalele, domnule! se auzi un glas aspru. 

Îl înconjurară. Din casă mai ieşiră încă trei oşteni. 

- Cu cine am plăcerea? se interesă vesel Costache. 

- Cu căpitanul Klaus Jager, slujitorul principelui. 

- Măi, să fie! se minună vânătorul. E o cinste pentru 
mine, căpitane. Ultima oară ne-am văzut anul trecut, la 
Râşnov. Ţi-am găurit niţel pantalonii cu un glonț de 
pistol. Mi se pare că tocmai scăpam din mâinile domniei- 
tale. Iartă-mă! Hm... Vreau să zic în privința pantalonilor. 
N-am vrut să-i găuresc. Țintisem la cap, dar eram cam 
departe, şi pistolul meu bate şi el cât poate. 

- Nu face nimic, răspunse mieros căpitanul. Acuma 
s-au mai schimbat niţel lucrurile. Anul trecut, prietenii 
domniei-tale se aflau pe aproape. De fapt, nici azi nu sunt 
prea departe. Pe Ducu cel Iute îl aduc oamenii mei legat 
burduf. Vor fi aici după miezul nopţii. Îl aşteptăm ca şi pe 
domnia-ta. Zău că nu mă gândeam să vă prindem atât de 
uşor! De fapt, am bănuit că acesta ar fi locul unde ați 
putea încerca să-l scoateţi pe Ducu din mâinile noastre. 
Pe podul plutitor, abia încap la un drum cinci sau şase 
călăreți. Eu aici aş fi data atacul. Nici domniile-voastre nu 
puteaţi afla un loc mai prielnic. Ce-ar fi să ne spuneți 
ceva despre domnul Chirilă? Ne aşteptasem să veniți 
împreună. 

— Aş putea să vă spun multe, zâmbi vânătorul. Dacă 
eu şi Ducu vom ajunge la Alba-lulia, nu aş da nici o 
ceapă degerată pe viața domniei-tale şi a oamenilor care 
te însoțesc. Şi ştii că eu nu vorbesc fără temei. 

— Se pare că ţi-e frică, domnule Caravană. 

- Ca să fiu drept, în fața morții nu e nimeni din cale- 


afară de bucuros. Dar până mâine mai e mult, domnule 
Jager. Se pot întâmpla atâtea... 

— Aş putea să te omor pe loc. 

- N-ai să faci una ca asta, căpitane. 

— Şi de ce, mă rog? 

- Pentru că principele Transilvaniei ține mult să mă 
prindă viu. lar domniei-tale nu ţi-ar merge bine. De fapt, 
mi se pare că încerci să înghiți un dumicat prea mare. la 
seama să nu ţi se oprească în gât! 

- Nici o grijă, domnule Caravană. Mâine, întreaga 
Transilvanie va rosti numele meu. Voi fi răsplătit regeşte. 
Nu-mi pasă dacă sunteți vinovaţi în fața principelui sau 
nu. Asta e treaba altora. Duceţi-l în casă! porunci aspru. 

Câţiva soldați îl împinseră spre treptele de la intrare. 
Dar înainte de a păşi în pridvorul casei, unul dintre 
soldați bătu aerul cu brațele şi se prăbuşi. Cuţitul lui 
Chirilă se abătuse asupra lui ca un fulger. Fu un moment 
de zăpăceală. Costache nu pierdu timp. Reflexele lui 
lucrau admirabil. Smulse pistolul de la brâul celui căzut, 
iar glonțul porni în aceeaşi clipă. Al doilea soldat se 
rostogoli în iarbă, dar Costache nu se mai uită îndărăt. 
Din câteva salturi îşi găsi adăpost după colțul casei, iar 
de acolo se mistui printre pomii numeroşi. Câteva gloanţe 
trecură pe lângă el. 

Dinspre tufele de coacăze se auzi glasul lui Chirilă: 

- Căpitane Klaus Jager, porunceşte oamenilor să 
intre în casă, altfel vă ucidem pe toți! 

O ploaie de gloanțe se abătu asupra lui. Urmară 
câteva momente de linişte. Chirilă rămăsese în picioare, 
lângă tufele de coacăze. Oştenii se avântară în direcția 
aceea. Când ajunseră foarte aproape, constatară cu 
stupefacție că deasupra tufei nu se află decât pălăria 
vânătorului. Un nou cuțit veni de undeva dinspre gard. Al 
treilea soldat se prăbuşi la picioarele căpitanului. 

Jager simți broboane reci pe la tâmple. Dintr-o clipă 
în alta se aştepta să-l lovească unul din faimoasele cuțite. 
lar vânătorul părea o stafie care se mişca dintr-un loc în 


altul, fără a putea fi văzut de muritori. 

- Toată lumea în casă! ordonă căpitanul. 

- Dar fără arme! se auzi glasul lui Chirilă. Aruncaţi 
armele lângă trepte! Rămâi afară, domnule Jager! Avem 
de vorbit. 

Cei cinci oşteni intrară bucuroşi în casă. Era atât de 
mare faima lui Chirilă, încât mulțumiră cerului că se află 
la adăpost. 

— Aruncă pistolul, Jager! strigă Costache. 

Căpitanul trânti pistolul în iarbă. Acum nu se mai 
temea pentru viața lui. Ştia că cei doi nu-l vor lovi câtă 
vreme era lipsit de apărare. 

Fără să aştepte vreo poruncă, podarul Marcu şi cei 
doi flăcăi se postară la uşă cu topoarele, gata să lovească 
în soldații care ar fi încercat o ieşire. Costache şi Chirilă îl 
poftiră pe căpitan în spațiul întunecos dintre plopi. Se 
aşezară toţi trei pe o laviță lungă. 

- După câte am înțeles, oştenii domniei-tale vor sosi 
aici cam pe la miezul nopţii, deschise vorba Chirilă. 

— Aşa e! întări Jager. Dar ei sunt peste o sută. Ar fi 
curată nebunie să vă luați la luptă cu ei. 

- Aşa mă gândeam şi eu. Nu vom lupta. Ai să ne 
ajuţi domnia-ta să-l scoatem din mâinile lor pe Ducu. 

— Nici să nu vă gândiţi! protestă Jager. Mâine voi fi 
spânzurat în locul vostru. 

- Te credeam om deştept, interveni Caravană. Eu 
întotdeauna m-am ferit de primejdia momentană. Pentru 
primejdia din ziua următoare e timp destul. 

- Dacă refuz îmi luaţi viața? 

- Numai cu părere de rău. 

— Ce propuneţi? 

- Un schimb. Un simplu schimb, căpitane, vorbi 
Chirilă. Când vor sosi oştenii domniei-tale, porunceşte-le 
să rămână departe de casă, cam în locul unde încep 
tufele! Un oştean să taie legăturile lui Ducu şi să-l aducă 
aici. Asta e tot. 

- Iar eu voi fi liber? 


- Absolut liber. 

— Şi scrisoarea?... 

- Care scrisoare? 

— Aceea pe care aţi luat-o de la solii principelui. 

- Am împărțit-o în trei, domnule. Fiecare dintre noi 
poartă câte o parte din ea. Dar stai! Dacă Ducu se află în 
mâinile domniei-tale, înseamnă că partea lui de scrisoare 
o ai în buzunar. Eşti bun să mi-o dai? 

Klaus Jager îşi muşcă buzele până la sânge. Făcuse 
o prostie întrebând de scrisoare. 

- Ea nu-ţi aparține, domnule. 

- Crezi? Oare nu trebuie să ştie lumea că Sigismund 
Báthory, principele Transilvaniei, e un trădător al 
creştinilor? Haide, prietene! Dă-mi partea de scrisoare 
luată de la Ducu! 

Jager zâmbi. Scoase bucata de hârtie din buzunar şi 
i-o întinse. Un asemenea târg îi convenea. Îi păru bine că 
întunericul de sub pomi e destul de des. Bucuria lui, rău 
ascunsă, l-ar fi trădat, cu siguranță. Vânătorii s-ar fi 
dovedit până la urmă a fi nişte bieți nătărăi dacă l-ar fi 
lăsat liber în fruntea a peste o sută de oşteni. 

- Acum, pofteşte în casă, căpitane! porunci Chirilă. 

Când se închise uşa în urma lui, cei doi vânători îi 
cercetară pe soldații căzuți. Nu mai erau în viață. Apoi, se 
petrecură nişte lucruri ciudate. Marcu şi băieții lui 
desprinseră podul de la locul obişnuit. Coborâră cu el 
cam o sută de paşi. După ce-l priponiră la mal, scoaseră 
din grajd trei cai şi-i duseră pe pod. La puţină vreme 
după aceea, armăsarii lui Chirilă şi Costache se alăturară 
celorlalți. 

Toate pregătirile durară cel mult un ceas. Până la 
miezul nopţii ar mai fi fost o bună bucată de timp. 
Vânătorii dimpreună cu podarul se aşezară pe lavița de 
sub plopi. Băieţii rămaseră să păzească uşa. Vremea 
trecea încet. Apele curgătoare au noaptea un cântec al 
lor, monoton şi trist. Doar când se freacă de maluri, 
glasul lor capătă parcă o notă de vioiciune. Lumina lunii 


se odihnea tihnită pe frunze, pe iarbă, pe pământul 
călduț, iar în apa adâncă se afundase ca într-un jilț 
imens. Rară câte-o pasăre stârnită de pe cuibarul cald, 
cine ştie din ce cauză, țipa scurt. Fâlfâitul aripilor 
acoperea tot cerul. În spate se zăreau luminile castelului 
din Obreja. Nişte torţe mari care ardeau sus pe colțuri de 
ziduri, acolo unde paznicii castelului moțăiau sau îşi 
povesteau isprăvi din războaie, aşteptând ivirea zorilor. 

- Poate că nu e bine să-l amestecăm pe podar în 
treburile noastre, rupse tăcerea Chirilă. 

- E deja amestecat până peste cap, răspunse 
Costache. 

- Ne aşteaptă o noapte grea. S-ar putea ca unii 
dintre noi să nu mai apuce zorile. 

- Nu ne cunoşti, domnule Chirilă, îl întrerupse 
Marcu. Spune-mi, ai auzit de Cae Indru? 

-— Am auzit. Se zice că a fost un luptător de seamă. 

- De seamă? Se vede că nu l-ai cunoscut. De fapt, 
puţini oameni se pot lăuda că i-au văzut fața. Acum doi 
ani, pe primăvară, ieşise Mureşul din matca lui. Era aşa 
de turbat, că ducea cu el buşteni şi copaci întregi, ca pe 
nişte surcele. Înnoptase şi ploua cu găleata. Bătea vântul, 
iar plopii din fața casei se aplecau ca nişte fire de paie. 
Încă de cu ziuă se lăsase un întuneric de-ţi venea să crezi 
că a sosit vremea de apoi. În casă la mine se iscase 
oarecare zarvă. Şase boieri ne amenințau cu pistoalele. Îl 
aşteptau pe Cae Indru. Dumnezeu să-l ierte! Am auzit că 
ar fi pierit. Ne-am trezit cu el cam pe la miezul nopții. 
Vântul se ostoise. Numai apele Mureşului bolboroseau, 
turbate. Câinii se aciuaseră pe undeva de ploaie şi nu l- 
au simțit. Ori poate a umblat el prea uşor. A intrat în 
casă ca un trăsnet. Se vede treaba că o fi bănuit el că e 
aşteptat. L-a prins pe unul dintre boierii aceia şi l-a tras 
în fața lui chiar în momentul în care ceilalți îşi slobozeau 
pistoalele. Lunganul care părea să fie conducătorul 
boierilor a încercat să-l pălească cu toporişca mea de 
tăiat vreascuri. Indru s-a aruncat înainte, până lângă 


pieptul lui. Cu muchia palmei, l-a izbit peste mână cam la 
încheietura pumnului. Apoi l-am văzut pe lungan 
împroşcat în perete, ca un harbuz. Din locul acela s-a 
surpat tencuiala. Poate că-l biruiau până la urmă sau 
poate că nu-l biruiau. Cae părea un vârtej între ei. De noi 
uitaseră. Le-am făcut semn băieților. Am isprăvit iute cu 
boierii şi i-am aruncat în Mureş. Dacă am făcut noi 
asemenea ispravă pentru Cae Indru, căruia îi merseseră 
unele vorbe rele, atunci nu mai încape tăgadă că suntem 
alături de domniile-voastre. lar după o aşa stricare cu 
stăpânirea, vom lua şi noi drumul Ţării Româneşti. Aici o 
ducem prea greu. Nobilii nu plătesc podul. Oamenii 
săraci ar plăti, dar n-au de unde. 

Mai vorbiră multă vreme, stabilind planul de acțiune 
în cele mai mici amănunte. Aproape de miezul nopții, 
Costache Caravană îşi încărcă vestitele lui pistoale şi mai 
făcu rost de încă patru, pe care le atârnă la şaua calului. 

Intrară în casă şi-i legară burduf pe oşteni. 
Căpitanul Jager fu scos în curte. Se cam apropia timpul 
sosirii lui Ducu. Şi nu se înşelară. Chirilă tresări. Avea 
auzul ascuțit. Puse urechea la pământ şi rămase o vreme 
nemişcat. 

— Sosesc oştenii domniei-tale, căpitane, grăi el. Într- 
un sfert de ceas vor fi aici. 

Jager scăpă o exclamaţie de uimire. Era greu de 
crezut ca un om să poată auzi la asemenea distanță. Nici 
fiarele pădurilor nu erau atât de înzestrate. Zâmbi 
neîncrezător. 

Chirilă îşi desfăcu fără grabă haina lungă. Un brâu 
lat, de piele, ieşi la iveală. De brâu atârnau zece teci, tot 
din piele, şi fiecare teacă adăpostea un cuţit. Cele zece 
cuțite erau singurele arme pe care le purta. 

Curând, tropăitul cailor se auzi limpede. Mergeau 
întins. Jager zâmbi pentru a doua oară în noaptea aceea. 
Vocea lui Chirilă îl întrerupse din gândurile lui: 

- Haide, căpitane, ieşi din curte şi întâmpină-ți 
oamenii! Poţi să te depărtezi douăzeci de paşi de la 


poartă. Dacă faci cumva şi pasul douăzeci şi unu, mi-e 
teamă că va fi ultimul. Cuţitele mele şi pistoalele 
prietenului Caravană sunt îndreptate asupra domniei- 
tale. 

Călăreţii încetiniră mersul cailor. Din umbra casei, 
vânătorii îi văzură destul de limpede, fără a-l scăpa din 
ochi pe Jager. Acesta depăşise colțul gardului. Din două 
salturi ar fi putu să se arunce în spatele unei tufe. Nu se 
încumetă. Primejdia se anunţa prea mare. În urma lui 
pândeau cei mai buni ochitori din câți văzuse până 
atunci. Se opri după douăzeci de paşi. Călăreţii din frunte 
îl zăriră. Câţiva dintre ei se grăbiră să-i vină în 
întâmpinare. Fu un moment greu pentru vânători. Şi 
chiar mai greu pentru căpitan. O clipă, avu senzația că 
simte cuţitele lui Chirilă între coaste. Glasul lui răsună 
puternic: 

- Opriti! Rămâneţi pe loc! Baltazar... unde eşti, 
blestematule? 

— Aici, înălțimea-ta, răspunse bărbosul de undeva 
din spate. 

— Adu-mi prizonierul! 

Baltazar dădu câteva porunci scurte. Rândurile 
călăreților se desfăcură degrabă, iar frumosul armăsar al 
lui Ducu ieşi la iveală. Comandantul respiră uşurat. 
Bărbosul călări alături de prizonier, având pistolul ațintit 
asupra lui. Ajunseră lângă Jager. Dacă Baltazar ar fi 
văzut limpede fața căpitanului, schimbul s-ar fi oprit în 
clipa aceea. 

- Taie-i legăturile! porunci comandantul. 

Baltazar tresări. Dar era atât de obişnuit să execute 
un ordin, încât gesturile lui deveniră dintr-o dată mai 
sprintene. 

Jager se întoarse către prizonier. 

- Domnule Ducu, ceva mai încolo e o poartă 
deschisă... Intră acolo! 

Bărbosul crezu că visează. Căpitanul porni domol 
spre oamenii lui. Şi pe măsură ce ieşea din zona de bătaie 


a vânturilor, simțea cum se linişteşte. Socoti în gând că-i 
va trebui cel mult un ceas pentru a-i prinde pe toți. 
Mureşul şi Târnava Mare formau acolo un unghi drept. 
Din unghiul acela plin de smârcuri nu exista ieşire decât 
pe partea dinspre dealul Zăreşului, ocupată de oştenii săi. 
Pentru a trece Târnava Mare în zona Mihalţului, vânătorii 
aveau nevoie de un ocol către Cisteiul-Românesc. Vreo 
douăzeci de oşteni le vor tăia drumul. Un alt grup va 
coborî cu podul pe firul apei Mureşului. Înghesuiţi din 
toate părţile, vânătorii vor fi adunaţi ca din oală. Însufleţit 
de gândurile acelea, Klaus Jager ajunse lângă oamenii 
săi. Pe fața lui aspră apăru pentru a treia oară în noaptea 
aceea un zâmbet. Dar zâmbetul se stinse la jumătate. 
Podul plutitor dispăruse de la locul lui. Urletul de furie al 
căpitanului ajunse până la fugari. Podul cobora iute pe 
lângă mal. Strigătele şi înjurăturile soldaților se stingeau 
undeva departe. Când socotiră că au coborât destul, 
priponiră podul până trecură pe mal, cam în dreptul 
Mihalțului, apoi îi făcură vânt îndărăt, iar apa îl înhăță 
lacomă şi-l târî la vale. Fugarii îşi struniră caii în urma 
lui Marcu prin tufişuri înalte, pe poteci ştiute numai de 
el. Ocoliră Mihalţul şi tăiară drumul mai departe, peste 
câmpuri, apoi prin spatele castelului din Obreja. Doar 
Costache Caravană rămase mult în urmă, să pândească 
de pe o coastă eventualele mişcări ale urmăritorilor. 
Ceilalți suiră pantele dealurilor, când molcome, când 
repezi, coborâră în văi şi goniră ca nişte năluci lăsând în 
urmă Crăciunelul-de-Jos, Blajul, Mănărade şi încă vreo 
două sate adormite la ceasul acela. Uneori, mergeau 
drum lung prin apă sau se schimbau de pe un alt mal pe 
altul, făcând ocoluri mari, ştiind că în felul acesta li se 
vor risipi urmele, iar cei care-i vor căuta la ziuă se vor 
descurca greu, pierzând multă vreme. 

Chirilă era mulțumit. Călărea tăcut în fața celorlalți. 
Îl păcălise din nou pe Jager. Bănuise planul lui de 
acțiune. Un singur lucru pierduse din vedere căpitanul: 
podul plutitor. Fără pod, cu greu ar fi putut să scape de 


urmărirea atâtor oşteni. 

Când se crăpă de ziuă, opriră într-o pădure întinsă, 
care pornea de la cele două maluri ale Târnavei Mari şi se 
continua în dreapta şi-n stânga până departe peste 
dealuri. Poposiră sub nişte sălcii mari, pletoase, ale căror 
vârfuri ascuțite mângâiau apa tremurând uşor, parcă 
înfiorate. Bolta răcoroasă adăposti caii şi călăreții. Acolo 
era locul de întâlnire cu Costache Caravană. Caii, obosiţi 
şi flămânzi, ieşiseră de sub sălcii şi se înfruptară din 
iarba proaspătă. Copacii, rari în locul acela, ofereau 
urmăriților avantajul de a cuprinde cu privirea o bună 
bucată de teren din lungul celor două maluri. 

Se împlineau cinci zile de când Sigismund Báthory 
pusese în picioare întreaga Transilvanie din sudul 
Mureşului, dând de ştire pe la vaduri şi prin castele, prin 
hanuri, prin sate şi oraşe, aruncând pe urmele 
vânătorilor şi înaintea lor ştafete iuți şi soldați obişnuiţi 
cu urmăririle. Doar fiii podarului se gândeau mai puțin la 
lucrurile acelea, fericiți că se află în plină aventură alături 
de nişte oameni atât de vestiți. Din vreme-n vreme, se 
uitau cu nedumerire la Ducu cel Iute şi nu le venea să 
creadă că omul acela mărunt şi subțirel e chiar atât de 
voinic pe cât i-a mers faima. Părea mai degrabă un 
copilandru care se apropie de vârsta bărbățţiei, aşteptând 
să-i dea primele tuleie pe fața curată. Avea genele lungi, 
întoarse, buzele pline, delicate, parcă desenate de un 
pictor bun. Părul creț, căzut pe frunte, sporea aerul lui de 
tinerețe. Nimeni nu i-ar fi dat acei douăzeci şi opt de ani 
pe care-i avea. Doar umerii, ceva mai largi decât 
obişnuiții umeri ai băieților sub vârsta maturității, arătau 
un oarecare semn de voinicie. 

Curând, se auzi zgomot în lungul malului. Costache 
Caravană apăru dintre copaci, păşind sprinten înaintea 
calului, cu picioarele lui scurte şi groase. Era o apariţie 
atât de stranie, de caraghioasă, încât chiar prietenii săi 
nu-şi putură opri un zâmbet. Caravană arăta scurt şi 
gros ca un butuc. Putea să aibă cincizeci de ani sau 


patruzeci, sau chiar mai puţin. Peste trupul otova 
îmbrăcase un soi de haină peticită în fel şi chip, având 
felurite buzunare în locurile cel mai puțin aşteptate. 
Purta pe cap o pălărie atât de decolorată, încât nici 
meşterii cei mai dibace la culori nu ar fi putut bănui cum 
arătase în timpuri mai bune. Faţa rotundă, cu umerii 
obrajilor graşi, proeminenți, era străjuită de un nas cârn. 
Ochii mari, niţel bolboşaţi, dădeau feței în permanenţă un 
aer parcă mirat. După înfăţişarea lui, Caravană putea fi 
luat drept unul dintre obişnuiții saltimbanci care 
umpleau târgurile şi înveseleau lumea cu pehlivăniile lor. 
Nici calul nu se arăta cu ceva mai prejos decât stăpânul. 
Cu toată înălțimea lui respectabilă, părea mai degrabă o 
capră uriaşă, cu picioarele nefiresc de subțiri, cu urechile 
mari, peste limita obişnuită chiar la măgarii de rasă. Cu 
fire de păr crescute lungi sub buza de jos, cu părul mare, 
lăţos, mai ales pe pântece, cu botul mult prea ascuţit şi 
lung pentru un cal, reuşea minunat să se deosebească de 
semenii lui. Când mergea la pas, dădea impresia că 
aruncă picioarele ca o găină care-şi caută hrana. Mulţi 
poate l-ar fi cumpărat, cu gândul să-l arate prin bâlciuri. 
Dar pentru călărie, nici cel mai risipitor călăreț nu ar fi 
oferit prețul a două găini. Şi tocmai aicea era cheia. Doar 
Costache şi prietenii lui ştiau cât valorează calul acesta 
hazliu, care se apropia cuminte de grupul fugarilor, în 
urma stăpânului, superb în sluțenia lui. 

Costache Caravană fu salutat cu o explozie de 
bucurie. Omulețul primi cu plăcere vădită manifestările 
de simpatie, în timp ce îşi deşăua calul în felul lui, cu un 
anumit dichis ceremonios. Calul, despovărat de chingi, se 
învârtea în jurul stăpânului lui, afişând un calm al 
mişcărilor împrumutat de la acesta. I se uita în ochi şi 
aştepta porunci, lipsindu-se de iarba multă şi proaspătă. 
În sfârşit, când şaua dimpreună cu alte mărunţişuri fu 
aşezată pe locul de popas, Costache i se adresă calului de 
parcă ar fi vorbit cu un slujitor credincios: 

- Hai, Zambilico, du-te să mănânci şi să te saturi de 


apă! Nu prea am avut noi vreme în noaptea asta de 
asemenea lucrări. 

Calul porni cu demnitate spre grupul semenilor săi 
şi-şi văzu de treburi, înotând cu picioarele lui subțiri ca 
de barză pe lângă tufişurile din lungul malului. Costache 
se uită câteva clipe după el, cu privirea unei mame 
pentru copilul ei. Singura lui amărăciune consta în faptul 
că Zambilica nu era iapă. Ar fi dorit de la ea nişte mânji 
pe care să-i dăruiască prietenilor săi. 

Ceilalți cai se opriră din mâncat la apariția 
Zambilicăi şi se traseră îndărăt, minunându-se de 
asemenea arătare. Doar armăsarii lui Chirilă şi Ducu, 
amici vechi cu Zambilica, se apropiară de aceasta şi-şi 
frecară boturile de spinarea lui, arătându-şi bucuria 
revederii. Din grup se mai desprinse un cal trupeş, cu 
ochii cam blegi. Se apropie domol de Zambilica, tropăind 
măreț prin ierburile înalte. Văzându-l atât de calm, 
trupeşul zăbovi câteva clipe nehotărât. Apoi, cu o mişcare 
iute a botului, încercă să-l muşte. Zambilica se întoarse 
fulgerător pe picioarele lui ca nişte pirostrii, iar trupeşul 
primi o pereche de copite care-l năuciră. După asemenea 
cunoştinţă, caii îşi văzură de treburile lor, şi se aşternu 
între ei cea mai bună rânduială. 

Caravană scoase din săculeț un ştergar lung şi-l 
întinse pe iarbă. Pe ştergar îşi făcură apariția o pâine 
mare, cu coaja plesnită cum e coaja copacului bătrân, o 
bucată de slănină ardelenească îngălbenită de fum 
domol, nişte cepe roşcate cât pumnul şi o ploscă de lemn 
plină cu vin. Vânătorii îl priviră zâmbind. Le era drag 
omulețul acesta ce nu uita niciodată de mâncare, chiar în 
clipele cele mai primejdioase. Caravană observă 
zâmbetele. Fața i se lumină de plăcere. Cu un gest larg, 
din care nu lipsea o anumită fală, pofti prietenii la dejun. 

Chirilă îi făcu semn spre Ducu. Vânătorul ghici 
dintr-o privire cauza palorii omului. Se apropie de el şi-i 
desfăcu pansamentul, chicotind: 

- Doamne sfinte, neîndemânatici sunt oamenii 


principelui! Abia dacă te-au zgâriat. Ai avut norocul cel 
mare să dai peste un prieten ca mine. Am eu nişte leacuri 
bune, care te pun pe picioare înainte de apusul soarelui. 
Sunt aşa alintătoare, de parcă-ţi pare rău când se închide 
spărtura din piele. Nici nu simți când le torn pe rană. Mi- 
a mers vestea că repar fără durere. 

Scose de prin buzunarele largi nişte frunze de 
pătlagină şi câteva rădăcini asemănătoare vrejilor de 
cartofi. Stoarse rădăcinile pe rană, iar usturimea fu atât 
de cumplită, încât vânătorul se ținu să n-o ia la goană cât 
îl ţineau picioarele. 

— Aşa! spuse Caravană satisfăcut. Cred că nici n-ai 
simţit. Acum punem pătlagina deasupra şi, Dumnezeu cu 
mila! 

După ce strânseră puțina merinde rămasă, Ducu 
propuse să i se încredințeze lui Chirilă comanda grupului 
lor. Vânătorul nu primi. Cunoscând bine firea orgolioasă 
a grăsanului şi priceperea lui de a se descurca în 
treburile grele, hotări să i se treacă acestuia misiunea de 
conducător. Costache nu-şi ascunse deloc bucuria. Îi 
plăcea grozav să dea ordine. Şi cu cât era grupul mai 
numeros, cu atât mulțumirea lui se arăta mai adâncă. 
Chiar dacă se nimerea cu un singur om alături, îi 
propunea de îndată să se aleagă un conducător. Când se 
întâmpla să fie numai Zambilica, îi dădea calului de 
înțeles că, între ei doi, lui i se cuvine cinstea de a hotări. 
Intenţiile lui Caravană răzbeau greoi, din nişte fraze 
lungi, întortocheate, fără nici un fel de legătură între ele. 
Zambilica îl asculta răbdător şi nu dădea semne de iritare 
nici chiar atunci când vânătorul se apuca de unele 
discursuri mai lungi. Uneori, când era supărat, Costache 
îi reproşa că nu e iapă şi-i povestea că ştie el nişte 
armăsari în Câmpia Dunării, cu care i-ar fi făcut 
cunoştinţă dacă nu ar fi avut neprevederea să se nască de 
sex masculin. Când îi trecea supărarea, cuprins de căință 
că-i vorbise despre acest mare defect, Costache se apropia 
de Zambilica plin de vorbe de mângâiere: 


— Să fii tu sănătos, Zambilico! Ce dacă eşti cal? De 
fapt, nu se pot naşte numai iepe. Cred că erai mai frumos 
la chip dacă te năşteai iapă. Dar după câte ştiu eu, 
bărbaţii nu trebuie să fie cine ştie ce frumoşi. Asta e 
treaba femeilor. Noi avem alte rosturi pe lume. E drept că 
tu eşti al dracului de slut. Când te-am dus în Dobrogea la 
iepele arăbeşti, fugeau de tine ca de Dracu. Tu nu trebuie 
să pui asta la inimă. Frumusețea trece. Deşteptăciunea şi 
bunătatea rămân. Muierile, tot muieri. Nu se uită decât 
dacă eşti chipeş. Ştiu că ai fi vrut să petreci şi tu niţel cu 
iepele acelea, chiar aşa ale dracului cum sunt, dar eşti 
prea timid. Pe urmă, nechezatul tău parcă e lătrat. Mai 
îndulceşte-l, băiatule! Altfel, greu mai pui mâna pe o iapă. 
De zece ani îți dau sfaturi cum să te porți. Nu se prinde 
învățătura de tine, fiindcă eşti îndărătnic şi zurbagiu. 
Când te apropii de o iapă fă şi tu nişte fasoane, aşa cum 
fac oamenii subțiri. 

Aici se oprea de fiecare dată, bâiguind ceva neclar. 
Nici în jurul lui nu prea se înghesuiau femeile cu 
dragostea lor. 


Capitolul 3 


Trăsura baronului Albert Szentivâni ajunse la Alba- 
Iulia când începu să înnopteze. Aerul de vară călduț şi 
leşios parcă se mai înviorase. Obosiţi de căldură şi de 
drum, călătorii intrară prin poarta cea mare a cetății, 
străjuită de oşteni voinici, îmbrăcați, după moda vremii, 
cu zale de fier şi alămuri multe. În urmă rămase câmpia 
care se deschidea la stânga şi la dreapta cetăţii ca un 
evantai imens, proptit cu coada în dealurile dinspre Şard 
şi cu vârfurile în malurile Mureşului. Câmpie bogată în 
cereale, care se prelungea de-a lungul apei până dincolo 
de cetatea Devei. În spatele cetăţii de scaun, dealurile 
acoperite cu vii şi livezi de pomi prezentau a doua sursă 
de produse pentru stăpânii din Alba-lulia. A treia sursă 


economică provenea din Ţara de Piatră, adică din inima 
Munţilor Apuseni. Pe văile Arieşului şi Ampoiului, aurul 
aştepta doar să fie spălat în ciururi şi dichisit în pungi 
mari. Nenumărate mine de aur unele ştiute de stăpânire, 
altele neştiute îşi trăiau viața, aducând la suprafață 
bogății despre care localnicii puțin vorbăreți aminteau 
doar în treacăt. Faima belşugului de aur ajunsese de 
mult la Constantinopol, la Praga, la Veneţia şi chiar mai 
departe, în întreaga Europă. Aventurieri de toate 
neamurile luau drumurile Transilvaniei şi se afundau 
prin pădurile Apusenilor, pierzându-şi urmele pentru 
multă vreme sau pentru totdeauna. Monopolul aurului se 
afla în mâinile celor îndrăzneți şi puternici, iar crimele şi 
jafurile rămâneau de cele mai multe ori tăinuite de 
stâncile şi ascunzişurile munților. 

Baronul îşi continuă drumul pe o stradă largă şi 
dreaptă, străjuită pe margini de copaci bătrâni. Caii 
băteau pietrele străzii în trap mărunt. Zgomotul acela 
ritmic încânta auzul baronului, iar liniştea şi ordinea din 
oraş îi dădeau acea mare siguranță a omului aflat alături 
de semeni potriviți cu el. Opriră la poarta unei curți cu 
ziduri înalte, de piatră. Slujitorii casei deschiseră poarta, 
iar trăsura îşi continuă drumul printre boschete de 
trandafiri până-n fața unei case cu două caturi. Un tânăr 
îmbrăcat în haine de catifea neagră, strânse pe corp şi 
mirosind a parfum bun, se apropie de trăsură. Era unul 
dintre secretarii lui lojica. Al vestitului lojica, acel 
cancelar al principelui Transilvaniei despre care se 
vorbeau multe şi se şopteau şi mai multe. 

- Unde-i domnul lojica? întrebă Szentivâni bine 
dispus. 

Tânărul se înclină ceremonios. 

- Vă roagă să-l iertați. Unele treburi grabnice îl rețin 
la curte. 

— Lucrează atât de târziu? 

- Oh! râse tânărul. Timpul domnului cancelar e 
după împrejurări. Uneori se vede lumină toată noaptea în 


odaia lui de lucru. 

— Acum s-ar putea să fie o astfel de împrejurare? 

- Una mai măruntă, domnule baron. Cu o jumătate 
de ceas înainte de sosirea voastră, o ştafetă ne-a adus 
vestea despre capturarea unui lotru, pe a cărui viață s-a 
pus preț o sută de ducați de aur. E vorba despre un 
oarecare valah de prin părțile Oltului, Ducu cel Tute. 
Excelența-sa domnul cancelar mi-a destăinuit că la 
execuție va asista chiar principele, în persoană. Cred că 
mâine dimineață va fi greu de găsit un loc în piața cea 
mare. Pentru domnia-ta aş putea să aranjez eu lucrurile. 
Cunosc o casă de unde se vede minunat. De acolo veți 
avea prilejul să urmăriți execuția dimpreună cu domnul 
conte Teleki Lajos, căruia am avut deja plăcerea să-i rețin 
două locuri. Dar poftiți în casă! Am auzit că ați vândut 
castelul de la Obreja pe un preț foarte bun. De mult nu s- 
au mai făcut asemenea vânzări mari pe aici. 

Szentivâni aprobă din cap, bucuros de aprecierile 
tânărului. Vestea prinderii lui Ducu îi umplea inima de 
fericire, gândindu-se că Maria-Florența va fi foarte 
dezamăgită. O privi cu coada ochiului, reţinându-şi pe 
jumătate un zâmbet. Dar, spre mirarea lui, baroana râse 
zgomotos, iar când se potoli îi spuse cu mare siguranţă în 
glas: 

- Până dimineață mai e mult. Cine se bucură prea 
devreme riscă să plângă mai târziu. Vânătorii ăştia au 
mai fost în mâinile voastre şi nu prea v-au dat răgaz să-i 
judecați. 

Tânărul secretar cătă spre ea mirat şi vru să-i spună 
o vorbă de duh. Dar Szentivâni, care nu voia să scape de 
a asista la spânzurarea lui Ducu, îl întrebă dulceag: 

- Zici că domnul Teleki a reținut două locuri? 

- Da, excelență. Se pare că e foarte bogat. Aruncă în 
dreapta şi-n stânga cu aurul şi cu banii. La sosire, a 
dăruit doi ducați slujitorilor casei. Mie mi-a dat, de 
asemenea, doi ducați şi încă doi pentru vestea prinderii 
lui Ducu. Am convingerea că cine stă în preajma 


domnului conte se umple de aur. 

Szentivâni se încruntă. Prinse aluzia tânărului la 
faptul că el încă nu umblase la buzunare. Îşi ascunse 
mânia, gândindu-se că prin acest secretar limbut va reuşi 
să afle multe lucruri folositoare, mai ales că viața de la 
curtea principelui îi era aproape necunoscută. Râse, iar 
când se întoarse către secretar, în mână îi străluci un ban 
de aur, cam la prețul unei jumătăți de ducat, şi tânărul îl 
luă fără multe fasoane. 

- Ţi-am uitat numele, spuse baronul prietenos. 

- Excelența-voastră are de reținut atâtea lucruri 
importante, încât e firesc să uite numele unui biet 
secretar de cancelarie. De fapt, am un nume scurt şi uşor 
de reținut. Mă numesc lanoş Chioreanu. 

„Nu e deloc prost, gândi baronul. Întâi îmi atrage 
atenția că nu e cazul să-i rețin numele, apoi îmi strecoară 
o aluzie cam în doi peri că nu sunt în stare să țin minte 
un nume atât de uşor ca al lui. Sau, naiba ştie? Poate că 
mă frământ prea mult. Am auzit că la curtea principelui 
se cam vorbeşte cu două înțelesuri şi că într-o discuţie 
trebuie să fii mereu la pândă a prinde, cum s-ar zice, 
înțelesul cel mai bun.” 

- Eşti valah? întrebă baronul. 

lanoş râse, dezvelindu-şi dinţii frumoşi. 

- Nu, excelenţă. Bunicii mei au fost valahi. 

„Tot un drac, gândi baronul. În sfârşit, e bine când 
un valah se leapădă de ai săi.” 

Chioreanu îi ghici gândurile şi-şi ascunse un zâmbet 
batjocoritor. 

Iojica veni târziu. Îmbrăcat simplu, în haine complet 
negre, părea mai înalt şi mai slab decât în realitate. Nu 
purta podoabe, foarte la modă pe timpul acela. Mersul lui 
falnic şi privirea aspră îi dădeau mai degrabă aerul unui 
comandant de oşti. Vorbea măsurat şi potolit. Nimeni din 
cei care-l cunoşteau nu putea afirma că l-a auzit ridicând 
glasul, chiar în împrejurări din cele mai deosebite. 

Cancelarul schimbă la cină câteva cuvinte cu 


Szentivâni şi cu Maria-Florența. Le ceru chiar lămuriri în 
privința locului unde se vor stabili. Baronul răspundea 
încercând unele sentimente contradictorii. Se simțea din 
cale-afară de mulțumit să şadă la masă cu lojica. Omul 
acesta scump la vorbă deținea toate secretele cârmuirii 
din Transilvania. Cuvântul ca şi hotărârile lui se bucurau 
totdeauna de aprecierile lui Sigismund Bâthory. Mulţi 
socoteau că lojica ar fi adevăratul conducător al 
principatului. Că în ziua când i s-ar întâmpla o 
nenorocire acestui om, principele s-ar afla fără pic de 
apărare în fața zecilor de duşmani, toți oameni cu 
greutate în rândul nobililor. Pe de altă parte, baronului îi 
displăcea aerul de superioritate pe care-l afişa cancelarul 
în fața lui şi a celorlalți nobili, ştiind că lojica se trage 
dintr-o umilă familie de valahi bănățeni. Iar faptul că se 
bucura de o inteligență cu totul ieşită din comun nu 
echivala nici pe departe cu o obârşie aleasă. 

În timp ce Szentivâni se frământa cu asemenea 
probleme, doamna  Maria-Florența discuta plină de 
însufilețire. 

— Am vrea să ne stabilim la Aiud, excelenţă, spuse 
ea. Avem acolo un castel nu chiar atât de impunător ca 
Obreja, dar mai frumos şi mai apropiat de unele dintre 
rubedeniile noastre. La Alba-lulia nu ne-am gândit 
niciodată. Noi nu suntem obişnuiţi cu viața de la curte. E 
adevărat, domnule cancelar, că principele v-a oferit un 
titlu de nobleţe pe care l-aţi refuzat? 

Iojica ridică spre ea ochii negri, pătrunzători şi un 
zâmbet fugar îi trecu pe fața severă. Îi plăcea femeia 
aceasta curioasă, cam provincială în maniere, dar directă 
în discuţie, lipsită de meşteşugul de a trage de limbă. 
Meşteşug de care se foloseau din plin doamnele de la 
curte. 

- E adevărat, doamnă! 

- De necrezut, murmură baroana. Până azi nu am 
auzit să refuze cineva un titlu de nobleţe. Şi cum aţi 
motivat refuzul? 


- Nu l-am motivat, dar cred că titlurile căpătate sunt 
haine de împrumut. Ori îți vin prea mici, ori prea mari. 

- Poate titlul. Dar titlul e însoțit întotdeauna de 
unele proprietăți. 

- Proprietățile le-am primit, doamnă, râse 
cancelarul. 

- Păcat! V-ar fi fost necesar şi un titlu. 

Se opri brusc, speriată de ceea ce spusese. Mai 
speriat decât ea se arătă baronul, care interveni, 
încercând să dreagă ceea ce stricase Maria-Florenţa: 

- Cu titlu sau fără titlu, excelența-sa e al doilea om 
al principatului. Cu felul acesta de exprimare, doamnă, ți- 
ai face aici la curte o sută de duşmani pe zi. 

— Şi o sută de prieteni, râse încă o dată cancelarul. 
Întâlnim atât de puţini oameni care spun ce gândesc, 
încât trebuie să ni-i facem prieteni. Dar, să nu uit. Nu vă 
pare rău după Obreja? 

- Ba da. Ne-am obişnuit acolo. 

- Poate că v-aţi grăbit cu vânzarea. 

- E părerea mea, excelență. Din păcate, nu şi a 
domnului baron. 

- Se spune că sub castelul Obreja s-ar afla unele 
bogății. 

- Zvonuri, se încruntă baroana. Acum douăzeci de 
ani, soțul meu a clădit Obreja pe ruinele vechiului castel. 
Un castel care aparținuse unui unchi de-al baronului. 
Mai precis: vechiul castel a fost al baronului loan de 
Szentivâni. Când s-a clădit noul castel, toate ruinele au 
fost îndepărtate. Soțul meu avea un plan al vechiului 
castel, cu toate tainițele lui. Dar căutările au fost 
zadarnice. Nu s-a găsit nimic — şi vă asigur că nici un 
colțişor nu a rămas necercetat. 

- Mă mir, spuse lojica. loan de Szentivâni stăpânea 
peste şaizeci de mii de iugăre de pământ. Se spune că 
întreaga avere o depozitase în Obreja. Într-o primăvară, 
castelul a fost atacat de turci. Luptele au ţinut vreo două 
zile. Când au pătruns turcii în castel, baronul dispăruse 


fără urmă, dimpreună cu banii, cu aurul şi cu mulțimea 
de bijuterii, a căror faimă ajunsese la Constantinopol. 
Asemenea bogății nu pot dispărea chiar fără urmă. 

- Excelenţă, interveni Szentivâni cam plin de el. Se 
pare că acea cronică rămasă din timpul asediului a fost 
mincinoasă. Douăzeci de ani am căutat presupusa 
comoară şi sunt un om care ştie să caute. 

- Ciudat! murmură cancelarul. La Constantinopol 
nu a ajuns nimic din aurul lui loan de Szentivâni. Asta e 
lucru sigur. Mai aveţi acea cronică şi planurile vechiului 
castel? 

- Nu. Nu le mai am. Poate ştiţi că anul trecut cineva 
a pus foc unei aripi a castelului. Ei bine, acele documente 
au ars dimpreună cu lucrurile de acolo. 

- Păcat! Unii cred că averea ascunsă de loan de 
Szentivâni trecea de un milion de galbeni. 

- Păcat de ce? întrebă Maria-Florența. Sub Obreja 
nu se găseşte nici măcar o jumătate de galben. Mai 
degrabă cred că loan de Szentivâni a reuşit să se 
strecoare printre turci, dimpreună cu aurul lui. 

- S-ar fi aflat veşti despre el, replică Iojica. 

- Poate. Dar tot aşa de bine s-ar putea ca baronul să 
fi picat la acea vreme pe cine ştie ce mâini de lotri. Aceştia 
să-l fi omorât şi să fi dispărut cu aurul. Cine mai ştie ce a 
fost cu adevărat? 

— Ştiu oamenii din satele învecinate. 

— Or fi ştiind, excelență. Or fi ştiind despre asediu. 
Asta ştim şi noi, dar e cam puţin. 

- Poate, încheie Iojica. În tot cazul, o avere de un 
milion de galbeni nu trece neştiută de nimeni. 

Dimineaţă, la micul-dejun, pe care-l luară destul de 
devreme, baronul şi baroneasa nu mai avură satisfacția 
să stea de vorbă cu cancelarul. Maria-Florența se retrase 
destul de curând în odaia ei, unde o aştepta o vestită 
ghicitoare de prin partea locului. Rămas singur, 
Szentivâni îşi aminti de lanoş Chioreanu. Ar fi vrut să 
discute cu el în privința locului promis la execuţia ce 


urma să aibă loc în dimineața aceea. Slujitorii casei îl 
informară că secretarul plecase de cu noapte, undeva în 
afara cetăţii. Înciudat, baronul porunci să i se aducă 
trăsura şi se îndreptă spre palatul principelui. 

Curtea palatului, înconjurată de ziduri înalte, pavată 
frumos cu piatră de granit, era aproape pustie la ora 
aceea matinală. Principele şi curtenii se sculau târziu. 
Numai treburile grabnice, cu totul ieşite din comun, 
reuşeau să strice uneori acel obicei. 

În curte, Szentivâni se întâlni cu tânărul conte Lajos 
Teleki, proprietarul unor întinse domenii din nordul 
Transilvaniei. Îmbrăcat totdeauna în haine scumpe, după 
ultima modă de la Viena sau Praga, Teleki era socotit 
arbitrul eleganţei ardelene. Om de gust şi fin politician, 
priceput în afaceri şi lacom, bătrânul Teleki strânsese 
averi uriaşe pentru acele timpuri. Tânărul Lajos se ferea 
până şi de dregătoriile importante. Afemeiat şi curajos, 
fusese amestecat în unele scandaluri prin capitalele 
Europei, dar cutezanța lui, dublată de istețime şi de 
risipa de aur, îl scăpase cu obraz curat. Mai mult chiar: 
datorită firii sale deschise şi vesele, reuşea adeseori să-şi 
facă prieteni din cei mai înverşunați duşmani. Trecut de 
treizeci de ani, pe fața lui frumoasă apăruseră două cute 
adânci, care, în loc să-i dea un aer de maturitate, îi 
sporeau farmecul. Înalt peste limita mijlocie, mersul şi 
ținuta lui mai păstrau ceva din suplețea adolescenților. 

Văzându-l pe Szentivâni, Teleki îl strigă prietenos şi 
cu o anumită nuanță se respect. Baronul îi fu 
recunoscător pentru primirea aceea şi se apropie 
bucuros. Contele îi strânse amândouă mâinile, în semn 
de amiciție, apoi se întoarse pe jumătate către tânărul 
blond, spălăcit, care în afară de o chelie destul de 
pronunțată nu se putea mândri decât cu nişte pistrui 
mari, grupați în jurul nasului ca nişte boabe de piper. 

- Domnule baron, spuse Teleki, dumnealui e contele 
Szatmâri, viitorul moştenitor al bătrânei contese de 
Szatmâri. Acea admirabilă doamnă care nu-şi lasă 


nepotul să poarte o biată perucă, susținând că numai 
naturalul are preț în viață. Acea admirabilă doamnă care 
a tras cu arma după dregătorii principelui. Acea doamnă 
care la peste optzeci de ani după spusele altora şi la 
aproape şaizeci după spusele ei se ţine atât de bine încât 
mai iese dimineața călare, să se plimbe pe frumoasele ei 
domenii. Acea doamnă care a binevoit să-mi arunce în 
cap o salatieră de argint, numai pentru faptul că am avut 
neprevederea să-i spun: „Doamnă, arătați minunat”. 

- Mincinosule! mi-a strigat ea. Crezi că eu nu ştiu 
cum arăt? Chiar dacă mai jumulesc eu ceva ani din 
vârsta adevărată, pe care nu ţi-o spun, pentru că eşti 
obraznic, ştiu cum pot arăta la anii mei. Haide mai bine 
să guşti dintr-un vânat proaspăt şi să golim amândoi o 
oală de pălincă. Pramatia asta de nepot nu ştie să bea. 
Mă mir cum îl mai rabdă pământul. 

Contele Teleki se întoarse sporovăind uşor către alt 
tânăr, înalt, cu ochii gălbui, cu privirile moi ca de pisică, 
şi-l prezentă. 

- Domnule Szentivâni, dumnealui e un vechi prieten, 
baronul Ştefan de Zerind, fiul baronului Imre de Zerind. 
Şi acum, domnilor, pentru că principele e în toane rele, 
propun să facem o plimbare şi să-l scutim de prezența 
noastră măcar pentru azi. 

- Credeam că va asista la execuţie, spuse Szentivâni, 
vrând să arate că e bine informat. 

Contele râse. 

- Execuţia nu mai are loc, domnule baron. Sau, în 
orice caz, e amânată pentru multă vreme. Ducu cel Iute a 
scăpat din mâinile oamenilor noştri. Curierul care a venit 
azi-noapte ne-a informat că cei o sută douăzeci de soldați 
care îl duceau legat burduf au fost atacați de unii prieteni 
ai prizonierului. Aşa că, până una-alta, numărăm la apel 
câţiva slujitori credincioşi mai puțin. Principele e foc şi 
pară. N-aş vrea să fiu în pielea celor care l-au escortat. A 
înjurat, a trântit tot ce i-a picat în mână, iar acum 
doarme, obosit de asemenea trudă. Zău că nu e uşor să 


înjuri şi să spargi tot ce-ţi pică prin apropiere! 

Ceilalți tuşiră cu înțeles şi se uitară temători 
împrejur. Doar unul ca Teleki putea să facă asemenea 
ironie la adresa lui Sigismund, fără să-i pese de urmări. 

- Era atât de însemnată prinderea acelui lotru? 
îndrăzni Szentivâni. 

- Poate, zise gânditor contele. Dar nu fuga lui Ducu 
l-a scos din fire pe principe. Mai degrabă faptul că 
scrisoarea se află la el sau la prietenii lui. 

— O scrisoare? se mirară cei trei. 

- Da, domnilor. O scrisoare adresată sultanului. Va 
ieşi un tărăboi cum n-a mai fost de mult pe meleagurile 
acestea. Principele ducea în secret unele tratative cu 
turcii, pentru a ieşi din tabăra creştinilor. Vă închipuiţi ce 
s-ar întâmpla dacă această scrisoare ar ajunge, de pildă, 
în mâinile împăratului Rudolf. 

- Nu mai povestiți, domnule! strigă speriat baronul. 
Am putea fi traşi la răspundere. 

- Aşa e! zâmbi Teleki. Sunt lucrări care nu ne 
privesc. Sau poate că ar trebui să ne privească. Dar iată-l 
pe contele Hans Beckembauer. Bună ziua, domnule 
conte! Baroane Szentivâni, după câte ştiu, ați făcut 
afaceri din cele mai bune cu acest domn. Sincer să fiu, îl 
cunosc doar de câteva zile pe noul castelan din Obreja, 
dar l-am îndrăgit atât de mult, încât întâlnirea de azi îmi 
face mare plăcere. 

Contele Beckembauer zâmbi şi se înclină politicos în 
fața celor patru nobili. Înalt şi spătos, cu părul galben- 
roşcat rebel pe fruntea largă, îmbrăcat într-un costum 
vişiniu strâns pe corp, împodobit cu puţine bijuterii, cu 
fața lungă de un cot şi simpatică, având ochii albaştri, 
limpezi, lasă o bună impresie celor care-l cunoşteau chiar 
numai pentru o clipă. 

- E o mare cinste pentru mine, domnule conte. 
Atenţia voastră e plină de bunăvoință, răspunse 
Beckembauer cu modestie. 

„Pe legea mea, gândi Teleki, iată unul dintre puţinii 


oameni care vin la curtea principelui fără să afişeze cine 
ştie ce avere!” apoi spuse cu voce tare, adresându-i un 
zâmbet fermecător: 

- Presimt, domnule conte, că voi petrece multe clipe 
încântătoare alături de voi. Dar nu o văd pe sora voastră. 
Aud că în Transilvania nu s-ar afla o călăreață mai 
desăvârşită ca ea. Cât despre frumusețe, spun unii că 
până şi florile rare pălesc în fața ei. Dacă e aşa, va trebui 
s-o aduceți măcar la balurile de la curtea principelui. 
Altfel, cred că roiuri de cavaleri vor pica în ospeţie la 
Obreja, făcând unele drumuri lungi pentru un zâmbet, 
pentru o privire fugară sau poate lipsiți de noroc. Şi nu 
cred că eu aş putea să mă număr printre ultimii musafiri 
poftiți sau nepoftiți. De altfel, am avut îndrăzneala să le 
trimit chiar în această dimineață doi cai de rasă cum nu 
se mai află prin împrejurimi. 

- Ah, m-am întâlnit cu ei aproape de Mureş, se 
entuziasmă Beckembauer. Dacă sunt cei pe care i-am 
văzut, atunci nu mai încape îndoială că e un dar regesc. 

- Îi ducea un slujitor gras şi scurt, cu pălărie de 
paie? 

— Întocmai. 

— Aceia sunt caii pe care am avut cinstea să-i 
dăruiesc viitorilor prieteni din Obreja. 

- Sunteţi mărinimos, domnule Teleki. 

- Nu. Nu sunt mărinimos, ci numai viclean sau 
prevăzător. Nu vreau să mi-o ia alții înainte. Şi acum 
dați-mi voie să vă prezint nişte prieteni. Aceşti domni îmi 
vor ierta numai în felul acesta necuviința de a fi uitat o 
clipă că suntem împreună. Pe domnul Szentivâni îl 
cunoaşteţi. Dumnealui e contele Szatmári, iar acest tânăr 
care-mi face onoarea să se numere printre cei mai 
apropiaţi e domnul baron Ştefan de Zerind. 

Îşi strânseră mâinile cu voioşia celor tineri. Ştefan de 
Zerind tinu ceva mai mult mâna lui Beckembauer şi, 
privindu-l cu mare atenție, spuse şovăielnic: 

— Am credința că ne-am mai văzut cândva. Nu-mi 


amintesc unde şi când. Poate mai de mult. Sau poate 
semănați foarte bine cu cineva dintre cunoştinţele mele. 

Beckembauer zâmbi. Nici cel mai fin observator nu 
ar fi putu ghici tresărirea lui interioară. Într-o fracțiune 
de secundă, îl recunoscu pe Zerind. Se întâlniseră la 
Constantinopol, pe vremea când Beckembauer se numea 
Ion Cristu şi reprezenta acolo interesele lui Mihai, cel care 
avea să ajungă domn al Ţării Româneşti. N-au stat 
niciodată de vorbă împreună, dar se văzuseră la curtea 
sultanului. 

- S-ar putea să ne cunoaştem, răspunse tânărul. 
Poate a-ți umblat pe la Viena sau prin Bavaria. Eu am 
călătorit mult. 

- S-ar putea, rosti gânditor Ştefan de Zerind, fără să 
bănuiască nici pe departe că din clipa aceea se află în 
mare primejdie. 


Capitolul 4 

Costache Caravană o luase înaintea grupului de 
fugari cu vreo douăzeci-treizeci de paşi. Calul mergea 
molcom. Noaptea, lipsită de lună, le îngreuna mersul. 
Nori mari se vălătuceau pe cer, iar aerul era greoi şi 
stătut. Caravană discuta domol cu Zambilica, şi cuvintele 
ajungeau la însoțitorii lui ca nişte bâzâituri ritmice, fără 
sfârşit. Uneori, vânătorul îşi curma vorbele furat de cine 
ştie ce gânduri. Zambilica se oprea mirat, iar stăpânul se 
scutura de gândurile acelea şi începea să sporovăie uşor. 

- O ființă mai a naibii ca tine nici n-am întâlnit. 
Mănânci, dormi şi nechezi. Aşa e când nimereşti peste un 
stăpân bun ca mine. Îţi faci de cap. Mă mir că nu ţi-a 
trecut prin minte să te duc eu în spinare. Ai început să 
faci pe grozavul că eşti deştept. Să ştii că numai proştii se 
cred deştepţi. Cum îmi dau câte-o părere, începi să 
strâmbi din nas şi să nechezi. Mă rog! Eu nu spun că 
trebuie să fii de acord cu mine chiar în toate privinţele, 


dar nici să nu uiţi că eu sunt cel care hotărăşte pentru 
amândoi. De zece ani umblăm împreună şi am fost mai 
mult singuri. Trebuia să stau şi eu cu cineva de vorbă. 
Grea viață, Zambilico! Pe timp din ăsta de noapte, omul 
ar trebui să stea la casa lui, în aşternutul călduț. Să-şi 
audă copiii cum vorbesc prin somn. Să se întoarcă pe 
partea cealaltă, înjurând somnoros câinele care l-a trezit, 
fiindcă i s-a făcut lui de lătrat aşa, din senin. Ştii tu ce 
înseamnă să ai casa ta, nevasta şi copiii alături de tine, 
ograda şi pământul tău? De unde naiba să ştii? Parcă şi 
eu am uitat. Să stai seara cu mâinile aduse sub cap şi să 
faci planuri. Să ieşi primăvara la prima arătură. Să cerți 
copiii pentru unele pozne. Să te duci prin vecini şi să mai 
schimbi o vorbă. Tu habar nu ai de toate astea, 
Zambilico. Eşti cu gândul numai la iepele din Lunca 
Dunării. Ştii tu cum ar trebui să fie pentru fiecare om? 
Când l-o deştepta cineva noaptea din somn, acela să fie 
un vecin, căruia-i naşte nevasta, ori un oaspete drag venit 
de la drum. Poate că pe undeva o fi asemenea fericire, dar 
la noi nu s-au pomenit astfel de timpuri. Dacă latră 
câinele, tresari din somn, speriat, închinându-te cu 
gândurile la turci, la tătari, la cine ştie ce călcări boiereşti 
sau la nişte lotri care omoară şi jefuiesc fără teamă de 
pedeapsă. Aşa e pe-aici. Ţările mici au fost totdeauna 
amenințate. Vin turcii peste noi când te aştepţi mai puţin. 
Ne taie, ne împrăştie, aduc domn nou fără să ne întrebe, 
ne jefuiesc şi ne pun să lucrăm pentru ei. Vin tătarii, vin 
austriecii, vin leşii. Ți-e mai mare dragul cum se 
înghesuie peste cei mici. Crezi că eu nu am avut casă şi 
nevastă şi copii? Am avut. Mi i-au tăiat turcii într-o 
noapte. Eu eram pe vremea aceea un amărât care nu ştia 
să țină măcar un cuțit de tăiat pâinea. Pe mine m-au luat 
rob fiindcă eram voinic. De fapt, nici nu mă cheamă 
Caravană. Adevăratul meu nume e Costache Cneazu. 
„Caravană” mi-au zis de când colind lumea în lung şi-n 
lat. Nici prietenii mei cei mai buni nu ştiu câte ţi-am spus 
ție. Eu nu am obiceiul să le povestesc oamenilor despre 


necazurile mele, fiindcă le amintesc de necazurile lor. 
Dacă pot să le aduc bucurii şi veşti bune, atunci nu-mi 
mai tace gura zile întregi. 

Caravană opri calul şi se săltă în şa. La vreo câteva 
sute de paşi în stânga, zări nişte focuri. 

Or fi ciobani, spuse Marcu. 

- Nu. Nici vorbă, murmură Ducu cel Iute. Ciobanii 
fac un singur foc. Acolo sunt patru. Dar nici oşteni de-ai 
lui Sigismund nu sunt. Aceştia nu înnoptează în câmp 
decât la vreme de război. 

Descălecară şi-şi pregătiră armele. Caravană vru să 
plece în recunoaştere, dar se opuse Chirilă. 

- Tu eşti conducătorul, zise hotărât. Trebuie să 
rămâi pe loc şi să ai grijă de oameni. Dacă se întâmplă 
ceva rău, vă dau de ştire prin şuierături. 

După acele cuvinte, vânătorul dispăru printre tufele 
mari. Pe toată întinderea aceea nu se auzea decât 
şuieratul vântului, care întorcea mlădițele tufelor ca pe 
nişte rochii. Ploaia rămăsese undeva în urmă. Trecuse 
mai bine de un ceas de când plecase Chirilă. Podarul şi 
băieții erau neliniştiți. Caravană şi Ducu aşteptau fără 
teamă, cunoscând bine dibăcia cu care se strecura 
prietenul lor. Norii se vălătuceau pe cerul jos ca nişte 
căpițe uriaşe. Departe, poate deasupra Mureşului, se 
lumina treptat. Doar prin părțile Blajului, furtuna de 
desfăşura în toată puterea ei. 

Chirilă apăru la fel de neaşteptat după cum plecase. 

-— Avea dreptate Ducu, spuse el. Nu sunt ciobani şi 
nici oşteni de-ai lui Sigismund. În jurul focurilor am 
numărat mai mult de şaizeci de cavaleri, aflați sub 
comanda contelui Teleki. Din discuţiile purtate între ei, se 
pare că principele ține cu orice preț să pună mâna pe noi. 
Întreaga Transilvanie dintre Blaj şi Braşov e în alarmă. 
Sunt păzite drumurile, marginile de păduri, podurile, 
hanurile, trecătorile şi satele. S-au pus posturi sau pânde 
fixe, iar garnizoanele din Mediaş, din Sighişoara şi chiar 
Braşov ne vor aştepta şi ele. 


— Se pare că vom trece greu, se sperie Marcu. 

- La dracu! râse Caravană. Am trecut noi prin hopuri 
mai grele. lar dacă vor păzi ca cei de lângă focuri, le 
putem lua şi încălțările din picioare. 

- Dar n-am isprăvit, îl întrerupse Chirilă. Teleki 
pomenea despre o afacere dintre Sigismund şi paşa Khidr 
de Timişoara. Poimâine, va pleca dinspre Câmpeni către 
Alba-lulia un transport cu treizeci şi opt de ocale de aur. 
Aurul acela va lua apoi drumul Timişoarei, iar Sigismund 
va primi în schimb cinci sute de cai. Se pare că acest 
Khidr, cât o fi el de paşă, e cel mai mare hoț de cai din 
câți s-au pomenit până acum. 

Auzind asemenea vorbe, Caravană râse uşor, 
pițigăiat şi comandă plin de ifose: 

- Pe cai, domnilor! Surpriza pe care i-o pregătim lui 
Sigismund va fi atât de grozavă, încât cred că după 
aceasta principele va turba definitiv, dacă damblaua nu 
va avea nici o putere asupra lui. Vă rog să nu mă 
întrebaţi nimic, dragii mei. Uneori, eu şi Zambilica avem 
nişte sclipiri de care trebuie să se țină seama. Aveţi 
încredere în Caravană, aşa cum ați avut în multe rânduri. 
După mine, domnilor! 

Şi, spre mirarea celorlalți, Costache întoarse calul, 
pornind îndărăt pe drumul pe care veniseră. Ca de obicei, 
Caravană luă un avans față de ceilalți, iar aceştia 
păstrară distanța, ştiind că în astfel de împrejurări 
vânătorul avea multe de discutat cu Zambilica. Dar 
vorbele nu veniră prea repede, şi din această cauză calul 
se opintea mereu, întorcea botul a reproş sau călca ceva 
mai apăsat ca de obicei, iar vânătorul ghici că animalul se 
simte ofensat de acea lipsă de atenţie. Târziu, când 
vorbele porniră molcom, Zambilica deveni mai vioi şi-şi 
văzu de treaba lui, aținând cu multă atenție potecile 
pădurii, călcate doar cu puţină vreme înainte, în sens 
invers. 

— Ştii cum e damblaua, Zambilico? întrebă vânătorul. 
Eu cred că ar fi cam aşa: întorci gâtul niţel într-o parte şi 


rămâi cu el înțepenit. De fapt, cred că toți nobilii sunt 
atinşi de dambla. Prea umblă țepeni. lar când vor să se 
uite în jos, nu-şi curbează gâtul. Se schimonosesc în 
toate chipurile, coborând privirile pe lângă nas, şi se 
chiorăsc de mai mare dragul. Sigismund Bâthory ne 
caută între Blaj şi Braşov. Acesta e drumul cel mai scurt 
spre Ţara Românească. Să caute mult şi bine. Eu mă 
întorc frumuşel din drum, trec noaptea asta de Blaj şi de 
Alba-Iulia, aținându-mă tot timpul la nord de Mureş. 
Dacă nu ţi-a trecut prin minte o chestie ca asta — şi tu 
eşti cal cu scaun la cap —, atunci să fii sigur că nici 
principelui nu i-a trecut. El nu-şi poate închipui că eu mă 
ațin pe lângă vizuina lupului, în timp ce ar trebui să 
gonesc din toate puterile pe drumul Braşovului. Asta se 
cheamă, printre oamenii subțiri, „strategie”. Să nu crezi 
că nu am fi putut trece prin barajul de oameni ai 
principelui. Am fi putut, dar m-am gândit că acei cinci 
sute de cai ai lui Khidr de Timişoara ar putea sluji foarte 
bine în oştirea lui Mihai-vodă, domnul Ţării Româneşti. 
Pentru asta vom ieşi în întâmpinarea celor care duc aurul 
spre Alba-lulia. Sigismund are prea mult aur. Armata 
noastră de la Dunăre nu are deloc. Slăbindu-l pe 
principe, care urmăreşte cotropirea Ţării Româneşti, ne 
ridicăm noi mai puternici. În sfârşit, lucrurile astea tu le 
rumegi mai greu. Crezi că eu nu am băgat de seamă că ai 
căscat de vreo câteva ori, şi numai când ai auzit de iepele 
de la Timişoara ai ciulit urechile. Auzi, Zambilico? Acum 
câteva luni, Sigismund i-a cerut domnului Mihai să ne 
prindă şi să ne trimită legaţi burduf la Alba-Iulia. Ştii ce i- 
a răspuns Mihai-vodă? „Măria-ta, să ne ierți de neputinţă! 
Auzim că acei vestiți vânători stau mai mult prin părțile 
Transilvaniei, chiar prin apropiere de Alba-lulia.” Tu îl 
ştii, Zambilico, pe Ion Cristu? Ei, na! Cum dracu nu-ţi 
aduci aminte? Băiatul acela înalt, cu părul galben-roşcat. 
Acum îl cheamă Hans Beckembauer. Al naibii, vorbeşte 
nemțeşte mai abitir ca un neamţ. Cu el i-am pregătit o 
bucurie principelui. De fapt, am împânzit Ardealul cu 


oameni de încredere. Semnul nostru de recunoaştere e un 
inel de argint, pe care e gravată o frunză de stejar. Avem 
oameni şi în Moldova. Ne-a intrat nouă şi lui Mihai-vodă o 
păsărică în cap, de care ai râde şi tu. Vrem să facem o 
țară cu hotarele întinse până vor cuprinde toată suflarea 
românească. Zici că e greu. Parcă eu spun că e uşor? Ne 
trebuie oşteni, bani, multă viclenie şi nițică baftă. Ştii tu 
ce înseamnă să ai un om ca Ion Cristu, la doi paşi de 
Alba-Iulia, în vreme de vrajbă cu Sigismund? Ion se va 
pricepe să-i ridice pe cei două mii de iobagi împotriva 
principelui. Se zice că sub castelul de la Obreja s-ar afla o 
comoară. Tare bine ne-ar prinde! Anul trecut am intrat, 
într-o noapte, în castel dimpreună cu Ducu şi Chirilă. Am 
găsit acolo planul vechiului castel şi o cronică din acele 
timpuri. Am pus apoi foc acelei aripi de castel şi ne-am 
luat tălpăşița. Hârtiile sunt acum în mâinile lui Cristu. 
Roşcatul ăsta e unul dintre cei mai învățați oameni ai 
noştri. S-ar putea să afle comoara. 

Furtuna se potolise. Doar urmele ploii se mai 
păstrau încă în toată puterea lor. Călăreţii lăsaseră în 
urmă de puțină vreme cetatea Alba-Iulia, trecuseră de 
Şard şi se aflau într-un crâng cu copaci tineri, întins pe 
fața unui deal numit prin acele părți Măgura Vulpii. 

Se lumina de ziuă. Călătorii hotărâră să facă acolo 
un popas de câteva ceasuri. Măgura Vulpii, ridicat direct 
din câmpia ca o tipsie, pare un deal sau un munte de 
împrumut, cărat acolo de cine ştie unde, tras la rindea 
sau la raşpel, până când colțurile, muchiile şi toate 
asperitățile s-au lepădat de trunchi, iar ceea ce a rămas e 
un uriaş deasupra câmpiei. Un uriaş cu cojoc mare de 
brad, de fag, de cer şi de salcâm, de pruni pe jumătate 
sălbăticiți, de aluni cu coarda elastică. Un uriaş care 
domină câmpia până departe. Între Măgura Vulpii şi 
cetatea de scaun, câmpia se îngustează treptat, 
amenințată spre stânga de înălțimi domoale, acoperite cu 
vii. Pe măsură ce se apropie de Măgura Vulpii, câmpia îşi 
subțiază mijlocul, iar dincolo de acea semeață înălțime, 


ea transformă într-un fel de uluc prin care se scurg la 
vreme de ploaie apele iuți, venite de pe înălțimi. Pe aici 
intră în Ţara de Piatră un drum veşnic măturat de ape. 
Călătorul obişnuit cu drumurile prin Munţii Apuseni 
făcea popas la Măgura Vulpii, controla cu grijă potcoavele 
calului, îşi încărca pistoalele şi numai după aceea pornea 
mai departe. 

Când soarele începu să-şi bată tăriile, călăreţii 
coborâră fără grabă spre poale, acolo unde zăreau câteva 
case răzlețe. În cătun aflară merinde pentru ei şi pentru 
animale. Numai Caravană se ocupă de nişte lucruri greu 
de priceput. Găsi acolo un fierar şi-i plăti omului să-i facă 
o roată cu şanţ la mijloc, pusă pe un ax de fier, lung cam 
de un cot. Îi mai ceru fierarului un cârlig cu mânerul 
găurit, iar de prin vecini cumpără două funii zdravene, 
lucrate din cânepă, cam la grosimea a două degete. 

Părăsiră cătunul după vreo trei ceasuri, sătui şi 
odihniți. Ocoliră Măgura Vulpii şi se aținură curând pe 
lângă apele Ampoiului, depărtându-se de locurile 
umblate, afundându-se tot mai adânc printre munți. 
Pădurile mari de răşinoase nu aveau hotare prin părțile 
acelea. Spre seară, poposiră pe un tăpşan înconjurat de 
stânci. Până la cină, Caravană se ocupă de rana lui 
Ducu, sporovăind uşor şi constatând mulțumit că 
vânătorul se întremează destul de repede. Luă apoi 
toporul lui Marcu, îi încercă tăişul pe degete şi-i chemă la 
el pe cei doi băieți. Tot căutând cu privirea, se opri în fața 
unui brad cu trunchiul gros cât o gură de găleată. 

— Îl tăiaţi la înălțimea asta! porunci mustăcind. Când 
e gata, mă chemați! 

Băieţii se apucară să taie bradul cam la cinci coți 
deasupra pământului. După vreo jumătate de ceas, îl 
strigară pe vânător. 

- Acum, uite ce faceţi, râse Caravană văzându-i 
nedumeriți. Ciopliți la capătul de sus în aşa fel, încât să 
băgăm fierul ăsta prin două urechi ale bradului, iar roata 
să se învârtească la mijloc. Sper că ați priceput că e vorba 


de un scripete. După ce isprăviți, înroşim fierul în foc şi 
dăm găuri. Până înnoptează, mai sunt vreo două ceasuri 
bune. 

Isprăviră lucrul înainte de căderea nopții. Caravană 
îi adună pe toți în jurul scripetelui şi le făcu o 
demonstrație de pomină, despre care avea să se 
vorbească multă vreme. Legă unul dintre capetele funiei 
de şaua Zambilicăi, trecu funia peste roată şi, rămânând 
cu celălalt capăt în mână, le spuse: 

- Fraţilor, observați, că de acest capăt e prins un 
cârlig. Mai observați că ne aflăm deasupra unui perete 
stâncos, înalt cam de trei staturi de om. Peretele se 
continuă în lungul Ampoiului, pe cel puţin cinci sute de 
paşi. Între peretele de stâncă şi Ampoi e o potecă. De jos, 
de pe potecă, nimeni nu s-ar putea sui până la noi. 
Poteca e atât de îngustă şi de întortocheată, încât caii şi 
călăreții sunt nevoiţi să meargă unul în urma celuilalt. 
Acesta e drumul cel mai scurt între Câmpeni şi Alba- 
Iulia. Aurul lui Sigismund Báthory va trece pe aici. Îl cară 
de obicei un măgăruş care, aşa micuț cum e, duce pe 
spinare până la şaptezeci-optzeci de ocale. L-am văzut în 
vreo două rânduri ducând aur. Acum cară doar treizeci şi 
opt de ocale, aşa că merge şi el mai în voie. De obicei, 
transporturile sunt însoțite de cel mult treizeci de oşteni. 
Cincisprezece merg în fruntea convoiului, iar 
cincisprezece în urmă. Măgăruşul cunoaşte atât de bine 
drumul şi misiunea pe care o are că nu e nevoie să fie 
purtat de căpăstru. Vedeţi brăduțul acesta? Voi lega de el 
cealaltă funie. Pe aceasta mă las eu la vale ca fulgerul, 
prind cârligul de la prima funie de şaua măgăruşului, iar 
Zambilica nu va avea decât să tragă la scripete. Din trei 
mişcări, mă cațăr şi eu pe funia mea, scoatem desagii de 
pe spinarea măgăruşului, adunăm funiile şi o luăm din 
loc. Până vor găsi oştenii un drum pe unde să se cațăre 
aici, noi vom fi departe. Ce trebuie să faceți voi? Tu, 
Pavele, te duci îndărăt o sută cincizeci de paşi. Când 
apare dedesubtul tău primul soldat, tragi un foc de pistol 


în aer. Tu, Petre, te duci înainte o sută cincizeci de paşi. 
După ce trece de tine ultimul soldat, tragi şi tu un foc de 
pistol în aer. Asta-i tot. Pe urmă o luați la goană spre 
locul acesta. Chirilă, tu stai cu cuțţitele tale în locul în 
care mă aflu eu acum! Dacă mă ameninţă ceva, ştii ce ai 
de făcut. Poziţia asta e foarte bună. Când apare 
măgăruşul de după cotitură, din spate nu-l mai vede 
nimeni câteva clipe, iar oşteanul dinaintea măgăruşului 
se va afla după cotitura din față. Tu, Marcule, vei avea 
grijă să nu scape funia de pe roată, iar Ducu îl va mâna 
pe deal pe Zambilica! 

Se opri încruntat. Chirilă râdea ţinându-se cu 
mâinile de pântece. Ducu îi purta isonul. Doar flăcăii şi 
podarul nu se încumetară la asemenea lucru. Afişând 
ceva din obiceiurile Apusului la modă pe vremea aceea şi 
prin părțile noastre, Costache înfipse o mână în şold, 
scoase pieptul în afară şi spuse din vârful buzelor: 

- Am plăcerea să vă anunț, domnilor, că râsul vostru 
sună a batjocură. Pe Zambilica mea dacă nu mi se năzare 
întocmai! 

Se părea că cei doi vânători nu auziseră cuvintele lui 
Caravană, lucru ce îl făcu pe grăsun să repete mustrarea, 
luând o atitudine şi mai bățoasă. 

- Doar unul ca tine putea să născocească asemenea 
ispravă, zise Chirilă privindu-l cu dragoste. Auzi, să ridice 
măgăruşul prin aer! 

- Dar ce-ai fi vrut? Să ne batem cu oştenii? bombăni 
Costache mânios. 

- Nu, nici vorbă. Ce vină au ei că transportă aurul? 

Când se statornici noaptea de-a binelea, împărțiră 
între ei sarcinile de veghe şi se întinseră pe culcuşurile de 
muşchi. Ziua următoare se anunța destul de agitată. 

Noaptea se isprăvi în linişte. La ziuă, mâncară în 
grabă, pregătiră scripetele şi se aşezară pe locurile 
hotărâte, în aşteptarea convoiului. Doar Chirilă mai 
zăbovi o vreme să îndepărteze caii. Nechezatul lor ar fi 
putu să le strice planul. Cât despre Zambilica, acel cal de 


pomină prin sluțenia lui, rar dădea motive de îngrijorare. 
Caravană îl obişnuise de mult să-şi înfrâneze nechezatul 
în momentul în care simțea alți cai prin împrejurimi. 

Timpul trecea greu. Ampoiul cânta subțire printre 
stânci. 

— Eşti sigur că vor călători pe aici? întrebă Chirilă. 

Vrând să-şi dea importanţă, Caravană răspunse 
indirect: 

- Doamne sfinte, când a greşit vreodată Costache în 
părerile lui? 

- Şi dacă au schimbat ziua în care vor face 
transportul? continuă Chirilă. 

Omulețul cătă la el cu mirare. Treptat, ochii lui 
bolbocați şi râzători se posomorâră. Nu-i părea rău 
pentru aur, cât îl necăjeau gândurile că un plan atât de 
frumos conceput de el se duce de râpă. l-ar fi plăcut să se 
grozăvească niţel, iar prietenii să-l privească plini de 
admiraţie. Dar gândurile nu se desfăşurară mai departe. 
Chirilă ridică mâna în semn că auzul lui ascuţit prinsese 
un zgomot. Curând, zgomotul de copite se auzi destul de 
clar. Caravană se agăță de funia lui, aşteptând liniştit. 
Ducu cel Iute se apropie de Zambilica, iar Marcu puse 
funia pe scripete. Trecură câțiva oşteni, ducându-şi caii 
de căpestre. Caravană îi numără. Erau paisprezece. Asta 
însemna că în urmă se aflau tot pe-atâţia. După puţină 
vreme, se auziră două focuri de pistol. Unul din faţă, 
celălalt din spate. Măgăruşul ieşi de după cotitură, iar 
vânătorul se scurse pe stâncă la vale cât ai clipi. Înfipse 
cârligul în şaua măgăruşului, iar bietul animal, speriat de 
moarte, simți cum se înalță fără să găsească sprijin sub 
picioare. Mai iute decât măgăruşul, Caravană grăbi să se 
pună la adăpost. De după cotitură apăru un călăreț. La 
vederea măgăruşului, care o luase pe un drum atât de 
original, omul rămase împietrit de uimire. Din față şi din 
spate se auzeau strigătele oştenilor. Cele două focuri de 
pistol îi zăpăciră cu totul. Deruta lor era cu atât mai 
mare, cu cât nu aveau posibilitatea să se vadă unii pe 


alţii. În loc să se preocupe de o regrupare, se tupilară pe 
după colțuri de stâncă, aşteptându-se la un atac venit de 
pe înălțimi. Când se dezmeticiră şi aflară despre 
dispariția măgăruşului, Caravană şi însoțitorii lui erau 
destul de departe, pierduţi în inima pădurii. 


Capitolul 5 

Înserase de mult. Vânătorii ştiau că oştenii nu le vor 
găsi urmele prea curând. Mergeau domol unul în urma 
altuia, călcând pe marginea unui pârâiaș de munte. În 
fața lor se ivi un platou neted ca o câmpie în miniatură. 

- lată un loc minunat pentru odihna din noaptea 
asta, observă Ducu. Apa e la câţiva paşi. Iarba e mare şi 
destulă pentru caii noştri flămânzi. Cred că ar fi bine să-l 
aşteptăm aici pe Chirilă, să vedem ce veşti ne aduce din 
spate. Când va sosi el, voi pleca eu să fac o recunoaştere 
în față. Toată ziua am simțit că suntem spionaţi de pe 
undeva. De fapt, nu am văzut şi nu am auzit nimic. Mi s- 
a mai întâmplat lucrul acesta şi nu țin minte să mă fi 
înşelat vreodată. Ne aflăm într-o zonă primejdioasă. 

— Mie-mi spui? aprobă Caravană muşcând lacom 
dintr-o bucată de pastramă veche, găsită prin buzunarele 
lui largi. 

- Pe aici se strecoară pâlcuri întregi de căutători de 
aur. Dar nu-l caută cu unelte de săpat, ci cu sabia şi 
pistolul. 

- Înî, aprobă din nou Caravană. 

- Dacă suntem urmăriți, măcar să ştim la timp. Pe 
urmă e bine să aflăm cine ne urmăreşte. E mare lucru să- 
ți cunoşti duşmanul. 

- Păi de urmărit ne-au urmărit oştenii, râse 
Costache. 

-— Oştenii n-au răbdarea bandiţilor. Ei te atacă de 
cum te zăresc. 

- Mofturi! 


— Ar fi bine. Dar iată-l pe Chirilă. Cum e în spate, 
prietene? 

- În spate e linişte. Oştenii s-au ţinut după urmele 
noastre până către prânz. Adică nu chiar după noi. Le-am 
lăsat nişte urme care i-au făcut să se învârtească aproape 
în loc. După prânz, au renunțat. N-au curajul să se 
avânte prin locuri necunoscute de ei. 

- Ce ţi-am spus? chicoti Caravană scuipând un 
sâmbure de prună uscată. 

- Atunci, e bine, murmură Ducu mulțumit. Cel puțin 
din partea lor nu ne aşteptăm la necazuri. Eu plec să fac 
o recunoaştere înainte. Nu voi lipsi mult. Costache a 
hotărât să poposim aici peste noapte. Alegerea e cum nu 
se poate mai bună. Dinspre dreapta nu putem fi atacați. 
Peretele de stâncă e prea drept pentru a putea umbla 
cineva pe el. Peretele din stânga mi se pare la fel. Dacă ne 
aşezăm pe platoul acesta îngust şi lung, avem de 
privegheat doar în spate şi în față. 

Vânătorul descălecă şi, renunțând la cal, se mistui 
în noapte. O luă domol prin pârâu. Apa nu era mai 
adâncă de două palme. Susurul ei acoperea zgomotul 
paşilor. Se oprea din vreme în vreme şi cerceta cu atenţie 
împrejurimile. Amintirea senzației din timpul zilei nu-l 
părăsea nici o clipă. Să le fi prins oare urma acei teribili 
aventurieri care pândeau călătorul zile întregi până 
socoteau că a sosit momentul de atac? În zona aceea, 
opera banda faimosului Kunzli. Acel bandit a cărui ceată 
număra mai bine de o sută de oameni şi despre care se 
spune că a adunat mai mult aur decât principele 
Transilvaniei. Multe din poterele trimise pe urmele lui nu 
s-au mai întors niciodată. Gurile rele spuneau că acel 
Kunzli ar fi în legătură cu câțiva dintre cei mai influenți 
nobili ai principatului, dar lucrurile nu se adeveriseră 
până atunci. 

După un cot al pârâului, se opri surprins. Un curent 
subțire de aer aducea miros slab de fum pe ulucul acela 
dintre maluri. Mirosul venea din stânga, de pe platou. leşi 


din apă şi se târi în direcția aceea, adulmecând aerul ca 
un copoi dresat. Ajunse la un pâlc de brazi mult mai 
apropiaţi unul de altul. Spre stânga, dincolo de brazi, 
începea o zonă de mărăciniş de netrecut. Lângă un foc 
ascuns cu dibăcie între câteva pietre ca nişte lespezi un 
bărbat îşi pregătea cina. O jumătate de iepure se 
rumenea încet pe frigăruia de alun, pe care bărbatul o 
mânuia cu multă pricepere. Calul slobod picotea la câțiva 
paşi. Pădurea se liniştise şi nu se auzea împrejur decât 
clipocitul apei. Un clipocit lin, odihnitor, care te îmbia la 
somn. 

„E dibaci omul, gândi Ducu. Nici eu nu aş fi găsit un 
loc de popas atât de sigur. Cu toate că după haine ai zice 
mai degrabă că-i orăşean decât vânător.” 

Şezu multă vreme nemişcat să ghicească alți tovarăşi 
de-ai necunoscutului, dar nimic nu se clinti prin 
împrejurimi. Se ridică şi porni îndărăt pe drumul pe care 
venise. Probabil că acesta era omul care-l spionase în 
timpul zilei. Ajunse în tabără la mai bine de un ceas. 
Prietenii îl aşteptau cu cina. O cină destul de săracă. 

— Ce veşti, prietene? îl întâmpină Chirilă. 

- Aşa şi-aşa! La o vreo opt sute de paşi în fața 
noastră, am zărit un foc. Lângă foc e un om. Focul e atât 
de bine ascuns, încât nu-l vezi decât când eşti foarte 
aproape. Eu am ajuns la el luându-mă mai degrabă după 
mirosul de friptură. La prima vedere, pare un călător 
destul de obişnuit. Dar dacă e aşa, ce caută prin locuri 
atât de neumblate şi primejdioase? De obicei, prin locurile 
acestea oamenii merg mai mult în grupuri. Asta e zona 
prin care cutreieră cel mai temut bandit din Munţii 
Apuseni. Costache, tu ai auzit despre faimosul Kunzli. Nu 
se poate să nu fi auzit, continuă el văzându-l pe vânător 
atât de ocupat cu gustarea. 

- N-am auzit. Îl cunosc. 

— Lumea zice că banda lui numără peste o sută de 
capete. Spurcate capete! Eu ştiu mai multe. Cu iscoade 
cu tot, s-ar putea ca numărul lor să fie mult mai mare. 


Mai sunt şi alte cete, dar nu se prea amestecă pe 
teritoriul lui Kunzli. S-ar putea ca omul să fie o iscoadă 
din bandă. Poate să fie şi om de treabă. În cazul acesta, 
singura lui vină ar fi că e nătărău. Poate ar fi bine să-l 
prevenim că locurile de pe aici nu sunt prea sigure. Deşi 
nu cred că e cazul cu el. După straie, nu pare să fie 
căutător de aur. Arme nu am văzut la el în afară de un 
cuțit cu care-şi pregătea cina. Poate că erau aşezate în 
iarba mare. 

- Dar cum erau hainele călătorului? se interesă, în 
sfârşit, Costache. 

- Mult prea elegante pentru asemenea locuri. 

- Zău? Din ce în ce mai interesant. O să vedem 
îndată ce hram poartă. Ne apropiem de el cu cât mai 
multă fereală. Apoi lăsați-l pe mâna mea. 

Porniră toți trei în lungul pârâului. Nu mergeau iute. 
În astfel de treburi, ei ştiau bine că pripeala ar fi fost de 
neiertat. Se opriră după o jumătate de ceas în spatele 
brazilor, la cel mult douăzeci de paşi de necunoscut. 
Acesta continua să mănânce liniştit, aşezat cu spatele 
spre vânători. Doar calul se nelinişti, ridicând capul şi 
ciulind urechile. Caravană îşi lepădă armele. Iar după ce 
se asigură că totul e în ordine în ţinuta lui, porni târâş 
către necunoscutul din preajma focului. Se strecura 
încet, fără gesturi mari, inutile, iar clipocitul pârâului se 
auzea la fel de limpede. 

Costache vorbi în gând cu Zambilica, ocolind cu grijă 
crenguțele uscate, pipăind cu palmele de câte două ori 
locul din față înainte de a se mişca. „La un atac prin 
surprindere, totul e să fii calm, Zambilico. Te strecori 
uşor, ca o nălucă, până în spatele omului, te ridici ca un 
hultan, îi pui o mână zdravănă în gât, genunchiul în şale 
şi-l întorci frumuşel pe picior. În mâna liberă ţii cuțitul 
gata să loveşti şi atent la mâinile lui, şi mai ales la ochii 
lui. Crezi că era bine dacă năvăleam asupra lui cu Ducu 
şi cu Chirilă? Nu era bine. Întâi, pentru că omul în fața 
unui singur ins îşi deschide pliscul mai uşor. Apoi, s-ar 


putea să mai aibă alți tovarăşi care să apară de undeva şi 
să ne ia prin surprindere.” 

Ajunse în spatele omului. Îl auzi cum mestecă. Un 
salt fulgerător, şi brațul oțelit al vânătorului îi prinse 
gâtul ca într-o menghină. De genunchi nu mai avu 
nevoie, fiindcă, spre mirarea lui Ducu şi a lui Chirilă, 
Costache Caravană, specialistul acestui soi de atac, zbură 
prin aer ca o minge mare şi se rostogoli la câţiva paşi. În 
clipa următoare, necunoscutul se aplecă deasupra 
vânătorului şi-i lipi cuțitul de gât. 

Aiurit de cele întâmplate, Caravană privi la omul de 
deasupra lui. Întâi i se păru că visează şi nu pricepu în 
ruptul capului că a fost învins de o puşlama prea tânără 
şi cu prea mult caş la gură, care mai mirosea a lapte de 
mamă. 

- Pe cinstea mea, murmură tânărul necunoscut 
trăgând cuțitul de lângă grumazul vânătorului, ai un braț 
de fier, domnule! Gata-gata să mă sugrumi. Ridică-te! Un 
om cu asemenea brațe ca ale domniei-tale nu trebuie să 
şadă în poziția asta păcătoasă. 

Auzind acele vorbe frumoase, Chirilă puse cuțitul în 
teacă, bucuros că nu-l aruncase. Cât despre Caravană, 
acesta se ridică buimac, uitându-se stingherit câtre brazii 
după care aşteptau prietenii săi. Dar surprinderea 
vânătorului, fu mai mare când îl auzi pe necunoscut 
adresându-se din nou: 

- Cheamă-ţi prietenii, domnule Caravană! Sunt 
fericit să vă cunosc atât pe domnia-ta, cât şi pe domnii 
Ducu cel Iute şi pe Chirilă Zece Cuţite. 

Vânătorii ieşiră dintre brazi. N-avea nici un rost să 
se mai ascundă. 

- Bună seara, domnilor! spuse tânărul necunoscut 
zâmbind. Vă rog să luaţi loc în jurul focului. Mai am o 
jumătate de iepure. Până când sosesc ceilalți prieteni ai 
domniilor-voastre, îl pun pe frigare. Cam puţin pentru 
atâtea guri de voinici sănătoşi, dar pe cinstea mea: dacă 
ştiam de ieri că voi avea asemenea musafiri pentru care 


se roagă întreaga suflare românească, aruncam cuțitul 
după o căprioară. 

- Vânezi o căprioară cu un cuțit? explodă Caravană 
mânios. De una ca asta, iartă-mă, dar nu te crede nici 
Zambilica. 

- Vorbeşti de calul domniei-tale? Bun cal, domnule 
Caravană! trecu străinul peste vorbele mânioase ale 
acestuia. 

— Auzi, cu un cuțit! Fugi, d-aicea! 

— De ce nu? 

- Las-o moartă! Doar nu suntem nici noi chiar de 
lângă lingură. 

- Dacă nu crezi, atâta pagubă! răspunse rece 
străinul. Apoi îşi îndulci glasul. De fapt, nu merită să 
discutăm nişte lucruri atât de mărunte. 

— Şi atât de gogonate, completă Caravană. 

Chirilă se amestecă în vorbă: 

- Dragul meu Caravană, se pare că domnul e un 
mare viteaz. Până azi n-am auzit să fi scăpat cineva de 
sub brațul tău. Pe de altă parte, e şi mărinimos. Nu țin 
minte să fi făcut caz de biruința asupra ta. Văd că umbli 
să-l superi cu tot dinadinsul şi ştiu că-ți lipseşte 
asemenea obicei. De fapt, la vreme grea am reuşit şi cu să 
vânez o căprioară cu un cuțit aruncat cum trebuie. E 
foarte adevărat că din Maramureş până la Constantinopol 
şi de la Buda până în ţara muscalilor nu mai ştiu pe 
altcineva să facă asemenea ispravă. Eu nu am nici un 
merit. Se zice că m-am născut cu cuțitul în mână. Zicala 
asta nu e prea departe de adevăr. După câte se pare, 
continuă insinuant, domnul acesta nu poartă alte arme 
în afară de cuțitul din mâna lui. Iepurele din frigăruie s- 
ar putea să fi picat de acel cuţit. Şi nu văd nici un motiv 
pentru care nu am crede vorbele acestui domn. 

- Fugi, Chirilă, d-aicea! râse Caravană. De zece ani 
umblăm împreună şi nu te-am auzit că s-ar putea vâna 
un iepure cu cuțitul! 

Străinul se întoarse ostentativ cu spatele la 


Caravană. 

— Aţi ghicit, domnule Chirilă, spuse el. Iepurele 
acesta a căzut de cuţit. Iar pentru că am simțit în vorbele 
domniei-tale oarecare interes în privința armelor mele, 
iată-le. 

Cu o mişcare îndemânatică, trase de sub o lespede 
de piatră un brâu lat de piele. În tecile brâului se 
adăposteau şapte cuțite. 

„Începe să-mi placă omul, îşi mărturisi Chirilă. Se 
pare că e foc de isteț. A prins nuanța din vorbele mele. Să 
dea Domnul să fie om de treabă! De fapt, aşa arată până 
acum.” 

Apoi, cu voce tare: 

- Pentru a încerca un aruncător de cuțite desăvârşit, 
există o probă fără greş. Arunci în sus un ciot de lemn. 
Dacă vârful cuţitului atinge ţinta, aruncătorul poate fi 
socotit un mare meşter. Cândva am fost pus şi eu la 
încercare cu ciotul şi n-aş putea spune că nu am avut 
emoție. 

Costache se grăbi să ridice un ciot de lângă foc, dar 
Chirilă îl opri. 

- Dragul meu, acum e noapte, şi şansele sunt mult 
mai mici decât ziua, chiar dacă luna e atât de bogată în 
seara aceasta. Nici eu nu m-aş încumeta. Pe urmă, s-ar 
putea ca domnul să nu fie dispus să ne arate măiestria. 
Şi pe legea mea că nu i-aş lua-o în nume de rău dacă mă 
gândesc la felul în care i-ai vorbit. 

Tânărul necunoscut se încruntă, ghicind în vorbele 
lui Chirilă nițică neîncredere şi parcă o urmă de scuză 
pentru el. Se simțea de la o poştă firea lui cinstită. Îşi 
încinse cu îndemânare brâul de piele, puse cuțitul în 
teacă, lângă celelalte, apoi se întoarse către Caravană. 

— Aruncă, domnule, ciotul! Sper să-l nimeresc, mai 
ales că o parte din el arde încă, astfel că voi putea urmări 
drumul pe care urcă. 

Vânătorul nu se hotări să arunce, aşteptând ca 
tânărul să-şi pregătească unul din cuțite, dar acesta 


părea că nici nu se interesează de un asemenea amănunt. 

- Cred că ar trebui să-ți pregăteşti cuțitul, i se 
adresă Chirilă. 

Tânărul zâmbi pentru prima oară de când se 
întâlniseră. 

— Ar fi prea uşor să aştept cu cuțitul în mână. 

- S-ar putea să nu vă ajungă timpul, observă din 
nou Chirilă. 

- Vom vedea. 

În primul moment, Caravană fu tentat să arunce 
lemnul foarte sus şi departe, dar firea lui cinstită 
trecătoare învinse acea slăbiciune. Ciotul se învârti prin 
aer, descriind o curbă roşiatică. Mâna tânărului se mişcă 
moale, parcă lipsită de energie. Cei trei vânători, care nu 
se mirau din orice, scăpară o exclamație de uimire. 
Cuţitul se înfipse în ciot şi căzu dimpreună cu el la 
pământ. Chirilă nu se mai putu stăpâni. Îi întinse mâna 
tânărului, plin de entuziasm. 

— A fost o lovitură straşnică, domnule! Pe legea mea! 
Credeam că nu se mai află alt om în afară de mine căruia 
să-i reuşească o asemenea lovitură. Cuţitul poate deveni 
o armă grozavă numai când ceri de la el tot ce poate să 
dea. Mii de oameni poartă cuțite şi se cred înarmați. Nu 
mai încape îndoială că domnia-ta eşti un mare ochitor. 
Poate cel mai mare pe care l-am văzut vreodată. Există 
totuşi o deosebire între noi doi. O deosebire care mă 
uimeşte. Eu când arunc prind lama între degete. Domnia- 
ta ţii cuțitul în palmă, cu vârful la vârful degetelor. În 
definitiv, e bună şi metoda asta, dar îți micşorează forța 
de aruncare. Ar mai fi poate şi o problemă de ochire. La 
mine, cuțitul porneşte din dreptul umărului şi trece pe 
lângă fața mea, deci prin apropierea ochiului drept. Asta 
înseamnă că am posibilitatea de ochire. La domnia-ta, 
cuțitul porneşte din dreptul şoldului, având o diferenţă de 
înălțime de cel puțin doi coți. Şi cu toate aceste scăderi, 
se pare că lovitura domniei-tale e fără greş, iar asemenea 
îndemânare se capătă după foarte mulți ani. 


-— Părerile domniei-tale sunt în parte adevărate, 
recunoscu tânărul. La început aruncam şi eu ținând lama 
cu degetele şi mi-am dat seama că se pierde tare mult 
timp. La metoda mea de aruncare creşte viteza şi chiar 
posibilitatea de ochire. Să zicem că mi-a apărut o ţintă în 
față. Cuţitul stă înfipt în teaca lui cu vârful în jos, cum e 
şi firesc. Domnia-ta pierzi timp să întorci cuțitul şi să-i 
prinzi lama între degete. Al doilea timp se pierde prin 
ridicarea mâinii în dreptul umărului şi ducerea ei spre 
spate. La mine există o singură mişcare, lungă. Trag 
cuțitul din teacă şi, în timp ce duc mâna spre spate, pe 
lângă şold, el se aşază singur în palmă. lar când mâna cu 
cuțitul revine în față, mâna se ridică până-n dreptul 
ochiului, astfel că posibilitatea de ochire creşte. Deci, e 
vorba de o singură mişcare, lungă, curgătoare, iar forța 
de aruncare e destul de bună. Mă încumet să nimeresc 
până la douăzeci şi cinci de paşi. Poate ați observat în 
aruncarea mea o oarecare încetineală. Aceasta e numai 
aparentă. În fond, e o anumită eleganţă a aruncării, care 
se capătă cu timpul. 

— Arunci atât de departe? se miră Chirilă. Păi cam 
asta e şi pentru mine distanța până la care am o oarecare 
siguranță. Rămân totuşi uimit de precizia domniei-tale şi, 
dacă n-aş fi văzut cum ai lovit ciotul mi-ar fi fost destul 
de greu să cred. Poate că acest fel de aruncare să fie mai 
bun decât al meu. Am să-l probez cu prima ocazie. Am 
auzit de un singur om care ar mai fi putu să facă o 
asemenea ispravă, dar omul acela e mort de vreo doi ani. 
Era un tânăr de prin părțile Banatului. Sau cel puțin aşa 
se credea. Îl chema Cae Indru. Eu nu l-am văzut 
niciodată, dar oamenii de toată încrederea spuneau că 
acel Cae arunca atât de repede cuţitele, încât duşmanii 
lui cădeau ca spicele sub seceră. Iar despre loviturile lui 
se spune că nu-şi greşeau ținta. Se mai vorbeşte şi azi că 
ar fi fost cel mai grozav spadasin din Carpaţi. Că era un 
adevărat diavol când îşi rotea sabia printre duşmani. Cică 
avea o lovitură numai de el cunoscută, care despica 


beregata adversarului. Mulți spadasini cu renume nu s- 
au sfiit s-o ia la goană din fața lui şi nu le-a fost deloc 
ruşine. Se pare că a fost un mare viteaz. Hm! Poate că 
lumea a mai înflorit niţel lucrurile despre el. Păcat că nu 
şi-a pus viața şi iscusința în slujba patriei. Ar fi fost 
nevoie de asemenea om. Despre viața lui nu se vorbeşte 
tocmai frumos printre oameni. Parcă am auzit că ar fi fost 
amestecat în nişte afaceri nu prea curate. Hm! Dar noi nu 
avem dreptul să-l judecăm. Întâi, pentru că e mort, iar în 
al doilea rând, pentru că ce ştim despre el e numai din 
auzite. Şi lumea vorbeşte multe. Înfloreşte lucrurile şi le 
încurcă de nu le mai dai de capăt. Se pare că a avut o 
moarte năprasnică. Se spune că s-ar fi ascuns într-o 
colibă mare undeva prin Munţii Semenicului. Că 
duşmanii lui au înconjurat coliba, dar nu au putut 
pătrunde la el. Câţi s-au apropiat de uşă s-ar fi ales cu 
câte-un cuțit în piept. Până la urmă au făcut şomoioage 
aprinse şi le-au tot aruncat cu săgețile, până când coliba 
şi proprietarul ei s-au prefăcut în cenuşă. 

În timpul discuţiei, Ducu rămase mai la o parte, 
scump la vorbă aşa cum îi era felul. Din locul acela 
remarcă încă o dată îmbrăcămintea elegantă a 
necunoscutului, uimindu-se de cizmele lui cu croială 
frumoasă, din piele de căprioară. Pantalonii, strânşi pe 
picioarele lungi, arătau a fi dintr-un postav de cea mai 
bună calitate. Peste cămaşa de mătase, dantelată, purta o 
vestă bine strânsă pe talie, după moda Apusului. Fața, 
prelungă, avea o anumită dulceaţă feminină. Părul căzut 
pe frunte îi da acel aer tineresc al băieţilor încă neformați. 
Mişcările corpului aveau oarecare moliciune, ca de pisică 
în timp de linişte. Moliciune care, după cum observase 
ceva mai devreme, se transforma fulgerător într-o mare 
elasticitate a corpului. Mişcările lui şi vocea lui îi 
aminteau parcă despre o veche cunoştinţă. Oare cine era 
omul acesta? 

- După felul în care ne-ai poftit lângă foc, se pare că 
ne cunoşti foarte bine, continuă Chirilă. Eu nu prea ţin 


minte să fi avut plăcerea de a ne fi întâlnit în vreo 
împrejurare. 

— Adevărat! răspunse necunoscutul. Până în noaptea 
aceasta nu am avut prilejul să vă cunosc mai de aproape, 
cu toate că despre domniile-voastre am auzit de multă 
vreme. lar cei care vă pomenesc nu uitau să adauge 
multe vorbe de laudă. Când m-ai iscodit, domnule Ducu, 
am avut plăcerea să-ți simt prezenţa. Ştiu că puţin se pot 
lăuda cu asemenea ispravă. Şi mult mai puţini ar fi aceia 
care l-ar putea urmări pe Ducu cel Iute până la soţii lui, 
să le asculte discuția, să mai aibă timp de întoarcere şi să 
mănânce liniştit, aşteptând atacul domnului Caravană. 
Ştiţi şi domniile-voastre că viața de unul singur prin 
locuri nu tocmai sigure îți cere unele măsuri de 
prevedere. 

— Ai făcut domnia-ta asta? întrebă Caravană uimit. 

— Aşa se pare, îngână Ducu, parcă amuzat. 

- Straşnică întâmplare! zâmbi Chirilă. Prietenului 
Caravană i-ai dat o lecţie de trântă, şi nu sunt mulți care 
ar putea face asemenea lucru. Lui Ducu i-ai dat o lecţie 
de pândă şi de urmărire. Pe Ducu nu l-a păcălit nimeni 
până azi în chestii d-astea. Mie mi-ai dat o lecţie de 
aruncare a cuţitului. Ceva mai devreme poate că te-aş fi 
întrebat ce cauţi singur cuc pe meleagurile acestea. Acum 
însă îmi dau seama că un om ca domnia-ta eşti unul 
dintre aceia care ştiu cum nu se poate mai bine să se 
ferească de primejdii. 

Necunoscutul nu răspunse numaidecât, gândindu- 
se că în orice caz Chirilă putea să fie la fel de îndemânatic 
în a trage oamenii de limbă pe cât îi mersese faima la 
aruncarea  cuțitului. Obişnuit să nu-şi dezvăluie 
gândurile cu prea mare uşurinţă, tânărul hotărî să 
schimbe vorba printr-un atac menit să-i încurce pe 
vânători: 

- Vă credeam pe undeva prin părțile Braşovului. 
Principele Transilvaniei a pornit mulți oameni pe urmele 
domniilor-voastre. Se vede că unele piedici v-au întors din 


drum. 

La asemenea vorbe, Chirilă ciuli urechile. 

- Aşa este, domnule. Drumul acesta e ceva mai 
sigur. 

- Iar ocolul nu are importanță când ai nişte cai buni. 
Apoi, drumul prin țara aurului e destul de interesant. 

Chirilă rămase pe gânduri, întrebându-se ce 
urmărea necunoscutul. lar când răspunse, vocea lui fu 
destul de insinuantă: 

- Da, domnule. Dacă nu-l făceam, ne lipseam de 
plăcerea de a vă întâlni aici, în sihăstria asta. Îmi plac 
hainele domniei-tale. Asemenea haine se potrivesc mai 
bine la oraş. 

- Am o mare slăbiciune, râse necunoscutul. Îmi 
place să mă îmbrac bine. Întâlnirea noastră se pare că i-o 
datorăm lui Sigismund Báthory. Fără măgăruşul lui nu 
am fi avut prilejul să ne cunoaştem. Sau, poate se ivea un 
prilej mai târziu. 

Vânătorii tresăriră la asemenea cuvinte şi prima lor 
pornire fu aceea de a duce mâinile la arme. Din fericire, 
intenţiile lor nu se transformară în gesturi. Totuşi, 
tânărul le ghici gândurile şi nu se putu opri să aducă 
puţină lumină. 

- Domnilor, spuse zâmbind, am avut plăcerea să văd 
pregătirile pe care le-aţi făcut pentru capturarea 
măgăruşului. Şi, pe cinstea mea, planul domnului 
Caravană mi-a stârnit admiraţia. Sigismund o să turbeze 
aflând asemenea ispravă, din care se alege destul de 
păgubit. Bănuiala ar fi putut să cadă asupra lui Kunzli şi 
zău dacă mai avea importanță o bănuială în plus. Dar 
domnul Caravană a avut bunătatea să agațe de şaua 
măgăruşului un bilețel cu multe salutări principelui, din 
partea vânătorilor. Poate că e mai bine aşa. Cele treizeci 
şi opt de ocale de aur vor lua drumul Ţării Româneşti. 
Acolo e multă nevoie de aur. Sunt convins că nu veți opri 
nimic pentru domniile-voastre. El va avea o destinație mai 
bună. 


- Domnule, îl întrerupse Chirilă mai puţin prietenos. 
Rațiunea mă îndeamnă să te iau prizonier, având aceste 
drepturi prin faptul că ne-ai spionat. În schimb, inima îmi 
spune că trebuie să am încredere în domnia-ta. Pe noi 
vânătorii, rar ne înşeală inima. Îmi pare totuşi rău că nu 
pot asculta de inimă. Predă-ne cuțţitele! Vei merge cu noi 
până când vom socoti că e cazul să-ți dăm drumul. Poate 
că atunci îți vom cere iertare. 

Tânărul necunoscut îşi încrucişă brațele şi-l privi 
amuzat pe Chirilă. 

- Problema s-ar pune şi altfel, domnule Chirilă. Şi eu 
am urmărit aurul, aşa cum l-ați urmărit domniile-voastre. 
Cred că nimeni nu-mi putea refuza acest drept. Auzind 
discuțiile pe care le-aţi purtat, m-am lăsat păgubaş. Nu e 
tocmai plăcut să renunți la o asemenea pradă. 

- N-am nici un motiv să te cred, spuse Chirilă 
întunecat. Te rog, predă-ne cuțitele! 

- O clipă! strigă Ducu. Nu putem să-i aducem o 
asemenea nedreptate acestui om. 

Vânătorul se întoarse mirat. 

- Crezi că o fac bucuros? 

- Nu o vei face deloc, prietene Chirilă! Domnul acesta 
m-a scăpat din mâinile oamenilor lui Sigismund. 

- Când? 

— Acum câteva zile. Asta s-a petrecut la hanul 
Butoiul Tămăduirii. Şi-a riscat viața pentru mine, şi doar 
nu-mi era dator cu nimic. 

- Nu mă aşteptam să mă recunoşti, râse tânărul, 
surprins. Se vede că ai ochi foarte ageri. 

— Aşa se pare, recunoscu Ducu prietenos. Basmaua 
ţi-a acoperit bine fața, dar omul mai are unele mici 
particularități despre care poate că nici nu ştie. Mişcările 
domniei-tale sunt moi, ca de pisică. lar degetele mâinilor 
subțiri, ca de domnişoară. Vocea părea altfel în noaptea 
aceea. Doar în momentul când ai dat loviturile de sabie ea 
a devenit tărăgănată, ca şi adineauri, când ai luat cuțitul 
de la gâtul lui Caravană şi l-ai poftit să se ridice. 


— Deci, zise necunoscutul, domnul Caravană a greşit 
când m-a atacat. Domnul Ducu a greşit când m-a pândit. 
Domnul Chirilă a greşit când a încercat să se călăuzească 
după rațiune. Eu am greşit când am crezut că, având 
basmaua pe față, nu voi fi recunoscut de nimeni. Cu 
toată istețimea şi priceperea noastră, rămânem, totuşi, 
nişte bieți oameni. 

Necunoscutul se întrerupse din vorbele lui şi rămase 
o clipă atent. Iar când vorbi, vocea lui fu o şoaptă. 

— Se apropie cineva de noi. Sper să fie prietenii 
voştri. 

Chirilă ascultă şi el atent, dar nu mai fu nevoie. Din 
spatele brazilor îşi făcu apariția Marcu şi cei doi băieți. 
Veneau încet, uitându-se la străin. Când ajunseră foarte 
aproape, Marcu tresări puternic şi făcu un pas înapoi, 
exclamând: 

- Cae Indru. Acest om e Cae Indru. Oare au înviat 
morții? 

- Nu te cunosc, rosti Cae. 

Marcu bolborosi, uitându-se la el ca la o stafie: 

— Aminteşte-ţi, dumneata, de o noapte cu ploaie 
mare! Acum doi ani. Pe o vreme de ziceai că e vremea de 
apoi. În casa podarului de la Mureş, am doborât 
împreună şase duşmani de-ai domniei-tale. Eu sunt 
podarul acela. 

Faţa lui Cae Indru se lumină. 

- Îmi amintesc, prietene. Mă bucur că ne întâlnim. 

Câteva clipe tăcură toți, privindu-l pe Indru. Primul 
îşi reveni Chirilă. 

- Iată, domnule, că focul vostru se stinge, iar 
jumătatea de iepure s-a răcit de mult. Ce-ai zice dacă am 
cina împreună? 

— Cred că aş primi cu plăcere, se lumină Cae. 

Peste o jumătate de ceas, vânătorii şi tânărul acela 
ciudat şedeau în jurul focului, gustând în tihnă din 
iepurele rumenit. La picioarele lor, pârâul cânta zglobiu, 
nepăsător de câte se întâmplau în pădure. Vorbele 


veneau rar, acoperite de trosnetul vreascurilor care se 
transformau în jăratic. 

— Ar fi plăcută o călătorie împreună, insinuă Ducu. 

- Ar fi plăcută, consimți Cae, dar drumurile noastre 
se despart. Mâine seară am o întâlnire importantă la 
Sebeş. Spuneai, domnule Chirilă, că acel Cae Indru şi-ar 
fi făcut un nume rău. Nu vreau să mă apăr. Lumea 
vorbeşte multe. Vă pot răspunde însă printr-un exemplu. 
Aţi luat aurul lui Sigismund. Lumea va zice că sunteți de 
aceeaşi teapă cu faimosul Kunzli. Numai domniile-voastre 
şi eu ştim că nu e aşa. 

Tăcură cu toţii, recunoscând multă dreptate în 
vorbele tânărului. Se culcară târziu. Doar Chirilă rămase 
mai la o parte, să vegheze somnul celorlalți. Din locul 
acela îl auzi pe Caravană discutând mânios cu Zambilica, 
iar calul, cuminte şi resemnat, picotea molcom. 

— Ai mai pomenit asemenea drăcovenie? Un flecuşteț 
de băiat să mă trântească de față cu prietenii mei. Şi bine 
că nu mi-a rupt un picior sau o coastă. Ce dacă îl cheamă 
Cae Indru? Te-ai făcut al dracului, Zambilico! O vorbă nu 
scoţi. Măcar să mă aprobi. Altădată, cum deschideam 
gura săltai căpşorul ăsta slut şi holbai ochii la mine. Cum 
o să mai fac eu pe grozavul în fața prietenilor mei după 
asemenea trântă? Acum eu vorbesc, eu aud. În toată Țara 
Românească nu am văzut un cal mai nesimţitor. S-au 
despărțit ei prieteni mai ai dracului decât noi. Crezi că-i 
mare lucru? Îmi iau frumuşel şaua pe umăr şi mă tot duc 
în lumea mare. Ce dacă o să-mi curgă niţel lacrimile? Cui 
îi pasă? Ai văzut ce mâini are? 

Costache smulse de sub şa o pătură veche, găurită 
şi se înfăşură în ea încercând să adoarmă. Calul se foi o 
vreme neliniştit. Apoi îl împunse pe vânător cu botul în 
spinare, iar acesta i se adresă somnoros: 

- Lasă-mă, nătărăule, să dorm! Crezi că doi prieteni 
se despart doar dintr-o ceartă? Certurile nu-i despart pe 
prietenii înţelepţi. La certuri se spun cele mai mari şi mai 
multe adevăruri. 


Capitolul 6 

Bătea vântul. Cerul era jos. Norii zdrențuiți îşi 
depănau franjurile pe crestele golaşe sau pe vârfurile 
copacilor. Dinspre munți se lăsa către câmpie, în miezul 
zilei, o întunericime ca în amurg. Picături de ploaie, mari 
şi rare, cădeau pe pământul încins, lovind cu zgomot sec. 
Un călăreț, aplecat mult pe coama calului, se strecura 
iute prin ultimele văi ale Apusenilor. Calul, înviorat de 
răcoare, fugea plin de o neaşteptată vigoare. Atmosfera, 
învolburată, căpătase acea prospeţime pe care o simţi la 
câmpie abia după trecerea ploii. Cae Indru sorbea cu 
nesat aerul puternic ozonat şi, îmbătat de goana 
sălbatică, zâmbea  copilăros, uitând pentru o clipă 
amărăciunea care pusese stăpânire pe inima lui, de 
multă vreme. Se simțea ca într-o dimineață dulce de vară, 
când puritatea matinală te îndeamnă la călătorii pe care 
nu le-ai visat cu puţină vreme înainte. Calul şi călărețul 
ieşiră dintre dealuri. Munţii, rămaşi mult în urmă, se 
confundau cu norii întunecați. Cae lăsă calul în voia lui, 
iar zâmbetul acela copilăros i se şterse treptat. Se 
împlineau doi ani de când se lăsase la fund, ascunzându- 
se de oameni. Doi ani de singurătate prin munți, prin 
locuri rar călcate de picior omenesc. Se maturizase în 
aceşti doi ani. Sperase chiar că lumea a uitat de el. Că 
alte evenimente i-a prins pe oameni în vârtejul lor. O 
vreme, nădăjduise că se va putea statornici pe undeva. I- 
ar fi plăcut să se ocupe de creşterea cailor, lăsând sabia 
şi cuţitele să ruginească, uitându-le pentru totdeauna. 
Râse, gândindu-se că apoi va îmbătrâni un pic, va 
strânge ceva avere şi se va îngrăşa, ca orice creştin cu 
frica lui Dumnezeu. Gândurile acestea îi veniseră cândva. 
Trecuse multă vreme de atunci. Acum era convins că nui 
s-ar potrivi o astfel de viață, care nu se împăca în nici un 
fel cu firea lui. 


Scrută împrejurimile. Se apropia seara. Peste un 
ceas avea să se întâlnească într-o casă din Sebeş cu 
excelența-sa domnul Iojica Ştefan, marele conducător al 
treburilor din Transilvania. Primul om al principatului, 
după Sigismund Báthory. Acel principe mărginit, 
fluşturatic şi îngâmfat. Gândurile îl furară din nou, 
purtându-l pe aripile lor nevăzute spre frumoasele plaiuri 
bănățene. Revăzu în minte coliba din munții Semenicului. 
Acea colibă cu bârne mari înnegrite de fum, din care se 
avântase în cea mai fantastică aventură, ajutându-l pe 
Iojica din umbră. Când se întâlniseră pe Semenic, lojica 
avea vreo treizeci de ani, o pungă mare şi goală, o 
inteligență uluitoare, nişte haine care şedeau pe el ca 
prinse cu ţinte, nişte visuri mari cât Munţii Semenicului 
şi o foame din cele mai straşnice. Au discutat o iarnă 
întreagă despre libertatea omului şi a popoarelor. Despre 
unirea românilor într-o ţară mare şi puternică. În 
primăvară, când s-au topit zăpezile, şi-au scos mârțoagele 
din adăposturi şi au pornit spre Alba-lulia cu doi galbeni 
în buzunare şi cu hotărârea de a transforma visurile lor 
în realitate. 

Revăzu în minte, pe partea de răsărit a Semenicului, 
castelul familiei Cristu. Locul unde gustase câteva clipe 
de fericire, mult prea puţine în vița lui agitată. Aşezat la 
poalele munţilor, castelul familiei Cristu domina un 
platou uriaş, înconjurat pe trei părți de păduri nesfârşite. 
Construit din piatră şi lemn, pe care plantele agățătoare 
formau tencuiala lor verde, castelul îşi rezema spinarea 
de ultimii pereți stâncoşi ai muntelui. Pădurea semeață 
îşi apleca parcă aripile mari deasupra lui, fiindu-i pavăză 
bună pe vremi de restrişte. Pe platoul imens, pârâiaşele 
zburau sprintene printre ierburi, fără îngăduință de 
odihnă. Păstrăvii se strecurau pe apă la deal ca nişte 
păreri. Mirosna de brazi potolea aerul iute, dându-i parcă 
un gust dulce, niţel amărui. Herghelii de cai pe jumătate 
sălbatici, cu picioarele zvelte, cu trupurile lucioase şi 
elastice, cu ochii răi, neîncrezători, se puneau pe goană 


din nimic, făcând să duduie pământul sub copitele lor. 
Platoul, caii şi pădurea cu hotarele greu de socotit, pe 
care nu le revendica nimeni, erau bogățiile familiei Cristu. 
Primăvara, devreme, înainte de apariția frunzei, se 
abăteau pe la castel negustorii de cai, şi afacerile familiei 
de dovedeau a fi dintre cele mai fructuoase. Herghelii 
întregi luau drumurile spre şes, părăsind platoul pentru 
totdeauna, petrecuți de privirile triste ale castelanilor. 
Familia Cristu era destul de restrânsă. Primul în 
ordinea vârstei, prima locatară a castelului, era o bătrână 
surdă de-a binelea, despre care nu ştia nimeni câte 
primăveri apucase. În afară de Bunica nu mai purta alt 
nume, iar dacă avea unul, lucrul acesta nu mai prezenta 
nici o importanță. Cui voia să o asculte îi spunea poveşti 
lungi, cam încurcate, şi toate se învârteau în jurul cailor. 
Fiul ei, Petre Cristu, se apropia de şaizeci de ani. Înalt şi 
ciolănos, cu părul roşu şi aspru, cu fața colțuroasă, cu 
ochii cenușii, reci, nu se arăta o fire tocmai prietenoasă. 
Trăia mai mult printre cai. În serile lungi de iarnă se 
aşeza uneori lângă Bunica. Bătrâna începea o poveste 
despre cai. Şi de fiecare dată povestea suna altfel. Apoi 
mai adăuga de la ea prin locurile unde pierdea şirul 
povestirii sau pur şi simplu uita rosturile, amintindu-şi 
de cutare sau cutare cal. Petre Cristu îi sorbea cuvintele, 
aproba din cap cu plăcere, ochii lui căpătau căldură, şi 
povestea se înnoda mereu ca un cântec monoton. Al 
treilea castelan era Ion Cristu, fiul lui Petre. Mult prea 
elegant pentru platoul acela singuratic, părea a fi un 
musafir picat acolo pe neaşteptate. Învăţase de mic la 
Viena şi la Constantinopol, simțindu-se atras de ştiinţă şi 
de cunoaşterea lumii, fără a neglija însă călăria şi 
cunoaşterea armelor. Al patrulea şi ultimul castelan era 
Stela Cristu, mezina familiei. O zvârlugă de fată nurlie, cu 
părul roşu, tuns băiețeşte, cu ochii mari, cenuşii, duri ca 
oţelul, în care mânia şi dragostea de viață, bucuria şi 
tristețea aveau o singură sclipire de lumină, ca o notă 
muzicală ce nu poate exprima singură nici bucurie, nici 


tristețe şi nici un alt sentiment. Călărea pe deşelate mai 
bine ca un bărbat, iar îngrijitorii cailor se uitau la ea ca la 
o minune. Părea o ciută zglobie, total neştiutoare de 
frumusețea ei. Cae o întâlnise în pădure. Şedea adunată 
ghem, lângă o tufă de merişor. Glezna îi era roşie şi 
umflată. L-a rugat s-o ducă acasă şi i-a arătat cu mâna 
direcția spre castel. S-a aplecat s-o ridice în brațe, dar 
fata s-a tras îndărăt. 

- Cum vrei să te ajut dacă nu mă laşi? o întrebase 
zâmbind. 

- Dacă-mi dai calul domniei-tale, încalec singură. 

S-a săltat în şa şi a dat pinteni calului, fără un 
cuvânt. Cae a rămas o clipă descumpănit, murmurând 
amuzat: 

- Până azi nu a reuşit nimeni să-mi ia calul şi să mă 
lase mofluz în mijlocul pădurii. A naibii fată! lar despre 
mine, ce să mai zic? Deştept bărbat! 

Apoi se gândi la calul fetei. Nu putea să fie prea 
departe. Îl căută prin împrejurimi şi, când dădu cu ochii 
de el, rămase înmărmurit. Văzuse mulți cai buni în viața 
lui, dar un asemenea exemplar nu mai întâlnise. Parcă 
întreaga natură i-a dăruit tot ce a avut mai de preț. Când 
îi prinse căpăstrul, pielea calului se înfioră, adunându-se 
în mii de zbârcituri. Ochii îi erau răi, amenințători. 
Coama neagră, cu firele lungi, lucea ca unsă cu grăsime. 
Încercă să se desprindă, ridicându-se pe picioarele din 
spate. Nu reuşi. Dădu buzna peste om cu pieptul lui 
puternic, dar acesta prevăzuse atacul. Trecu un ceas de 
luptă năprasnică, şi omul ieşi victorios. Simţindu-l 
potolit, Cae îi prinse gâtul cu brațele. Trupul calului se 
înfioră uşor. Liniştea puse stăpânire pe el cu încetul, în 
timp ce omul îi strecura la ureche o groază de cuvinte 
dulci, ca de îndrăgostit. O ultimă încercare de răzvrătire 
fără sorți de izbândă încheie pace între cal şi călăreț. 
Urmă o goană îndrăcită pe potecile pădurii, iar când se 
opriră lângă treptele castelului, câțiva îngrijitori săriră 
într-o parte, închinându-se. 


Bătrânul Cristu îşi făcu loc în faţă şi-i strigă aspru: 

- Descalecă, domnule, de pe Vânt Sălbatic! S-ar 
putea să te schilodească. Până şi pe fata mea a trântit-o, 
măcar că sunt prieteni vechi. Şi ca să-ți spun drept, nu 
prea ştiu călăreți prin împrejurimi care s-o întreacă pe 
fata mea. Când începi să crezi că te-ai împrietenit cu el, 
atunci te aruncă mai abitir din şa. 

Cae descălecă fără grabă şi, înainte de a se despărți 
de Vânt Sălbatic, îi prinse botul şi-l sărută. Se depărtă 
apoi şi schimbă câteva cuvinte cu gazda. Dar calul, în loc 
s-o rupă la galop, cum îi era obiceiul, veni în spatele 
tânărului şi-l împinse prieteneşte cu botul, spre uimirea 
oamenilor. În ochii reci ai lui Petre Cristu apăru o lumină 
caldă. 

— Se pare că eşti un mare vrăjitor de cai, spuse, şi 
oamenii se mirară văzându-l că zâmbegşte. 

- Nu-i destul să te pricepi la cai, răspunse tânărul. 
Trebuie să-i iubeşti din tot sufletul, iar caii simt lucrul 
acesta chiar mai bine decât omul. 

După asemenea vorbe, Cae Indru şezu multă vreme 
de taină cu castelanul acela ursuz. Rămase peste noapte 
la castel. Ascultă una dintre năstruşnicele poveşti ale 
Bunicii. Spuse şi el o poveste, cu un cal arăbesc, şi nu 
mai părăsi locurile acelea. A doua zi, oamenii aflară că 
tânărul devenise noul administrator al castelului în locul 
lui Ion Cristu, care plecase la Constantinopol. 

Au trecut câteva luni. Stela Cristu începu să întârzie 
în fața oglinzilor, pe care nu le lua în seamă altă dată. 
Devenise mai tăcută. În fața administratorului se 
îmbujora la față din te-miri-ce. 

Venise o toamnă rea, cu ploi lungi şi semne de 
îngheţ. Într-o duminică dimineaţa, trecură pe acolo nişte 
negustori de cai. Întâlnindu-l pe administrator, 
schimbară între ei semne tainice. Îl întrebară pe gazdă, 
mai pe ocolite, despre tânărul acela. Iar gazda, în afară de 
multe cuvinte de laudă, nu ştia decât că-l cheamă 
Cociuban. La câteva zile după plecarea negustorilor, 


năvăliră în curtea castelului o droaie de călăreți. Cae 
tocmai se întorcea de pe platou, săltând mulțumit în şaua 
lui Vânt Sălbatic. Înainte de a intra în curte, îşi pironi 
ochii în pământ şi opri calul. Unele urme de potcoave, 
neîntâlnite la caii de pe platou, îi atraseră atenţia. 
Întoarse calul pe jumătate, hotărât să facă un ocol prin 
pădure. În acel moment, călăreţii ieşiră din ascunzătorile 
lor. O voce puternică făcu să răsune platoul, iar pădurea 
tăcută repetă cuvintele: 

— Eşti în mâinile noastre, Cae Indru! 

Administratorul duse fulgerător mâna la brâu, în 
locul unde purta nişte cuțite de care nu se despărțea 
niciodată. Doi dintre călăreți se rostogoliră din şa unul 
după altul. Vânt Sălbatic se întoarse din drum. Nu se 
cunoştea cal care ar fi putut să-l ajungă. 

Au trecut doi ani. Lumea îl credea mort. Poate şi 
Stela. O clipă, obrazul lui Cae Indru împietri ca tăiat cu 
dalta. Se scutură din gânduri şi-şi strecură calul pe 
ulițele înguste ale Sebeşului. Vânt Sălbatic opri la poarta 
unei case, care apucase cândva timpuri mai bune. Cineva 
deschise poarta. Călărețul înaintă printre nişte tufe de 
coacăze crescute în neorânduială. Descălecă în fața casei 
şi lăsă calul în voia lui. Un tânăr elegant, mirosind a 
parfum bun, îl invită să intre. 

- Poftiți, domnule Indru! Excelenţa-sa vă aşteaptă. 

Musafirul se opri în culoarul încăpător. 

- Ce mai faci, domnule Ianoş Chioreanu? 

- Mulţumesc! se înclină acesta. Mă bucur că un om 
atât de vestit ca domnia-ta nu mi-a uitat numele. Poate 
că bucuria ar fi fost şi mai mare dacă mi-aţi fi spus Ion. 

— Adevărat! râse Cae. Doar suntem între noi. 

Iojica îl aştepta într-o odaie puternic luminată. Şedea 
la masă, dus pe gânduri. La intrarea musafirului, se 
ridică bucuros. Tânărul rămase lângă uşă. Se priviră în 
tăcere câteva clipe, încercând fiecare să observe ce s-a 
schimbat în înfăţişarea celuilalt. Izbucniră în râs şi se 
îmbrățişară. Ion Chioreanu aduse curând o tavă pe care 


se odihnea bine rumenit un pui dolofan, iar lângă el 
şedea îmbietoare o carafă cu vin. 

- Mănâncă, prietene! porunci lojica. Cred că eşti 
obosit şi flămând. 

Musafirul nu se lăsă poftit de două ori. Tăbări cu 
toată evlavia asupra bunătăţilor, şi liniştea odăii fu 
curmată din vreme-n vreme de trosnetul oaselor de pui. 
Iojica îşi cântări oaspetele din priviri. Se mai maturizase 
tânărul lui prieten. Se schimbase mult în cei doi ani. 
Până şi ochii inteligenți păreau mai adânci. Doar gesturile 
moi, parcă însoţite de o anumită lenevie, rămăseseră 
aceleaşi. Ciocniră câte-un pahar cu vin. Cancelarul abia 
îşi muie buzele. În întreaga ţinută a excelenţei-sale nu 
mai rămăsese nimic din aerul rece, distant, de la curte. 
Devenise un om simplu, bucuros că se află în aceeaşi 
încăpere cu prietenul său, iar Cae simți lucrul acesta şi 
dintr-o dată totul i se păru frumos în odaie. 

- Cum ţi se pare friptura? 

- Puţină, râse Cae. 

—- Şi când te gândeşti că Chioreanu a pregăti-o 
pentru amândoi! 

-— Nu-i pentru cine se pregăteşte. 

— Hei, tinere, zâmbi cancelarul, nu ţi se pare că eşti 
cam necuviincios cu al doilea om al principatului? 

- Nu! Sunt doar nemulțumit că nu te afli pe primul 
loc. 

— Ei, drăcie! murmură lojica. Tu crezi că e uşor? 

- Greu a fost până aici. Ți-au trebuit o mulțime de 
paşi. Acum a mai rămas doar unul. 

- Unul care face câți toți ceilalți. 

- Aiurea! Voi oamenii mari cam complicati lucrurile. 

- Aşa am crezut şi eu multă vreme, redeveni serios 
Iojica. Acum îmi dau seama, prietene, că sacrificiile pe 
care le-am făcut amândoi nu şi-au atins ținta decât în 
parte. Eu am ajuns cancelarul principatului. Dar principe 
n-am să fiu. Îmi lipsesc ajutoarele pe care nici tu nu mi le 
poți da. Am visat amândoi în coliba de pe Semenic să 


dăm Transilvaniei un conducător bun. Să le redăm 
românilor drepturile de care au fost păgubiți. Acum sunt 
cancelar şi ştii ce pot să fac pentru ei? Îl mai scap uneori 
pe câte unul de la plata nedreaptă. Îi strecor o vorbă 
bună altuia sau îl ajut pe careva cu nişte bani. Ei, mai fac 
eu şi altele, rosti în continuare, văzând încruntarea 
prietenului său, dar e cam puțin față de cât am crezut că 
voi putea. lar dacă aş ajunge principe, tot n-aş putea face 
mai mult. Nobilii Transilvaniei ar fi mereu mai puternici 
decât mine. Or, interesele lor de stăpânitori ai bogăției şi 
ai iobagilor nu s-ar potrivi deloc cu ale mele. Unul sau doi 
oameni nu pot schimba soarta unui popor, oricât de sus 
ar fi ei cocoțaţi. Asta e, prietene. Te încrunți degeaba. De 
când e lumea, planurile au rămas tot planuri. Cât ar fi ele 
de bune, când ajung să se înfrunte cu viaţa, încep să-şi 
arate neajunsurile. 

- După câte înţeleg eu, zise Cae ironic, ţi-e teamă să 
mergi mai departe. Oare să-ţi fi pierdut ceva din vechile 
elanuri? Tot ce e bun pe lumea asta se obține greu, 
prietene. Ce obţii uşor şi fără trudă nu-i durabil. Ai dat o 
bătălie mare ca să ajungi al doilea om al principatului. 
Vei mai da una ca să ajungi primul. Apoi încă una, şi 
Dumnezeu ştie câte, până când ne vom impune planurile 
noastre. Şi abia pe urmă va începe lupta din nou pentru 
alte gânduri, care ne-au scăpat până acum. 

Cancelarul îşi privi prietenul bucuros. Rămăsese 
acelaşi om dârz şi gata de lucruri noi. 

- Luptă, spuse gânditor. Da! Să luptăm! Dar încă nu 
sunt create condiţii care să permită unui domn român să 
preia puterea principatului şi să-şi impună punctul de 
vedere. Întreaga putere şi forță economică se află în 
mâinile nobililor. Să zicem că mâine Sigismund Bâthory 
va cădea sub lovitura unuia dintre cuţitele tale. Să zicem 
că i-aş lua locul. Câţi dintre nobilii principatului ar trece 
alături de mine? Câţiva cărora aş putea să le ofer unele 
avantaje materiale. Poate toți. Dar oferindu-le lor avantaje 
noi, înseamnă să jupoi şi mai rău populaţia iobagă. Ce 


am câştiga? Faptul că aş deveni conducătorul suprem al 
principatului? La ce bun? Dacă aş pregăti o revoltă, s-ar 
afla. Ne trebuie un ajutor din afară. O revoltă a iobagilor 
ne-ar lua mulți ani de pregătire. Cu o putere armată 
venită din Moldova sau din Țara Românească, aş putea 
deveni principe. Aş ridica poporul la răscoală şi am 
sfărâma puterea nobililor. Aş împărți pământurile şi 
bogăţiile. Aş ridica alți nobili dintre români. În acest scop, 
mi-am îndreptat privirile spre Mihai-vodă, domnul Ţării 
Româneşti. Am auzit multe lucruri bune despre el. Dar 
asta nu-i destul. Să-i vedem faptele viitoare. Poate că şi 
această lucrare va cere timp mult. Vom aştepta. Eu aştept 
mai uşor. Tu, mai greu. Mi-ai măturat duşmanii din drum 
cu sabia şi cu cuțitele tale şi nimeni nu a ştiut despre ce-i 
vorba. Ţie ţi-a rămas un nume destul de pestriț. Pe când 
eu mă bucur de o situație deosebită. 

- Nu mă plâng, răspunse Cae aspru. Când am pornit 
pe drumul acesta nu m-am gândit la câştiguri pentru 
mine. lar numele meu... ei bine, numele meu ce 
importanţă are? 

— Atunci, să nu mai vorbim despre asta până când va 
veni timpul potrivit. Vom aştepta mişcările lui Mihai. 

- Ce te face să crezi că Mihai-vodă ar fi omul care ne 
trebuie? 

— Am câteva motive. 

- Crezi că sunt destule? 

- Nu. Nu sunt destule, dar îs foarte interesante. 
Domnul Ţării Româneşti pune la cale o revoltă împotriva 
turcilor. L-am vizitat, luna trecută, la el acasă în cetatea 
Bucureştilor. Sigur nu prea avea încredere în mine. Mi-a 
spus puţine, dar m-a lăsat să înțeleg multe. Eu i-am 
vorbit deschis. Cred că a simțit lucrul acesta. Am discutat 
amândoi despre planurile mele. Domnul e dibaci. Nu mi 
le-a dezvăluit pe ale lui. M-a lăsat doar să le bănuiesc, şi 
ştii ce m-a mirat mult? Pe undeva, gândurile noastre de 
viitor se aseamănă. Nu mi-a promis nimic, dar am plecat 
de acolo cu convingerea că vom lucra multă vreme 


împreună. Am mare stimă pentru el. Abia s-a aşezat în 
scaunul domnesc şi a şi început o lucrare de om 
prevăzător. Oameni de-ai lui de mare încredere s-au 
mutat în Moldova, în sudul Dunării, la Constantinopol, în 
Transilvania, în Ungaria, la muscali şi chiar la Praga, 
aproape de curtea Împăratului Rudolf al II-lea. Dar astea 
nu de la el le ştiu. Am şi eu sursele mele de informare. 
Curieri  destoinici aleargă de la oamenii lui spre 
Bucureşti, ducând în buzunarele lor tot felul de ştiri care 
l-ar interesa pe domn. În slujba lui Mihai-vodă s-au legat 
nişte oameni care nu fac lucrurile pentru bani. E vorba de 
Chirilă Zece Cuţite, Costache Caravană, Ducu cel Iute, 
Petrache cel Mic şi Niță Praştie. Dacă asemenea oameni s- 
au hotărât să-l slujească pe Mihai, înseamnă că domnul 
plănuieşte lucruri mari. Ai auzit despre castelul de la 
Obreja? 

- Da. E al baronului Albert Szentivâni. 

- A fost, râse lojica. Acum e al contelui Hans 
Beckembauer. 

— Şi ce ne interesează pe noi neamțul acela? 

- Nu ne-ar interesa prea mult, dar pe neamțul acela 
îl cheamă, de fapt, Ion Cristu. Un bănățean dat naibii de 
simpatic. 

Solnița de lemn din mâna lui Cae se rupse în două. 
Iojica încruntă sprâncenele abia vizibil. Ştia că prietenul 
lui nu-şi pierde cumpătul prea uşor. Să fi fost mirarea 
atât de mare sau era altceva? 

- Continuă! rosti musafirul, şi vocea lui păru destul 
de liniştită. 

— Cine crezi că l-a speriat pe Szentivâni atât de tare 
încât a fost nevoit să-şi vândă castelul? 

— Cristu? 

— Aş! 

- Tu? 

-— Ei asta-i! Ce interes aveam? 

- Nu cumva Chirilă, Caravană şi Ducu? 

- Întocmai, prietene. 


- Nu înţeleg de ce a venit acel Cristu sub nume de 
împrumut. Cred că mistificarea o să-i aducă o mulțime de 
neajunsuri. 

- Motive sunt destule, îl întrerupse Iojica. Una dintre 
misiunile lui este de a atrage pe saşii ardeleni într-o 
partidă favorabilă domnului Ţării Româneşti. Îţi închipui 
că un român ar avea puțini sorți de izbândă într-o 
asemenea lucrare. 

— Şi dacă se descoperă că e român? 

— Va pierde încrederea saşilor. 

- Numai atât? 

- Numai. S-a statornicit de mult obiceiul ca oamenii 
să-şi ia titluri şi nume de împrumut. Sigur că astea dau 
loc la bănuieli, dar sper ca acest Cristu să fie destul de 
priceput pentru a nu i se afla numele adevărat. De fapt, a 
stat mai mult prin alte ţări şi nu e cunoscut nici măcar la 
curtea lui Mihai. 

- Cum ai putut ajunge stăpânul atâtor secrete? se 
miră Cae. 

— Aş putea să-ți întorc întrebarea, râse cancelarul. 
Tu cum poți mânui atât de bine sabia? Crezi că am ajuns 
al doilea om al principelui chiar numai cu ajutorul tău? 

- Nu. Nu cred. 

- Foarte bine! Înseamnă că mi-ai recunoscut şi mie 
nişte calități. Acum, când am atâta putere, ar fi păcat să 
nu ştiu o mulțime de lucruri pe care Sigismund nici nu le 
visează. Sigur că îi strecor şi lui câte ceva, dar numai ce 
cred eu că e necesar. Averea mea se ridică la o sută 
patruzeci de mii de galbeni. Asta înseamnă aproape două 
mii de ocale de aur. Aş fi putut să fiu de două ori mai 
bogat. Banii se duc însă pe unele informații. Plătesc 
regeşte pe acei spioni iscusiți care îmi strâng veşti de pe 
tot cuprinsul Transilvaniei şi chiar de peste hotare. Dacă 
vrei să fii puternic, trebuie să ştii multe despre alții. Vrei 
să-ți spun cine l-a scăpat de Ducu cel Iute din mâinile 
soldaților în hanul Butoiul Tămăduirii? 

- Unde-i hanul acesta? se prefăcu mirat Cae. 


- La doi paşi de Sighişoara. De fapt, cred că îl 
cunoşti foarte bine. 

- Eu? 

- Tu. Doar nu Sfântul Părinte. Unul dintre slujitorii 
hanului se află în slujba mea. Îţi închipui că o încăierare 
ca aceea nu trece neobservată, mai ales în vreme de 
linişte. 

— Şi cum a putut să mă recunoască? 

- Ei, de recunoscut nu te-a recunoscut, dar din 
raportul lui am înţeles că în noaptea aceea a trecut pe 
acolo un mare aruncător de cuțite. 

- Poate a fost Chirilă, râse Cae. 

- Aiurea! Îţi cunosc bine cuțţitele. 

Zicând acestea, cancelarul puse pe masă un cuţit. 

- De unde veneai în noaptea aceea? se interesă 
Iojica. 

— De nicăieri. Locuiam la han. 

Fu rândul cancelarului să facă ochii mari. 

- La han? Nu merge, băiatule! În hanul acela nu se 
aflau pasageri în afară de Ducu. 

- Era, totuşi, o doamnă. Doamna Cociuban. 

— Şi ce-i cu asta? 

- Mai nimic. Dar sub cămaşa de noapte a doamnei 
Cociuban se afla, de fapt, Cae Indru. 

- De necrezut! murmură lojica, surprins. Oricât de 
bine s-ar travesti un bărbat, un ochi ager descoperă de la 
o poştă că-i lipsesc unele haruri femeieşti. 

- Sunt absolut de acord, îl întrerupse tânărul. 
Aveam însă grijă să mă întâlnesc seara cu oamenii 
hanului, iar la lumina slabă a lumânărilor trec multe 
amănunte neobservate. Apoi, trebuie să-ți fac o 
mărturisire. Când aveam vreo şaisprezece ani, am 
colindat Austria cu o trupă de actori. lar o perucă bună şi 
câteva sulimanuri nu sunt tocmai de lepădat în astfel de 
ocazii. 

Iojica se ridică de la masă şi se rezemă cu spatele de 
uşă. Îi venea greu să se despartă atât de curând de 


prietenul său. Ar fi vrut să-l ştie în preajma lui. Să-l vadă 
bucurându-se de tinereţe şi de viață, iar asupra numelui 
său să nu şadă cuvinte de ocară. Oftă, ştiind că ceasul 
acela e încă departe. 

- Vei sta aici o săptămână, spuse blând, aproape 
duios. Va fi o săptămână de refacere. Arăți cam jigărit. 
Doi slujitori vor avea grijă să nu-ți lipsească nimic. Te-am 
văzut intrând pe poartă călare. Nu sunt mare priceput la 
cai, dar un asemenea animal frumos am întâlnit foarte 
rar. De unde-l ai? 

- E o poveste lungă, murmură Cae tărăgănat, şi fața 
i se crispă uşor. 

Urechea fină prinse nuanța schimbată a glasului lui. 
Prefăcându-se a nu fi observat nimic, se interesă grijuliu: 

- Ai bani? M-am gândit să-ți las o mie de galbeni. 
Sunt în sertarul mesei. De fapt, aş vrea să nu uiţi că 
jumătate din averea pe care o am ţi se cuvine de drept. Îţi 
stă la dispoziție când doreşti. Tot în sertarul mesei vei 
găsi şi o scrisoare către Mihai-vodă. Peste o săptămână 
pleci la Bucureşti. Tu vei fi omul care va lua hotărâri 
acolo, în numele meu. Toate ştirile mi le anunți prin 
curier. Te vei opri în drum, la Braşov. În mahalaua 
Scheiului e o cârciumă renumită, căreia-i zice La 
Berbecul Gras. Proprietarul e unul chel şi mărunt, cu fața 
mirată ca de iepure. Îl întrebi de Sile Adormitu. Acesta e 
omul meu. Prin el vom ţine legătura. E cel mai 
descurcăreț dintre băieţii mei. El a descoperit toată 
tărăşenia cu noul castelan din Obreja. Auzi, Cae? Are 
Beckembauer acela sau Cristu, cum l-o chema, o soră 
frumoasă cum nu s-a pomenit în toată Transilvania. 

Tânărul tresări din nou, lăsându-l nedumerit pe 
cancelar. Tăcură o vreme, fiecare cufundat în gândurile 
lui. Se făcuse târziu. Lumânările scăzuseră la jumătate. 

- Caută să-l convingi pe Mihai-vodă că avem acelaşi 
drum, continuă lojica, parcă visător. Că poate să se 
bizuie pe ajutorul meu, iar acest ajutor nu e de lepădat. 
Vorbeşte-i despre proiectele noastre! El va fi puternic 


numai când va uni toate pământurile româneşti sub un 
singur conducător. Poate greşesc lipsindu-mă în aceste 
luni care urmează de prezența ta. Am unele greutăți. 
Principele a cam scăpat de sub influența mea, aflând unii 
sfătuitori printre nobili. Aceştia l-au hotărât spre o 
prietenie cu turcii, în dauna creştinilor. Sigismund s-a 
grăbit să trimită o solie la Constantinopol. În scrisoarea 
adresată sultanului, cerea în schimb alipirea la 
principatul Transilvaniei a Ţării Româneşti şi Moldovei. O 
dată cu plecarea acelei solii, am început să mă neliniştesc 
pentru viața mea. lată primul gând care m-a îndemnat la 
întâlnirea noastră de azi. 

- În cazul acesta, ar fi mai bine să rămân. 

- Nu! Mi-am luat unele măsuri. Ştiam că Ducu, 
Chirilă şi Caravană dau târcoale castelului din Obreja. 
Am făcut în aşa fel încât vânătorii să afle despre 
scrisoarea lui Sigismund. Acum, principele e înfricoşat. 
Şi-a dat seama de greşeală. Dacă scrisoarea ajunge în 
mâinile împăratului Rudolf, se pot schimba multe în 
Transilvania, înainte de o intervenţie turcească. 

- Eşti mai tare decât mă aşteptam, râse Cae. 

- Sunt silit să fiu tare. Cu un principe ca Sigismund 
nu ştiu niciodată dacă peste un ceas voi mai fi cancelar 
sau voi mai fi în viață. Acum, pare să-mi arate oarecare 
bunăvoință. M-a rugat să-i găsesc acea scrisoare 
încăpută pe mâinile vânătorilor. 

— Şi ce hotărâre ai luat? Îi urmăreşti pe vânători? 

- Nici gând, zâmbi aspru lojica. Atâta vreme cât 
Sigismund e înspăimântat, se pot pune la cale multe 
lucruri bune, spre folosul creştinilor. Iar Mihai-vodă va 
avea asupra lui o armată care i-ar putea aduce multe 
foloase. 

Trăsura excelenței-sale ieşi pe poartă şi se mistui 
curând în întunericul nopții. Culcat între pernele moi, 
lojica părea să doarmă. Dar gândurile puternicului 
cancelar se călătoreau iute. Îl cunoştea prea bine pe Cae 
ca să nu-şi dea seama că se petrecuse ceva cu el. Nu i se 


întâmpla prea des tânărului său prieten să-şi piardă 
cumpătul la uzul unui nume. În seara aceea, tresărise de 
două ori. Să-şi fi pierdut oare proverbiala stăpânire de 
sine? Greu de presupus. Încercă să recapituleze discuţia. 
Tresărise o dată la numele lui Cristu. Emoţia fusese atât 
de puternică, încât solnița de lemn se sfărâmase în mâna 
lui. Tresărise a doua oară, aflând despre sora lui Cristu. 
Asta dovedea fără îndoială că tânărul îi cunoştea pe 
castelanii din Obreja. Sau, în orice caz, numele lor îi 
amintea o întâmplare cu totul aparte. „Voi cerceta toate 
astea, hotări el. În definitiv, Indru e singurul meu 
prieten.” 

În casa modestă din Sebeş, Cae Indru stinse 
lumânările multe şi se aşeză pe patul curat, cu miros 
dulce de busuioc. Dar, cu toată oboseala unei zile 
petrecute în şa, nu-i era somn. Gândurile lui se 
reîntoarseră la platoul de la picioarele Semenicului. O 
fată cu părul roşu ca flacăra ieşea dimineața la capătul 
platoului, şi râsul ei era primul semn al unei zile 
frumoase. Oare a uitat Stela Cristu de zilele acelea de 
vară, când călăreau amândoi prin locuri rar călcate de 
picior omenesc? Mirosna amăruie a brazilor îi îmbăta. Se 
strigau unul pe altul printre stâncile multe, iar stâncile 
repetau numele lor lungind silabele parcă înadins. Se 
aplecau la izvoare să bea apă din pumni. Acolo îşi vedeau 
fețele una lângă alta. Stela tulbura apa cu vârful 
degetelor, iar feţele se apropiau şi se depărtau, într-un joc 
straniu. Într-o zi, îl rugase să-i arate cum se mânuie 
sabia. 

- Am să-ți arăt ceva mai bun. la cuțitul acesta şi 
încearcă să nimereşti bradul de acolo! 

- N-am să pot. 

- Ştiu că nu poţi acum. Dacă vrei, vezi nodul acela 
micut de pe tulpină? 

- Da. 

- Ei bine, dacă vrei, poți ajunge să împlânți cuțitul în 
el de la cincisprezece paşi. 


- Eu? s-a mirat zâmbind. La asemenea distanță nu 
cred să poată chiar un bărbat, oricât ar fi el de priceput. 

O clipă îl încercase vanitatea şi nu s-a putu opri să 
nu se laude un pic: 

— Uite, am să încerc eu. 

Mâna se mişcă moale. Cuţitul zbură ca o săgeată şi 
se înfipse în mijlocul nodului. Stela făcu ochii mari şi nu- 
şi putu înfrâna un gest de admirație. Apoi, râse: 

- Cred că a fost o întâmplare, domnule Cociuban. 

- Nu cred în întâmplări. lată, mai am la mine câteva 
cuțite. Le voi înfige în jurul celuilalt. 

Cuţitele fulgerară unul după altul şi se înfipseră în 
jurul primului, aşa cum prevăzuse el. Stelei îi pierise 
graiul. Se uita la el de parcă îl vedea pentru prima oară. 
Iar când îi vorbise, glasul ei păruse mai matur. 

- Seara m-am gândit de multe ori la domnia-ta, 
domnule Cociuban. Parcă ați fi doi oameni. Unul bun ca 
un copil. Celălalt — aspru şi neînduplecat. Unul încet, pe 
jumătate adormit. Celălalt — fulger şi trăsnet. 

Se roşise uşor la față, dar nu se oprise. 

- Când te apropii de Vânt Sălbatic, parcă dormi. 
Când te ridici în şa, te prefaci în fulger. Ochii domniei-tale 
sunt cruzi şi întunecați. Unde ai învățat să arunci astfel 
cuțitele? Unde ai învățat să vorbeşti frumos şi să te porți 
ca un om de seamă? Cine eşti domnia-ta, domnule 
Cociuban? Nu-mi răspunde acuma dacă nu vrei. Aşteaptă 
să ne împrietenim mai mult. Nu-i aşa că nu mai pleci de 
la noi? Asemenea locuri frumoase nu mai întâlneşti 
nicăieri. 

«Cine eşti domnia-ta, domnule Cociuban?» o imită 
Cae răsucindu-se în aşternut. „Când o fi aflat adevăratul 
meu nume, cu siguranță că s-a îngrozit şi i-a părut rău 
pentru toate zilele acelea petrecute în tovărăşia mea.” 


Capitolul 7 


Hanul Privighetoarea de Aur avusese cândva un vad, 
poate dintre cele mai bune. Aşezat în partea de nord a 
Bucureştilor, aproape de zona marilor lacuri, părea mai 
degrabă o fortăreață cu turnul lui înalt din cărămidă şi 
piatră. În timpul verii, iedera acoperea turnul până sus, 
dând un farmec aparte cărămizilor măcinate pe la capete. 
Zidul de piatră, gros cam de doi paşi, înconjura terenul 
dintre două ulițe. În curtea hanului se intra printr-o 
poartă mare de fier, care stătea deschisă din zori până 
târziu după miezul nopții. Curtea, acoperită cu troscot, 
era tăiată de o alee pietruită, mărginită de tufe de 
trandafiri. La vreo treizeci de paşi, aleea se despărțea în 
două mai înguste. Una ducea în spatele clădirii, către 
grajdurile mari, care puteau adăposti la nevoie aproape o 
sută de cai. Cealaltă se oprea la şoproanele acoperite cu 
verdeață, sub care se înşirau pe timp de vară mese lungi 
de brad. 

Privighetoarea de Aur cuprindea nouă camere 
spaţioase, la etaj, lăsând la o parte turnul cu cămăruțele 
lui scunde şi înguste ca nişte chilii. Jos se aflau doar 
două încăperi, o sufragerie uriaşă, o bucătărie şi o odăiță 
în spatele bucătăriei, unde se odihnea jupân Christache 
Mutu cu soţia, la ceasurile când musafirii potoliți îşi 
vedeau de treburile lor. 

De fapt, vadul nu se putea numi slab nici în vara 
anului 1594. Doar necazurile erau altele. Ceva mai încolo, 
pe colțul străzii, un grec pe nume Vanghelatos deschisese 
un han la concurență, pe care îl botezase destul de 
original Hanul Boierilor. E drept că şi Privighetoarea de 
Aur purta un nume destul de interesant, şi poate că 
lucrurile ar fi mers bine pentru amândouă hanurile dacă 
grecul nu ar fi urmărit să rămână singurul hangiu în 
toată partea de nord a Bucureştilor. Clienţii de la Hanul 
Boierilor nu erau cu nimic mai simandicoşi decât cei ai 
lui Christache Mutu. Dar grecul, prin aluzii, prin vorbe 
mai directe, îşi făcea clienţii să se simtă mai de soi decât 
cei de la Privighetoarea de Aur. La Vanghelatos, până şi 


mâncărurile căpătaseră nume pompoase, iar vestitele 
vinuri româneşti găsiră un „naş” cam zurbagiu, care le 
botezase din nou, cu nişte nume năstruşnice. 

Zidurile Privighetorii, cu platformele lor ca nişte 
terase în miniatură, se continuau în pământ, 
împrejmuind nişte pivnițe lungi şi cam încurcate, 
întunecoase şi umede, în care te puteai pierde cu cea mai 
mare uşurinţă. În pivnițele păstrate mai bine, butoaiele 
pline şedeau rânduite frumos pe grinzi de stejar. Şi 
nimeni, poate că nici chiar hangiul, nu ar fi putut spune 
cât vin se găseşte acolo. 

Christache Mutu se mişca veşnic printre clienți, 
ducându-şi cu demnitate burta ca o provă de vapor, 
aşteptând ca slujitorii să umble în toate cu bună 
rânduială. Un observator dibace ar fi remarcat, poate, că 
din vreme-n vreme Christache cotrobăia prin tejgheaua 
mai bătrână decât el, care de multă umblătură semăna 
cu o şuncă afumată, scotea banii mai mari, îi număra din 
ochi, îi arunca într-o pungă veche şi strecura punga unei 
bătrâne, care o apuca repede. Femeia picotea, cât era ziua 
de mare, pe un scăunel aflat la capătul tejghelei. Doar 
când simțea punga, ochii i se deschideau cam cât la o 
pisică pe vreme de lumină mare. Punga dispărea în fusta 
ei largă, iar stăpâna fustei se mistuia către pivnițe şi 
apărea curând în afara hanului, lângă zidurile bisericii 
Sfântul Paraschiv. Traversa curtea mult prea iute pentru 
vârsta ei şi se pierdea într-o uliţă îngustă. 

Uneori către seară, Christache Mutu se uita 
îngrijorat spre poartă, aşteptându-se la cine ştie ce 
buclucuri din partea concurentului. Kir Vanghelatos ținea 
pe mâncare şi băutură vreo zece haidamaci. În partea 
aceea a Bucureştilor se ştia că haidamacii nu erau 
oamenii grecului. Se aflau în slujba unui Roco Perisini, 
despre care se vorbea mult - şi nu tocmai bine. Sosit în 
Bucureşti îndată după înscăunarea lui Mihai-vodă, 
Perisini se dovedi a fi prieten bun al ienicerilor în cetate. 
Poate să fi fost chiar conducătorul lor din umbră. Casa 


lui era un adevărat palat, cu gărzi la porți şi cu o armată 
cam sălbatică, formată din aproape o sută de haidamaci, 
aduşi cine ştie de pe unde. Unii spuneau despre el că ar fi 
cea mai bună spadă din răsăritul Europei, lăsându-l la o 
parte pe acel faimos preot iezuit părintele Grasa, care 
fusese la vremea lui profesor de scrimă pe undeva prin 
apusul continentului. Într-un timp destul de scurt, 
Perisini trimisese cu sabia în lumea drepţilor atât de 
mulți creştini şi necreştini, încât oamenii fugeau din calea 
lui şi se simțeau fericiți dacă scăpau doar cu nişte 
înjurături piperate. Când apărea pe stradă, însoțit de 
haidamacii lui, strada se golea iute de lume şi vai de aceia 
care nu apucau să se mistuie la timp, într-o curte sau la 
loc adăpostit. Sfida cu bună-ştiință autorităţile şi nici 
chiar domnul țării nu îndrăznea să-l certe cu judecată. 
Unii şopteau că la Perisini ar fi a doua curte domnească, 
dacă nu prima, iar boierii băteau în fața lui temenele mai 
abitir decât în fața lui Mihai-vodă. 

Îmbrăcat după moda venețiană, cu pantaloni până 
aproape de genunchi, continuaţi de ciorapi lungi, cu vestă 
scurtă acoperită de ceaprazuri, cu pălărie mare şi 
pelerină bogată, Roco făcea parte din lumea bărbaților 
eleganți ai Bucureştilor. Fața măslinie, cu ochii adânci, 
umbriți de gene lungi, întoarse, gura frumoasă, umerii 
largi şi şoldurile înguste erau darurile de preţ ale 
străinului. Vorbea limba valahă binişor şi se putea folosi, 
la nevoie, de tălmaci în limbile turcă, nemțească, 
franțuzească şi mai ales italiană. Părea a nu fi străin de 
oarecare cultură, iar vorbele lui de duh făceau de multe 
ori ocolul oraşului. Prin ce împrejurări intrase în legătură 
cu Kir Vanghelatos nu ştia nimeni. Poate că negustorul îi 
plătea un oarecare tribut, punându-se sub protecţia lui, 
sau poate că legăturile lor erau mai adânci. 

Uneori, Perisini ieşea din Hanul Boierilor urmat de 
suita lui şi intra la Privighetoarea de Aur. Atunci, 
Christache Mutu era cuprins de panică, având motive 
dintre cele mai serioase. Haidamacii aruncau din fața lui 


Roco mesele cu muşterii cu tot, puneau pe goană 
consumatorii din partea rezervată boierilor şi se aşezau la 
chef mare. În asemenea împrejurări, afacerile lui 
Christache se împuținau văzând cu ochii, iar pagubele nu 
erau dintre cele mai neînsemnate. Perisini alegea un colț 
al lui, de unde cuprindea cu privirea celelalte mese. 
Hangiul îşi punea slujitorii pe două rânduri, umblând 
grijuliu, aşteptând comenzile mari, care nu erau niciodată 
plătite. Îi plăcea să stea de vorbă cu Mutu şi cu slujitorii 
hanului în felul lui mucalit, spre marea veselie a 
haidamacilor. Clienţii trecători prin Bucureşti rămâneau 
liniştiți pe la mesele lor dacă nu-i avertiza nimeni. Mai 
rămâneau şi din localnici. În special curioşii, riscându-şi 
chiar câteva coaste pentru a vedea o păruială zdravănă, 
din care ieşeau totdeauna învingători oamenii lui Perisini. 

Într-o sâmbătă seara, intrară pe poarta larg deschisă 
a Privighetorii de Aur şase bărbaţi cu hainele colbuite de 
drum. După îmbrăcăminte, nu tocmai arătoasă, locul lor 
ar fi fost printre clienții de mâna a doua. Călătorii duseră 
caii către fundul curții şi-i predară unor rândaşi, 
dimpreună cu nişte bacşişuri grase, care se întâlneau rar 
în acea parte a hanului. Scăpaţi de povara cailor, oamenii 
se îndreptară spre cel mai frumos colț al Privighetorii de 
Aur, unde fețele de masă, duşumeaua şi mobila 
străluceau de curățenie. Christache Mutu îi zări de lângă 
tejghea. Mânios de atâta îndrăzneală, se grăbi să-i 
întoarcă din locul acela nepotrivit cu starea lor. La 
mijlocul drumului, hangiul se opri mirat şi nu-şi putu 
reține o exclamațţie de bucurie: 

- Să mă trăsnească dacă ăştia nu sunt cei mai de 
seamă oaspeți pe care-i primesc de un an încoace! lată-l 
pe Costache Caravană, la fel de slut ca şi Zambilica. 
Domnul Chirilă Zece Cuţite parcă s-a mai lungit niţel, iar 
Ducu cel Iute, cu figura lui de domnişoară sau mai 
degrabă de călugăriță tânără, ar putea să cânte în strană 
la Sfântul Paraschiv. Pe ceilalți trei nu-i cunosc, dar dacă 
or fi la fel de viteji pe cât sunt de voinici, atunci merită şi 


ei un loc în colțul acesta. 

- Christache băiatule! strigă vesel Caravană. S-a 
împlinit un an de când nu am mai călcat pe aici. După 
cât bag de seamă, ţi-a mai crescut burta cam cât un 
harbuz. la spune: ai locuri de odihnă pentru noi? 

- Dacă am? se fandosi hangiul. Pentru domniile- 
voastre sunt gata oricând să alung o duzină de clienți 
care înoată numai în aur. 

- Ştiu asta, râse Chirilă. D-aia am şi venit la tine. 
Dar de ospătat crezi că găseşti ceva? Pe vremuri, plecam 
de la tine gâfâind ca după caznele iadului şi crăpau 
hainele pe noi de atâta osânză. 

Hangiul îi privi galeş, prefăcându-se a se gândi 
îngrijorat. Bărbia groasă i se răsfrânse peste gulerul 
cămăşii. După o vreme, când crezu că i-a ţinut destul ca 
pe jăratic pe acei clienți dragi, ochii lui mici şi vioi sclipiră 
vesel. 

- Dacă am de mâncare şi băutură? Auzi, Doamne, 
întrebare! Asemenea ocară nu mi s-a mai făcut demult. 
Hai s-o luăm cu încetişorul. Ce-aţi zice pentru început de 
nişte trandafiri olteneşti, pipăraţi de ţi se face gura ca 
porțile iadului? Lângă asemenea cârnăciori nu merge 
tuica de tescovină. Numai pruna spală usturimea. Ţuica 
de Piteşti are dichisul ei. Merge doar pe inima goală. 
TȚuica de Vâlcea pare subţire şi apoasă. Când bei, parcă o 
legiune de draci lucrează la lărgirea stomacului. După 
trandafiri merge nişte brânză de oaie, numai aşa ca 
temelie, pe care poți clădi cu toată nădejdea. Pe urmă un 
borş de măruntaie acrit cu corcoduşe, făcut de Smaranda 
mea chiar adineauri. La sfârşit n-ar strica nişte pui înecat 
în mujdei de usturoi. 

Ochii musafirilor se lărgiră cu sclipiri lacome, spre 
bucuria lui Christache Mutu, care se simți dintr-o dată o 
persoană de mare importanță. Cât despre Caravană 
recunoscut ca mare mâncău, acesta rămase în extaz ca la 
o slujbă frumoasă şi-i dădu peste mână lui Chirilă când 
vânătorul vru să-i şoptească ceva la ureche. 


— Şi ce ne dai ca udătură la puiul cu mujdei? întrebă 
Ducu înghițind în sec. 

— Aici e mai greu, făcu hangiul, şăgalnic. Vinul de 
Segarcea aspreşte inima, dar moaie genunchii. Cel de 
Drăgăşani se lipeşte de tine ca o muiere şi nu te lasă de 
lângă el până la ziuă. Vinul de Odobeşti e ca sărutul 
fecioarei: niţel amărui. Vinul de Târnave are miros de 
suflet de sfânt. Pe ăsta trebuie să-l bei închinându-te. Îţi 
toarnă în oase nouăzeci şi nouă de ocale de putere şi-ţi 
fură gândurile. La prima cană îți arată drumul spre rai. 
La a doua cană îţi dezvăluie iadul cu toți dracii din el, 
dacă îţi lipseşte a treia cană. Cotnarul e altfel. După 
prima cană simţi cum îți cântă un cor de îngeri în gură. 
După două căni înghiți corul de îngeri cu trâmbiţe şi cu 
aripi cu tot, să le arăţi de ce eşti tu în stare. Vinul de 
Babadag e greu ca nisipul din care îşi trage seva. Cel de 
Teaca sau de Şarad e bun pentru leacuri. Din ăsta, 
oamenii cuminţi beau cu degetarul. Pe omul sănătos îl 
doboară în două ceasuri. Pe cel beteag îl tămăduieşte 
chiar când e cu un picior în groapă. Vinurile de Arad şi de 
Lipova sunt grase ca laptele de mamă. Străinii care 
nimeresc la mine pentru o noapte vor să guste din toate 
butoaiele, dar nu se pot hotări înainte de o lună şi pleacă 
tot nedumeriți şi se bat între ei şi-şi mută fălcile, fără să 
se poată lămuri care din aceste vinuri ar fi cel mai bun. 
Am avut muşterii care au plecat de aicea năuci, 
blestemându-mi pivnițele şi făcând jurăminte că nu vor 
mai călca pe la Privighetoarea de Aur. După un timp, se 
întorceau pocăiți şi cu lacrimi în ochi, rugându-mă să le 
iert nesocotința. Vinurile de Huşi au nimicit două oşti 
polone care au călcat Moldova în urmă cu vreo cincizeci 
de ani. Se zice că polonii erau mulți câtă frunză şi iarbă. 
Veniseră să radă Moldova din temelii. Domnul Moldovei 
nu apucase a ridica oastea de țară şi se afla la mare 
strâmtoare. Cineva dintre oamenii lui l-ar fi sfătuit să le 
lase în drumul polonilor cam la o mie de butoaie cu vinuri 
de Huşi. Polonii călăreau semeți cu hatmanii în frunte, cu 


săbiile lor straşnice ridicate în dreptul umerilor, cântând 
în gura mare: 


„Prin Pocuția la vale, 
Vin polonii tot călare.” 


Când au dat de vin, fiind cunoscători buni ca şi ai 
noştri, polonii au pus tabăra la o margine de pădure. La 
prima oală de vin, polonii au răcnit din toate puterile: 

„Pentru victorie! Moarte moldovenilor!” 

La a doua oală au răcnit iar: 

„Trăiască moldovencele şi pacunele noastre! Fete ca 
ele nu se află în toată lumea. Să vină a treia oală!” 

La a treia oală au răcnit iar: 

„Să vină, a patra oală! 'ăiască  'oldovenii, 
'oldovencele 'răiască nul de uşi!” 

A cincea oală nu a mai avut la cine să vină. Domnul 
Moldovei cu oamenii lui le-au cules armele şi i-au lăsat să 
doarmă ca pe nişte creştini de treabă. Câte unul dintre 
poloni se trezea o clipă, deschidea ochii mari şi cânta 
satisfăcut: 


„Tin 'ocuțţia la 'ale 
in 'olonii tot 'ălare.” 


Pe urmă cădea ca trăsnit lângă oala lui, visând la 
cine ştie ce fapte de arme. Când s-au trezit, i-au condus 
ai noştri până la graniță. Acolo s-au despărțit fără 
supărare, dar polonii nu s-au putut opri să nu le zică: 

„Lasă, că o să nimeriți şi voi pe la noi! Şi noi avem 
vinuri bune.” 

Vinurile noastre de Soroca şi de Tighina au cruțat 
pământurile Moldovei de multe călcări ale tătarilor. Odată 
a venit la noi un negustor venețian, mare şugubăț. Şi, ca 
să arate că ştie româneşte, a început să îndruge repede în 
păsăreasca lui cam şmecherească: 

„Cotnareasa,  Segarcisa,  Târnavestu,  Odobesta, 


sarmalustia, chiftelina del Moldova.” 

Am râs de venețian. Era al dracului de glumeț şi mai 
ştia şi altele, pe care ni le-a spus la fel de repede şi de 
şugubăț: 

„Domini Stefani magiore, una grandisima bazilica 
Putna, extra formoza fata del rumana, una picolina 
națione ciomăgire crunto per turco linga podul Magiore.” 

Christache Mutu mai şezu de taină multă vreme cu 
acei oaspeți dragi. Caravană muşcă zdravăn din 
trandafirii  olteneşti, ardeiați, şi-i dădură lacrimile. 
Cuvintele lui de supărare stârniră veselia celorlalți. 

- Christache băiatule, ai pus pulbere aprinsă în 
cârnăciorii ăştia. Tu ai fi bun de bucătar în război. Dar 
nu la ai noştri; la inamic. 

Începu să însereze. Era o seară frumoasă, cu lună 
mare, cu răcoare dulce de stepă. Christache trecu în 
odăița lui din spatele bucătăriei, se aşeză cu evlavie în 
faţa unei icoane şi începu să se roage din tot sufletul: 

- Adu-l, Doamne, pe Roco Perisini în seara asta! Fă, 
doamne, o minune şi îndreaptă-i paşii încoace! 

Se pare că Dumnezeu îi auzi chemarea fierbinte. 
Perisini sosi la Privighetoarea de Aur cam peste un ceas, 
urmat de cincisprezece din haidamacii lui. Dar înaintea 
lui Perisini mai intrară doi călători în han. Primul înalt şi 
deşirat, construit parcă numai din oase de împrumut, 
care nu se prea loveau unul cu altul, cu o figură 
lunguiață ca un bot de vulpe, îmbrăcat cu nişte haine 
uşoare şi largi, îşi găsi un loc printre clienţii de rând. Al 
doilea era Cae Indru. Se aşezase în colțul musafirilor de 
soi, abia liberat de vânători. Aceştia plecaseră obosiţi pe 
scări în sus, către odăile pregătite cu dichis de Smaranda 
Mutu. 

Când apăru Perisini, în curtea hanului se făcu 
linişte. Mulţi se ridicară grabnic de la mese, gata s-o ia 
din loc. Haidamacii rostogoleau dinaintea lui mesele cu 
consumatori cu tot, măturând calea şi scoțând chiote de 
plăcere. Când ajunseră aproape de Cae, se opriră 


nehotărâți. Eleganța tânărului îi descumpăni. După 
îmbrăcăminte, părea să fie un fiu de mare boier. Dar 
Perisini se sinchisea prea puțin de marii boieri. Şi dacă îi 
opri pe haidamaci să-l arunce de acolo cu masă cu tot, fu 
numai o inspirație de moment. Christache Mutu se 
înfățişă de îndată, făcând unele temenele, dar nu atât de 
adânci pe cât s-ar fi cuvenit. Haidamacii traseră o masă 
lungă în apropiere de cea a stăpânului, hotărâți să 
petreacă o seară frumoasă. 

- la spune, Mutule, strigă Perisini, fripturi aveţi? Văd 
că boi sunt destui. 

- Da, domnule, avem fripturi, răspunse mieros 
hangiul, pricepând insulta. Dar ăştia pe care-i vedeți 
domnia-voastră nu sunt de soi. Nişte boi buni de rasă 
mare ne-au picat abia adineauri. 

Italianul tresări. Haidamacii se ridicară pe jumătate, 
cu mâinile pe săbii, dar el le făcu semn să rămână 
liniştiți, gândindu-se că s-a întâmplat ceva cu hangiul 
dacă s-a apucat aşa din senin de asemenea obrăznicii. 
Până acum îi suportase toate insultele şi toate pagubele 
fără să crâcnească. Să fie cumva tânărul de alături cauza 
care-i dădea asemenea curaj lui Mutu? Nu-i venea să 
creadă, mai ales că omul nu părea să fie însoțit de 
slujitori. Îl privi pe Indru cu coada ochiului. Acesta 
mânca liniştit, parcă absent la tot ce se întâmplă în jurul 
lui. Purta o sabie de bună calitate. Mulţi purtau săbii 
bune, puţini însă ştiau să le folosească. „Până nu beau o 
oală de vin, gândi în continuare Perisini, nu are rost să 
mă înfurii. În definitiv, am venit să mă înveselesc niţel, şi 
zău că sunt curios până unde va merge hangiul cu 
obrăznicia lui! În tot cazul, în seara asta termin cu el.” 

- Mutule, strigă bine dispus, adu pentru mine o oală 
de Cotnari, iar pentru băieţii ăştia, ca de obicei, 
Drăgăşani! Vinul de Drăgăşani e uşor la băut şi duce la 
chef. Cotnariul e mai năbădăios. Parcă mă bate gândul 
să-ți dărâm şandramaua în seara asta. 

- Îndată, domnule! zise Mutu. Numai că ar mai 


trebui o mică trebuşoară. Adică, o bagatelă pentru 
domnia-ta. 

- Nu înțeleg, se miră oaspetele. 

- Nu-i nimic, domnule! vorbi hangiul cu un aer 
senin. Vă lămuresc eu. Pentru domnia-voastră vând 
numai cu plata înainte. Pentru vechile chefuri făcute la 
mine şi pentru unele pagube nu vă cer nimic. Să fie 
pomană! Dar pentru astăzi vreau şi eu partea mea. Zău, 
m-am hotărât să nu mai fac pomeni. 

Haidamacii săriră pentru a doua oară de la masă. 
Un gest al stăpânului îi potoli. 

- Cred că ai dreptate, spuse Perisini aruncând o 
pungă cu aspri pe masă, spre disperarea oamenilor lui, 
care nu mai înțelegeau nimic. 

— Aşa e, domnule! aprobă Mutu. Şi încă ceva: la cel 
mai mic semn de scandal, vă dau afară. 

De data aceasta, chiar şi Perisini simți că nu mai are 
aer destul. Reuşi totuşi să zâmbească, socotind că va face 
o seară de pomină la Privighetoarea de Aur. Clienţii mai 
vechi crezură că Mutu nu mai e în minţile lui. Unii 
plecară înainte de a începe furtuna, dar cei mai mulți 
rămaseră, chiar cu riscul de a se alege cu câteva coaste 
rupte. Numai hangiul îşi văzu liniştit de treburi. Chemă 
slujitorii şi le dădu comenzile necesare, observându-l cu 
coada ochiului pe Perisini. Ştia că după cele ce-i spusese 
va ieşi cu tărăboi şi cu bătaie mare, din care mulți vor 
pleca pe poarta Privighetorii cu picioarele înainte. Mai ştia 
că se poate bizui pe vânători. 

Cae Indru observase intrarea în han a lui Perisini. 
Ideea cu răsturnatul meselor îl supărase. Auzise câte ceva 
despre acest venețian. Unii spuneau că ar fi cea mai bună 
„spadă” din Bucureşti şi chiar din Balcani. Alţii şopteau 
că trăieşte din jafuri şi că averea lui întrece închipuirile 
cele mai îndrăznețe. Poate că din toate era câte ceva 
adevărat. 

La rândul lor, clienţii de la mesele obişnuite se 
aşezară în aşa fel încât să aibă timp şi loc destul pentru 


fugă, înainte de a cădea vreo urgie. Numai clienții străini 
de Bucureşti, puţini la număr, rămaseră liniştiţi, 
văzându-şi de vinul lor. 

Perisini bău cu poftă vinul rece, scos din pivnițele 
adânci. Apoi i se adresă jupânului, atât de liniştit şi de 
potolit, încât nu se mai auzi în tot hanul zarvă de glasuri. 

- Hangiule, mi-ai plăcut în seara asta. Credeam că 
n-o să aud niciodată de la tine nişte vorbe mai ca lumea. 
Vitejii s-au cam împuţinat în ziua de azi. După cum eşti 
tu de viteaz la gură, nu mă îndoiesc nici un moment că şi 
mâna ta e la fel de lungă. Pentru banii pe care ţi-i plătim, 
zău că merită să ne dai şi nițică distracție. Am hotărât să 
te baţi cu unul dintre oamenii mei. Cu care vrei tu. Ei, 
hai, nu mai holba ochii! Avem dreptul şi noi la un pic de 
veselie. Hei, dați-i careva o sabie! 

I se oferi degrabă mai multe. Hangiul se trase 
îndărăt. Unul dintre haidamaci aruncă sabia la picioarele 
lui. 

- Îndrăzneşte, hangiule! zâmbi italianul. Dacă nu 
ridici sabia până număr la trei, flăcăul ăsta de ispravă o 
să-ți taie întâi o ureche, apoi pe cealaltă. Pe urmă are să 
te radă frumos. Unu... doi... 

Haidamacul ridică sabia cu intenţia vădită de a-l lovi 
pe bietul hangiu. Cae se aplecă puţin într-o parte. Palma 
lui veni fulgerător în față, iar în clipa următoare cuțitul 
trecu peste masa lui Roco, pătrunse în braţul 
haidamacului, rămânând acolo şi pendulând uşor. Totul 
se petrecuse atât de repede, încât oamenii rămaseră 
înmărmuriți. Perisini se dezmetici primul. Sări în picioare 
înjurând, urmat de oamenii lui. Clienţii meselor de mâna 
a doua se pregătiră să fugă, dar curiozitatea fu mai mare 
decât frica. Haidamacii se năpustiră asupra lui Indru, 
fără să mai aştepte porunca stăpânului. Primul dintre ei, 
un flăcău voinic, se prăbuşi la picioarele tânărului, ca 
secerat. O fracțiune de secundă îi trebui lui Cae pentru a 
desluşi pricina. Omul fusese lovit în ceafă de un pietroi 
cât pumnul, venit de undeva din mulțime. Al doilea 


haidamac primi în piept un cuțit venit de sus de pe scări. 
Cuţitele lui Cae nu mai porniră. Peste gălăgia care se 
iscase, glasul lui Chirilă Zece Cuţite se auzi puternic: 

- Hei, domnilor, nu toți o dată! Aşteptaţi să facem 
puţină ordine! 

Vânătorii coborâră scările în goană, urmați de Marcu 
şi de băieţii lui. Când dădură de Cae Indru îl salutară 
bucuroşi. Perisini rămase cu gura căscată, 
recunoscându-l printre vânători pe Costache Caravană. 
În clipa următoare, scoase un şuierat puternic, în semn 
de atac. Haidamacii porniră mai precauți. De două ori, 
mâna lui Chirilă se mişcă fulgerător, şi de fiecare dată 
rândurile atacatorilor se răriră cu câte unul. De două ori 
fulgerară cuțitele lui Indru şi fu rândul lui Chirilă să se 
minuneze. Ducu cel Iute încrucişă sabia cu un lungan. 
Dar schimbul de lovituri fu atât de iute, încât oamenii se 
mirară când îl văzură pe haidamac lăsându-se sub masă 
fără vlagă. Costache Caravană ştia că măciuca lui nu e 
bună contra săbiilor, aşa că se apucă să vorbească în 
gând cu Zambilica: „Dragul meu, tactica de luptă se 
schimbă de la caz la caz.” 

Măciuca zbură prin aer. La capătul drumului întâlni 
o căpățână, iar stăpânul căpățânii se lungi creştineşte pe 
duşumea. În fața acestei situații dezastruoase, 
haidamacii se traseră îndărăt, uluiți. Vocea lui Chirilă 
tună din nou: 

- Aruncați armele şi lipiți-vă de perete! 

Unul dintre haidamaci ridică împotriva lui Chirilă un 
picior de masă. Vânătorul zâmbi. O piatră venită din 
mulțime îl culcă la pământ pe agresor. Într-un loc mai 
larg, Perisini se învârtea cu sabia în jurul lui Cae, iar 
loviturile lui scoteau spectatorilor strigăte de groază sau 
de admirație. Indru se mişca parcă prea încet. Avea o 
anumită lenevie în mişcări, iar ochii lui, pe jumătate 
închişi, păreau ai unui om aproape adormit. În fiecare 
clipă se părea că va fi străpuns, dar de fiecare dată ieşea 
din raza periculoasă cu o alunecare moale. 


- O să-l împungă pe Cae, şopti Caravană lui Ducu. 

Tânărul zâmbi. 

- Să-i ardem una la căpățână, continuă Caravană. 
Eu îl ştiu pe italian. De sabia lui nu a scăpat nimeni până 
azi. 

Ducu urmări atent mişcările şi loviturile lui Cae. Era 
singurul specialist între ceilalți şi recunoscu iute 
măiestria tânărului. 

- Eu îi ard una lui Perisini cu măciuca, insistă 
Caravană. 

- Mai taci naibii din gură! se răsti Ducu râzând. 
Asemenea luptă vezi o dată la o sută de ani. Ai, bre nea 
Caravană, te-ai supărat? Nu vezi ce paradă are Cae? 

Perisini se învârtea mlădiu ca un şarpe şi vorbea 
necontenit. Era o bună metodă de a-i distrage atenţia 
adversarului. Tânărul îi răspundea calm, cu vocea niţel 
tărăgănată. 

- Eşti un spadasin bun! spuse Perisini. 

- Ca şi domnia-ta! i-o întoarse Cae. 

— Ai parat multe lovituri care pe altul l-ar fi dat gata. 
Spune, eşti valah? 

- Da, domnule. 

- Curios! Nu ştiam că valahii pot să mânuiască atât 
de bine o sabie. Sau poate că s-a întâmplat cu domnia-ta 
o minune. 

- Sunt multe minuni de acestea la noi, domnule 
Perisini. 

- Parcă n-aş crede. Sabia se mânuie cum trebuie 
numai în Apus. Acolo sunt şcoli pentru spadasini. 

- Una dintre aceste minuni e lângă noi, continuă 
calm Indru. Se numeşte Ducu cel Iute. Mulţumeşte 
cerului că nu ai încrucişat sabia cu el. Nu aş fi în stare să 
pariez nici o ceapă degerată pe pielea domniei-tale. 

— Aiurea! zâmbi Perisini. 

Săbiile  scânteiau şi se  încrucişau fulgerător. 
Şuieratul lor spinteca aerul dimpreună cu ele, înghețând 
inimile oamenilor care făcuseră cerc în jurul celor doi 


spadasini. 

— Ştii multe, râse Perisini. Dar ce nu ştii domnia-ta e 
lovitura aceasta dată de la înălțimea şoldului, când sabia 
pătrunde adânc în stomac. 

Italianul făcu vreo câteva mişcări înşelătoare. Lucră 
cu sabia sus la înălțimea feţei, cobori iute şi treptat la 
piept, se ridică din nou, apoi se desprinse o clipă de 
apărarea lui Cae. Perisini fandă lung. O fracțiune de 
secundă, sabia păru să intre în stomacul tânărului. Se 
auziră unele exclamaţii de groază şi chiar Ducu simţi un 
fior. Dar exclamațţiile se schimbară în uimire, Perisini 
scăpă sabia. O tăietură lungă îi despicase brațul de la cot 
până la palmă, iar proprietarul ei privi năucit împrejur. 

— A fost o lovitură bună! spuse Cae. Dar domnia-ta ai 
cunoscut doar atacul nu şi apărarea. Mai ai de învăţat, 
domnule. Puteam să te omor. Din păcate, îmi plac 
spadasinii buni, domnia-ta faci parte dintre aceştia. În 
situația în care te afli nu cred să mai putem continua 
lupta. Ia-ți, domnule, ce ţi-a mai rămas dintre pramatiile 
care te slujesc şi mergi să te îngrijeşti! 

Haidamacii plecară ducându-şi răniții. Cinci dintre 
ei rămaseră pe loc. Nici un leac din lume nu le-ar mai fi 
fost de folos. Îşi încheiaseră fără noimă socotelile 
pământeşti. 

Unii dintre clienți plecară degrabă, răspândind prin 
oraş acea ştire despre grozava lecție de scrimă pe care o 
primise Roco Perisini de la un tânăr călător. Alții cerură 
băutură, cu gândul s-o facă lată în seara aceea de 
pomină. Hangiul îi pofti să părăsească hanul, strigând în 
gura mare că nu primeşte plată, fiindcă o dată pe an are 
şi el dreptul să facă cinste. Clienţii părăsiră 
Privighetoarea de Aur cu părere de rău. Zadarnic le 
explică Mutu că Perisini, şi chiar ienicerii, ar putea ataca 
hanul cât de curând. Oamenii rămaseră la părerile lor, 
socotind că la un eventual atac ar putea da o mână de 
ajutor acelor viteji care puseseră pe goană ceata lui 
Perisini. Printre aceştia se afla un lungan slăbănog, cu 


fața ascuțită ca de vulpe. Omul se apropie de Cae, îşi 
scoase pălăria mare, cu borurile cam pleoştite, salută 
adânc, măturând podeaua cu ea, şi spuse cu oarecare 
ifose: 

- Sunt Sile Adormitu, servitorul domniei-tale. 

- Te-am văzut mai devreme, zâmbi Indru. Ai doborât 
cu o piatră pe unul dintre cei care mă atacau. 

- Întocmai, domnule! Aveţi ochiul ager! Aşa e! Aste e 
arma mea de căpetenie: arunc piatra. Rar se întâmplă să 
greşesc țintele. E o armă ieftină. Totdeauna am cinci sau 
şase pietre în buzunar. Pe timp de pace folosesc pietre 
rotunde. La vreme de război trec la cele cu colțuri. 

— Ai venit iute de la Braşov, remarcă tânărul. 

- Cât am putut de iute, domnule. Cum am primit 
mesajul pe care ați avut bunătatea să-l lăsați 
cârciumarului de la Berbecul Gras, am pornit la drum. 
lar Bucureştiul şi Privighetoarea de Aur nu-mi erau 
tocmai necunoscute. Pe urmă, vă închipuiți că aflând 
despre numele noului stăpân m-am grăbit cât am putut 
de tare. Nu oricine are prilejul să-l slujească pe domnul 
Cae Indru. Al doilea motiv, tot atât de puternic, ar fi acela 
că mă aflam cu buzunarele goale. Nu pot suferi sărăcia. 
Cum dau de ea, fug de-mi sfârâie călcâiele. 

- Dar dacă nu poți ocoli sărăcia ce faci? întrebă 
Indru amuzat. 

— Şterpelesc, domnule. 

- Înseamnă că nu voi fi prea sigur de avutul meu. 

Sile îl privi cu îndrăzneală. 

- De la stăpânii mei am furat numai când i-am 
părăsit. 

— Şi i-ai părăsit des? 

- După împrejurări, domnule. 

- Câţi ani ai? 

- Patruzeci. 

— Serviciul la mine nu va fi prea uşor, mai ales dacă 
eşti însurat. 

- Nu sunt. Am fost acum vreo câțiva ani. 


— Şi cum de te-ai despărțit? 

- Despărţit? Sunteţi prea bun, stăpâne. Nu m-am 
despărțit. Am luat-o la sănătoasa cât m-au ţinut 
picioarele. 

- Era rea de gură? 

- Mai rău. Mă bătea, domnule. 

- Pe dumneata? se miră Cae. 

- Vă mirați fiindcă n-aţi cunoscut-o, se întunecă 
Sile. Nevastă-mea, adică fosta nevastă, e cu un cap mai 
mare ca mine — şi după cum vedeţi, nu prea fac parte 
dintre cei mărunți. Pumnul ei e cât un caş de Dobrogea. 
Asta s-a născut femeie din greşeală. Când m-a cunoscut 
eram într-o încăierare cu doi zdrahoni, care mă 
burduşeau de mai mare dragul. Unuia i-a zdrobit falca 
dintr-o palmă. Pe celălalt l-a ridicat în mâini şi l-a 
aruncat peste o tejghea. Mai mare jalea. Nici el n-a rămas 
întreg, nici tejgheaua. Mugşchii mâinilor ei sunt ca ai mei 
la picioare. Când era în toane rele, numai cu piatra o 
tineam la respect. Odată m-a prins la una Vasilica din 
Scheiul Braşovului. A dărâmat uşa cu umărul şi dintr-o 
rotire a fărâmat mobila din odaie. Dacă nu găseam o 
fereastră să mă strecor, azi n-aş mai avea plăcerea să vă 
slujesc. 

— Şi de atunci nu te-ai mai întâlnit cu ea? 

- M-a ferit Dumnezeu. Ar fi ceasul meu de pe urmă 
dacă s-ar întâmpla să nu am o piatră la îndemână. 

- Bine, prietene, răspunse Cae amuzat. Rămâi în 
serviciul meu. La ziuă am să-ți dau nişte bani. Vreau să 
te îmbraci mai frumos. 

- Oh, nu-i nevoie! Cât a ţinut încăierarea, vecinii mei 
numai la buzunare nu s-au gândit. 

Cae se încruntă. 

- Treaba asta nu-mi place! 

— Nici mie, domnule. De fiecare dată am remuşcări. 
Uneori îmi dau lacrimile şi simt un nod în capătul 
pieptului, de supărare, gândindu-mă cu câtă trudă 
câştigă boierii banii aceia. Îmi vine chiar să-i dau îndărăt, 


dar nu mai ştiu de la cine i-am luat. 

- Câţi bani ai? 

— Cred că vreo cinci sute de aspri, plus o pungă a lui 
Perisini. 

— Şi pe el?... râse Cae. 

- Da, domnule. Sunt un mare păcătos. Din cauza lui 
cred că nu voi mai ajunge niciodată să văd împărăţia 
cerurilor, unde îngerii nu sunt însuraţi şi poartă un 
singur rând de haine. Culmea e că lui Perisini nici nu pot 
să-i înapoiez punga. M-ar tăia bucățele înainte de a-i 
spune că mă căiesc din toată inima. De fapt, cred că nici 
nu voi mai avea prilejul. Se pare că vom fi atacați. Văd că 
hangiul se pregăteşte de apărare. 

Între timp, marea poartă de fier fusese încuiată şi 
proptită cu grinzi. Vânătorii se apropiară de Cae, în 
frunte cu Costache Caravană. 

- A fost o lovitură pe cinste, spuse omulețul. De 
douăzeci de ori am crezut că italianul va ieşi învingător 
fără multă bătaie de cap. Dacă nu era Ducu prin 
apropiere, îi ardeam una cu măciuca. Poate că nu ar fi 
fost prea cinstit, dar cu asemenea pramatie ar fi pierdere 
de timp să te mai gândeşti la luptă dreaptă. Ţi-ai făcut un 
mare duşman, domnule Indru. Mânia lui Roco te va 
urmări zi şi noapte. Din orice casă poate veni un glonț 
sau o săgeată. Din orice mâncare ți se poate trage 
moartea. Perisini e mare dibaci în folosirea otrăvurilor. Cu 
noi va fi mai greu. De obicei, umblăm numai în grup. S-ar 
putea ca mânia lui să ne ajungă chiar în această noapte. 
Omul acesta e prietenul ienicerilor din oraş. Nici domnul 
Ţării Româneşti nu se încumetă să se împotrivească pe 
față garnizoanei turceşti. Noi vom încerca s-o facem. Dacă 
ne înghesuie cu numărul lor, avem loc de scăpare prin 
pivnițele hangiului. Din pivnițe se poate ieşi prin nişte 
coridoare a căror taină o ştie doar Christache Mutu. De 
mult nu m-am bătut cu turcii. Parcă mă mănâncă 
palmele. Şi poate dă Dumnezeu să-şi încerce puterile cu 
noi. Prietenii mei m-au ales conducătorul apărării. Ai ceva 


împotrivă? 

- N-am, răspunse tânărul. Eu şi slujitorul meu 
suntem bucuroşi să-ți ascultăm poruncile. 

„Pe Zambilica mea, gândi grăsanul, tânărul acesta e 
om cu scaun la cap! În asemenea împrejurări, voinicia nu 
face două parale fără şiretenie. Slujitorul, cu botul lui de 
vulpe, cu părul rar şi roşcat, seamănă ca două picături de 
apă cu Zambilica. O fi ceva de mintea lui dacă îl slujeşte 
pe Indru! 

- Ei, domnilor, se întoarse apoi spre acei călători 
care rămaseră la han. Noi suntem opt. Domniile-voastre 
sunteți zece. Hangiul şi cu oamenii lui sunt nouă. 
Înseamnă că suntem douăzeci şi şapte de bărbaţi şi o 
femeie. O mică armată, o casă cu ziduri ca de cetate şi un 
loc de retragere pe care o să vi-l arăt numai în caz de 
mare nevoie. Are cineva dintre domniile-voastre ceva de 
spus? 

Un bărbat între două vârste, cu părul cărunt, făcu 
un pas înainte. 

— Am vrea ca apărarea s-o conducă acest tânăr, care 
a reuşit o biruință atât de strălucitoare împotriva 
italianului. Zău că merită acest lucru, iar cinstea va fi de 
partea noastră. 

Costache tuşi stânjenit. Dar Cae salvă situația, 
adresându-se necunoscutului pe un ton de mare politeţe: 

- Propunerea voastră mă onorează, domnule. Dar 
dacă ați şti cine este domnul care ne face cinstea să ne 
conducă, sunt sigur că ați fi de acord că o alegere mai 
potrivită decât a lui nu s-ar putea. Numele lui e Costache 
Caravană. 

Necunoscutul tresări. Se înclină şi spuse bucuros: 

- Deci, domnia-lui e acel aprig şi iscusit vânător 
despre care am auzit atâtea lucruri mari. Se spune că nu- 
1 întrece nimeni în şiretenie. Ei, nu mai am nimic de 
spus. Cred că am încăput pe mâini cum nu se poate mai 
bune. 

Costache se lumină la față de plăcere, deşi i se 


păruse că străinul vorbise cam încet şi nu auziseră chiar 
toți acele cuvinte de mare laudă. Cât despre Indru, acesta 
îşi câştigă prietenia grăsanului fără pic de ranchiună 
pentru trânta din pădure. 

Vânătorul puse pândari pe ziduri şi dădu un ocol 
hanului, controlând cu grijă fiecare ieşitură de zid. Cei 
care nu făceau parte din echipa de pază se întinseră pe 
mesele lungi şi încercară să ațipească, având armele la 
îndemână. 

Noaptea călduroasă de vară trecu în linişte. Nici 
dimineața nu aduse vreo amenințare. Doar către prânz 
veni la poartă un călăreț, cu un mesaj din partea lui 
Roco. Ducu luă mesajul şi îl citi cu voce tare: 

„Domnilor, ştiu că v-aţi pregătit de apărare, crezând 
că voi veni să mă răzbun. Poate că altul ar fi făcut-o. Mie 
nu-mi plac răzbunările când lucrurile se desfăşoară cu 
dreptate. Gluma şi încăierarea le-am pricinuit eu. Deci, 
nu vă găsesc nici o vină. Singurul răspunzător de cele 
întâmplate sunt eu. Dacă scuzele pe care vi le adresez 
sunt suficiente, v-aş rămâne foarte obligat. lar pentru 
împăcarea noastră definitivă, aş fi onorat să-mi fiți 
oaspeți poimâine seară pe la ceasurile opt. 

Al vostru, Roco Perisini. 

11 iunie 1594.” 

- Să-l ia naiba! se încruntă Costache. Vrea să ne 
prindă într-o capcană. Eu îl ştiu pe italianul acesta 
viclean şi nu țin minte să fi cerut cuiva iertare. Nu ne 
ducem nici în ruptul capului. Are cineva altă propunere? 

- Eu sunt de părere să primim invitaţia, răspunse 
Cae. În bârlogul duşmanului afli totdeauna multe lucruri. 
Dacă garnizoana turcilor stăpâneşte Bucureştiul, iar 
acest om e prietenul lor, nu văd cu ce am fi mai 
primejduiți în casa lui decât în altă parte. 

-— Ai vorbit cum nu se poate mai bine, interveni 
Chirilă. Ce spui, Ducule? 

— Ce să spun? Eu sunt curios din fire. Mergem! 

- Să nu uitaţi că am fost împotrivă, se mânie 


Costache. 

- Nu uităm, prietene, îl domoli Chirilă. Dacă nu ne 
mai întoarcem, ai să fii cu sufletul împăcat. 

- Aiurea! Crezi că vă las singuri? 

După prânz, hanul îşi deschise larg porțile, iar 
clienţii nu se lăsară prea mult aşteptaţi. Doar Cae Indru 
părăsi hanul, spre dezamăgirea lui Christache. Urmat de 
Sile Adormitu, tânărul se mistui în nişte străduțe 
întortocheate. Curând, cei doi călăreți se opriră în fața 
unei case boiereşti, ascunsă într-o pădure de castani. 
Adăpostită de ziduri înalte, curtea umbroasă îşi ducea 
traiul ei de tihnă, ferită de priviri iscoditoare. Bătură în 
poartă o singură dată. Un bărbat mărunt şi gras, cu 
înfăţişarea de guşter, deschise bombănind şi-i pofti în 
curte. 

- Bine te-am găsit, jupâne Calapăr! zise Cae. Îţi mai 
aduci aminte de mine? După cum te încrunțţi, se pare că 
m-ai uitat. 

- Dacă nu te recunoşteam, stăteai mult şi bine la 
poartă. Lăsaţi caii în voia lor şi poftiți în casă! 

Ajunseră într-un cerdac larg. Răcoarea parcă te 
îmbia la odihnă. Mobila din răchită albă, cu fotolii bogate, 
covoarele scumpe, lucrătura frumoasă de lemn a 
cerdacului, tăvile de argint risipite într-o dezordine 
plăcută arătau că stăpânul casei se bucură de o stare 
materială mai mult decât bună. 

Se aşezară. Jupân Calapăr lovi uşor palmele. O 
femeie măruntă, pătrată, cu fața plină, mustăcioasă şi 
vioaie, îmbrăcată în mătăsuri scumpe, îşi făcu apariția 
însoțită de două tinere fete. La vederea neaşteptatului 
musafir, gura distinsei doamne Calapăr luă o formă 
curioasă, ca deschizătura unui pepene vândut pe 
încercate. Apoi, gura se deschise larg, până când căpătă 
forma unei felii cu mulți sâmburi albi. 

- Bată-te norocul, măi băiete! spuse apăsându-şi 
mâna pe sânul cât o clopotniță. Sunt patru ani de când 
nu te-ai mai arătat pe la noi. Tare te-ai făcut frumos şi 


voinic! 

Indru se repezi în întâmpinarea ei şi o luă în braţe. Îi 
sărută ochii, îngropaţi sub sprâncenele stufoase. 

- Stai că mi-ai rupt oasele! se fandosi madam 
Calapăr, fără să-şi ia mâinile de pe umerii tânărului. la 
spune-mi, craiule, pe unde mi-ai umblat atâția ani? 

- Ei, sunt multe de spus, râse Cae. 

- Bine, vorbim noi mai pe urmă. Să spună băiatul 
mamei ce-ar vrea să mănânce. 

- Nu sunt flămând. 

Femeia se încruntă. Sprâncenele stufoase ieşiră 
înainte ca nişte ţepi, iar ochii umezi rămaseră pironiți 
asupra lui. 

- Eşti slab ca o smochină. 

- Parcă ziceai adineauri că m-am făcut mai voinic. 

Femeia aruncă mâinile spre tavan într-un gest 
teatral. 

— Auzi-l, Doamne, cum vorbeşte! Voinic? E numai 
osul şi pielea de domnia-ta. Hei, fetelor, ce staţi ca 
năroadele? Cum vedeți un bărbat frumos, înțepeniți 
locului. Le mai cunoşti, domnule Cae, pe fetele mele? Au 
crescut mai mult în lături. Seamănă cu mine. De fapt, nu 
mă plâng. Dacă aş fi bărbat nu mi-ar plăcea 
slăbănoagele. Hai, năroadelor, aduceţi degrabă nişte 
faguri şi apă din fântâna aia veche! Ştiu că-ți plac fagurii, 
domnule Cae. Până gustați din faguri, mă duc eu să 
îngrijesc de prânz. Cu zdrahoancele astea, care nechează 
când văd un bărbat mai acătării, poți muri de foame. 
După încruntările bărbatului meu să nu te iei. L-am 
văzut de o mie de ori rugându-se pentru sănătatea 
domnie-tale. Dar dumnealui cine e? 

- Sunt Sile Adormitu, doamnă, umil slujitor al 
domnului Indru, se înclină acesta până aproape de 
duşumea. 

- Ai să stai cu noi la masă! 

- Nu se cade, doamnă. 

- Nu zău! În casa mea, numai eu ştiu ce se cade şi ce 


nu. 

Femeia se mistui undeva prin odăile multe şi 
întreaga casă răsuna de gălăgie veselă. Sile plecă prin 
curte, gândindu-se că stăpânul său ar vrea poate să 
rămână de taină cu gazda. 

Jupân Calapăr şedea scorțos în fotoliu, mult prea 
îngust pentru grăsimea lui. Bărbia revărsată, peste 
cămaşă, semăna cu un guler masiv. Ochii mari, albicioşi 
îl măsurau pe oaspete cu o căutătură severă. Doar 
mâinile mici, cu podul palmelor ca nişte pernițe, se 
mişcau fără astâmpăr, fiind singurul semn că bătrânul 
nu e chiar atât de liniştit pe cât voia să pară. Nu-i plăcură 
cearcănele din jurul ochilor lui Cae. Cu siguranță că 
tânărul pierduse multe nopți. Să fi rămas pe mâna lui, ar 
fi scos din el un negustor fără pereche. L-ar fi învățat 
toate pehlivăniile negustoreşti. L-ar fi oprit de la viața 
asta de vagabond, fără nici un Dumnezeu. „Cu siguranță 
că nu are o lețcaie, se gândi el. Chiar dacă stăpâneşte un 
cal care valorează cât zece armăsari buni, tot nu se 
cheamă că ar fi mare lucru.” 

Cae îl întrerupse din gânduri. 

- Ia spune, nea Calapăr, ce fel de om e domnul Ţării 
Româneşti? 

— Ce-ţi veni aşa tam-nisam să mă întrebi de vodă!? 
se miră gazda. 

- Mâine dimineață mă întâlnesc cu el. 

- Domnia-ta? Poate vrei să-i ceri o slujbă. 

- Nu cred. Pentru aşa ceva aş veni la nea Calapăr. 

— Atunci?... 

— Atunci ce? 

Calapăr se mânie brusc. 

- Atunci, pentru ce te duci la el? 

— Avem o discuţie în taină. 

- Ete-te, măăă...! Te pomenegşti că te-ai apucat de o 
viață mai cumsecade. Poate ai şi bani. 

- N-am prea mulți la mine. Doar o mie de galbeni. 
Dar ce importanţă au banii? 


Calapăr îşi schimbă pe loc atitudinea ironică de 
până atunci. 

— Ai zis că ai la domnia-ta o mie de galbeni. Asta 
înseamnă că mai ai şi în altă parte. 

— Aş putea să mai am încă de şaptezeci de ori pe- 
atâta. Adică un prieten care mi-a propus această sumă. 

- Sper că ai primit-o, dacă nu ţi-a cerut în schimbul 
ei să-l omori pe sultanul turcilor, dimpreună cu jumătate 
din locuitorii Constantinoplului. 

- Da’ de unde?! Ce să fac cu atâţia bani? 

- E nebun, Doamne! se văită gazda. Mai nebun decât 
credeam eu. Încă nu am auzit despre un om care să dea 
cu piciorul la asemenea avere. 

— Ei, uite că a venit vremea să auzi, glumi Cae. Dar 
te întrebasem ceva. Despre bani vorbim noi mai târziu, 
dacă vrei. 

Calapăr se aşeză mai bine în fotoliu. Băiatul ăsta 
sucit îi plăcea din ce în ce mai mult. Şi picase tocmai la 
timp să-l mai scuture niţel din amorțeala lui. O înviorase 
şi pe jupâneasa Calapăr. De când venise el, parcă toată 
casa era plină de lumină. Măcar de n-ar mai pleca din 
nou. Îi datora recunoştinţă lui Cae. Îl scăpase din mâinile 
tătarilor, cu ani în urmă. Atunci hotărâse să-l facă 
negustor şi să-l însoare cu una dintre fetele lui, cu toate 
că nu ştia despre el de unde vine, cine e şi ce rosturi are 
pe lume. Despre recunoştinţă sau despre bani nici nu 
vrusese să audă. Acum îl crezu când află că a refuzat o 
avere atât de mare. Unul ca el era în stare de asemenea 
lucruri. 

Se aşeză mai bine în fotoliu şi începu să vorbească 
domol: 

- Cu Mihai-vodă am făcut negustorie pe vremuri. Era 
cam de vârsta domniei-tale. Poate că-ți şi seamănă. Doar 
că el purta barbă şi avea umerii mari şi rotunzi, ca nişte 
bolovani. Era aprig la afaceri şi mintea luminată. Eu, care 
cunoşteam la pehlivănii cu duiumul, mă sfătuiam de 
multe ori cu el. A strâns o avere destul de frumoasă. Apoi, 


a dat mai mult de jumătate din ea ca să capete unele 
favoruri la Constantinopol. Acum e domn. Un domn nou, 
ca toți domnii. Nu-i ştiu gândurile şi nici părerile. La turci 
e dator vândut. lar turcii nu au nici un Dumnezeu cu 
domnii Ţării Româneşti. Numele lui e de stăpân. Dar pe 
cine stăpâneşte când e slugă la turci? Mi-e milă de el. 
Turcii intră în palatul lui şi-l înjură şi-l amenință cu 
moartea. El tace, pleacă fruntea, zâmbeşte şi nimeni nu 
ştie ce gânduri are. Pe unii domni i-am înţeles. Au venit la 
putere cu gândul de jaf şi de îmbogăţire. Mihai a sărăcit 
de când e domn. În locul lui, ori mi-aş pune juvăţul de 
gât, ori aş fugi şi aş lăsa totul baltă. Până la urmă, or să-l 
omoare turcii. Cam asta e tot ce pot să-ți spun despre el. 
Poate ar trebui să-ți mai spun că turcii omoară şi-i 
jefuiesc pe creştini de multe ori chiar lângă zidurile 
palatului domnesc. Mihai priveşte neputincios şi tace. 
Dacă tot a intrat în asemenea ciorbă, măcar de-ar şti să-i 
linguşească pe turci. În fiecare dimineață mă aştept să 
aud că a fost omorât sau legat şi trimis plocon la 
Constantinopol. Dacă nu l-au dărâmat până acum, e doar 
pentru faptul că turcii şi cămătarii mai speră să-şi 
primească partea lor. Când se vor convinge că nu mai au 
ce aştepta, pielea lui Mihai nu va mai valora nici măcar o 
jumătate de aspru. Trăieşte aici în Bucureşti un oarecare 
Perisini. Din câte bănuiesc eu, italianul ăsta unelteşte să 
pună mâna pe scaunul lui Mihai. Dar asta rămâne între 
noi. Dacă ar afla Perisini, pot să-mi fac rugăciunea din 
urmă. Ştii ce m-a uns pe suflet aseară? A venit la mine 
un prieten şi mi-a spus că pe jigodia de Perisini l-ar fi 
tăiat un tânăr la hanul Privighetoarea de Aur. Straşnic 
trebuie să fie omul acela! Dacă l-aş cunoaşte, i-aş pupa 
mâna, aşa bătrân cum sunt. Prietenul nu ştia cum îl 
cheamă pe tânărul acela, dar mi-a promis că se 
interesează, ca să ne putem ruga pentru sănătatea lui. 
Cetatea Bucureştilor a încăput pe mâini rele şi nimeni nu 
are curaj de răzbunare. Când auzi de câte-o asemenea 
faptă, parcă respiri în voie. 


Doamna Calapăr veni către seară în odaia lui Cae. 
Tânărul sări bucuros din pat şi-i luă tava grea din mână. 

- Ţi-am adus nişte dulceaţă de trandafiri, cu toate că 
nu prea meriți dacă ai avut neruşinarea să mă faci să-ți 
duc dorul vreme de patru ani. Am plâns de multe ori şi 
m-am gândit la toate relele din lume. 

Cae zâmbi. 

- Nu te mai hlizi atâta! se oțări ea. Ai merita o bătaie 
în toată legea. Şi mare lucru dacă ai să scapi din mâinile 
jupânului Calapăr. A aflat adineauri că l-ai împuns cu 
sabia pe unul Rucă sau Rică Pri... Nu ştiu cum dracu” îl 
cheamă, Doamne iartă-mă! Hai vino colea lângă mine, 
pune căpățâna asta goală pe genunchi şi povesteşte-mi 
tot ce ai făcut în aceşti patru ani. la spune, ai vreo 
drăguță? 

Cae păli uşor, dar ochiul femeii prinse schimbarea 
aceea abia vizibilă şi-i cercetă fața cu atenție. 

- Doamne sfinte! se sperie ea. Să nu-mi spui că te-ai 
îndrăgostit de vreo fată care nu vrea să ştie de domnia-ta. 
Nu cred să fie asemenea ființă în toată lumea. Văd că te 
încrunți. Când te încrunți crezi că eşti mai frumos. O să 
rămâi cu nişte zbârcituri de mai mare dragul. Dacă nu 
vrei să-mi spui, eu am răbdare. Într-o zi ai să vii singur 
să-ți descarci sufletul. 

Se auzi o bătaie în uşă. Domnul Calapăr intră timid, 
târându-se ca un guşter. Bărbia îi tremura uşor, semn că 
era din cale-afară de neliniştit. De când aflase că Indru îi 
dăduse acea lecţie lui Perisini îi venise să chiuie de 
bucurie sau să-şi dea cu pumnii în cap de spaimă pentru 
viața tânărului. Ar fi vrut să-l certe şi să-l binecuvânteze 
pentru nechibzuința lui, dar nu mai fu în stare să-i 
spună măcar pe nume, aşa că începu să vorbească la 
întâmplare, în timp ce guşa i se zbătea ca un pui golaş 
prins la strâmtoare. 

- Domnule Cae, domniile-voastre ar trebui să se 
odihnească, dar doamna Calapăr şi cu mine vă batem la 
cap ca nişte nărozi ce suntem. 


Cae se opri cât îl tinu puterile, să nu râdă. 

- Hai, bre nea Calapăr, vorbeşte ca lumea! Ce naiba 
te-a apucat? 

Bătrânul parcă nici nu auzi vorbele acelea. I se păru 
chiar că nu vorbise cu tot respectul, ceea ce îl făcu s-o ia 
de la capăt. 

- Dacă suferiți de oarecare junghiuri sau ceva reumă 
pe la picioare, vă face tăicuța Calapăr o baie clasa-ntâi, 
cu mirodenii şi alte dichisuri. Le ungem binişor cu miere 
de albine şi cu seu. Albinele care au fătat, nu albinele 
fetele... ce fete? Numai muierile... adică, vreau să zic, care 
au roit... femeile nasc... te doare numai când e vreme de 
ploaie... 

Madam Calapăr se uită la bărbat cu gura căscată. 
Apoi se mânie cumplit şi zbieră aprig: 

- Ce tot îmi baţi câmpii aicea, jupâne Calapăr? Eşti 
cam băut în seara asta. 

- Eu? mârâi bătrânul, pentru prima oară de când 
era însurat. Se vede că nu te-am scărmănat de mult. 

— Pe mineee...? la mai du-te naibii! 


Capitolul 8 

Palatul domnesc era cufundat în întuneric. Trecuse 
de miezul nopții. Gărzile, cu făclii în mâini, ocoleau 
zidurile mari, călcând apăsat. Zgomotul paşilor se auzea 
până departe. Pietrele străzii au noaptea un vaiet al lor, 
tânguios şi straniu. Sub paşii rarilor trecători, se înfioară 
şi scot țipete lungi, liberând poate tot ce au adunat ziua, 
când dorm indiferente şi calme. Sus pe ziduri, santinelele 
încercau să-şi alunge somnul. Doar dinspre cancelaria 
domnească răzbătea printre copacii mulți o lumină 
palidă. Mihai-vodă şedea singur la o masă de lemn lungă 
şi nu prea înaltă, cu fața ascunsă în palmele mari. 
Lumânările de seu se mistuiau domol. Aşa nemişcat, 
domnul Ţării Româneşti părea toropit de somn după o zi 


grea de lucru. Uneori se scutura de gândurile lui şi 
asculta atent vântul de afară, care freca de fereastră o 
crenguță de castan. Aştepta nişte prieteni vechi şi dragi. 
Amintirea lor îl duse cu mulți ani în urmă, când gustase 
unele clipe de fericire. Dar fericirea aceea era atât de 
depărtată, încât nu mai ştia sigur dacă existase cu 
adevărat sau fusese mai mult o plăcere. 

„Pe domnii de dinaintea mea nu-i pot judeca, gândi 
el. Au făcut şi ei ce au putut pentru poporul acesta. Unii 
dintre ei au venit poate la domnie cu gânduri de 
căpătuială. Cine ştie cât o fi de adevărat lucrul acesta? 
Alții poate că ar fi încercat ceva, dar le-a lipsit curajul. 
Turcii au fost şi sunt prea puternici. Numai o lovitură 
năprasnică i-ar da peste cap la noi şi în Balcani. Voi reuşi 
eu, oare, să dau acea lovitură? La începutul domniei 
vedeam lucrurile mai uşor. Acum, parcă mi-e frică. Nu 
pentru mine. Pentru nereuşită. Oare trebuie să crezi 
orbeşte într-un ţel pe care ţi l-ai propus? Cine ştie? E 
adevărat că între Bucureşti şi Ploieşti sunt trei poşte de 
drum, dar dacă nu crezi cu toată convingerea că vei 
ajunge pe jos până acolo, s-ar putea să te opreşti speriat 
la jumătatea drumului, văzând cât mai e înainte. Dar 
acțiunile omului şi reuşita lor nu atârnă numai de el. Se 
pot ivi atâtea. Aveam mult curaj la început. Acum, curajul 
s-a transformat în chibzuială. N-am oameni de încredere 
destui. În schimb, am o groază de duşmani printre boieri. 
N-am oşti şi n-am bani. Vistieria e goală. Aş putea ridica 
o oaste țărănească. Dar țăranilor nu le-am dat nimic din 
drepturile lor. Ar fi meritat o slobozenie de la mâna 
boierilor. Dacă le-aş da acum acea slobozenie, în câteva 
zile s-ar isca răzvrătirea tuturor boierilor. lar o oaste 
țărănească fără pregătire şi fără arme nu poate fi opusă 
puhoiului turcesc, înarmat până-n dinți. Pe ajutor străin 
te sprijini ca pe-o haină de împrumut. Ţi-o cere când ai 
mai multă nevoie de ea. Ar mai fi timpul să mă las 
păgubaş. Timp ar fi, dar pentru mine nu mai există 
întoarcere. Cineva trebuie să încerce să scuture jugul 


turcesc. Acela voi fi eu. Dar până când voi mai îndura 
umilințe şi batjocuri? Cât voi mai zâmbi supus, când 
comandantul ienicerilor mă înjură în față şi mă amenință 
cu iataganul? Până când mă voi preface că nu ştiu nimic 
despre acel Roco Perisini care se închipuie de pe acum 
domn al Ţării Româneşti? Poporul mă crede fricos şi laş. 
Mulţi au început să-şi piardă speranţele puse în mine. 
Dintre marii boieri, doar frații Buzeşti şi Calomfireştii îmi 
ştiu gândurile. Doamne, grozavă va fi răzbunarea 
împotriva turcilor! La mânie, parcă încep să cred mai 
mult în reuşită. Le pregătesc turcilor o bucurie, pe care 
nu o vor uita nici peste o mie de ani.” 

În încăperea alăturată se auzi un zgomot de paşi. 
Mihai îşi trase mâinile de pe față cu un gest moale. O 
draperie grea, cu falduri multe, fu împinsă în lături. După 
ea, apăru clucerul Ieremia Băicoianu. Tânărul se înclină 
uşor. 

- Măria-ta, au venit. Sunt alături. 

Ochii obosiţi ai domnului sclipiră o clipă. 

- Pofteşte-i, Băicoiene! 

Odaia de lucru a domnului era destul de simplă, 
potrivindu-se mai degrabă unui  oştean decât 
conducătorului Ţării Româneşti. O masă lungă de stejar, 
cu incrustații pe margini, câteva scaune cu spătarele 
lungi şi drepte, înşirate în lungul pereților acoperiți cu 
mătăsuri în tonuri albastre, o panoplie încărcată cu arme 
grele, mult prea mari pentru un om obişnuit, un scaun 
cu jilt pentru vodă, în care Mihai se aşeza destul de rar, 
disprețuind eticheta de curte. Doar covorul imens de 
Keşan, lucrat în tonuri calme, părea să fie singurul lucru 
mai de preț în odaia aceea. 

La intrarea oaspeților veniți într-un ceas atât de 
nepotrivit, dar aşteptaţi cu multă nerăbdare, Mihai-vodă 
se ridică vioi, uitând de oboseală. Înalt peste limita 
obişnuită, cu umerii rotunzi, puternici, abia stăpâniți de 
postăvarul croit pe corp, cu mare uşurinţă în mişcări, cu 
acea căutătură iute, cuprinzătoare, domnul avea toate 


harurile unui oştean de seamă. Fața severă, cu umerii 
obrajilor musculoşi, era completată de o barbă rotundă, 
uşor adusă înainte, cu câteva fire de păr cărunt care 
arătau începutul de toamnă al domnului. 

Ieremia Băicoianu feri în lături draperia, lăsându-i 
să intre în ordine pe Costache Caravană, Chirilă şi Ducu 
cel Iute. 

— Să trăieşti, măria-ta! spuseră oaspeţii, nu tocmai 
sfioşi. 

- Dimpreună cu cei mai viteji oameni ai țării! le-o 
întoarse vodă. Hei, Costache, parcă te-ai făcut mai 
frumos. 

- Ca şi Zambilica, măria-ta. Între Dunăre şi Carpaţi 
nu dibăceşti alții mai frumoşi. 

— Aşa e! râse domnul. Ce mai face mustăciosul tău 
armăsar? 

- Rage! 

- Poate vrei să zici că nechează. 

- Rage! M-a pus dracu” să-l dau la iesle dimpreună 
cu măgarii lui Christache Mutu. Când îl aud mă apucă 
damblaua. Aşa-mi trebuie dacă l-am băgat în societatea 
măgarilor! Un animal mai zurbagiu ca ăsta nici că s-a 
pomenit. Culege toate năravurile proaste. 

Caravană se uită cam chiorâş. Vodă se făcu stacojiu 
la față din cauza râsului şi abia putu să îngâne printre 
lacrimi: 

- Dacă zici tu, aşa o fi. 

- Să mor dacă te mint, măria-ta! S-a împrietenit cu 
măgarii. La ceilalți cai nici nu vrea să se mai uite. Între 
măgari e cel mai frumos. Roiesc măgărițele în jurul lui de 
mai mare dragul. M-am gândit că poate fi îndrăgostit de 
una dintre ele. Îndrăgostiţii sunt toți cam într-o ureche. 
Anul trecut m-am întâlnit cu un prieten de prin părțile 
Aradului. Măria-ta ştii cât e de slut Zambilica. Părul pe el 
e lățos şi lung de două palme. În față i-au crescut 
mustăţile şi barba ca la patriarhi. M-am plâns prietenului 
că Zambilica nu prea are noroc în dragoste. Omul s-a 


uitat la el, când dintr-o parte, când din alta. La urmă mi- 
a zis şi el într-o doară: „Mă, Costache, cred că iepele fug 
de el din cauza părului. Ce-ar fi dacă te-ai apuca să-l 
bărbiereşti? Cunosc eu un bărbier bun la Şiria. Du-te la 
el şi spune-i că l-am rugat eu să-l bărbierească! Pe urmă 
te întorci la mine şi-l băgăm între iepele mele. Am să leg 
iepele. Dacă nici bărbieritul nu-l ajută, nu mai e nimic de 
făcut cu el!” M-am dus la Şiria la bărbierul acela. A lucrat 
omul la el de dimineață până seara. Când m-am întors 
să-l iau pe Zambilica, înnoptase, aşa că nu l-am putut 
vedea la chip. L-am pipăit uşor cu palma şi-i simțeam 
pielea sub mână ca un fund de copil. l-am plătit omului. 
Către miezul nopţii am poposit într-o pădure. Măria-ta 
ştii cum doarme Zambilica. Fac un căpătâi mare, şi 
zdrahonul naibii pune căpățâna alături de mine. M-am 
trezit când a răsărit soarele. Mă ştii că nu sunt fricos. Dar 
când l-am văzut la lumina zilei a înghețat inima-n mine, 
am scos un țipăt de groază şi am rupt-o la fugă. 
Zambilica după mine, cum are el obiceiul. Când m-am 
dezmeticit i-am prins frâul în mână şi am luat-o pe jos 
către prietenul acela. Nu era chip să-l încalec. Alunecam 
de pe el cum aluneci iarna pe gheaţă. Chiar şi prietenul a 
cam intrat la idei când l-a văzut. L-am băgat la iepe şi ce 
crezi că au făcut, măria-ta? 

- Au rupt funiile şi au luat-o la sănătoasa. 

- Aş! Au rupt ele funiile, dar s-au strâns ciopor în 
jurul lui, care de care mai drăgăstoasă. Am zăbovit două 
luni la prietenul acela, până când s-a făcut părul la loc. 
Am plecat amândoi fără păreri de rău. lepele nu-l mai 
luau în seamă de când îi crescuse părul. 

Se aşezară la masă. Mihai porunci vin şi gustări. Un 
slujitor de casă grăbi să aducă la îndeplinire porunca. 
Băicoianu ieşi după el şi-i spuse în şoaptă: 

- Să nu aduci vin în pocale scârboase de argint! 
Vinul îşi sloboade aroma în oale de pământ ars şi în 
ulcele de lemn. 

Aşteptară vinul privindu-se în tăcere. Abia după ce 


închinară de sănătate ca nişte vechi şi buni prieteni 
porniră să discute în tihnă. 

- O iscoadă mi-a adus vestea că la Obreja s-a aşezat 
un stăpân nou, vorbi domnul. Aţi lucrat cum nu se poate 
mai bine. Ion Cristu e ca un cui înfipt doar la o poştă de 
cetatea de scaun a lui Bâthory. Va trebui să mai batem 
câteva cuie din astea în principatul Transilvaniei. 
Petrache cel Mic şi Niţă Praştie mi-au trimis o solie din 
Moldova, prin care mă anunţă că s-au cumpărat două 
moşii. Una lângă Focşani, alta lângă laşi. La Focşani s-a 
aşezat un nepot de-al fraților Buzeşti. Unul mărunțel şi 
oacheş, iute la treburile de seamă. O sută de oşteni ai 
Buzeştilor trebăluiesc acolo, îmbrăcaţi în haine de 
servitori. Împotriva turcilor mă pregătesc temeinic de 
câteva luni. Armata Bucureştilor numără în prezent o mie 
cinci sute de oameni. Cam puţini. Mai puțini cu vreo şase 
sute decât cei din garnizoana turcească. Dar adevărata 
armată o pregătesc în taină pe plaiurile dintre Câmpina şi 
Telega. O armată îmbrăcată în uniforme, cu arme de foc 
şi cu tunuri. Acum, numărul acestor oşteni abia trece de 
trei sute. Mâine vor mai sosi acolo încă trei sute cincizeci 
de tineri între douăzeci, douăzeci şi patru de ani. Ascunşi 
între pădurile mari şi dealuri, tinerii oşteni mănâncă, 
dorm şi se instruiesc în mânuirea armelor. Am cumpărat 
postavuri şi cămăşi cu zale de la negustorii din Braşov. 
Am cumpărat albituri, puşti şi două tunuri de la sârbi. 
Niță Praştie şi Petrache cel Mic mi-au adus două mii de 
perechi de cizme uşoare de la cazaci. Am pregătit totul 
pentru două mii de oşteni. Dar nu mai am bani. Nu mai 
am nimic. Am cumpărat aproape o mie de cai. Mi-ar mai 
trebui încă pe atâțea. 

- Cinci sute îi vei primi peste două zile, îl întrerupse 
Chirilă. Sunt de la paşa Khidr de la Timişoara. Dacă mai 
aveam bani, putem să cumpărăm de trei ori mai mulți. 

Fața domnului se lumină de plăcere la asemenea 
veşti. 

- Încă e bine, prieteni! continuă el. De oameni nu 


vom duce lipsă. Câţiva trimişi de-ai mei cutreieră satele 
țării şi adună tineri. Fiecare tânăr primeşte patru galbeni 
pe lună şi parte din pradă în viitoarele bătălii. Au nevoie 
de acest ajutor. În satele din lungul Dunării, oamenii pier 
de foame. Turcii adună tot ce găsesc. Trec Dunărea în 
pâlcuri mari şi duc cu ei spre sudul Balcanilor tot ce le 
cade în mână. Femeile şi copii, de teamă de a nu cădea în 
robie, stau prin păduri. Tinerii vin bucuroşi sub arme. 
Dacă am avea bani, am putea ridica o armată de peste 
treizeci de mii de oameni. Ceva vom face noi în orice caz. 
Vom avea o armată, prieteni, care se va mişca mai iute 
decât vântul. Care va şti ce are de făcut pe câmpul de 
luptă. Turcii nici nu visează la asemenea lucrare din 
partea noastră. Dar va trebui să fim cu ochii-n patru 
pentru a nu-i lăsa să prindă de veste. Doar câțiva oameni 
din jurul nostru, dimpreună cu frații Buzeşti, ştiu ce se 
petrece pe plaiurile de lângă Câmpina. 

- Buzeştii sunt bogaţi, măria-ta, interveni Ducu. Ar 
putea să ajute această armată. 

- O ajută, zâmbi domnul. S-au obligat să aducă 
până la sfârşitul lunii patru sute de tineri cu 
îmbrăcăminte nouă din postav, patru sute de cai, patru 
sute de săbii venețiene şi o sută de pistoale. Preda 
Buzescu a plecat undeva prin apropierea Belgradului, 
prin locurile unde haiduceşte viteazul Baba Novac. 
Haiducul acela se pare că ţine ascunse nişte tunuri luate 
de la turci. 


Chirilă rămase pe gânduri. Dacă la începutul 
discuţiei crezuse destul de puţin în ridicarea unei astfel 
de oştiri, acum ea parcă se înfățişa sub ochii lui mândră, 
puternică, gata să lovească asemenea unui trăsnet. 
Mihai-vodă îi ghici gândurile şi se bucură şi el, ştiind că 
un general de armată mai bun decât Chirilă n-ar găsi 
niciodată. Apoi se întristă, ştiind că după datină numai 
boierilor li se cuvine asemenea cinstire. 

- Asta înseamnă că de-acum într-o lună să ajungem 
la o armată de aproape o mie de oameni, observă 
Costache. Dar instruirea oamenilor nu se face de azi pe 
mâine. Asta cere timp şi nişte oameni care să ştie să-i 
pregătească. Eu cred că va trebui să-i împarți în pâlcuri. 
Unii să ştie să mânuiască sabia. Alții să tragă cu arcul 
fără greş. Ar mai fi nevoie de puşcaşi buni, iar vreo câțiva 
să ştie să umble cu tunurile. Nici arta călăritului nu 
trebuie uitată. Apoi să ne gândim la iuțeala cu care va 
umbla această armată. O armată călare, fără fierăraie 
multe pe ea, umblă ca un fulger. 

- Mi-ai luat vorba din gură, Costache, spuse domnul 
ridicându-se de la masă. Foarte curând, va fi împărțită 
aşa cum ai propus tu. Un pâlc va intra sub conducerea 
ta, pentru instruirea cu pistolul, dacă vrei. 

- Mai încape vorbă? râse Costache, bucuros că va 
ajunge în sfârşit să conducă un grup mai mare de 
oameni. Ducu cel Iute se va ocupa de grupul lui de 
spadasini. Va fi prima şcoală românească de spadasini. 
Petrache cel Mic va instrui un pâlc de trăgători de armă. 
Nu cunosc pe cineva să tragă mai bine decât el. 

- L-ai uitat pe Chirilă, măria-ta, îi aminti Costache. 

- Nu l-am uitat nici o clipă. Chirilă va fi 
conducătorul vostru. L-am lăsat mai la urmă pe Niţă 
Praştie. Va avea şi el oamenii lui. Nişte oameni despre 
care se va auzi chiar peste o sută de ani. Oamenii lui Niţă 
vor învăța să se strecoare în spatele duşmanului. Să-l 
hărțuiască. Să se furişeze la muniţia lui şi să-i dea foc. 


Să-i aprindă merindea la vreme de noapte şi să aducă 
spaima. Să meargă departe în spatele duşmanului şi să-i 
taie aprovizionarea. Până acum, lucrurile astea se făceau 
la întâmplare. Noi vom lucra organizat. Cu turcii ne vom 
strica pe la mijlocul toamnei. Avem la îndemână câteva 
luni bune. 

- Locul unde se instruieşte această armată nu e bun, 
interveni Chirilă. Prin acele locuri e umblătură multă. 

— Şi ce propui? îl fixă vodă cu privirea. 

- Sus plaiul Bucegilor. 

- Da. La asta m-am gândit şi eu de la început. Dar în 
vârful muntelui va fi greu cu aprovizionarea. 

- Nu va fi uşor. În schimb, pe acolo nu umblă decât 
ciobanii şi păsările cerului. Aprovizionarea se poate face 
pe samare. 

- Atunci, în calitate de conducător, te vei ocupa de 
lucrul acesta. Vara va fi aşa cum propui, dar iarna, 
oştirea nu poate trăi pe înălțimile acelea pustii. Deci, 
iernatul va fi pe la poalele munților. 

- Fără îndoială, măria-ta. 

Costache se foi pe scaun mustăcind, Mihai, care-i 
cunoştea firea, i se adresă poruncitor: 

- Hai, dă-i drumul! Te frământă ceva. 

Omulețul se scărpină cu două degete pe creştet şi-şi 
frecă mâinile aprig, semn că lucrul pe care avea să-l 
spună e de cea mai mare importanţă. 

- Măria-ta, zise cu glasul lui ascuţit, cunoaştem un 
om care ne întrece în dibăcie pe toți la un loc. 

Domnul se încruntă, bănuind pentru o clipă o 
linguşire din partea vânătorului. Dar tot aşa de iute, fața 
lui se lumină şi-şi făcu reproşuri că-l bănuise pe 
Caravană de asemenea pornire. 

— Cine e omul acela? 

- Un tânăr care după față ai zice că încă nu a fost 
înțărcat de mă-sa. Un tânăr care a dat cu mine de 
pământ de am crezut că va rămâne Zambilica pe 
drumuri. 


- Măi să fie! zise domnul țării. 

- Un tânăr care se bate cu sabia atât de leneş, încât 
ai zice că doarme. Un tânăr care l-a luat în sabie pe Roco 
Perisini cum ai lua o găluşcă în țepuşă. 

Faţa lui vodă străluci de plăcere. 

- Numele lui, prietene! 

- Un tânăr care zvârle cuțitul chiar mai bine decât 
Chirilă. 

- Numele lui, lua-te-ar naiba! strigă entuziasmat 
domnul Țării Româneşti. 

- Un tânăr care s-a luat la bătaie cu toată gloata lui 
Perisini. Unul din a cărui mână sare cuțitul. Cum sare 
lăcusta. Un tânăr care adulmecă urma în pădure mai 
bine decât Ducu. 

- Costache, îl dojeni domnul, eşti în stare să omori 
un om sănătos cu vorbăria ta. Cine e omul acela? 

- Cae Indru, explodă Caravană triumfător. 

- N-am auzit de numele acesta. 

- O să auzi, măria-ta. 

— Unde se află acum? 

— Nu ştim. 

- Atunci vorbim degeaba, spuse vodă dezamăgit. 
Căutaţi-l pe omul acela, s-ar putea să ne fie de mare 
trebuință! lar acum, cred că a sosit momentul să-mi dați 
scrisoarea lui Sigismund Bâthory. 

- Ai aflat despre ea, măria-ta? se miră Ducu. 

- După cum vezi! leri am primit o solie de la 
principele Transilvaniei. Solul era numai lapte şi miere. 
Mi-a adus în dar câteva scule de aur. Niciodată nu s-a 
arătat Sigismund atât de binevoitor. Se vede că scrisoarea 
pe care ați pus stăpânire îl interesează în mod deosebit. 
Pot 

s-o văd? 

Chirilă scoase din buzunar cele trei bucăți de 
scrisoare, le potrivi una lângă alta şi i le întinse 
domnului. Mihai citi fără grabă. Sprâncenele lui mari se 
adunară într-o încruntare uşoară. Scoase un şuierat de 


surpriză, apoi rămase multă vreme pe gânduri. 

- Deci asta era, murmură într-un târziu. Acesta era 
motivul pentru care-mi oferea cu atâta prietenie un castel 
în Munţii Făgăraşului. Ei bine, scrisoarea asta merită mai 
mult. 

— Ai de gând s-o înapoiezi, măria-ta? se încruntă 
Caravană. 

- Să o ce? Nu, prietene. Am gânduri ceva mai bune. 
Dacă Sigismund vrea de la turci Ţara Românească, ei 
bine, vrem şi noi principatul Transilvaniei. Numai că nu-l 
vom cere nici de la turci, nici de la creştini. lar până 
atunci, se cuvine să-i dăm lui Bâthory prima lovitură. 
Puterea lui stă pentru un moment în mâinile împăratului 
Rudolf al doilea. Curtea imperială de la Praga va primi 
această scrisoare. Şi multă vreme de acum încolo, 
Bâthory va fi ocupat să recâştige încrederea şi bunăvoința 
împăratului, lăsându-ne pe noi să ne vedem de treburile 
noastre. lar în al doilea rând, prin această scrisoare îi 
vom dovedi lui Rudolf credința noastră față de cauza 
creştinilor. Pentru asta îmi va trebui un curier bun. Un 
om care să ajungă la Praga cu scrisoarea. Acesta va fi 
primul meu curier secret. Poate că va fi unul dintre voi. 
Am să mă mai gândesc vreo câteva zile. 

leşiți din palatul domnesc, vânătorii priviră oraşul cu 
plăcerea nesățioasă a celor care stau multă vreme departe 
de el. Văzut de pe locurile acelea înalte, la lumina zorilor, 
oraşul se prezenta în toată splendoarea lui, cu turle de 
biserici înalte, de pe care abureala nopţii fugea sub tăria 
soarelui. Casele mari cu două-trei caturi se întindeau 
spre apus în şiruri lungi, frumoase prin varietatea lor 
asimetrică. Frumoase prin turnuleţele lor şi terasele largi, 
cu multe ornamente, cu chioşcurile lor ascunse în 
verdeață, cu grădinile mari, în care arborii bătrâni cu 
trunchiurile lor groase, cu coroanele ca nişte pălării 
imense, dădeau o notă de linişte şi calm. 

În mahalaua ţiganilor, aflată spre sud, casele scunde 
cu streşinile mari, păreau să stea în genunchi pe lângă 


turnurile de apărare. Pereţii, din chirpici, aveau ferestrele 
înfundate cu fân sau cu buruieni la vreme de iarnă. Hoţii 
şi haidamacii oraşului nu se abăteau niciodată prin 
locurile acelea ferite de prădăciuni. Doar năvălitorii turci 
sau tătari dădeau buzna pe acolo cu gânduri de jaf, iar 
când părăseau mahalaua se întâmpla să nu-şi mai afle 
caii, căruțele şi nici chiar armele. Ţiganii, prietenoşi, îi 
întâmpinau veseli. Se încurcau în picioarele lor, cereau, 
strigau, le băgau mâinile prin buzunare, le ghiceau în 
ghioc, în coji de ouă, în creastă de găină, în pene. Le 
făceau vrăji, cântau cântece nemaiauzite, dansau în pieile 
goale, plângeau şi se văitau, lustruiau  încălțările 
năvălitorilor, țesălau caii şi se mistuiau cu cai cu tot, fără 
urmă. Pofteau câte doi-trei năvălitori prin case şi nu mai 
ieşeau de acolo nici unul dintre neprevăzătorii invitați. 
Sărutau mâinile năvălitorilor şi-i lăsau fără ghiuluri. Îi 
cărau prin stepa Bărăganului să le arate locuri unde se 
ascundeau comori, îi puneau la muncă, şi după câteva 
zile de căutări le arătau alte locuri şi scăpau de mânia lor 
prin fugă. 

Spre răsăritul oraşului, casele ascunde, multe la 
număr, spoite în alb arătau cochete ascunse în vegetația 
bogată. Dar vânătorii care colindaseră oraşul în lung şi-n 
lat ştiau că toate căsuțele acelea mărunte, uitate de 
Dumnezeu, înghesuite unele-n altele, cuprindeau cea mai 
mare parte a populaţiei oraşului. În casele acelea, 
oamenii se culcau târziu şi se sculau la primul cântat al 
cocoşilor. Erau oamenii care trăiau de azi pe mâine, iar 
viitorul lor de bunăstare se prezenta ca o enigmă a cărui 
dezlegare nu avea sorți de izbândă. Ei furnizau mâna 
ieftină de lucru pentru toate tocmirile oraşului şi pentru 
ocazii neprevăzute. Din curțile înguste, în care tufănica şi 
regina-nopții, cârciumăreasa şi laleaua încercau să dea 
mizeriei o oarecare notă de cochetărie, ieşeau dimineața 
slujitorii, calfele şi ucenicii, îngrijitorii oraşului, negustorii 
de mărunțţişuri ce-şi cărau mărfurile în târne de nuiele, 
măturătorii,  cerşetorii şi pungaşii, spălătoresele şi 


spoitorii. Familiile veşnic amenințate de oamenii 
stăpânirii, de turci sau de tătari, de bogătaşii puşi pe 
petrecere şi de ienicerii aflați în preajma domniilor scurte 
şi nesigure, îşi păstrau coeziunea în funcție de hazard. De 
aici se recrutau fetele de petrecere, cu voia sau cu sila, iar 
marile dureri ale acestor locuri mizerabile se consumau 
tăcute, fără putință de alinare. Aici, fetele stăteau 
ascunse prin poduri sau îşi aflau sălaşul în pivnițe 
întunecoase. Cele mai curajoase dintre ele îşi ungeau 
fețele, îşi ciunteau părul, încercând să fie cât mai puțin 
atrăgătoare. În locurile acestea organizau ienicerii potere, 
furându-i în toiul nopții pe tinerii voinici care nu aveau 
încă vârsta majoratului. Sub pază mare şi pe tăcute, 
flăcăii luau drumul Constantinopolului, umplând golurile 
din armata otomană. În serile lungi şi calme de stepă, 
mamele îşi trăiau bucuria de a fi împreună întreaga 
familie ca pe-un lucru cu totul ieşit din comun. lar în 
rugile lor de toate zilele, cuvintele „Doamne, nu despărți 
familia noastră” nu lipseau niciodată. 

Dinspre satele vecine intrau prin porțile oraşului 
căruțele cu lapte, cu legume, cu nutreţuri pentru cai. 
Uruitul lor se auzea de departe, ca un zumzet 
neîntrerupt. Prin curţile boiereşti, servitoarele şi oamenii 
casei umblau fără zgomot. Străjile de noapte se trăgeau la 
odihnă, mergând în  neorânduială. Gunoierii cu 
cărucioarele lor lungi şi murdare se mistuiau ca nişte 
ciocli spre gropile din preajma marilor lacuri. Începea o zi 
ca oricare alta. O zi anonimă ca şi oamenii care se 
îngrijeau de curăţenia oraşului, la ceasurile când stăpânii 
se întorceau de pe o parte pe alta în aşternuturile calde. 

Vânătorii păşeau tăcuți, fiecare cu gândurile lui. Se 
apropiau de Privighetoarea de Aur, unde-i aşteptau 
paturile curate, cu pernele moi şi cu miros de busuioc. 
Dintr-o străduţă lăuntrică se auziră țipete sfâşietoare. Se 
repeziră în direcția aceea. Când dădură colțul, se 
pomeniră lângă patru ieniceri care, după toate semnele, 
erau beți. Aceştia încercau să târască o copilă aproape 


despuiată spre o trăsură aflată ceva mai încolo. Lângă 
poarta unei case, un bărbat între două vârste gemea uşor 
încovoiat pe marginea şanțului. 

Văzându-i pe vânători, turcii le făcură semn să-şi 
urmeze drumul. lar când se convinseră că aceştia au de 
gând să se amestece în treburile lor, lăsară fata şi ridicară 
iataganele. Cuţitul lui Chirilă zbură scurt prin aer şi se 
înfipse în stomacul unuia. Ducu sări într-o parte, evitând 
lovitura de iatagan. Ar fi putut să-l cruțe pe ienicer, dar 
mânia lui fu prea mare. Costache Caravană slobozi 
pistolul şi spuse în treacăt: 

- Iartă-l, Doamne! Robul tău Caravană l-a trecut în 
rândul sfinţilor. 

Isprăviră iute cu ei. De fapt, fusese mai mult un 
masacru decât o luptă în toată puterea cuvântului. Ajutat 
de Costache, bărbatul se ridică buimac. Nu era rănit, ci 
mai degrabă ameţit de vreo lovitură. 

- Intraţi iute în casă! îi sfătui vânătorul. 

Copila şi bărbatul se mistuiră undeva în curte. 

- Cred că ar fi bine să ne despărțim de domnii 
aceştia fără prea mare tămbălău, spuse Costache. Dacă 
intrăm în vrajbă cu trupele de ieniceri va trebui să stăm 
mai mult ascunşi. Haideţi cu ei în trăsură! Am eu o idee 
care nu cred să fie tocmai rea. 

Îi îngrămădiră pe morţi în trăsură şi lăsară perdelele. 
Chirilă şi Ducu se aşezară lângă ei. Caravană se sui pe 
capră şi dădu bice cailor. După o vreme, opriră în fața 
unei porți de lemn nu tocmai arătoasă. Chirilă împinse 
poarta, iar trăsura se pierdu într-o curte largă, printre 
boschete neîngrijite. Un bărbat scurt şi gros, cu urechile 
mari, păroase, care răspundea la numele de Isaia, le ieşi 
în întâmpinare. Sprâncenele lui groase păreau atârnate 
direct de rădăcina nasului borcănat. Văzând trăsura cu 
însemne turceşti pe ea, Isaia nu tresări. Săltă doar uşor 
din sprâncene, prețuind-o din ochi, apoi se trase într-o 
parte şi le făcu semn oaspeților să intre în casă. 

- Jupâne Isaia, spuse Chirilă zâmbind în fața 


calmului olimpian al acelui om, înainte de a ne bucura de 
ospitalitatea dumitale cred că ar fi bine să punem caii şi 
trăsura într-un loc mai ferit. 

- Intraţi! Am eu grijă. 

- Ar mai fi totuşi un amănunt, stărui Chirilă. În 
trăsură se află patru domni care ar dori să fie îngropați 
cât mai anonim. 

- Am să mă ocup şi de ei. 

- Poate că n-ar strica puţină grabă. 

- Eu numai pe grabă lucrez. Când veți ieşi din casă 
va fi totul cum e mai bine. 

Intrară în casă. O femeie slăbuţă cu mers rigid ca de 
stafie le aduse băuturi răcoritoare. Isaia îi lăsă la masă şi 
se strecură pe tăcute afară. După un ceas îşi făcu apariția 
frecându-şi mâinile. 

- Trăsura nu e nici rea, nici bună. Dar cei patru cai 
fac toate paralele. Iată banii domniilor-voastre. Opt mii de 
aspri pentru cai, cinci sute de aspri pentru trăsură. 
Scădem o mie cinci sute de aspri la cheltuieli de 
înmormântare şi rămân şapte mii de aspri. Caii şi trăsura 
au suferit unele modificări de înfăţişare. În seara asta voi 
fi la Giurgiu, iar la noapte vor intra în stăpânirea unuia 
care aprovizionează garnizoana turcească din cetate. 
Dacă mi-o aduceţi îndărăt peste două zile, o revând 
garnizoanei din Brăila. Şi încă ceva! În cazul în care mai 
aveți domni ca aceştia care vor să fie îngropaţi anonim, vă 
fac reducere la cheltuielile de înmormântare. 

- Ţi-au rămas armele lor, râse Caravană. 

— Aşa e! Pentru arme nu vă dau nici un ban. Românii 
n-au bani să-şi plătească armele. 

- Pe Zambilica mea că ai vorbit cum nu se poate mai 
bine! Cunoşti ulița Ancorei? 

— O cunosc. 

- În capătul uliţei e o casă cu gard de nuiele. Un 
vişin îşi lasă crengile peste gardul acela. Du-te cu banii 
acolo! Proprietarul e unul înalt şi slăbuț, cu semn de 
tăietură pe frunte. Lui i se cuvin banii sau poate copilei 


care locuieşte acolo. 

— Am înțeles! se înclină Isaia. 

Trecuse de ceasul prânzului. Peste oraş se abătuse 
curând o ploaie scurtă. Apa se scurgea iute pe lângă 
rigole, cărând cu ea murdăria străzilor. Dinspre parcul 
palatului domnesc răzbea o mirosnă amăruie de flori de 
tei. În jurul porţilor se aflau ca de obicei o mulțime de 
oameni. Unii erau creditori şi stăteau la pândă din 
obişnuință. Cerşetorii şi vagabonzii aşteptau să le pice 
vreun noroc ivit din senin. Câţiva ieniceri veniseră să-l 
înjure pe vodă. Boierii însoțiți de slujitori înarmați intrau 
şi ieşeau grăbiţi cu treburile lor. Dincolo, de zidurile 
palatului se pătrundea greu. Oştenii din gardă erau cu 
ochii-n patru. 

Cae Indru se prezentă la poartă însoțit de Sile. Calul 
său atrase privirile admirative ale câtorva cunoscători. 

- Vreau să-l văd pe domn, i se adresă ofițerului de 
gardă. 

— Şi eu vreau să-l văd pe sultan, râse ofițerul. Ca să 
intri la vodă ar trebui să-mi arăţi nişte scrisori. Sau să te 
aducă cineva dintre boierii noştri. Poate că vii cu lucruri 
de seamă, dar eu nu am de unde să ştiu. Nu cunoşti pe 
nimeni din divanul boierilor? 

— Nu cunosc. 

— Înseamnă că nu eşti de pe-aici. 

- Aşa e. Sunt din Transilvania. 

— Şi nu ai chiar nici o scrisoare la domnia-ta? 

- Ba am câteva. 

- Atunci, e mai uşor. Dă-mi-le! 

- Nu pot. 

Ofițerul se scărpină după ureche îngândurat. 

- Care e numele domniei-tale? Am să anunț 
cancelaria domnească. 

- Indru, prietene. Cae Indru. 

- Domnia-ta? tresări ofițerul. Prietene, ai bunătatea 
şi desfă puțin pelerina! Mulţumesc! Intră, intră! Când 
ajungi în fața treptelor de colo, întreabă de cancelarul 


Ieremia Băicoianu. Poftim, prietene! Slujitorul ar trebui să 
aştepte cu caii la poartă. Să intre şi el! Ah! Iată-l pe 
boierul Băicoianu. O clipă, clucere! 

- Ei, ce mai e? întrebă Ieremia cu glas uşor obosit. 
lar vreo cerere de intrare la Vodă? Pe mâine, prietene. 
Acum, pic din picioare de oboseală. 

— Ascultă! şopti ofițerul. Vezi colo lângă poartă un 
tânăr înalt, cu pelerină? 

Băicoianu privi cu coada ochiului şi înclină capul. 

- Sub pelerină are un brâu în care stau înfipte 
câteva cuțite. 

— Să-i fie de bine! 

- Stai, clucere, nu te grăbi! Omul acesta m-a scăpat 
cândva dintr-un mare necaz. Du-l te rog la Vodă! 

— Fie! Care e numele lui? 

- Cae Indru. 

- Mai spune o dată! tresări Băicoianu. 

- Ţi-am spus. Cae Indru. 

— Eşti sigur? 

— Aş cum sunt sigur de mine. 

- Mă bucur, prietene, că nu l-ai respins. Domnule 
Indru, poftiți! 

Ofițerul îşi reluă locul alături de poartă. Cei doi 
tineri porniră unul lângă altul, studiindu-se din priviri. 
Sala de primire era ticsită de curteni şi boieri. Mihai-vodă 
şedea pe o canapea îngustă, alături de scaunul domnesc, 
spre dezamăgirea câtorva dintre boieri care ţineau la 
eticheta de curte. Coroana şi buzduganul domnesc se 
rătăciseră parcă triste într-un colț al canapelei. Domnul 
țării se întreținea cu Vintilă Băicoianu, tatăl clucerului. 
Unii dintre curteni încercau să tragă cu urechea la 
discuția aceea, ştiind că Vintilă e omul cel mai bine 
informat din Țara Românească. Dar cuvintele ajungeau 
până la ei ca un bâzâit fără noimă, fiindcă domnul se 
pricepea să-i țină la distanță doar cu o încruntare. 

Ieremia prinse braţul lui Cae şi-l strecură pe tânăr 
printre boieri până-n dreptul unei uşi cu draperii grele. 


- Rămânețţi aici! îi şopti clucerul. Am să vă anunț lui 
vodă. 

Ieremia se apropie de Mihai-vodă cu un aer vesel, iar 
domnul ghici că-i aduce o veste bună. 

- Credeam că dormi la ora asta! se răsti vodă. Nu-mi 
plac tinerii care nu se odihnesc după o noapte albă. 

Ultimele cuvinte aveau în ele o anumită căldură, pe 
care tânărul o simți ca pe-o alinare. 

- Măria-ta, şopti repede, alături de draperia care dă 
spre camera de lucru se află un tânăr cu pelerina neagră. 
Numele lui e Cae Indru. 

Vodă nici nu clipi. Spuse doar, printre dinţi, parcă 
adresându-se lui Vintilă: 

- Bine! Du-l în odaia de lucru! 

Mihai îşi plimbă privirile prin sală indiferent. Asupra 
lui Cae, ochii lui stătură o clipă. După o jumătate de ceas 
îşi concedie curtenii şi intră în camera de lucru. 

- Ia loc, tinere! spuse aspru. 

- Nu se cuvine, măria-ta! zâmbi Cae. 

-— Ei, asta-i! Ştiu eu ce se cuvine unui viteaz. 

Tânărul îl privi surprins. 

- Nu ştiam că măria-ta mă cunoaşte. Să nu mă 
asemuiți cu cineva. 

- Dă pelerina la o parte! râse vodă. Aşa! Văd sub 
pelerină câteva cuțite frumoase. Nu cred să le porți la 
brâu numai de plăcere. Iar o pelerină pe vreme de căldură 
ca asta îşi are rostul ei. Vrei să arunci unul din cuțite 
sus, în colțul de lemn al uşii? 

Domnul nu-şi termină bine vorba, când cuțitul se 
înfipse adânc în locul acela. Fața lui Mihai se umplu de 
bucurie şi admiraţie. 

- Cred că lucrezi mai iute decât Chirilă Zece Cuţite, 
chiar dacă pari cam leneş în mişcări. Am auzit multe 
lucruri despre domnia-ta. Mi-ar plăcea să am un 
asemenea slujitor. 

- Doamne, pentru asta am venit, rosti Cae. lată un 
mesaj din partea cancelarului Transilvaniei, Ştefan Iojica. 


- Îi cunoşti conţinutul? 

- Da. lojica vă roagă să discutaţi cu mine aşa cum 
ați discuta cu el. Sunt un fel de trimis neoficial al 
Transilvaniei. Aş dori să nu se afle lucrul acesta. Mai ales 
să nu se afle la curtea lui Sigismund Bâthory. 

Mihai tăcu o vreme şi se plimbă cu paşi mari prin 
odaie. Se întoarse brusc. Ochii lui ca oţelul scrutară 
adânc fața tânărului. 

— Să am încredere în domnia-ta şi în Iojica Ştefan? 

- Încercaţi, măria-ta! 

- Poţi să-mi dai o dovadă prin care să te cred? 

- Pot. În urmă cu nişte ani, Mihai-vodă, pe atunci 
ban al Craiovei, a fost condamnat la moarte. Domnul țării 
se temea de el. Poate că aflase printr-o întâmplare că 
Mihai e fiul lui Pătraşcu-vodă. Vă amintiți, măria-ta, că 
era o dimineaţă ploioasă. O burniță care ţinea de câteva 
zile. Ați aşezat fruntea pe butuc, dar călăul nu a îndrăznit 
să ridice securea şi să lovească. Acel călău era unul 
dintre oamenii mei. Vechiul călău pierise cu câteva luni 
înainte, în urma unei împunsături de cuțit. Pe vremea 
aceea, banul Craiovei se afla sub pază domnească. Eu am 
prevăzut că Mihai va fi condamnat la moarte. Aşa se 
explică dispariția vechiului călău. Dacă ar fi murit înainte 
de execuţie, ar fi dat loc de bănuieli. Vă mai amintiți, 
măria-ta, că seara ați fost pus în libertate? Că un 
necunoscut v-a condus către o trăsură la care erau 
înhămați şase cai? Abia ați părăsit închisoarea, când au 
venit gărzile lui Mihnea cel Rău să oprească liberarea. 
Domnul se răzgândise. Înainte de plecarea cailor l-aţi 
întrebat pe omul acela: „Cui trebuie să-i mulțumesc 
pentru viața mea?” Omul nu a răspuns. V-a lăsat o pungă 
cu cincizeci de galbeni şi s-a depărtat în noapte. Ei bine, 
omul acela e Cae Indru. 

- Domnia-ta? 

Faţa lui vodă păli uşor. Îşi aminti de seara aceea 
ploioasă. De goana sălbatică a cailor prin ploaia care 
curgea fără întrerupere. Se gândise multă vreme de 


atunci încoace la necunoscutul acela. 

- Dumneata? spuse iar. Dar cine eşti dumneata, Cae 
Indru? 

- Măria-ta, când va veni vremea voi vorbi mai mult, 
se înclină Cae. 

Vodă îl privi multă vreme, iar când vorbi din nou, 
glasul lui căpătă o anumită asprime, ca de părinte care-şi 
încearcă fiul într-o lucrare dintre cele mai grele. 

- Cunoşti Praga? 

— Aproape ca Bucureştiul, măria-ta. 

- Te-ai încumeta la un asemenea drum? 

- Fără şovăială. 

- Vor fi primejdii. 

- Sunt obişnuit cu ele. 

Pe fața severă a domnului apăru un zâmbet abia 
vizibil. 

- Tovarăşii de drum ai domniei-tale vor fi Caravană, 
Ducu şi Chirilă. 

- Nici nu se putea o companie mai plăcută. 

- Bănuieşti cam despre ce-ar fi vorba. 

- Nu bănuiesc, măria-ta. Sunt sigur. În mâinile 
voastre a ajuns o scrisoare a lui Sigismund, adresată 
sultanului. Această scrisoare va lua calea către curtea 
imperială din Praga. 

— Ce te face să crezi? 

- Două lucruri. Întâi, convingerea că a sosit 
momentul să-l scuture pe principe, cu atât mai mult cu 
cât urmăreşte să cuprindă Țara Românească. În al doilea 
rând, pentru o solie obişnuită, ai trimite unul dintre marii 
boieri, nu nişte vânători. 

— Aşa e! râse vodă. Cum crezi că s-ar putea face un 
asemenea drum? 

- Ocolind principatul Transilvaniei. Ştiu că până 
aproape de Timişoara se pot schimba caii la fiecare poştă. 
De la Timişoara în sus, ne vom descurca în vreun fel. 

— Ai putea pleca în seara aceasta? 

- Nu, măria-ta. În seara aceasta, eu şi ceilalți 


vânători suntem poftiți la palatul lui Perisini. Ar fi păcat 
să nu aruncăm o privire prin bârlogul lui. 

- Veneţianul acela e din cale-afară de primejdios. 

— Şi noi suntem primejdioşi, măria-ta. 


Capitolul 9 

Când intră Cae Indru la Privighetoarea de Aur, 
Caravană se reținu cu greu să nu tragă un chiot de 
bucurie. Îi făcu semn de departe cu amândouă mâinile şi- 
i arătă o oală cu vin. 

- Că ne ducem la Perisini fără domnia-ta nu era cine 
ştie ce rău, strigă vânătorul. Dar să nu guşti asemenea 
vin înseamnă că te-ai dat de partea păgânilor şi-ţi rămân 
închise pe veci toate drumurile către rai. Am cunoscut un 
popă de prin părțile Buzăului, care la prima cană se 
închina cu toată evlavia, apoi îmi povestea minunea din 
Cana Galileii. La a doua cană îmi aducea aminte că cea 
mai mare virtute a omului este cumpătarea. La a treia 
cană îmi povestea că preoții sunt mai puţin păcătoşi 
decât oamenii de rând, însă episcopul poate fi socotit cel 
mai mare sfânt din regiune. La a patra cană voia să-mi 
arate cum i-a dat el o palmă unuia care intrase acoperit 
în biserică. La a cincea cană se lăuda că-i rupe un picior 
hoțului de episcop, care-l jumulea în fiecare toamnă de 
un butoi cu vin. 

- Te cred, râse Cae. La băutură se spun multe 
adevăruri. Am cunoscut un popă de prin părțile 
Târnavelor, care nu-i primea pe enoriaşi la sfânta 
spovedanie până când se lămurea că sunt beţi criță. 

— Şi femeile? se miră Costache. 

- Nu. Femeile nu aveau dreptul să bea. Şi aşa îi 
împuiau urechile cu toate drăciile lor. 

Însera. Christache Mutu aprinse opaiţele şi feştilele 
lumânărilor. 

— Ar fi timpul să plecăm, propuse Cae. 


- Încă nu, domnule, interveni Chirilă. Aşteptăm nişte 
prieteni care au sosit abia azi de dimineață. Poate că ai 
auzit de ei. Unul e Petrache cel Mic, iar celălalt - Niţă 
Praştie. Merg şi ei la Perisini. Toţi şase formăm o mică 
armată greu de biruit. 

- Parcă mai erau nişte prieteni cu domniile-voastre. 

- Vorbeşti de Marcu şi de băieții lui? Au plecat acum 
două ceasuri. Unele treburi grabnice i-au chemat prin 
părțile Câmpinei. Dar iată că sosesc Petrache şi Niţă. 

Cae îi privi cu interes. Petrache cel Mic era un bărbat 
mare de statură, cu umerii şi şoldurile cam otova, semn 
că trecuse binişor peste patruzeci de ani. Niţă Praştie 
avea în el ceva de țârcovnic, înalt, slab, uşor adus de 
spate. Buza de jos, țuguiată mult înainte, îi dădea un aer 
parcă batjocoritor. 

- Acesta e domnul de care v-am vorbit, arătă 
Caravană spre Indru. 

Îşi strânseră mâinile. 

- Te miri că sunt voinic? râse Petrache. După nume 
ar trebui să fiu mărunt. Am însă un frate care e cu un 
cap mai mare ca mine. 

- Eu ce fac? întrebă Sile Adormitu. 

— Îi ţii tovărăşie clucerului Ieremia Băicoianu. 

Palatul lui Roco Perisini avea aspect de fortăreață. 
Zidurile puternice din piatră, groase de un cot, puteau să 
reziste chiar la un asediu. Ferestrele mici de la parter 
purtau zăbrele de fier groase cât funiile. Intrarea 
principală era păzită de patru oşteni îmbrăcați în cămăşi 
grele de zale. Dincolo de uşă se ridicau două trepte largi, 
din marmură albă, care duceau într-o sală imensă, 
pătrată, cu coloane rotunde, vopsite în roz, cu mobilă 
puțină în jurul pereţilor. Doi slujitori îmbrăcați în 
minunate straie greceşti făceau primul oficiu de gazde. La 
capătul sălii se deschidea pe dreapta un coridor larg, 
punctat în câteva locuri cu uşi înalte, mascate de 
draperii. În stânga, o scară din lemn de stejar, cu 
minunate încrustații, ducea undeva la etaj, terminându- 


se cu un parmalâc întărit în fier forjat, reprezentând 
crengi de arbori cu frunze. Tavanul se încheia în formă de 
boltă, atrăgând atenţia prin vopseaua de culoarea cerului 
şi prin nenumărați îngeri pictați cu migală pe acel fond. 
Luate separat, coloanele, scara, parmalâcul şi tavanul, 
fiecare aducea o notă de gust şi rafinament. Dar în 
ansamblu dădeau un ton greoi, țipător, prin nefericita 
împerechere de culori, multe la număr. 

Slujitorii trăiau undeva în spatele palatului, în nişte 
case mici din cărămidă roşie, spre deosebire de 
haidamacii care formau garda personală a lui Perisini. 
Aceştia locuiau chiar în palat, ocupând o aripă ceva mai 
scundă, cu încăperi largi, mobilate frumos. Nu călcau 
prin locuință decât în acele zile în care erau chemați. 
Atunci rămâneau sfioşi lângă uşă, aşteptând ordine sau 
pedepse, de care nu erau scutiți. De fapt, poruncile 
ajungeau la ei prin căpetenia lor, un bărbat de vreo 
patruzeci de ani, cu ochii duri, cenuşii, care se numea 
Samuel. Partidele de scrimă, zilnice, Perisini le făcea cu 
el, şi puţini ştiau că veneţțianul ieşea învingător din an în 
paşte. Spre deosebire de haidamaci, Samuel ocupa un 
apartament somptuos chiar în apropierea stăpânului. În 
afară de nume, haidamacii nu ştiau mai multe despre 
Samuel. Poate că Perisini ştia, dar cine s-ar fi încumetat 
la asemenea întrebare? Samuel ieşea rar cu stăpânul. Pe 
haidamaci îi ţinea în frâu cu privirea lui tăioasă. Lucru de 
mirare, fiindcă nimeni nu-i văzuse vreo pornire violentă, 
chiar în ocazii dintre cele mai rele. 

Noaptea de stepă cobora calmă peste cetatea 
Bucureştilor. Perisini şi Samuel şedeau în jilțurile moi din 
imensa sufragerie a casei. 

- Crezi că vor veni? întrebă venețianul. 

- Poate, răspunse calm Samuel. Dar asta are o 
însemnătate mai mică. Mă tot întreb ce au căutat 
vânătorii în toiul nopţii la palatul domnului. Ce 
urmăreşte Mihai? Crezi că vodă nu ştie că-i porți 
sâmbetele? Că pândeşti o ocazie ca să-i iei locul la 


domnie? Mă nelinişteşte vizita vânătorilor la palat. Ce 
legături or fi între ei şi domn? 

- Dacă vin, vom afla în seara aceasta. 

— Crezi? 

— Ascultă, băiatule! făcu Perisini blând şi cam plin de 
el. Există de la începutul lumii încoace două metode prin 
care poți afla nişte secrete. În prima sunt amestecați 
banii. Unde nu ajută banii, tortura face totul. Cu 
vânătorii ne vom păstra pungile şi vom lua altele pe 
deasupra. Constantinopolul va plăti pentru fiecare dintre 
ei câte două mii de țechini de aur. O mică avere, fără să 
mai vorbim de recunoştinţa turcilor. Douăzeci de ieniceri, 
aşteaptă în cămările din spate să-i preia de la noi. În 
noaptea asta, vânătorii prinşi în lanţuri trainice vor lua 
drumul spre Giurgiu, iar mâine vor cobori spre Balcani. 
Dacă avem de aflat ceva, să fii sigur că vom afla în 
noaptea asta. Cât despre Mihai-vodă, eu rămân la 
părerea că e un fel de mălai-mare. 

— Te înşeli! zâmbi aspru Samuel. Mihai-vodă e mai 
vulpoi decât ne închipuim. Toate casele din jurul cazărmii 
ienicerilor sunt pline de oşteni valahi îmbrăcați în straie 
de târgoveți. 

- Mofturi! bombăni Roco. Armata lui vodă numără 
abia jumătate din cât ar trebui să aibă pentru a-i egala pe 
ieniceri. Ar fi curată nebunie din partea lui să încerce 
oarecare vrajbă. Unde mai pui că garnizoana turcească 
din Giurgiu e la doi paşi de Bucureşti?! Armatele de la 
Brăila, Silistra şi Hârşova pot pica asemenea trăsnetului 
în caz de răscoală. Nu, Samuel! N-ai dreptate! Lasă-l pe 
domn în seama mea! 

- Să nu greşeşti, spuse întunecat Samuel. Priveşte 
cu atenție asupra domnului şi mai ales asupra acelor 
vânători. Poate nu ar strica să-i primeşti cât se poate de 
bine. Renunţă la planurile tale de răzbunare! 

— A, nu! râse Perisini. Se vor târî chiar în noaptea 
asta la picioarele mele. Am să-i jupoi de vii. 

- În cazul acesta, vei primi numai jumătate din preţ. 


- Nu-ţi face griji Mă opresc eu la timp, dar 
petrecerea va fi mare în seara aceasta. 

- Mă îndoiesc. Eu îi cunosc mai bine pe vânători. lar 
la urma-urmelor, s-ar putea să nu răspundă invitaţiei. 

- Dacă nu vin, mâine îi aduc ienicerii pe tavă. 

- Să nu iasă altfel. Azi-dimineaţă au sosit la 
Bucureşti Petrache cel Mic şi Niță Praştie. Împreună cu 
tânărul acela care te-a împuns destul de elegant, ca să zic 
aşa, sporesc numărul vânătorilor la şase sau şapte. Ai 
văzut cum lovesc. Sunt iuți ca fulgerul. Dar să nu uităm. 
Azi la prânz, Cae Indru i-a făcut o vizită lui Mihai-vodă. 
Au stat de taină mai mult de două ceasuri. Nici boierii cei 
mari nu stau de taină două ceasuri cu domnul. 

- Eşti bine informat, recunoscu satisfăcut Perisini. 

— Am şti şi mai multe dacă am lucra amândoi. Din 
păcate, domnia-ta îți pierzi vremea prin cârciumi. Te 
interesează mai mult femeile şi scandalurile decât 
oamenii din jurul domnului. Ştii că pe căpăţâna lui Indru 
s-au pus cândva în Transilvania două sute de ducați de 
aur? Lumea de acolo îl crede mort. Ei bine, cum se face 
că a înviat aşa dintr-o dată? 

- Dă-l naibii! se răsti Perisini, mânios de mustrările 
prietenului său. 

- Nu spune aşa! Dacă vrei să fii domn al Ţării 
Româneşti încă înainte de Crăciun, ia aminte la tot ce se 
întâmplă în jurul tău! Pe vânători ai timp destul să-i 
pedepseşti. Răzbunarea e arma prostului! Încearcă să-i 
atragi de partea noastră. Poate că ai să reuşeşti cu 
ajutorul banilor. 

- Am haidamacii. 

- Toţi la un loc nu preţuiesc în zilele lor bune cât 
unul dintre ei. 

Roco Perisini îl privi ironic. 

- Zău? Cu haidamacii mei şi cu ienicerii pârjolesc 
cetatea Bucureştilor în două ceasuri. N-am nevoie de 
vânători. Au căpătat oarecare faimă fiindcă nu şi-au găsit 
naşul până acum. 


- Las-o moartă, Roco! făcu domol Samuel. 
Deocamdată, se pare că tu eşti finul lor. 

Perisini se încruntă doar o clipă, apoi zâmbi amuzat, 
gândindu-se că venise vremea să-i arate prietenului său 
cum îi doboară pe acei invicibili vânători cu un singur 
bobârnac. 

— lenicerii şi haidamacii au forță, dar le lipsesc 
viclenia şi inteligența, continuă Samuel. 

- Nu-mi trebuie viclenie. Iar inteligența o avem noi. 
Aştept doar firman de domnie de la sultan. Pe urmă ai să 
vezi de ce e în stare Perisini. 

-— Nu uita că eşti străin într-o ţară în care oamenii 
nu-şi pun nici un fel de nădejde în tine. Trebuie să fii şi 
tu puternic. lar pentru a fi puternic îţi trebuie prieteni în 
țară. 

- Voi aduna în jurul meu sute de haidamaci. Mii de 
haidamaci. Toate lucrările mari din istorie s-au făcut cu 
forța, nu cu prietenia. Apoi să ştii că frica supuşilor e cea 
mai trainică prietenie. Dacă nu iese nimic din încercarea 
noastră, rămânem săraci. Turcii nu mai lucrează pe 
credit. Vor banii înainte şi nici atunci nu se ştie dacă-mi 
vor da firmanul. Or, tu ştii că banii intrați pe mâna 
turcilor sunt ca şi când i-ai arunca într-o prăpastie fără 
fund. Ca să preîntâmpinăm o catastrofă, e necesar să-i 
punem pe turci în fața unui fapt împlinit. 

Un slujitor anunţă vizita vânătorilor. Când intrară, 
Perisini se ridică pe jumătate din jilțul lui. Mai sprinten şi 
mai calm, Samuel făcu o plecăciune adâncă în faţa lor. 

- Eram sigur că veţi veni, zise mulțumit venețianul, 
încercând să-şi ascundă un zâmbet batjocoritor. Nişte 
oameni ca domniile-voastre sunt prea generoşi ca să nu 
uite o întâmplare nefericită. 

- lar noi eram siguri că ne aşteptaţi cu multă 
nerăbdare, zâmbi Cae. Vă închipuiți că nu putem trece cu 
vederea o asemenea invitație, când te poftesc la ei nişte 
mărimi ca domnul Perisini şi Mehmed-paşa, comandantul 
trupelor de ieniceri. 


— O, râse Perisini, invitația e numai a mea. Mehmed- 
paşa nu are cunoştinţă de această întâlnire. 

- Atunci se pare că m-am înşelat, zise Cae. 
Înseamnă că cei douăzeci de ieniceri care au venit la 
domnia-ta acum vreo două ceasuri sunt doar în trecere. 
Sau poate că au prieteni printre slujitorii palatului. 

Veneţianul tresări înciudat, dar Samuel interveni 
calm: 

— lenicerii vin deseori la noi, domnule Indru. Petrec 
dimpreună cu slujitorii noştri şi pleacă fără să supere pe 
cineva. 

— Se vede treaba că merg la petreceri înarmaţi până- 
n dinți. Cel puţin aşa i-am văzut mai devreme. 

Veneţianul nu răspunse numaidecât. Remarcase că, 
dintre toți vânătorii, cel mai de temut părea să fie Cae. 
Mintea lui arăta la fel de ageră ca şi mâna. Samuel vru să 
răspundă. Perisini îi făcu semn să tacă şi vorbi el. 

- Văd că şi domnia-ta ai venit la ospăț încins cu 
sabia. Asta ar însemna oare că eşti înarmat până-n dinți? 

- Chiar aşa, domnule. Am o mulțime de arme la 
mine, şi nu dintre cele mai slabe. 

— Ciudat pentru o invitaţie la cină! 

- Nimic nu e ciudat pe lumea asta dacă încerci să-i 
înţelegi rostul. 

- Înseamnă că v-aţi temut de vreo cursă? 

- Văd că şi domnia-ta te-ai gândit la asemenea 
lucru, interveni Caravană. 

Pentru a limpezi lucrurile mai degrabă, Indru încercă 
să forțeze nota discuţiei, cu toate că atmosfera dintre ei 
arăta şi aşa destul de încărcată. Gazdele nu-i poftiseră să 
şadă, afişând încă de la început o gravă lipsă de respect. 

- Ce mai face mâna domniei-tale? întrebă pe un ton 
jumătate ironic, jumătate prietenos. 

Roco se întunecă la mânie. Numai rafinamentul lui 
deosebit îl opri să dea dovadă de aprigă răzbunare înainte 
de a se juca puţin cu aceşti nespălați aşa cum se joacă 
mâţa cu şoarecele. 


- Poftiți la masă, domnilor! spuse blând. Toate 
bunătăţile acestea vă aşteptau. Mâna merge spre 
însănătoşire. lar cealaltă... ei bine, cealaltă s-ar putea 
arăta mult mai primejdioasă. Dar să petrecem şi să uităm 
de toate necazurile. Nu are rost să vă faceți griji, chiar 
dacă în casă şi în jurul ei se află douăzeci de ieniceri, 
peste şaizeci de haidamaci şi cam tot atâția servitori. 

- Ei, spuse Chirilă fără să ia în seamă amenințarea 
străvezie a gazdei, auzisem că domnul Perisini dă nişte 
ospețe împărăteşti. Să mă fi înşelat oare sau a sărăcit 
gazda noastră? Pe masa asta nu văd decât nişte 
compoturi de prune. 

Perisini îl privi batjocoritor. 

- Nu, domnii mei! Compoturile sunt pentru mine. 
Bucătarul avea zi liberă azi şi înțelegeți că nu puteam să-i 
fac o nedreptate. Chiar nu vă e teamă că ați nimerit într-o 
cursă din care nu mai e nici o scăpare? 

Niță Praştie băgă mâna în compotieră, aruncă o 
prună în gură, scuipă sâmburele departe pe covor, mai 
luă încă vreo câteva, înfruntând privirea contrariată a 
venețianului, şi vorbi cu gura plină, semn de mare 
necuviinţă: 

- Ba ne e frică. Grozave prune, domnule Perisini 
sau... ăă... parcă aşa te cheamă. Eu mă dau în vânt după 
prune. 

Zicând acestea, mai scuipă câțiva sâmburi pe fața de 
masă albă, imaculată. 

Un asemenea tupeu îl lăsă cu gura căscată pe Roco. 
Chiar şi Samuel, atât de calm în orice împrejurare, îi privi 
pe vânători cu admiraţie rău ascunsă. 

- După câte văd, mă înfruntațţi, zise gazda cu voce 
joasă. Cred că a venit vremea să isprăvim această 
comedie. Peste o sută de oameni aşteaptă doar un semn... 

- Zău...? îl întrerupse Petrache cel Mic. Înseamnă că 
ne-ai prețuit bine, meştere Perisini. Doar o mică armată 
s-ar încumeta împotriva noastră. Eşti prea mărunt, 
domnule, pentru a înghiți o găluşcă mare! 


- Voi ţine seama de vorbele acestea, zise mânios 
venețianul. 

Cu un gest iute, apucă de masă un fluier de argint. 

- O clipă, domnule, Perisini! îl opri Cae continuând 
să zâmbească. Îmi plac glumele tari. Dar să nu mai 
glumim pe seama ienicerilor. Sunt şi ei nişte bieți oşteni. 
E grea viața de oştean. Puţină băutură, câteva prietenii 
întâmplătoare şi o mulțime de amărăciuni. Soldatul e cel 
mai prietenos om din lume. Numai pe câmpul de luptă e 
fiară. Adineauri m-am despărțit de un oştean dintre cei 
mai de seamă. E vorba despre clucerul Ieremia Băicoianu. 
Avea chef de vorbă şi de petrecere. L-am rugat să ne 
aştepte până ieşim. Era cu vreo două sute de oameni. 

La asemenea veste, gazda nu-şi putu reţine o 
tresărire violentă. „Dacă e adevărat ce spune omul acesta, 
gândi el, sunt cel mai mare nătărău din lume. Te 
pomeneşti că Mihai-vodă a hotărât să termine cu noi în 
noaptea asta! Înseamnă că nu i-am prețuit cum se cuvine 
pe domn, pe Indru şi pe prietenii lui.” 

Samuel ghici gândurile lui Perisini şi găsi pe loc un 
pretext să verifice spusele lui Cae Indru. 

- E o cinste pentru noi să-l ştim pe domnul 
Băicoianu la poartă, dar cinstea e şi mai mare dacă îl 
poftim în casă, la un pahar de vin bun. Oamenii lui ar 
putea să-l aştepte. 

Zicând acestea, deschise uşa de la intrare şi ieşi 
repede. Se întoarse curând. Pe fața lui se putea citi o 
mare părere de rău. 

- Nu poate veni, spuse abătut. Aşteaptă gărzile de 
noapte, având a le da porunci. 

- În cazul acesta, nu ne rămâne decât să petrecem 
împreună, propuse Roco Perisini, schimbând o privire cu 
Samuel. 

Vânătorii şedeau încruntați. Numai Cae zâmbea. 
Samuel simți primejdia. Poate că niciodată nu se aflase 
într-o situație mai critică decât în clipa aceea. Chirilă juca 
în palmă unul dintre vestitele lui cuțite. Caravană se uita 


la patul pistolului de parcă atunci îl vedea pentru prima 
oară. 

- Domnilor, să nu ne pripim! Spuse comandantul 
haidamacilor. A fost o glumă. De fapt, nici glumă n-a fost. 
Am făcut o prinsoare cu Perisini că domniile-voastre nu 
ştiţi ce e frica. Am pierdut. Recunosc. Pentru un 
asemenea lucru ar fi păcat să-i vedem pe oamenii lui 
Băicoianu încăierându-se cu ienicerii. Vă închipuiți că 
Mehmed-paşa comandantul garnizoanei, nu ar sta cu 
mâinile-n sân aflând că ienicerii lui au suferit unele 
stricăciuni. Cine ştie ce încurcătură ar putea ieşi dintr-o 
asemenea încăierare?! 

- Dar cine vorbeşte despre o încăierare? se miră 
Indru. Nu cred să se fi întrebuințat asemenea vorbă între 
noi. V-am spus că ne plac glumele tari. Domnul Perisini a 
avut bunătatea să glumească de două ori. Data viitoare 
va fi rândul nostru. Numai cu compotul nu ne împăcăm. 

Perisini respiră uşurat, înțelegând foarte bine vorbele 
tânărului. Ostilitățile dintre ei erau amânate pentru altă 
ocazie. Bătu din palme. Uşa zbură într-o parte cu mare 
violență. Haidamacii dădură buzna, cu săbiile în mâini. 
La vederea lor, gazda se făcu stacojiu. 

- Nu pe voi v-am chemat, animalelor! Băutura v-a 
luat mințile. 

Prea târziu. Pistoalele lui Petrache şi Caravană 
fulgerară scurt. De două ori porniră cuţitele lui Chirilă şi 
tot de atâtea ori cele ale lui Cae. Haidamacii rămaşi în 
picioare făcură ochii mari şi se traseră îndărăt peste cei 
din spate. În sfârşit, Samuel împinse uşa după el. Când 
se întoarse către vânători era alb la față. 

- De necrezut, murmură Perisini. Şi nimeni nu ştiu 
dacă venețianul se referise la acel incident neprevăzut 
sau la formidabila iuțeală cu care se apăraseră vânătorii. 
Să vină slujitorii! Să-i care pe răniți din locul acesta! 

Şapte dintre haidamaci zăceau fără suflare pe 
duşumea. Samuel îi privi în treacăt şi se convinse că nu 
mai sunt în viață. 


Gazdele îi poftiră pe vânători în altă încăpere. 
Curând apărură slugile cu tăvi de argint şi cu veselă 
multă, aşa cum se cuvenea pentru nişte musafiri aleşi. 
Fripturile de potârnichi şi salatele, pregătite cu mare 
dichis de vestitul bucătar al lui Perisini, îi îmbiau pe 
oaspeți. lar vinurile servite în potire de aur parfumară 
întreaga odaie. 

- În sănătatea lui Mihai-vodă! închină Caravană. 

Acesta fu semnalul de pace între meseni. 

— Şi în sănătatea voastră, stimaţi musafiri! se aplecă 
ceremonios Perisini. Aş vrea să fim prieteni. 

— Acolo unde se întâmplă dragoste şi suflet curat se 
nasc uşor prieteniile, i-o întoarse Caravană. 

— Aşa e! Sper ca vizita aceasta să fie începutul unei 

prietenii. 

- De fapt, ce urmăreşti, domnule Perisini? întrebă 
aspru Chirilă. 

- Prietenia voastră, domnilor, zise cu sinceritate 
Samuel. 

- La ce v-ar folosi? 

— Avem unele lucrări care nu se pot face fără ajutorul 
unor oameni de seamă. 

- Îl aveţi pe Mehmed-paşa şi pe turci, murmură 
Ducu. 

- Prieteniile cu turcii au fost întotdeauna trecătoare. 

- E adevărat, replică Indru, dar noi nu suntem 
oameni de seamă. 

— Sunteţi buni luptători, scăpă o vorbă Perisini. 

- Împotriva cui ați vrea să luptăm? se miră Cae. 

- Împotriva nimănui, se amestecă Samuel 
înjurându-l în gând pe venețian. Ştim că nu aveţi nici un 
stăpân. Că nu vă prisosesc banii. Că duceţi o viață grea. 
Domnul Perisini are în slujba lui nişte haidamaci care nu 
fac două parale. Fiecare dintre ei primeşte câte patru 
galbeni pe lună, haine, arme, casă şi masă. Dacă v-ar 
propune domnul Perisini câte o sută de galbeni pe lună, 
ce ați zice? 


- Că sunt prea mulți pentru o biată slujbă şi prea 
puţini dacă încearcă să ne cumpere, chicoti Caravană. 

- Să zicem câte o mie de galbeni pe lună pentru 
fiecare, propuse veneţțianul, spre mirarea lui Samuel. 

- Mult, domnule Perisini, deveni serios Costache. 
Dacă ne-ai fi promis vreo zece galbeni pe lună n-am fi 
primit, dar rămânem cu convingerea că urmăreşti o 
afacere cinstită. 

- Ai vorbit cum nu se poate mai bine, recunoscu 
Samuel. Să nu mai discutăm despre asta! Poate că într-o 
zi când veți afla gândurile noastre ne veţi ajuta fără să 
mai amestecăm banii în discuție. 

Se apropie miezul nopții. Vânătorii plecară. Perisini 
scăpă o înjurătură. Samuel zâmbea calm. 

— Cred că-i mai bine aşa, dragă Perisini. Vânătorii nu 
se lasă uşor prinşi într-o cursă. Ai văzut cum lucrează. Îi 
vom urmări şi poate că vom afla mai multe decât ne-ar fi 
spus ei. În noiembrie se întoarce marele-vizir Sinan-paşa 
din Ungaria. Până atunci vom măslui destule dovezi 
împotriva lui Mihai-vodă. Mehmed-paşa va susține acele 
dovezi. O sută de mii de galbeni vor intra în cortul 
vizirului. Bătrânul e lacom. Dacă îi mai promitem încă pe 
atât, ar fi în stare să ne ofere căpăţâna sultanului. În 
orice caz, va trebuie să aranjăm totul înainte ca marele- 
vizir să ajungă la Constantinopol. Mehmed-paşa îl va 
aştepta la Belgrad, dimpreună cu tine. Eu rămân aici. În 
ziua în care vă veți înfățişa vizirului, va ajunge acolo 
vestea că necredinciosul domn al Ţării Româneşti a fost 
omorât. Cu uciderea domnului mă însărcinez eu. Până să 
afle pretendenţii din Constantinopol, tu vei fi înscăunat în 
palatul domnesc. lar firmanul de domnie îl va căpăta 
Sinan pentru tine. Deci: răbdare, prietene! În noiembrie 
vei fi domn al Ţării Româneşti... 


Capitolul 10 


Într-o dimineață de la începutul lui octombrie, ieşi 
pe poarta cetăţii Alba-lulia o trăsură purtată de şase cai 
împodobiţi cu ciucuri şi alămuri. Opt călăreți îmbrăcați în 
haine de gală conduceau trăsura formând un mic alai 
sclipitor de eleganță. Soarele se ridicase de mult, dar 
aerul de toamnă era iute, înțepător. Cancelarul Ştefan 
Iojica săltă perdelele trăsurii şi privi cu nesaț peisajul 
tomnatic. Sus către culmile dealurilor domoale, prin viile 
coapte, oamenii ieşiseră la cules. Frunzele vițelor băteau 
în roşcat, iar pe spinările dealurilor se statornicise în 
toată voia culoarea galbenă. Iile albe cusute în arnici 
negru, comânacele mari ale fetelor şi femeilor, legate cu 
baiere sub bărbie, apăreau şi dispăreau printre tufele 
vițelor. Flăcăii şi bărbaţii, cu mânecile cămăşilor albe 
sumese până la coate, cărau coşurile grele de struguri 
către butoaiele mari. Boii dejugaţi coborau leneşi prin 
pâraie, acolo unde iarba îşi mai păstra încă frăgezimea de 
primăvară. Copiii, cu pălăriile lor mari de paie trecute 
peste vară prin multe hopuri, se mişcau ca nişte rațe 
sătule şi se mistuiau prin pâraie gânditori ca nişte 
oameni în toată firea, apoi apăreau surâzători, cu mişcări 
mai vioaie, cu privirile din nou lacome. Mirosna piersicii 
culese târziu cobora către câmpia neruşinată şi dulce, 
amețindu-i pe cei care se aflau în drum spre vii, 
înviorându-le pasul. Gâştele şi cocorii întârziați se 
călătoreau către sud în stoluri mari, scoțând strigăte 
lungi, parcă de rămas-bun. Oamenii se opreau o clipă din 
lucru, ridicau fețele către cer, cu mâna streaşină la ochi, 
urmăreau stolurile gânditori, şi pentru câteva clipe 
veselia îşi pierdea strălucirea. 

În curtea castelului de la Obreja se încheiaseră 
pregătirile de primire a înaltului oaspete. Contele 
Beckembauer, îmbrăcat într-o frumoasă uniformă vişinie, 
cobori treptele de la intrarea principală a castelului, 
păşind uşor în urma Stelei. Într-o rochie simplă, albastră, 
cu mânecile lungi, cu părul bogat ridicat în coc greu, fata 
părea o floare rară şi gingaşă, răsărită printre dalele de 


piatră şi marmură. 

Iojica înaintă cu paşi mari spre tânăra castelană, 
uitând pentru un moment de Beckembauer, uimit de 
asemenea frumusețe. Se aplecă adânc în fața ei. Mai 
adânc decât obişnuia în alte ocazii. 

Stela aruncă o singură privire sfioasă asupra 
înaltului oaspete. Una din acele priviri specific femeieşti, 
în care ochiul ager descoperă cele mai mici amănunte de 
îmbrăcăminte, de ţinută, de trăsături. O privire 
nevinovată, fulgerătoare şi suficientă. Statura înaltă şi 
slabă, fața palidă şi îmbrăcămintea din postav negru îi 
dădeau cancelarului un aer de preot. Doar ochii vii, 
pătrunzători, contrastau cu înfăţişarea. Fata încercă o 
mică dezamăgire. Şi-l închipuise masiv şi aspru, încărcat 
de arme şi decoraţii, peste o îmbrăcăminte sclipitoare. 

Se aşezară pe scaune moi în sala de primire, şi abia 
atunci cancelarul se scutură de tonul oficial folosit la 
intrare. 

- Iată, domnule conte, că azi am plăcerea să vă 
întorc vizita. 

- Vă aşteptam, de mult, excelență, se înclină gazda, 
ar fi un prilej minunat pentru domnia-voastră să petreceți 
câteva zile în Obreja. Aerul de aici nu are uscăciunea 
celui de la şes şi nici umezeala celui de la munte. 

- Ştiu, prietene, oftă cancelarul. Din păcate, 
ceasurile de răgaz sunt puține. Vremurile sunt grele şi 
pline de primejdii. Nobilimea ardeleană s-a împărțit în fel 
de fel de tabere şi lucrează din umbră la surparea 
domniei principelui Sigismund  Bâthory. Sinan-paşa 
pretinde să-i trimitem ajutoare de bucate şi de soldați 
pentru luptele din Ungaria. Împăratul Rudolf priveşte cu 
interes principatul Transilvaniei şi nu s-ar da îndărăt de 
la anexarea noastră la imperiu. Moldova şi [ara 
Românească se mişcă, având gânduri pe care nu le 
cunoaştem bine. Mihai-vodă ne-a cerut ajutor de soldați, 
poate cu gândul de a întări domnia lui cam şubredă. Pe la 
Nistru umblă tătarii şi cazacii, cu scopuri de jaf. Toate 


astea iau ceasuri multe, domnule Beckembauer. Sunt 
totuşi fericit că am avut o clipă de răgaz în care să-i pot 
prezenta omagiile noastre celei mai frumoase domnițe din 
principat. Şi zău că nu ştiu ce să admir mai întâi la 
tânăra contesă: frumusețea sau grația? 

Stela Beckembauer roşi uşor şi răspunse, fără urmă 
de cochetărie: 

- Sunteţi prea bun, excelență, cu o biată fată ca 
mine. Fetele Transilvaniei sunt renumite în frumusețe. 

— Aşa e, domniță! recunoscu oaspetele. Dar domnia- 
ta eşti regina lor. Am auzit că fratele a primit pentru voi o 
mulțime de cereri în căsătorie. lar în fruntea pețitorilor s- 
ar afla contele Lajos Teleki. Acel bărbat frumos şi de 
neam pe care nu a reuşit să-l încurce nici chiar fetele 
Apusului. 

- Sora mea nu se gândeşte la căsătorie, interveni 
contele. 

- Cu atât mai rău pentru peţitori! zâmbi cancelarul. 
Mă îndoiesc ca o domniță ca Stela Beckembauer să nu 
aibă o dragoste cât de mică, ascunsă pe undeva prin 
tainițele inimii. 

Fata păli uşor. Iojica se prefăcu a nu fi observat şi se 
întinse mai departe la vorbă: 

— Aud că vreo câțiva dintre peţitori s-au şi împuns 
niţel cu săbiile. Mai mare jalea, domniță, mai ales că 
tinerii noştri nobili umblă destul de stângaci cu asemenea 
scule. 

- Dar, excelenţă, râse contele, în privința săbiilor nu 
se pot apropia toți oamenii de perfecțiune. Asemenea 
oameni se nasc rar, iar faima lor se răspândeşte cu 
repeziciune. Sunt puțini oameni care să nu fi auzit despre 
Ducu cel Iute. 

- Sau despre Cae Indru, completă cancelarul 
privind-o cu coada ochiului pe Stela. 

- Indru nu mai trăieşte, după câte am auzit, spuse 
aproape tăios Beckembauer. 

— Cine ştie?! zâmbi pentru prima oară Ştefan Iojica. 


Tânăra fată părea să-şi fi pierdut respiraţia. Se uita 
când la fratele ei, când la cancelar. Colțurile gurii îi 
tremurau uşor. Încerca să se stăpânească, dar eforturile 
făceau şi mai vizibilă neliniştea de care era cuprinsă. 

- Omul acela a murit, excelență, se înfurie contele. 
Iar pentru el, moartea era mai bună decât viața. 

- Sunteţi nedrept, conte! Cae Indru trăieşte, şi faima 
lui bună se întinde mereu. 

- De unde ştiţi că trăieşte? îngână Stela cu glasul 
abia auzit. 

- Oh, domniţă, aş fi prea slab cancelar dacă nu aş 
şti măcar câte ceva despre oamenii cei mai de seamă. leri 
am primit unele vorbe din Ţara Românească. Aţi auzit 
despre faimosul spadasin Roco Perisini? 

— Am auzit, murmură contele. Oamenii spun că ar fi 
cel mai de seamă spadasin din această parte a Europei. 

— Al doilea, domnule, râse lojica. Sau poate al treilea 
sau al patrulea. Pe domnul Perisini l-a înțepat Indru cu 
sabia, ca pe-un şobolan. Ce inimă o fi în viteazul acela, 
Dumnezeu ştie. S-a încăierat cu cincisprezece din 
oamenii lui  Perisini, într-unul din marile hanuri 
bucureştene. Mi se pare, la Privighetoarea de Aur sau 
cam aşa ceva. Din întâmplare, se aflau acolo şi alți viteji. 
E vorba de Costache Caravană, Chirilă Zece Cuţite şi 
Ducu cel Iute. Ei bine, italianul plânge şi azi după 
oamenii pe care i-a pierdut. Se pare că acel Perisini e o 
mare pramatie şi umblă cu gândul să-i răpească scaunul 
de domnie lui Mihai-vodă. În sfârşit, asta e treaba celor 
de acolo. Mi-ar plăcea să am un prieten cum e Cae Indru. 

— Am auzit că ar avea un nume rău, observă tânărul. 

- Rău? Eu cred că nu prea ne putem lua după tot ce 
se aude. 

La puţină vreme după prânz, înaltul oaspete îşi luă 
rămas-bun de la îndatoritoarele gazde. Aşezat între 
pernele trăsurii, lojica uită să mai contemple frumoasele 
şi bogatele locuri din lungul Târnavei Mari. Zâmbea 
fericit, gândindu-se că aflase în ziua aceea o taină 


ascunsă cu grijă de Cae şi Stela. Că îi aduse poate fetei o 
rază de bucurie. Ar fi putut să înfățişeze adevăratul suflet 
al lui Indru, dar asta ar fi însemnat să-şi dezvăluie 
planurile. Momentul pentru asemenea lucrare se afla încă 
departe. 

În odaia ei de dormit, Stela Cristu, falsa contesă 
Beckembauer, plângea domol, dar faţa îi era luminată. 
Erau primele lacrimi de bucurie. Din vreme-n vreme, 
pornea câte-o rugăciune de mulțumire, pe care nu reuşea 
s-o ducă până la capăt, furată de o mulțime de gânduri. 
Dar ele rămâneau neclare, în timp ce buzele repetau fără 
odihnă şi fără înţeles frânturi din rugăciune, iar numele 
lui Cae Indru se intercala printre cuvintele pioase. Apoi se 
domoli. lar când se domoliră şi gândurile, îşi făcu loc 
îndoiala. Cancelarul nu-l văzuse pe Cae. Auzise doar 
despre lupta aceea cu Perisini. Poate că cineva folosea 
acolo în Ţara Românească numele lui Cae. Dar cancelarul 
pomenise şi despre faimoasele sale cuțite. Un alt bărbat 
atât de iscusit în mânuirea sabiei şi a cuțţitelor nu ar fi 
avut nevoie să-şi ia nume de împrumut. Reconstitui în 
minte întreaga discuție purtată cu înaltul oaspete, 
încercând să prindă cele mai mici amănunte, şi rămase 
împietrită de uimire. Ori fusese o întâmplare cu totul şi 
cu totul ieşită din comun, ori lojica venise la Obreja 
numai pentru a aduce la cunoştinţă că Indru se află în 
viață. Că numele lui e mai puțin pătat de cât se vorbea. 
Reconstitui din nou întreaga conversație şi observă cu 
adânca ei intuiție feminină că înaltul oaspete manevrase 
în aşa fel discuţia încât să se ajungă la Cae. Dar ce 
urmărea lojica? 

Însera. Umbrele se aşezau leneşe prin colțurile odăii, 
dând lucrurilor dimensiuni noi. Refuză mâncarea din 
seara aceea şi rămase mai departe cu gândurile ei. Îşi 
aminti ziua când vrăjmaşii lui Indru şedeau la pândă. Îl 
văzuse pe Cae de sus de la fereastră, sosind călare pe 
Vânt Sălbatic. Țipătul ei nu a ajuns până la el, dar în 
clipa aceea şi-a dat seama că-l iubeşte. Că îl iubise de 


fapt din ziua când s-au întâlnit în pădure. Că se bucura 
dimineața când îi auzea glasul. Că nopţile i se păreau 
lungi până a doua zi, când porneau împreună după 
hergheliile multe. În primele luni de la dispariţia lui Cae 
au venit tot felul de veşti despre el. Nişte păstori văzuseră 
coliba în care se adăpostea sus în inima Munţilor 
Semenicului, căzând peste el cuprinsă de flăcări, spre 
bucuria duşmanilor care o înconjurară. Oamenii dintre 
cei mai de vază îi rosteau numele cu dispreț. Treptat, 
dragostea ei amorțise. Parcă şezuse undeva ghemuită şi 
ascunsă. Acum țâşneşte din ascunzătoarea ei ca o flacără 
mistuitoare. Apoi gândurile ei se întoarseră. Cae plecase 
de doi ani fără să dea un semn de viaţă. Înseamnă că el 
n-a iubit-o. Poate că interesul pe care i-l arătase el să fi 
fost o simplă pornire de prietenie. Sau, poate că a iubit-o 
şi s-a ferit din calea ei ştiindu-şi trecutul atât de neclar. 
Ori o fi trecut în Ţara Românească tocmai pentru a începe 
o viață cinstită. Prostii! Cae nu putea fi un om necinstit! 
În fond, cine era Cae Indru? Mulţi vorbiseră despre el, dar 
nimeni nu ştia de unde a apărut, care îi este familia, care 
sunt locurile copilăriei lui. Unii spuneau că ar fi locuit o 
vreme prin Banat. Şi lojica pomenise despre asta, Iojica... 
Iojica... dar lojica se trăgea de pe undeva din Banat. 
Discutaseră împreună despre înălțimile frumoase şi 
sălbatice ale Semenicului. lojica pomenise de un anume 
timp petrecut acolo. Dar şi Cae pomenise cândva despre 
un anume timp petrecut acolo. lar timpul lui lojica şi cel 
al lui Cae coincideau. Poate că lojica şi Cae se cunoşteau 
foarte bine şi nu era exclus să fi existat între ei o oarecare 
prietenie. 

Se apropiau zorile. Trecuse o noapte de nesomn. 
Stela era istovită. De câteva ori rostise numele lui Indru şi 
i se păruse că nu e singură în odaia aceea întunecată. 
Nu! Indru nu a iubit-o. Un om ca el ar fi răsturnat lumea 
să o găsească. Sau, poate e altfel. Poate că o iubeşte mai 
mult decât îşi închipuie ea. Zâmbi. Oamenilor le place să 
creadă în lucrurile care le convin. Poate între credință şi 


nădejde e doar un pas. Poate că sunt surori gemene. Sau 
poate credința oamenilor s-a născut din nădejde. Şi e atât 
de minunat să crezi, să speri, să-ți faci o mulțime de 
visuri! Să-ţi închipui şi să visezi şi să fii fericit măcar atât 
cât durează visul. 

Era aproape convinsă că lojica ştie mai multe despre 
Cae. O vizită la cancelar ar fi adus mai multă lumină. Cu 
aceste gânduri, adormi obosită. Când se trezi, se apropia 
prânzul. Fratele Stelei şedea pe un scaun aproape de pat. 

- Ah, erai aici? spuse, parcă speriată în timp ce se 
ridica din aşternut. 

— Aştept de vreo două ceasuri, zâmbi Ion Cristu, 
falsul conte Beckembauer. Eram îngrijorat. Aseară nu ai 
venit la cină. Te-am lăsat cu gândurile tale. Dimineaţă am 
mâncat iar singur. Mă gândeam să nu fii cumva bolnavă. 
Acum m-am liniştit, chiar dacă arăţi cam trasă la față. 
Cred că ai adormit târziu. 

- Aşa e, frate fragă! M-am tot gândit la vizita 
cancelarului. 

- Numai la asta? 

Fata roşi. 

- Nu numai la asta. M-am gândit şi la Cae Indru. 

Pronunțase numele şovăielnic, parcă speriată. 

- Eram sigur că nu l-ai uitat, spuse fratele cu 
dragoste. Noi ne tragem din nişte oameni care nu pot iubi 
de două ori. În cei doi ani care au trecut m-am ferit să 
vorbim despre asta, dar ţi-am ghicit gândurile mereu. Şi 
mie mi-a fost drag Indru. Omul acela avea ceva care te 
făcea să-l îndrăgeşti. Când l-ai cunoscut, erai o fetiță 
zvăpăiată. Acum eşti fata cea mai peţită din Transilvania. 
Cei mai de seamă tineri îți caută urmele. Dacă trăieşte cu 
adevărat, domnul Indru nu te-a învrednicit în aceşti doi 
ani măcar cu vestea că s-ar afla în viață. Mă întorc şi zic 
astfel: Poate că nu a îndrăznit. Poate că suferă gândindu- 
se la tine. Poate că ne-a pierdut urma. Dar s-ar putea 
foarte bine să nici nu-şi mai aducă aminte de fetița aceea 
din Munţii Semenicului. Eu nu am nimic împotriva lui. 


lar asupra inimii tale hotărăşti singură. Mă gândesc 
totuşi că, chiar dacă te-ar iubi, omul acesta e o taină nu 
numai pentru tine, ci chiar pentru toată lumea care-l 
cunoaşte. Un om care umblă cu nume de împrumut are 
ceva pe suflet. 

— Şi numele nostru e acuma de împrumut, îl 
întrerupse Stela. 

— Adevărat, dar noi slujim o cauză. 

— Şi de unde ştii că nu face şi el acelaşi lucru? 

- Despre trecutul lui se vorbeşte destul de urât. 

- Poate că vorbele nu sunt adevărate. Şi să mai ştii, 
frățioare, că eu... că eu... nu de acel trecut m-am 
îndrăgostit, ci de om. 

Ultimele vorbe fură mai mult o şoaptă. 

- Doamne sfinte! murmură Ion Cristu. Cu cât mă 
gândesc mai mult la omul acesta, cu atât ajung la nişte 
păreri care mă năucesc. Am refăcut în minte toată 
discuția cu lojica. De când oare se interesează nişte 
oameni care conduc treburile principatului de un coate- 
goale ca Indru? Cum de ştie cancelarul că Indru se află în 
Țara Românească? Şi mai pe urmă, de ce a venit lojica la 
noi? Din discuţia care s-a purtat, pare să fi venit numai 
ca să ne vorbească despre Cae Indru. 

Rămaseră pe gânduri. Afară se încălzise ca în vreme 
de vară. 

- Dar de ce să ne povestească tocmai nouă? tresări 
fata. 

— Ai dreptate! spuse descumpănit Ion Cristu. De ce 
tocmai nouă? Nu cumva cancelarul ştie cine suntem noi? 
lar dacă ştie, de ce nu a luat măsuri împotriva noastră? 
Poate că Indru e omul lui. Nu! Nu, surioară. Mă încurc. 
Mintea mea a luat-o razna. Părerile astea nu au temei. 
Cred că a fost o simplă întâmplare când s-a vorbit despre 
tânărul acela. Îţi dai şi tu seama că oamenii trebuie să 
discute despre ceva. 

— Şi dacă totuşi cancelarul a venit numai ca să ne 
strecoare o vorbă despre Indru? 


- Nu văd pentru ce-ar fi făcut-o. 

- Poate cu un scop. 

- Nu-l văd. 

- Nici eu, frăţioare, dar asta nu înseamnă că nu ar 
putea să fie unul. Poate că ştie cine suntem. Poate că e 
prieten cu Indru. 

- Hai, că o luăm iar de la început, zâmbi Ion. Cred că 
e mai bine să aşteptăm. Timpul va face lumină. 

- Eu plec la Bucureşti, îngână ea. 

- Doar n-ai să alergi după omul acela! se încruntă 
fratele. 

-— Alerg după fericire. 

- O fericire închipuită. 

Dar văzând-o gata să izbucnească în plâns, continuă 
înduioşat: 

- Sau adevărată! Uite ce-ţi spun eu: Azi sunt prins 
cu o groază de treburi. Voi cobori din nou sub castel. 

- Tot mai crezi în comoara fostului loan de 
Szentivâni? se interesă fata, uitând pentru o clipă de 
problemele ei. Nepotul bătrânului, domnul Albert de 
Szentivâni, a căutat-o vreme de douăzeci de ani. 

—- Am studiat multă vreme documentele rămase. 
Acum sunt convins că averea lui lan de Szentivâni nu a 
părăsit Obreja nici în timpul asediului şi nici pe urmă. O 
vreme am mers pe urmele baronului Albert, folosind 
planurile vechiului castel, şi am cercetat subterană cu 
subterană. Cred că aici a fost greşeala. Ioan de Szentivâni 
era prea inteligent ca să nu găsească o ascunzătoare 
sigură. Hai să-ți citesc şi ţie scrisoarea rămasă de la 
bătrân. A fost scrisă în prima zi de asediu. lată, o am la 
mine. 

Scoase din buzunar o hârtie uşor îngălbenită de 
vreme, cu un scris mărunt, aproape indescifrabil. De la 
primele fraze, Stela închise ochii, revăzând parcă întreaga 
panoramă înfricoşătoare a acelui asediu. 

„E cald. Turcii atacă zidurile fără întrerupere, încă 
din zorii zilei. Se ridică pe scări lungi. Îi împingem şi îi 


aruncăm de pe ziduri, dar apar alții, parcă tot mai mulți. 
Pe morții noştri au început să bată muştele. Nu avem 
vreme să-i îngropăm. Am dat poruncă să-i ardem. l-au 
aruncat slujitorii peste grânele noastre aprinse. Vântul 
nu adie. Mirosul de carne friptă s-a lipit de hainele 
noastre. Suntem cu fiecare ceas mai puțini. Dacă nu 
primim ajutoare până mâine, turcii vor intra în castel. 
Dar aurul meu nu va încăpea în mâini străine. Am să-l 
ascund cu grijă. Poate că nu va fi descoperit niciodată. 
Mai bine aşa decât să se bucure duşmanii de el. Pivniţele 
noastre, multe, sunt ca nişte drumuri nesfârşite. 
Fântânile sunt adânci ca fundul pământului. Aurul e la 
picioarele mele. Culoarea lui nu mă mai desfată. Toate 
sunt deşertăciuni. Slujitorii mei luptă pe ziduri. Voi căra 
singur aurul acesta, care în clipa de față nu-mi aduce nici 
putere, nici glorie şi nici siguranţă că voi mai apuca ziua 
de mâine. Dealul Căpudului e la doi paşi. Dacă aş fi 
pasăre mi-ar trebui câteva bătăi lungi de aripi în zbor pe 
deasupra Târnavei, către libertate. Poate m-aş aşeza pe 
turla bisericii din Cistei. 

Se apropie seara. Aurul e la adăpost bun acum. Sunt 
obosit. Oamenii bătrâni obosesc iute. E cald. Hainele îmi 
sunt umede. Măcar de-ar adia puțin vântul, să împrăştie 
mirosul greu.” 

Ion Cristu întinse hârtia pe masă şi o netezi îndelung 
cu podul palmei ca pe-un prieten vechi. 

— Ce spui, surioară? 

- Spun că baronul Albert a căutat aurul douăzeci de 
ani. 

— A căutat prost. 

- Parcă tu ai căutat mai bine! 

- Cred că mă voi întâlni cu aurul foarte curând. Ştii 
tu unde a greşit Albert? S-a luat după planurile 
castelului. Astea l-au purtat aiurea douăzeci de ani, prin 
zecile de subterane. Un singur lucru i-a scăpat. Cel mai 
nevinovat şi mai adevărat din toate. 

- Care? 


— Scrisoarea aceasta. A citit-o fără s-o ia în seamă, 
aşa cum am făcut şi eu. 

- Dar scrisoarea nu dă nici un indiciu. 

- Crezi? ia să vedem. „Voi căra singur aurul acesta.” 
Deci ştim de la început că numai el se va ocupa de 
ascunsul aurului. Să citim mai departe. „Sunt obosit. 
Oamenii bătrâni obosesc iute.” Am mai aflat deci că e 
bătrân. Un bătrân care lucrează singur. Să mai vedem ce 
ne mai transmite acel bătrân. „Dealul Căpudului pare la 
doi paşi de aici. Dacă aş fi pasăre mi-ar trebui câteva 
bătăi de aripi în zbor pe deasupra Târnavei, către 
libertate. Aş putea să mă aşez pe turla bisericii din 
Cistei.” Eşti atentă, surioară? 

- Da. Dar nu am înțeles mare lucru până acuma. 

- Aşteaptă! Încă nu am terminat de citit toată 
scrisoarea. Ei bine, să ne întrebăm acum: Unde putea să 
şadă baronul loan de Szentivâni când a scris aceste 
rânduri? Scrisoarea ne spune că a stat într-un loc de 
unde vedea turla bisericii din Cistei şi dealul Căpudului. 

— Ar fi putut să stea în multe locuri, observă fata. 

- Aşa am crezut şi eu la început. M-am interesat 
însă la câţiva bătrâni din comuna Cistei şi am aflat unele 
lucruri interesante. Un oarecare Alimpe Marcu îmi 
spunea că un văr de-al lui era slujitor la castel. Vărul 
pierise în asediu, dar Alimpe auzise de la el că lui loan de 
Szentivâni îi plăcea să şadă în odaia de lângă vechea 
capelă. Ai reținut amănuntul acesta? 

— Sigur. Continuă! 

- Dar noi mai ştim că, acum douăzeci de ani, Albert 
de Szentivâni a reclădit castelul, fără să aducă mari 
modificări. Acum, haide cu mine, surioară! 

Porniră pe un coridor lung, care ducea către aripa de 
nord-vest a castelului. leşiră într-o curte mică, pătrată. O 
străbătură cu paşi repezi. Un slujitor se grăbi să le 
deschidă uşa de trecere către vechea aripă a castelului, 
părăsită de multă vreme. 

- Iată, surioară, şi Cristu făcu un gest larg cu mâna; 


în stânga vechea capelă, iar în dreapta odaia care-i plăcea 
bătrânului Ioan. Între capelă şi odaie se află această uşă 
de legătură. Priveşte prin ferestrele capelei! 

Stela se apropie  înfiorată, închinându-se cu 
smerenie. Rămase câteva clipe în fața unui altar lung şi 
îngust, pe care trona o statuetă de argint, reprezentând 
un Crist. De acolo trecu la fereastră. 

— Ei, ce vezi? 

- Văd apele Târnavei, turla bisericii din Cistei şi 
dealul Căpudului. 

- Foarte bine! Acum, să trecem în odaia baronului. 

De la uşă îl izbi miros de aer stătut. Praful gros şi 
pânzele de păianjen întinse ca nişte evantaie arătau că 
odaia şi capela nu mai fuseseră vizitate de multă vreme. 
Cu tot aspectul ei de locuinţă nefolosită, încăperea avea 
ceva atrăgător. Poate căminul înalt, cu doi îngeraşi de 
bronz, tavanul de lemn sculptat cu migală sau mobila 
grea de stejar împrumutau odăii o anumită căldură. 

Cei doi tineri se apropiară de fereastră. 

- Ce vezi de aici, surioară? întrebă Cristu, 
aplecându-se peste umărul ei. 

- Văd apele Târnavei, clopotnița bisericii din Cistei şi 
dealul Căpudului. Dar asta tot nu spune nimic. 

Tânărul zâmbi. 

- la să ne mai uităm pe scrisoare. „Aurul e la 
picioarele mele. Culoarea lui nu mă mai desfată. Slujitorii 
mei sunt pe ziduri.” Acum, să ne gândim puţin. Omul era 
bătrân. Era singur. Stătea în această odaie, şi aurul se 
afla la picioarele lui. Trebuie să-l transporte într-o 
ascunzătoare. Subteranele cele multe şi mari se aflau 
departe de locul acesta. Dacă trecea prin curtea mare cu 
aurul, risca să fie văzut de oamenii lui. Apoi, trebuie să 
ne gândim că un om bătrân ca el nu ar fi putut să care 
tot aurul la asemenea distanță. Dar noi ştim că şi sub 
aripa aceasta se află nişte subterane. Poate că ar mai 
trebui amintit ceva. Subteranele de aici sunt mai mult 
nişte hrube neîngrijite. Cred că, la vremea lor, ele au fost 


săpate aici cu un scop, dar nu s-au folosit, din cauza 
apei. Din tavane şi de-a lungul pereţilor se prelinge apă. 
În asemenea situaţie, cei care le-au construit au lăsat 
zidurile de întăritură neterminate. Nişte pivnițe umede nu 
folosesc nimănui. Prin unele locuri s-au prăbuşit tavanele 
sau bucăți mari de pereți. Am vizitat aceste pivnițe. Sunt 
mai mult nişte hrube. Nu se pot compara cu subteranele 
din cealaltă parte a castelului. Acelea sunt întărite cu 
ziduri groase de piatră şi cărămidă. Coridoarele lungi au 
stâlpi de susținere. Acolo s-ar putea crede că s-ar afla 
unele ascunzători secrete. Şi, totuşi, aurul a fost ascuns 
aici. 

— Simple păreri, frățioare. 

- Am să-ți arăt îndată că aceste păreri sunt întărite 
chiar de scrisoarea bătrânului baron. Te rog să mă asculți 
cu atenție. „Se apropie seara. Sunt obosit. Oamenii 
bătrâni obosesc iute. E cald. Hainele îmi sunt umede.” 
Citind din fugă scrisoarea îți vine să crezi că hainele lui 
erau umede din cauza transpiraţției produse de căldură. 
Or, noi ştim că nu hainele sunt umede din cauza 
transpirației, ci schimburile. 

- Am priceput! strigă fata cu entuziasm. În pivnițele 
acestea se prelinge apa din tavane. Deci, hainele 
baronului erau umede din cauza picăturilor de apă. 

- Întocmai, surioară, zâmbi tânărul. Dar să coborâm 
în hrubele acelea. Adică, vom reface drumul parcurs de 
bătrân. 

leşiră în coridor. Zgomotul paşilor pe dalele de 
marmură se auzea ca un țipăt lung. La capătul 
coridorului coborau nişte scări. Numărară douăzeci de 
trepte acoperite pe margini cu pământ căzut din tavan. 
Era un pământ galben, cleios. Se opriră la capătul de jos 
al treptelor, încercând să-şi obişnuiască ochii cu 
întunericul de acolo. Departe, cam la o sută de paşi, se 
vedea o pată luminoasă. Era lumina zilei. 

— Aici nu avem nevoie de torță, spuse tânărul. 
Lumina aceea din față e la capătul hrubelor, care se 


sfârşesc într-un pârâu. 

Picăturile de apă cădeau în băltoace cu un sunet 
sinistru. 

— Ţi-e frică, surioară? 

- Nu. Dar simt umezeală sub picioare. Să mergem! 

Păşeau încet, ținându-se de mâini. Ocoleau cu grijă 
mormanele de pământ căzute din tavan. În dreapta şi-n 
stânga, hrubele se ramificau. Lighioanele mărunte se 
strecurau iute, scornite din culcuşurile lor. Le auzeau 
fâşâitul, fără să le vadă. Ajunseră curând la capătul 
hrubelor. Soarele de octombrie le izbi ochii violent. Pârâul 
cobora în pantă dulce şi se mistuia undeva sub zidurile 
castelului. Pe marginile pârâului, tufele mari de soc şi de 
bozie se îndesară una în alta, formând un gard viu. Ele 
apărau malurile de o eventuală surpare. Se prinseră de 
tufe şi ieşiră în curtea din spatele castelului, lângă 
magaziile multe şi mari. 

- Nu e un loc tocmai prielnic pentru ascuns o 
comoară, observă Stela. 

- Tocmai acest lucru l-a păcălit pe nepotul baronului 
şi chiar pe mine, răspunse tânărul. Albert de Szentivâni a 
căutat aurul în subteranele de sub aripa principală, 
bănuind că s-ar afla acolo unele ascunzători secrete. A şi 
dat peste ele, dar erau goale. Ai văzut de ce nu putea 
bătrânul loan să transporte aurul până acolo. Aurul se 
află aici, în locul unde nu ar fi căutat nimeni. Voi veni 
după-amiază să-l caut. Poate că va dura luni, dar sunt 
sigur că mă aflu pe drumul cel bun. 

— Ar trebui să iei nişte slujitori. 

- Nici vorbă de aşa ceva, râse tânărul. Dacă Albert 
de Szentivâni ar afla că am găsit aurul, mi l-ar cere. lar 
legea e de partea lui, fiind singurul moştenitor al 
bătrânului. Dacă voi găsi aurul, el va căpăta întrebuinţări 
mai bune decât i-ar da baronul. În Țara Românească e 
nevoie de mult aur. 


Capitolul 11 

Cam la jumătatea drumului dintre Giurgiu şi 
Bucureşti, patru cai înşăuați şedeau plictisiți lângă un 
salcâm bătrân. Nişte cai ciolănoşi, cu boturile mari, cu 
picioarele butucănoase, pline de rosături. Căscau des şi- 
şi aruncau din când în când boturile în dreapta sau în 
stânga, ferindu-se de muşte. Sile Adormitu moțăia întins 
pe spate, cu pălăria trasă peste față. La câțiva paşi de el, 
trei bărbați aşezaţi pe vine jucau un joc de noroc, având 
fiecare în față o grămăjoară de monedă măruntă. Întreaga 
câmpie din jurul lor părea cuprinsă de un somn liniştit. 
Pe cerul curat şi înalt nu se avânta nici o pasăre. Mirosna 
de flori de câmp nu se simțea în aer, stând cuminte şi 
potolită la rasul pământului. Plantele arse de arşiță se 
chirciseră, căutând parcă se se ascundă de razele 
nemiloase. Pe pământul  crăpat, gâzele căutau 
ascunzişuri. leşeau la lumină, rămâneau câteva clipe 
nemişcate, apoi dispăreau cu mişcări sprintene către 
locurile ferite de soare. Deasupra pământului stăruia o 
abureală. Un fel de spuză sau transpiraţie a naturii. 

Era ultimul val de căldură care se abătea asupra 
bărăganului înainte de răceala şi ploile toamnei. 
Asemenea căldură la mijloc de octombrie nu mira pe 
nimeni. lar pe cei trei jucători nu-i supăra cu nimic. Erau 
atât de adânciţi în jocul lor, încât, dacă s-ar fi desfăşurat 
un război crâncen la treizeci de paşi mai alături, nici nu l- 
ar fi băgat în seamă şi nu i-ar fi putut distrage cu nimic 
de la îndeletnicirea aceea. Mâinile lor, nu cine ştie ce 
curate, umblau iuți, iar înjurăturile pipărate se 
amestecau cu unele chiote de satisfacție. Transpiraţia 
curgea liniştită pe fețele lor cam şui şi îşi vedea de 
treburile ei, ascunzându-se în bărbile neîngrijite. 

Sile Adormitu ridica din vreme-n vreme pălăria de pe 
față, se răstea la cei trei jucători s-o lase mai moale cu 
gălăgia, şi gândurile lui se călătoreau pline de veselie. 
„lată, îşi spuse el zâmbind, a venit vremea ca domnii 


Caravană, Chirilă şi Ducu să-şi aibă servitorii lor. S-ar 
putea ca domnul Cae Indru să-mi tragă o bătaie soră cu 
moartea, fiindcă am dispărut de vreo două săptămâni 
fără să las o vorbă. Zău dacă am pomenit asemenea 
cavaleri care să nu se îngrijească să fie slujiți! Norocul lor 
că au dat peste un om cuminte ca mine. E drept că ăştia 
trei sunt făcuți parcă să fure până şi ouăle de sub cloşcă, 
dar alții mai buni ca ei nu s-ar fi putut găsi în toată 
câmpia Bărăganului. Unul e Sile Adormitu, şi ochii lui se 
pricep la oameni cum se pricepe samsarul la caii de rasă.” 

- Hei, Tufănel, Găluşcă, Toroipan, ia lăsaţi jocul 
acela şi veniți încoa”! 

Cei trei îşi văzură înainte de treabă. 

- Pe porțile iadului, strigă Sile, vă crăp capetele alea 
slute dacă mă faceți să strig a doua oară! 

Aşteptă câteva clipe, iar când văzu că nici unul nu 
întoarce fața spre el, duse mâna la buzunarul doldora de 
pietre. 

„Dacă arunc prea tare, gândi el, va trebui să alerg iar 
câteva zile până găsesc un alt slujitor în loc. Pe urmă, zău 
dacă merită să te apuci de o groapă în mijlocul 
Bărăganului, mai ales pe asemenea căldură, când 
pământul e tare ca fierul!” 

Se sprijini într-un cot şi aruncă piatra fără prea 
mare forță. Găluşcă se rostogoli pe spate, parcă mirat. 
Tufănel şi Toroipan ridicară frunțile şi puseră mâinile pe 
ciomege. 

- Pe toți dracii şi tartorii iadului! urlă Sile. Dacă se 
mai întâmplă o dată una ca asta, vă rup oasele. Hei, 
Găluşcă, treci şi tu mai aproape! Aşa! Mi-aţi jurat să-mi 
dați ascultare până vă predau în mâinile stăpânilor voştri. 
Vreau să fac oameni din voi, nătărăilor. 

- Sunt bogaţi stăpânii? se interesă Găluşcă 
mângâindu-şi cucuiul. 

- Bogaţi? se miră Sile. Cresus era un biet neisprăvit 
pe lângă ei. 

— Cine? 


— Cresus. 

- Aha! 

Cei trei nu auziseră despre Cresus, dar bănuiau că 
fusese şi el un om destul de înstărit. În schimb, Sile 
Adormitu citi în sufletele lor şi zâmbi cu îngăduință. 
Mirosise câte ceva din moda Apusului, care-l atrăgea ca 
un magnet. Zile întregi visa cu ochii deschişi clipa în care 
Cae Indru s-ar purta asemenea marilor cavaleri de la 
curtea Franței. Se dădea în vânt după vorbele subțiri, 
după îmbrăcămintea cu datelărie şi alte nimicuri, după 
salutul acela pompos, când cavalerul duce piciorul stâng 
mult înainte, se aplecă peste el până aproape pe pământ 
şi mătură cu pălăria în jurul lui pe o arie de cel puţin doi 
paşi. Găluşcă, Tufănel şi Toroipan puteau deveni nişte 
servitori fără pereche tocmai pentru faptul că nu ştiau 
nimic. E mai uşor să porneşti la drum cu unul care nu 
ştie nimic decât cu o pramatie pe jumătate formată 
aiurea, pe care nu mai ai cum s-o îndrepți. 

— Hei, nătărăilor! strigă arzând de dorința de a trece 
la fapte chiar în clipa aceea. Am să vă arăt eu cum 
trebuie să vă prezentați în fața stăpânilor! 

Sări în picioare, se depărtă vreo zece paşi, se 
întoarse şi porni îndărăt cu pasul apăsat, cu privirea 
mândră, aruncată în sus către cer, cu o mână în şold. 
După câţiva paşi, se împiedică într-o tufă de ciulini. Veni 
în nas, dar se sprijini cu mâinile de pământ şi scăpă o 
înjurătură aprigă: 

- Paştele şi grijania... 

Se ridică iute şi păşi la fel de țanțoş. La trei paşi de 
Găluşcă, se opri. Aruncă stângul mult înainte, se culcă pe 
el, învârti pălăria peste mărăcini şi spuse cu emfază: 

—- Sile  Adormitu,  monseniore, supusul vostru 
servitor. 

Cu un gest teatral, păşi mai la o parte şi strigă 
aspru: 

— Ați priceput? Găluşcă, ia treci şi prezintă-te lui 
Toroipan, ca şi când el ar fi stăpânul tău! 


Găluşcă se depărtă zece paşi. Duse o mână în şold, 
aruncă ochii spre cer, veni până la tufa de ciulini, se 
aruncă peste ea, aşa cum făcuse Adormitu, şi înjură, cu 
fața strălucind de mulțumire: 

- Paştele şi grijania... 

- Dobitocule! urlă Sile. Paştele şi grijania le-am spus 
eu fiindcă m-am împiedicat în tufă. 

Găluşcă se lumină la față şi înjură cu plăcere: 

- Arhanghelii şi mormântu... 

Sile se luă cu mâinile de păr. 

- Doamne, îl omor! Nu trebuie să înjuri, dobitocule! 
Toroipan, treci tu în locul lui! 

Măgulit de atenţie, Toroipan se ridică greoi, îşi săltă 
pantalonii cu coatele, scuipă printre dinți cam cât o 
bătaie de pistol şi se aşeză în locul lui Găluşcă. Aruncă 
mâna în şold cu atâta vigoare, încât îl durură coastele 
două zile după aceea, bătu cu picioarele desculțe peste 
mărăcini, în timp ce prin minte îi umblau nişte înjurături 
care ar fi pus pe goană o ceată de ucigaşi, ajunse în fața 
lui Tufănel, se opri la trei paşi, întinse piciorul înainte, 
căzu cu stomacul pe genunchi şi rămase lat, ca şi cum l- 
ar fi pocnit cineva cu o măciucă în capul pieptului. 

- Eu sunt de vină! bombăni Sile. Trebuie s-o iau cu 
binişorul. Tufănele, vino cu mine! Aşa, băiatule! Haide, 
bate pasul! 

- Păi ciulinii? 

— Aşa e! Săracul de tine! Eşti desculț. Bate şi tu mai 
uşurel! 

Ajunseră în dreptul lui Găluşcă. Sile apucă piciorul 
lui Tufănel, îl duse înainte, îi încovoie spinarea peste 
picior şi-i roti mâna cu pălăria. 

— Prezintă-te! se răsti el. 

Tufănel strigă amarnic: 

- Tufănel, monseniore, supusul vostru servitor. 

- Tufănel şi mai cum? întrebă Sile. 

Tufănel holbă ochii. 

- Care e celălalt nume? 


- Tufănel, domnu” Sile. 

- Bă! zbieră Adormitu. Cum îți mai zice? 

- Mână-lungă, domn” Sile. 

— Asta-i porecla, nătărăule! Cum te mai strigă acasă? 
Cum îţi zice taică-tu? 

- Boule! răspunse Tufănel cu seninătate. 

Sile Adormitu făcu eforturi să nu-l pocnească. 

- Mă Tufănele, cum te dezmiardă mă-ta? Cum te 
strigă ea când e în toane bune? 

- Hai la mama, Tufănele! 

- Bine, bine! „Mă cam pripesc şi eu. S-o luăm cu 
încetişorul.” 

După vreo două ceasuri, cei trei învățară să se 
prezinte atât de elegant, încât Sile se jură pe toţi tartorii 
iadului că-i înţoleşte cum n-au visat ei nici în visurile lor 
cele mai aiurite. 

- Cu sabia ştiţi să umblați? 

- Nu, strigară cei trei în cor. 

— Am să vă cumpăr săbii. 

- Nu se poate cu bâta? întrebă Tufănel. 

- Nu, prietene! Sabia e armă de cavaler. Cu timpul, 
s-ar putea să ajungeţi şi voi cavaleri. lar la nişte haine 
frumoase, bâta n-are ce căuta. Acum arătaţi ca nişte 
spurcăciuni. Tu de când nu te-ai spălat, Găluşcă? 

— De ce să mă spăl? 

- Ei, mai vorbim noi. Încălecaţi şi ţineţi-vă după 
mine! Către prânz o să treacă spre Bucureşti un boier 
mare. Am eu o treabă cu el. S-ar putea să aibă şi o 
pungă. În cazul acesta, punga va fi a voastră. 

După un ceas, ajunseră într-o pădure. La umbra 
pădurii, oamenii şi animalele se mai înviorară. Cei trei se 
grăbiră să înceapă iar jocul, dar Sile adună banii cu grijă 
şi-i puse în buzunar. Pe drumeagul din pădure se auzi 
curând tropot de cai. Roco Perisini apăru printre copaci, 
urmat de haidamacii lui. Sile îşi scoase pălăria, afişă un 
zâmbet cât putu el mai puţin ipocrit şi salută adânc, 
aplecându-se mult pe coama calului. 


- Cu umilă îngăduință, domnule Perisini, vă salut în 
numele meu şi al acestor distinşi cavaleri. 

Veneţianul se încruntă. 

— Ce doreşti? 

- Doresc sănătate luminăţiei-tale. 

- Bine! Dă-te la o parte! 

Sile nu se clinti din loc şi-l privi cu prefăcută 
umilință. 

- Monseniore, vremurile sunt aspre. Atât de aspre 
încât nu ştim dacă mai trăim de azi până mâine. Despre 
prostime nu vorbesc. Ăştia se duc în iad cu toţii. Dar 
nobilii... cavalerii.. 

- Ce tot îndrugi acolo? se mânie Persini. 

- Sufletul, monseniore. De suflet trebuie să ne 
îngrijim cât mai suntem în viață. Daniile şi pomenile sunt 
răsplătite înzecit pe lumea cealaltă. Ce contează punga 
voastră şi caii voştri când e vorba să-ți mântui sufletul? 
Priviți-i pe aceşti distinşi cavaleri! Priviţi caii lor! Pe 
asemenea ciurucuri e un sacrilegiu să călătorească nişte 
cavaleri atât de distinşi. D-aia mă gândeam. Pentru 
sufletul vostru nu e cine ştie ce pagubă. Doar să 
descălecați. lar dacă aveți şi o pungă, nu mai încape 
îndoială că în toate rugăciunile noastre veți ocupa locul 
cel mai de seamă. 

- Lua-v-ar dracu’? de puşlamale! zbieră Perisini. 
Cărăți-vă până nu umblu la mânerul sabiei! 

- Monseniore, continuă blând Sile, suntem gata să 
ne dăm viața pentru voi... 

- Cum o să ne dăm viața? îl întrerupse Găluşcă. Le 
luăm caii, şi gata! 

Sile se aplecă din nou ceremonios, fără să piardă din 
ochi mâinile lui Perisini. 

- Monseniore, nu te lua după gura acestui om! E 
prost. Numai proştii spun cele mai mari adevăruri din 
lume. 

Venețianul privi în lături, gândindu-se că acele 
puşlamale mai au ortaci ascunşi prin apropiere. Altfel, cu 


siguranță că nu ar fi îndrăznit să-l oprească. Ar fi fost o 
joacă pentru el să-i ucidă pe toți patru de unul singur, 
dar trebuia să fie cu băgare de seamă. Purta la el un 
lucru atât de important, încât nu putea să rişte o luptă 
cu prea mulți. Ochii lui nu descoperiră nimic printre 
copacii rari, astfel că tatonă terenul răstindu-se: 

- În lături, scârbelor, până nu vă crăp capetele! 

- Pe cazanele iadului! zâmbi Sile. Şi domnia-ta spui 
adevăruri mari. 

Persini nu mai putu răbda asemenea ofensă. Ridică 
sabia. Roibul său se săltă în două picioare. Haidamacii îşi 
urmară stăpânul. Sile Adormitu aruncă piatra pe care o 
avea în mână abia când venețianul ajunse la câțiva paşi. 
Sabia lui Persini căzu cu zgomot în iarbă, iar stăpânul ei 
se lăsă moale pe gâtul calului. Tufănel, Toroipan şi 
Găluşcă îşi săltară ciomegele lor din lemn tare de corn. 
Cei doi haidamaci încercară cu săbiile unele scheme 
tactice, dar, spre norocul lor, oamenii lui Sile nu se 
pricepeau la asemenea manevre. Bâtele lor umblară iuți 
şi cu mare folos. În mai puţin de un minut, slujitorii lui 
Persini coborâră de pe cai cu capetele înainte şi rămaseră 
în iarbă cu acea creştinească evlavie specifică celor care 
dorm în tihnă. 

Sile prinse cu îndemânare punga venețianului. Apoi 
îi scotoci buzunarele cu toată căința de care era în stare, 
dar nu mai află alți bani. Doar o scrisoare cu sigiliul rupt 
fu tot ce întâlni. Fiind curios din fire, citi scrisoarea şi 
fluieră uşor. Împături apoi scrisoarea cu grijă, şi după o 
clipă de gândire o puse înapoi în buzunarul lui Persini. 
lar când operaţiunea fu isprăvită cu tot dichisul, strigă 
vesel spre ceilalți: 

- Pe cai, domnilor! 

Găluşcă, Tufănel şi Toroipan se priviră mirați. Până 
în clipa aceea nu le vorbise nimeni atât de frumos. „Pe 
cai, domnilor!” — zău că suna frumos! 

Privirile lor căpătară o anumită semeţie, şi în clipa 
aceea uitară că toată viața trăiseră în umilință. 


- Pe cai, domnilor! strigară şi ei într-un glas, 
lepădând mârţoagele şi încălecând pe caii celor trei. 

Înfipt în şaua lui Persini, Găluşcă nu mai simţi tăria 
soarelui din Bărăgan. Gândurile lui se călătoreau 
molcom. l-ar fi plăcut să se afle la el, în mahalaua 
Opincarilor, iar cineva să-l strige cu tot respectul: 
„Domnule Găluşcă, iartă-mă că te supăr! Am venit să-mi 
dai un sfat!” Sau „Domnule Găluşcă”, ori chiar 
„Monseniore Găluşcă, eşti poftit la cutare boier, care ar 
vrea să stea de taină cu domnia-ta”. Mai mult nu putu 
să-şi imagineze, fiindcă se înecă de emoție. „Fir-ar a 
naibii, gândi vesel, până acum nu m-au încercat 
asemenea păreri! Şi poate că voi ajunge acolo, ținându- 
mă după poruncile domnului Sile. Iar dacă domnul Sile, 
care arată a om de soi, e şi el slujitor, se cheamă că 
stăpânii lui se află în rândul boierilor mari.” 

Gândurile lui Sile scăpărau vesele. „Ştirea pe care i-o 
duc domnului Cae mă scapă de toate păcatele din urmă 
şi de cele pe care le voi mai face de acum înainte. Şi mare 
lucru dacă n-o să dea mâna cu mine. S-ar putea chiar să 
mă îmbrățişeze sau să-mi spună că sunt om de nădejde 
sau ceva asemănător. Tot aşa de bine s-ar putea ca 
această întâmplare să facă om din mine. Poate chiar 
boier. Aiurea! Nu mi-ar plăcea. Mă simt bine aşa cum 
sunt. Dar ce naiba au ăştia trei de nu se mai înjură şi 
merg atât de gânditori?” 

Chiar în clipa aceea îl auzi pe Găluşcă strigând cu 
vocea subțiată şi moale: 

- Hei, domnule Tufănel, domnule Toroipan, ce 
spuneți de căldura asta? 

- S-o ia naiba! răspunse Toroipan aspru. Adică... ă... 
ă... e tare cald azi, domnule Găluşcă. Nu-i aşa, domnule 
Tufănel? 

- Oh, domnii mei, când e cald, e cald! se fandosi 
Tufănel ridincându-se în scări plin de semeție. 

Sile Adormitu îşi reținu un zâmbet. lar după un 
moment de gândire strigă, pe tonul cel mai firesc din 


lume: 

- Domnilor, am călărit straşnic. lată că se zăresc 
zidurile Bucureştilor. 

— Aşa e! întări Găluşcă. Să fiu al nai... să mă arză... 
pe cinstea mea că ne-am întors ca vântul! 

Îşi petrecură o bună parte din ziua aceea pe la 
croitori, pe la cizmari şi pe la negustorii de haine. Caii se 
mistuiră, fără urmă, în curtea lui Isaia. După mai puțin 
de un ceas, bătrânul pehlivan le oferi alți cai, aproape la 
fel de buni. Către seară, cei patru călăreți ieşiră pe poarta 
de nord a cetății Bucureştilor, într-o goană sălbatică. Iar 
când se lumina de ziuă, urcau domol prin inima 
Bucegilor, dinspre Peştera, către Babele. Aerul era iute şi 
tăios. Soarele parcă avea zimți de aramă. Undeva pe 
Omul, zăpada arunca sulițe lungi, care-i făceau pe cei 
patru să clipească des ori să privească mai mult în 
coamele cailor. Vântul nu adia. Pădurile de brazi păreau 
încremenite ca şi culmile mari, pe care se sprijineau într- 
un picior. 

De după o curmătură apărură zece bărbați, 
îmbrăcați la fel şi înarmaţi ca de război. Conducătorul lor, 
un tânăr căruia abia îi mijise mustaţa, le făcu celor patru 
un semn poruncitor. 

- Încotro, prieteni? 

— Spre tabăra oştenilor, zâmbi Sile Adormitu. 

— Aveţi vreo hârtie la voi? 

- Nu, hârtie nu avem, dar îl căutăm pe domnul Cae 
Indru. 

- Ce aveţi cu el? 

- Sunt slujitorul lui. 

- Dar dumnealor? 

- Tot slujitori. 

- Vă las să treceţi, prieteni, dar vă previn că toţi cei 
care ajung în tabăra noastră şi nu sunt de-ai noştri nu 
mai coboară în vale decât cu picioarele înainte. Cinci 
dintre oamenii mei vă vor însoți. Predați-le armele! Le veți 
primi în tabără. 


Cei patru lepădară pistoalele şi săbiile, grăbind în 
urma grupului de oşteni. După o jumătate de ceas 
ajunseră la Babele. Unul dintre oşteni plecă în căutarea 
vânătorilor. Sile Adormitu, care văzuse la viața lui multe 
oştiri, nu-şi putu reține un murmur de admiraţie. Cam la 
trei mii de oşteni îmbrăcați la fel, cu cizme înalte şi moi, 
cu pantaloni şi tunici strânse pe corp, cu căciuli brumării 
pe cap, se aflau împărțiți pe pâlcuri de câte-o sută de 
oameni. Caii lor, ţesălați proaspăt, străluceau de 
curățenie ca şi harnaşamentele pe care le purtau. 
Comenzile răsunau scurt, iar pâlcurile se rupeau dintr-o 
dată şi se refăceau în câteva minute, se întorceau din 
goana cea mai mare, fără să strice rânduiala, se 
împărțeau în triunghiuri sau se desfăceau într-o linie 
lungă, ca pentru o încercuire. În stânga se aflau aliniate 
frumos vreo cincizeci de barăci de lemn, adăpostite cu 
tâlc într-un uluc al munţilor, ca un şanţ imens. 
Adăpostul lor era atât de perfect, încât nimeni nu ar fi 
bănuit asemenea construcții pe vârf de munte. La capătul 
barăcilor, nişte şoproane mari, cu iesle pline de fân, 
arătau a fi locul de odihnă pentru cai. 

Oşteanul se întoarse curând, însoțit de Costache 
Caravană. Vânătorul se apropie încruntat. Îl privi pe Sile 
doar în treacăt. Ochii lui stăruiră mai mult asupra lui 
Toroipan, Tufănel şi Găluşcă. 

— Ce e cu ăştia? se întoarse din nou spre Sile. 

- Sunt viitorii voştri servitori, domnule Caravană. 

— Ai noştri ce? 

— Servitorii, bâgui speriat Sile. 

Fața vânătorului se destinse cu aceeaşi iuțeală cu 
care se încruntase. Ei, drăcie! Sile acesta e dat dracului. 
Recunoscu în sinea lui că până în ziua aceea nu-i trecuse 
prin minte un lucru atât de straşnic. 

Sile ghici bucuria din sufletul vânătorului şi se 
întoarse grav spre cei trei. 

- Prezentaţi-vă, domnilor! 

Acesta era numărul lui tare. Şi, într-adevăr, Tufănel, 


Toroipan şi Găluşcă se întrecură pe ei. Săltară cu dreapta 
pălăriile mari, încărcate cu pene, se aplecară mult pe 
gâtul cailor, cu gesturi pline de eleganță, şi strigară unul 
după altul: 

- Tufănel, monseniore, servitorul vostru. 

- Găluşcă, monseniore, servitorul vostru. 

- Toroipan, monseniore, servitorul vostru. 

Caravană simți că plesneşte de bucurie. Răspunse la 
salut cam în doi peri, fiindcă nu se pricepea la fandoseli 
din astea, şi scăpă printre dinţi fără să vrea: 

- Să fiul al dra... să n-am parte de Zambi... Hm! 
Straşnici flăcăi! Bravo, Sile! Acum n-am vreme pentru voi. 
A venit chiar acum Mihai-vodă şi avem unele treburi 
grabnice. Duceţi-vă la bucătărie să vă ospătați! Au acolo 
nişte fripturi de mânzat mari cât pălăria. După ce pleacă 
vodă, o să stăm de vorbă. 

Pe o ridicătură de pe platoul acela imens, Mihai-vodă 
părea încremenit, una cu calul său mare, cu şa galbenă, 
lipsită de podoabe. Lângă domnul țării, suita era destul 
de mică. Doar trei persoane. Clucerul Ieremia Băicoianu, 
aghiotantul domnului; boierul Vintilă Băicoianu, care cu 
toată vârsta lui înaintată şedea în şa drept ca un tânăr, şi 
Chirilă Zece Cuţite. Oştenii isprăviseră manevrele şi 
defilau în rânduri strânse pe pâlcuri, iar în fața fiecărui 
pâlc, la zece-cincisprezece paşi, călărea comandantul 
pâlcului. Faţa lui vodă strălucea de mulțumire. Uitase 
grijile multe şi lipsa de bani. Uitase batjocurile turcilor şi 
amenițările cămătarilor. Avea în sfârşit o armată. O visase 
în atâtea rânduri. Chirilă şi oamenii lui făcuseră minuni 
într-un timp mult prea scurt pentru asemenea lucrare. 
Ținuta mândră, armele sclipitoare, exercițiile de scrimă, 
de tragere, de tragere cu arcul, cu arma, arătau iscusința 
cu care lucraseră vânătorii. „Dacă numărul oștenilor ar fi 
de zece ori mai mare, gândi el, aş ajunge cu asemenea 
oaste până la Constantinopol.” 

- Spune-mi, Chirilă, se întoarse domnul, cât timp ai 
putea face cu oastea asta de la Bucureşti la Giurgiu? 


- Trei ceasuri, măria-ta. 

- Aşa m-am gândit şi eu. Avem cea mai iute oştire 
din partea aceasta a Europei. Ştii tu care e greşeala 
ardelenilor, a polonilor sau a oamenilor împăratului 
Rudolf? Caii şi călăreții sunt prea încărcați de alămuri şi 
fierărie. O asemenea armată se mişcă încet, fără vlagă. 

- Foarte adevărat, măria-ta! O armată iute izbeşte 
mai temeinic, prin surprindere. Pierderile sunt mai mici 
tocmai datorită iuțelii. l-am văzut pe poloni luptând 
împotriva tătarilor. Polonii purtau apărători pentru cai şi 
multă fierărie pe corp. În luptă se mişcau ca nişte femei 
în a noua lună. Şi nu uita, doamne, că polonii sunt 
oameni dintre cei mai aprigi şi mai viteji. Oştenii noştri au 
câte-o simplă cămaşă de zale adăpostită sub haină. Cu 
asemenea greutate măruntă, se vor mişca printre 
duşmani ca nişte viezuri. Acum, când s-au înmulțit 
armele de foc, o armată greoaie e sortită pieirii. Păcat, 
măria-ta, că nu am putut aduce sus şi tunurile. Avem 
nouă tunuri. Ne-ar fi trebuit de zece ori pe atâtea, dar nu 
avem de unde să le luăm. Asta e arma viitorului. Dacă aş 
avea o armată cu o mie de tunuri, nu mi-ar sta nimeni în 
față. Trebuie, din păcate, să mă mulțumesc doar cu atât. 
Nu mai spun că muniţia e scumpă, iar noi am prăpădit 
multă pentru pregătirea oştenilor. Cu arcaşii e mai 
simplu. Arcuri ne facem singuri. Săbii găsim mai uşor, cu 
toate că şi din săbii am prăpădit o mulțime. Am vorbit cu 
un mare pehlivan din Bucureşti. Unul Isaia. Mi-a făgăduit 
o mie de săbii, dar nu ştiu de unde vom lua banii pentru 
ele. Tabăra asta înghite bani cu lopata. lar dacă ne mai 
vin o mie sau două de tineri, nu văd cum o mai scoatem 
la capăt. Încălțările au început să se strice. Ne-ar trebui 
nişte cizmari sau alte cizme în loc. Mâncarea costă o 
avere. 

Chirilă îşi conduse înalții oaspeţi către o baracă. Se 
aşezară pe scăunele cu trei picioare meşterite de oşteni. 
Sosiră curând Caravană, Ducu cel Iute, Cae Indru, 
Petrache cel Mic şi Niţă Praştie. Vodă le făcu semn să se 


aşeze. 

- lată, fraţilor, spuse aspru; acesta e al doilea sfat de 
război. Primul l-am ţinut cu marii boieri. S-ar părea că 
am puțini oameni de încredere, dar nu-i aşa. Alături de 
noi mai sunt încă trei mii de oşteni şi alte mii de oameni 
care nu şi-au pierdut încă speranța în mine. Vom vorbi în 
numele lor. Armata din Bucegi ne-a adus o datorie de 
douăzeci şi cinci de mii de galbeni, pe care încă nu ştim 
de unde să-i luăm. Fiecare zi ne costă bani mulți. În afară 
de asta, încă cinci sute de tineri vin de prin părțile 
Olteniei să mărească numărul oştenilor. Buzeştii mi-au 
adus cinci mii de galbeni. Cam puţin pentru averea lor, 
vor zice unii. Dar să nu uităm că frații Buzeşti au 
cumpărat pentru armata din Bucegi nouă tunuri, cărate 
tocmai de prin părțile Belgradului, şi au îmbrăcat şase 
sute de oşteni. Domnul cancelar al Transilvaniei, Ştefan 
Iojica, ne-a trimis patru mii de galbeni, din averea lui 
personală. Eu sunt atât de sărac astăzi, încât abia am 
făcut rost de două mii de galbeni. Cu unsprezece mii de 
galbeni nu ne putem plăti datoriile. Avem o singură 
scăpare: să începem lupta cu turcii cât mai iute. 
Nădăjduiam să ajungem la măcar zece mii de oşteni când 
vom porni lupta, dar acum văd că nu e chip. Totuşi, nu 
vom fi chiar lipsiți de oştire. Cancelarul Transilvaniei ne-a 
promis două mii de oşteni înarmați bine. Alți două mii 
cinci sute de ardeleni vor trece în Moldova. Aron-vodă va 
începe răscoala împotriva turcilor în aceeaşi zi cu noi. 
Rămâne doar ca lojica să-l convingă pe principele 
Sigismund Bâthory să aprobe aceste oşti. Credem că va 
reuşi. Oştile palatului din Bucureşti cuprind o mie opt 
sute de oameni. Boierul Vintilă Băicoianu va mai ridica 
cinci sute de țărani înarmați cu furci şi topoare, care vor 
aştepta în pădurile din jurul Bucureştilor. Cu aceştia vom 
începe răscoala. Armata din Bucegi va rămâne pe loc, 
gata de plecare în orice moment. Cred că nu o voi folosi în 
această răscoală. De ea am nevoie abia în marea 
înfruntare cu oştile turceşti. Până atunci, nădăjduim a 


mări numărul oştenilor de aici. Aceasta va fi surpriza pe 
care le-o pregătesc turcilor în înfruntarea din vara 
viitoare: să apar în fața lor cu o oştire despre care nici nu 
au visat. Dar până atunci, nici aliații noştri din 
Transilvania sau din Moldova nu trebuie să ştie despre 
existenţa ei. 

lată care ar fi planul meu de răscoală. În Bucureşti 
sunt cam o mie şapte sute, până la două mii de ieniceri. 
Garnizoana turcească din Giurgiu numără patru mii de 
oşteni otomani. În Brăila sunt şase mii. În Hârşova cinci 
mii, şi în Silistra trei mii. În total, cam douăzeci de mii de 
oaste turcească. Aceştia nu vor porni spre Bucureşti fără 
ordin de la Constantinopol. lar până să sosească ordinul, 
ar putea să dureze, după socotința noastră, cam patru 
zile. Ar fi timp să începem nimicirea lor pe rând. Şi ştiţi 
de ce-i vom bate? Turcii sunt prea semeți, prea plini de ei 
ca să-şi poată închipui că am putea încerca o răscoală. 
Au câştigat atâtea bătălii grele. Dacă vor vedea o răscoală 
nu-i vor da de la început importanţa care se cuvine. Or, 
cu noi, tocmai asta îi va pierde. Noi suntem atât de 
mărunți, încât se vor gândi că ne vor împrăştia numai cu 
o încruntare a ienicerilor. Când se vor trezi va fi prea 
târziu. Armele noastre de luptă vor fi viclenia şi iuțeala. 
Am hotărât să pornim răscoala în şaisprezece noiembrie. 
În ziua aceea îi vom pofti pe ienicerii din Bucureşti şi pe 
toți cămătarii la casa vistiernicului Dan, ca să-şi 
primească datoriile. Când se vor strânge toți — şi cred că 
vor fi cam la două mii —, vom încuia porţile şi vom da cu 
tunurile şi cu armele în ei, în aşa fel încât să nu mai iasă 
nimeni viu de acolo. O greşeală cât de mică ne-ar putea 
duce la pierzanie. Dar nu vom greşi. Am chibzuit totul cu 
multă răbdare. La fel va face şi Aron-vodă în Moldova. 
Acei ieniceri care s-ar întâmpla să nu vină la casa 
vistieriei vor fi vânați de oştenii noştri. Porțile 
Bucureştilor vor fi bine păzite. Nici o ştire nu va ieşi 
dincolo de ziduri. La casa vistieriei vor conduce măcelul 
clucerul Ieremia şi Stroe Buzescu. Avem credință că până 


seara nu va mai rămâne în viață nici un păgân din 
cetatea Bucureştilor. Apoi, vom porni în mare grabă să 
atacăm pe rând Giurgiu. Brăila, Hîrşova, Silistra şi toate 
întăriturile turceşti de la Dunăre. 

- Planul e şubred, măria-ta, îl întrerupse Caravană. 

Vodă îl privi mirat şi spuse, fără urmă de supărare: 

- Am venit aici ca să ne sfătuim. Îţi aştept părerea, 
prietene! 

- Nu a mea, făcu vânătorul întinzând mâna spre Cae 
Indru. El va vorbi. 

— Aştept, repetă calm domnul Ţării Româneşti. Unde 
am greşit, ajutați-mă! 

- Măria-ta, se înclină Cae, nu-i vorba de greşeală. 
Turcii ştiu că va fi răscoală în ziua de şaisprezece 
noiembrie. 

Ochii lui Mihai se făcură dintr-o dată mici, ca două 
vârfuri de cuțit. Clucerul Băicoianu sări de pe scaun. 
Vintilă Băicoianu făcu un gest aprig de mânie şi 
disperare. Domnul îşi reveni primul şi întrebă cu voce 
joasă: 

Unde a încăput trădarea? 

Se pare că la curtea lui Aron-vodă, măria-ta. Cineva 
dintre oamenii lui a trădat. Cancelarul Ştefan lojica mi-a 
trimis ieri o scrisoare. lată ce scrie acel mare prieten al 
nostru: „În ziua de unsprezece octombrie a pornt spre 
Giurgiu o ştafetă de şase ieniceri, purtând o scrisoare. 
Acea scrisoare era adresată emirului Ibrahim, care e în 
trecere de la Constantinopol spre Timişoara. 
Comandantul ienicerilor din capitala Moldovei îi aducea 
la cunoştinţă emirului că se pregăteşte o răscoală în 
Moldova şi în Ţara Românească, în ziua de şaisprezece 
noiembrie.” 

Cum o fi aflat Iojica despre asta? întrebă Mihai, fără 
să arate prea tulburat. 

Iojica e cel mai informat om din părțile noastre, 
răspunse Cae. Dar asta nu e totul, schimbă vorba 
tânărul. Porunciţi-mi să-l aduc pe slujitorul meu aici. 


Adu-l degrabă! 

Cae se întoarse curând cu Sile Adormitu. Lunganul 
se aplecă plin de grație, mătură duşumeaua cu pălăria şi 
spuse din vârful buzelor: 

— Sile Adormitu, măria-ta. 

- Vorbeşte! grăi domnul, aruncându-i o privire 
iscoditoare. 

- Doamne, povestea e cam lungă. Am s-o scurtez pe 
cât pot. Acum trei zile umblam prin tot Bucureştiul în 
căutarea unor servitori pentru Caravană, Chirilă şi Ducu. 
De fapt, îi găsisem, şi de bucurie umblam pe străzi cam 
cherchelit. Parcă mă trăgea aţa către palatul lui Roco 
Perisini. M-am învârtit o vreme pe la poartă. Eram gata să 
mă depărtez de un loc atât de neprielnic. Am văzut însă 
un ienicer sosind în goana calului. Dacă eram treaz, îmi 
vedeam de drum. Dar în starea în care mă aflam, mi-am 
zis: „la vezi tu, Sile, ce caută ienicerul acesta aici?” L-am 
aşteptat să iasă. Omul nu mai era grăbit. Şi cum sunt 
curios din fire, parte rea, moştenită de la tata, m-am 
gândit că n-ar strica să-l trag niţel de limbă. M-am 
apropiat de el, am ridicat mâinile în sus, m-am aplecat cu 
ele până la pământ şi i-am zis în turceasca lui: 
„Luminăţia-ta, ştiu un loc unde s-ar putea bea o ulcică de 
vin bun şi s-ar putea ciupi o vădană pe cinste”. Auzind 
asemenea vorbe frumoase din partea mea, turcul s-a 
împăunat niţel şi s-a luat după mine, iar eu i-am tras 
mereu cu „luminăţia-ta”, care vedeam că-l bucură grozav. 
Coranul îi opreşte pe ieniceri să bea, dar nu am văzut 
până azi ienicer care să fugă din fața unei ulcele cu vin. I- 
am dat să bea, i-am adus o pramatie de femeie care ştie 
să-l prostească pe om şi am aflat că Mehmed-paşa, 
comandantul ienicerilor din Bucureşti, şi-a scrântit un 
picior. Că la Giurgiu poposise emirul Ibrahim, al treilea 
om după sultan în Împărăţia Turcească, şi că emirul îl 
poftea degrabă pe Mehmed până la Giurgiu. Cum 
comandantul nu putea să călărească, i-a dat însărcinare 
lui Perisini să facă acel drum. Aflând asemenea lucruri, 


m-am postat lângă palatul lui Roco. Spre seară l-am 
văzut ieşind pe poartă, urmat de doi haidamaci. Când să 
plece, s-a întors în scări şi i-a spus prietenului sau 
servitorului său: „Mâine la prânz sunt îndărăt”. 

M-am luat după ei. Au ieşit prin poarta de sud a 
Bucureştilor şi s-au mistuit pe drumul către Giurgiu. A 
doua zi la prânz, adică ieri, l-am aşteptat pe domnul 
Perisini în Pădurea Popilor. Mă însoțeau Toroipan, 
Găluşcă şi Tufănel, noii servitori despre care am mai 
pomenit. L-am oprit din drum pe Roco Perisini şi i-am zis 
cu toată umilința: „Monseniore, vă salut în numele meu şi 
al acestor nobili cavaleri. Pentru mântuirea sufletului 
vostru nu sunt de ajuns numai rugăciunile voastre. Ar 
mai fi nevoie şi de unele milostenii. D-aia ne-am gândit că 
o să aveți bunătatea să dăruiți acestor domni caii voştri, 
iar dacă se întâmplă să aveți şi o pungă, vă veți afla la loc 
de cinste în toate rugăciunile noastre viitoare.” 

Cu toată situația grea, Mihai-vodă slobozi un hohot 
de mare râs. 

— Ai cutezat să-l înfrunți pe Roco Perisini? 

- Păi cum, măria-ta? Eu sunt mai curios decât o 
femeie. 

— Asta nu-i rău! Spune mai departe! 

— Se vede treaba că Roco Perisini nu prea se gândea 
la milostenii şi la viața de apoi. S-a repezit cu sabia 
asupra mea. L-am ţintit cu o piatră cam cât un iepure de 
şase săptămâni. Am nişte pietroaie care nu iartă. 
Găluşcă, Toroipan şi Tufănel au tăbărât cu bâtele peste 
săbiile celor doi haidamaci. Rar am văzut asemenea 
ciomăgeală. Când mi-am dat seama că sunt amețiți de-a 
binelea cu toţii, i-am căutat niţel lui Perisini prin 
buzunare. Am dat peste o pungă şi peste o scrisoare. 
Punga am asigurat-o în buzunarul meu, iar scrisoarea am 
citit-o, ca orice creştin curios şi cu frica lui Dumnezeu. 
Prin acea scrisoare, emirul Ibrahim îi dădea ordin lui 
Mehmed-paşa să pună oştile de ieniceri din Bucureşti în 
stare de alarmă. Că urmează a se face o răscoală în 


Bucureşti, la şaisprezece noiembrie. Că la cincisprezece 
noiembrie, adică mai devreme de răscoală cu o zi, să-l 
pună în lanțuri pe Mihai-vodă şi să-l trimită la 
Constantinopol. Că nu era nici o pagubă dacă se dovedea 
cumva mai târziu că n-ar fi fost vorba de o răscoală. 
Mihai nu-şi plătise datoriile către Poartă, aşa că punerea 
lui în lanțuri se dovedea necesară. lar dacă încăpuseră 
cumva în mintea domnului unele gânduri de răscoală, nu 
putea fi ales un moment mai nimerit decât cu o zi înainte 
de acea lucrare când s-ar putea prinde mai multe fire 
care ar arăta, poate, dacă domnul a fost ajutat şi de cine 
a fost ajutat. Iar scaunul domnesc să încapă în mâinile 
lui Persini, până când sultanul îl va hotărî pe noul domn. 
Am împăturit scrisoarea cu grijă, am pus-o la loc în 
buzunarul venețianului, băieţii mei au încălecat pe caii 
celor căzuți şi cam asta e totul, măria-ta. Când s-o fi 
trezit Perisini şi o fi văzut că are scrisoarea în buzunar, 
şi-a închipuit că a fost atacat de nişte lotri puşi pe jaf. 

- Cum ziceai că te cheamă? se interesă vodă. 

— Sile Adormitu, măria-ta. 

Mihai-vodă scoase un inel de pe deget şi-l trecu în 
palma  lunganului. Acesta trânti un genunchi în 
duşumea, simțind o durere până-n creştet. 

Domnul rămase o clipă pe gânduri. Curând, ridică 
fruntea lui mare şi porunci: 

- Niţă Praştie, ia un cal bun! Să nu te opreşti din 
drum până la Aron-vodă! Spune-i domnului Moldovei tot 
ce ai auzit aici! Şi mai spune-i că am hotărât să 
schimbăm ziua răscoalei! Ea va porni la paisprezece 
noiembrie. 


Capitolul 11 

La şaisprezece octombrie 1594, principele 
Transilvaniei, Sigismund Bâthory, îl primi în palatul lui 
din Alba-Iulia pe paşa Khidr de Timişoara. Erau de față: 
cancelarul Ştefan Iojica, Gaspar Korniş comandantul 


armatelor ardelene; Ştefan Bocskay unchiul principelui; 
părintele Carrillo acel preot iezuit, prieten şi bun sfătuitor 
al princepelui; contele Lajos Teleki, baronul Ştefan de 
Zerind şi contele Beckembauer. 

Khidr de Timişoara se aşezase pe o sofa largă, în 
apropierea principelui, iar cei peste cincizeci de însoțitori 
aşteptau în picioare, la o bună distanță de tronul 
princiar. Khidr nu avea nimic din obrăznicia şi trufia 
comandanților turci. Mărunt şi îndesat, am putea spune 
chiar plinuț, cu fața mată şi ochii vioi, ar fi arătat ca un 
călugăr cucernic dacă şi-ar fi schimbat hainele. Se 
aplecase ceremonios în fața principelui, lucru de mirare 
la un paşă turc. Şi nu pomeni de la început despre solie, 
angajându-se în nişte discuții menite a sparge gheața 
dinaintea tratativelor. Îi făcu chiar pe curteni să râdă, 
povestindu-le o pățanie hazlie, astfel că pe nesimţite se 
statornici între oaspeţi şi gazde o atmosferă calmă, 
plăcută. Doar cancelarul lojica se gândi îngrijorat că va 
avea un adversar inteligent. Mult prea inteligent şi rafinat 
ca să nu le dea de furcă în timpul tratativelor. Lucru ce îl 
făcu să fie foarte atent la toate vorbele turcului. 

Musafirul nu se grăbea. Abia după prânz păru ceva 
mai hotărât, şi cancelarul ghici că a sosit momentul 
tratativelor. Turcul era într-o vervă îndrăcită. Povestea 
când în păsăreasca lui, pe care o înțelegeau mai greu, 
când într-o nemțească fără cusur. Şi lucru nemaiintâlnit 
până atunci împărți câteva daruri celor de față. Principele 
primi din mâna turcului un medalion bătut în nestemate. 

- Dacă ştiam că dați asemenea ospeţe strălucite, 
spuse Khidr zâmbind, eram de mult oaspetele vostru. 
Despre nobilii ardeleni auzisem o mulțime de lucruri 
bune, dar nu mi-am închipuit să-i întreacă în vorbele de 
duh pe cei de la Praga sau Veneţia. E adevărat că eu sunt 
un biet oştean care se bucură destul de rar de un ospăț 
ca cel de azi ori de o primire atât de strălucită. Noi oştenii 
nu prea suntem primiți bine nicăieri. Pe unde trecem noi, 
oamenii se ascund ca de ciumă. Mă bucur că am venit să 


aduc pace. Cu luminăția-sa marele-vizir Sinan-paşa te 
poţi aştepta la orice. Ar fi putut să-mi dea ordin să vin 
încoace în fruntea unei armate de cincizeci de mii de 
oameni. Norocul meu şi al vostru că l-am aflat în toane 
bune. 

Principele era gata să izbucnească la asemenea 
amenințare indirectă care deschidea porțile tratativelor, 
dar un zâmbet al cancelarului îl opri la vreme. 

— Ar fi putut să dea un asemenea ordin, interveni 
Iojica, dar luminăţia-sa marele Sinan-Paşa e un general 
prea iscusit pentru a porni o treabă fără sorți de izbândă. 
La început de iarnă, marii comandanţi nu pornesc un 
război pe pământ străin, unde nu-i aşteaptă nici 
alimente, nici linişte la locurile de popas. Iar un război în 
asemenea condiţii îți aduce numai pagube. Îţi dă mai 
puțin decât îți poate oferi un prieten. Or, după câte ştim, 
între noi şi Poarta Otomană sunt relații de mare prietenie. 

Pe fața lui Khidr nu se putu observa nici cea mai 
mică urmă de dezamăgire, iar zâmbetul pe care-l afişase 
nu scăzuse cu nimic. Dar mintea lui ageră lucra fără 
astâmpăr. Nu-i reuşise prima lovitură, dar îi vor reuşi 
altele. Iar omul cu care avea de luptat se dovedise a fi nu 
principele, ci cancelarul. 

- Numai încape îndoială că ați spus nişte mari 
adevăruri, se adresă el direct cancelarului. Pritenia 
noastră cu principatul Transilvaniei e un lucru de 
netăgăduit. E o prietenie care vă aduce multe foloase. 
Doar ştiţi bine că nici o forță din lume nu se poate 
măsura cu cea a Imperiului Otoman. Noi vă garantăm şi 
astăzi granițele stabilite. Iar dacă marele-vizir a avut un 
moment de mânie, aceasta a pornit de la faptul că în 
august trebuia să sosească la Belgrad un ajutor 
prietenesc din partea Transilvaniei. Un ajutor stabilit prin 
tratative. 

- Impus, luminăţia-ta, îl întrerupse cancelarul. Noi 
ne-am plătit tributul anul acesta cu mult înainte de 
termen. A cere mai mult înseamnă a sărăci un prieten. 


Oare e în obişnuința țărilor mari să-şi jumoale prietenii în 
numele prieteniei? E oare dorința marelui sultan de a-şi 
sărăci prietenii? 

- Nu, nici vorbă de aşa ceva, zâmbi Khidr. Marele- 
vizir a pus tabără de iarnă la Belgrad. În primăvară, oştile 
lui vor porni spre apus. În vederea pregătirilor, are nevoie 
de arme, de bani, de cai şi de trupe. Or, Transilvania e 
atât de bogată, încât ar putea dărui prietenilor turci de 
zece ori pe cât i se cere. lar pentru puţinul pe care l-am 
cerut avem putință de plată. Ştim că împăratul Rudolf şi 
Veneţia şi Scaunul Papal doresc o alianță creştină 
împotriva noastră. E firesc să fie aşa. Dar cât de 
puternică va fi această alianță? De când e lumea, în toate 
alianțele s-a văzut că unul merge hăis şi altul cea. Iar la 
primejdie mare, alianțele se destramă de parcă nici n-au 
fost. Şi fiecare caută să tragă spuza pe turta lui. Ce 
garanții oferă alianța creştină Transilvaniei? Mergând cu 
noi, principatul are numai de câştigat. Am mai spus că 
avem putință de plată. Ce-aţi zice dacă într-un viitor 
apropiat măritul principe Sigismund ar avea încuviințarea 
sultanului spre a lărgi hotarele Transilvaniei peste Țara 
Românească şi Moldova? 

— Am zice că Imperiul Otoman nu-şi mai ţine 
făgăduielile făță de acele țări. 

Turcul păru încurcat doar o clipă. 

— De ce? Întinzând Transilvania, noi nu ştirbim nimic 
din drepturile celor două state. 

- Numai libertatea lor, spuse aspru cancelarul. 

- Libertatea? Dar ce e libertatea? Un moft, domnule 
cancelar. Cui foloseşte în vremurile noastre? Şi la urma 
urmei, ar trăi valahii mai rău sub noi decât sub voi? 
încheie el râzând. 

Principele şi Bocskai, şi Corniş părură încântați de 
asemenea propunere. lojica ştia însă că turcul promitea 
uşor tocmai pentru că un asemenea lucru nu s-ar fi 
putut înfăptui. Transilvania ar fi devenit mult prea 
puternică. Ar fi ajuns un ghimpe de temut în coasta 


Imperiului Otoman. Mai ştia că țările mari nu dăruiesc 
teritorii, ci acaparează. lar turcii n-ar fi dat din mână 
bogăţiile celor două ţări. Bogăţii peste care stăpâneau 
cum credeau ei de cuviință. Se prefăcu, totuşi, a crede în 
promisiunile turcului şi întrebă naiv: 

- În faţa acestui viitor, dar, nu vor fi prea mari 
pretenţiile voastre? 

- Doar suntem între prieteni, râse turcul. Să zicem 
că aşteptăm la Timişoara peste două săptămâni cinci mii 
de cai, opt sute de care cu merinde, o sută de mii de 
ducați şi şase mii de oşteni oaste aleasă, cu arme, cu 
tunuri şi cu plată de la principele Transilvaniei. 

Auzind asemenea cifre, Sigismund transpiră de 
mânie. Ar fi vrut să-l înjure pe turc, simțindu-se la 
adăpostul împăratului Rudolf, dar Iojica interveni din nou 
la timp. 

- Termenul e prea scurt, luminăţia-ta, iar cererea 
voastră e mai puțin prietenoasă. Şi nu avem nici chezăşie 
de la sultan că vom putea lărgi granițele noaste. 

Dacă nu ar fi rostit asemenea vorbe, turcul ar fi 
intrat la bănuială, văzând mânia rău ascunsă a 
principelui. 

— Şi ce propuneţi? întrebă Khidr. 

- Să dăm un sfert din ce aţi cerut, până la douăzeci 
noiembrie. 

— Şi restul? 

- Restul după primirea firmanului de la Poartă, care 
să ne permită lărgirea granițelor. 

- Puțin! observă turcul. Ştiu că este la voi o 
zicătoare: „Prietenul la nevoie se cunoaşte!” 

— Adevărat, luminăţia-ta! Dar mai avem una: „Nu da 
pasărea din mână pe cea de pe gard!” 

- Frumoasă zicătoare! observă Khidr. Mi-e teamă 
însă că această zicătoare l-ar supăra foarte rău pe marele 
nostru vizir. Eu am adus aici cuvântul lui. 

- Nu se va supăra, interveni cancelarul. Luminăţia- 
sa e un om umblat şi înțelept. Spune-i că mai avem o 


zicală, care sună cam aşa: „Nemulțumitului i se ia darul!” 

- Îi spun. Însă ar fi bine să nu uitaţi că eu am adus 
aici cuvântul lui. 

- Dar fără firman, observă lojica zâmbind. 

- E ultimul cuvânt? se întunecă pe neaşteptate 
Khidr. 

- Nu, luminăţia-ta! Nu e ultimul. Am vrea să ne 
sfătuim. Până atunci, vor veni aici dansatoare şi pehlivani 
de-ai noştri să lumineze chipul vostru încruntat. 

Principele şi cancelarul se retraseră într-o cămăruță 
alăturată. Abia se închise uşa în urma lor, că Sigismund 
izbucni furios: 

- Cum ai putut să promiţi atâtea daruri, când ştii că 
e vrerea noastră să ne tragem cu alianță către creştini? 

Iojica zâmbi, iar principele se linişti ca prin farmec, 
ştiindu-i bine vicleşugurile. 

- Măria-ta, Khidr ne-a promis Țara Românească şi 
Moldova, deşi ştia bine că nu ni le vor da niciodată. Eu i- 
am promis în numele vostru un sfert din ce mi-a cerut şi 
ştiu că va avea nimic de la noi. La viclenie răspundem cu 
viclenie. Acum, la început de iarnă, turcii nu pot veni cu 
armată peste noi. Dar ar putea să bată marginile 
principatului cu pierderi grele pentru Transilvania. l-am 
făgăduit turcului puţin, pentru a nu-l lăsa să bănuiască 
ceva din gândurile noastre. 

— Şi cum ai să te descurci la douăzeci noiembrie? 

-— Atunci nu va mai fi nevoie. Turcii se vor lua cu 
mâinile de păr. 

- Nu înţeleg. 

- Te voi lămuri, măria-ta. În Ţara Românească şi în 
Moldova se pregăteşte o răscoală cam în jurul lui 
cincisprezece noiembrie. Turcii nu-i vor da importanţă în 
primele zile. Când se vor trezi, va fi destul de târziu. 

- Crezi una ca asta? întrebă surprins principele. 

- Nu cred, măria-ta. Ştiu. 

- Dar oştile turceşti din Ţara Românească şi din 
Moldova nu vor sta cu mâinile-n sân. 


— Sigur, măria-ta. Vor sta cu ele pe piept. 

- Domnule cancelar, se încruntă Sigismund, ştii mai 
multe decât vrei să spui. 

— Ştiu doar cât trebuie. 

- De ce nu am fost înştiințat mai de mult? 

- Eu nu vin la principele Transilvaniei cu zvonuri. 

— Şi dacă nu reuşeşte răscoala împotriva turcilor? 

- Principele Transilvaniei va avea grijă să reuşească, 
se înclină cancelarul. 

— Cum? 

- Trimițând două mii cinci sute de oşteni în ajutorul 
lui Mihai-vodă şi tot pe-atâţia lui Aron-vodă. 

- Asta înseamnă atac pe față împotriva turcilor, se 
încruntă din nou principele. 

- Înseamnă primul act mare. Prima dovadă a lui 
Sigismund Bâthory că e de partea creştinilor, răspunse 
rece cancelarul. lar această dovadă e necesară la Praga, 
după scrisoarea din primăvară. 

— Turcii sunt puternici. 

— Şi noi, măria-ta. 

- Deci, pornim război împotriva Porții? 

- Pornim victorie împotriva Porții. 

- Primejdios, domnule cancelar. Alianța creştină încă 
nu e formată. 

- Primejdios va fi abia la primăvară. Căzând întreaga 
Ungarie, va cădea şi principatul Transilvaniei. Turcii ne- 
au ocolit până acum, tocmai pentru că nu au fost destul 
de puternici. 

— Fie! hotărî Sigismund. Acum ori mai târziu, tot 
trebuie să începem. 

Cancelarul răsuflă uşurat. 

- Deci, îi mai dăm ceva lui Khidr? 

- Îi mai promitem, măria-ta. Până la răscoală nu 
avem nevoie de harţă cu turcii. 


Capitolul 13 

Îmbrăcat într-un capot mare, înfiorat, Perisini şedea 
trântit cu fața-n sus pe o sofa din salonul cel mare al 
casei sale. Samuel îi deschidea cu grijă o cataplasmă pe 
cucuiul cât o nucă, rezultat al întâlnirii venețianului cu 
Sile. 

- Dacă lovitura nimerea ceva mai jos, la tâmplă, 
observă Samuel, cred că te pregăteam la ceasul acesta 
pentru îmbălsămat. Greşeşti, dragă domnule Roco, 
bizuindu-te pe iscusința cu care mânuieşti sabia. lată că 
sabia nu ţi-a fost de nici un folos. Pramatia care ţi-a ieşit 
în cale nu te-a poftit la o luptă de tactică şi de măiestrie. 
Dacă purtai, ca orice om cuminte, unul sau două pistoale 
înfipte la brâu, ai fi stat altfel de vorbă cu omul acela. 

- Pe toți dracii! izbucni Roco. N-ai de gând să mă 
slăbeşti cu observațiile tale? 

- Nu, n-am de gând! răspunse calm Samuel. Suntem 
tovarăşi într-o afacere în care au fost puse în joc viața şi 
averea noastră. Dacă până acum am primit să-ți fiu 
slujitor, de azi înainte eu voi fi acela care va porunci. Ai 
făcut atâtea prostii în ultima vreme, încât mă văd silit să 
iau această măsură. 

Perisini se ridică, parcă muşcat de şarpe. 

- Tu să-mi dai mie porunci? Te-am strâns de pe 
drumuri şi ţi-am dat un acoperiş sub care să dormi. Ți- 
am dat să mămânci tocmai când crăpai de foame. Ia-ți 
catrafusele, domnule Samuel! Ia-ți catrafusele şi du-te 
dracului, până nu-mi ies cu totul din sărite! 

Samuel îl ascultă liniştit. Nici un muşchi de pe față 
nu trădă mânia de care era cuprins. Un zâmbet ironic îi 
apăru, şi Perisini ar fi trebuit să ia seama la zâmbetul 
acela. Cu o mişcare îndemânatică, prinse brațul 
venețianului şi-l răsuci scurt. Acesta îşi încordă toate 
puterile ca să se libereze, dar nu reuşi. Mâna lui Samuel 
părea o menghină, iar vocea lui blândă se auzi limpede: 

-— Ascultă bine, Roco! Jumătate din ce am adunat 
aici e al meu. Ştii şi tu că sunt mai priceput decât tine. 


Haidamacii nu te iubesc. Ai fost crud cu ei. Pe cei doi care 
te-au însoțit la Giurgiu i-ai pus în fiare, cu toate că 
marele vinovat erai tu. Eu le-am dat slobozenie. Cu 
Mehmed-paşa eşti tovarăş de afaceri. Eu sunt şi tovarăş, 
şi prieten. Aş putea eu să-ți spun „Perisini, ia-ți 
catrafusele şi pleacă!” N-o fac. Mie-mi place să joc cinstit. 
Joacă la fel! E singura ta şansă. 

Îi dădu drumul cu un gest de silă. Roco rămase în 
poziția aceea multă vreme, recunoscând adevărul 
spuselor lui Samuel. Făcuse multe prostii care puteau să- 
l coste. La Giurgiu plecase numai cu doi servitori ca să-l 
întâlnească pe emirul Ibrahim. Cei care l-au atacat ar fi 
putut să-i ia scrisoarea. Norocul lui fusese că nişte simpli 
tâlhari ca aceia se interesau nu de o scrisoare, ci de o 
pungă. 

- Deci, vei fi domn în locul meu? întrebă într-un 
târziu. 

Samuel îl privi mirat. 

- Eu domn? De ce? Domn vei fi tu, iar eu voi fi 
umbra ta. Parcă spuneai că ți s-a părut a-l cunoaşte pe 
banditul care te-a lovit cu piatra. 

— Cred că l-am mai văzut pe undeva. 

— Încearcă să-ţi aminteşti! Poate că nici nu e tâlhar. 
Vreo iscoadă de-a lui Mihai-vodă te-o fi urmărit. O fi citit 
scrisoarea şi o fi pus-o la locul ei în buzunar. 

- Nu se poate. l-ar fi luat vreme. Pe mine m-a ametit 
doar o clipă. 

— Cine ştie cât de lungă o fi fost clipa aceea?! Şi zici 
că emirul Ibrahim a plecat de la Giurgiu la Timişoara? 

— Aşa e! A plecat chiar în momentul în care ne-am 
despărțit. 

Samuel rămase multă vreme pe gânduri, cu fața 
parcă tristă, parcă încruntată. Doar când vorbi din nou, 
fața lui căpătă limpezimea obişnuită. 

— Am trimis acum un ceas o ştafetă să-l cheme aici 
pe Mehmed-paşa. O să discutăm împreună. Va trebui să 
luăm toate măsurile pentru a-l scoate pe Mihai-vodă 


dintre zidurile palatului domnesc, unde se simte în 
siguranță. Dacă ştirile aflate de la Ibrahim sunt 
adevărate, dacă răscoala Moldovei şi a Ţării Româneşti e 
plănuită pentru şaisprezece noiembrie, timpul e destul de 
scurt. În ajun de răscoală, ştafetele umblă ca nişte 
furnici. Să prindem ştafetele. Sunt convins că Indru şi 
prietenii lui ştiu despre această răscoală. Că vor pune 
umărul la desfăşurarea ei. Din păcate, acei vânători au 
dispărut acum câteva luni şi nu mai ştie nimeni nimic 
despre ei. 

- Şi dacă nu e vorba de nici o răscoală? întrebă 
Roco. 

Samuel zâmbi. 

— Auzi, au românii o zicătoare care sună cam aşa: 
„Până nu faci foc nu iese fum”. Şi mai au una: „Buturuga 
mică răstoarnă carul mare”. 

- Cam multe zicători au românii ăştia! observă cu 
dispreț venețianul. 

— Multe şi înțelepte. Dar iată că soseşte Mehmed- 
paşa. Să trăieşti o mie de ani, luminate Mehmed! 

- Alah e mare! rosti comandantul ienicerilor. 

Fața lui oacheşă strălucea de mulțumire. 

— Ai citit scrisoarea lui Ibrahim? se interesă Perisini. 

— Ai citim. Trei estem emirii la Imperiul Turcesc. Ei 
mare boieri la noi. Coborâtori din Fatima estem. Ei sfat 
bun dat la sultan. Ibrahim vorbim mult, cunoaştem 
puţin. Gândim la el numai răscoale. Mehmed cunoaştem 
bine  ghiaurii români. Ăştia fricoşi estem.  lenicerii 
stăpânim Bucureştii şi Tara Românească. La Giurgiu, 
ieniceri estem. La Brăila, la Hârşova, la Silistra, tot 
ieniceri estem. Mihai-vodă slugă la Mehmed estem. Câine 
estem. Răscoală nu estem, bre. Ghiaurii puţini şi fricoşi. 

- Crezi? îl întrerupse Samuel. Acum o sută de ani, 
românii din Moldova au biruit câteva oşti otomane. Ai 
auzit de Ştefan cel Mare? 

- Auzim, auzim, râse turcul. Asta atunci. 

— Ascultă, Mehmed, spuse blând Samuel. Tu eşti 


comandant peste vreo două mii de ieniceri, dar visezi să 
conduci o armată mare. Dacă începe o răscoală pe care 
nu o poți opri şi ai norocul să scapi cu viaţă, ai să fii 
fericit dacă vei ajunge un simplu ienicer. Dacă potoleşti o 
răscoală, poți ajunge comandant de armată, aşa cum 
doreşti. Acum, să cântărim lucrurile. Cei mai mulți dintre 
domnii Moldovei şi Țării Româneşti au luat scaunele de 
domnie destul de săraci. Tu ştii cum se capătă un scaun 
de domnie. Ei bine, la puţină vreme după înscăunare au 
făcut averi mari. Mihai-vodă când s-a aşezat pe scaunul 
de domnie era bogat. Acum e sărac lipit. Care e cauza? 

- Asta nu ştim, spuse mirat turcul. 

— Sigur că nu ştii, dar ai fi putut să te întrebi. Dacă 
omul acesta nu vrea să se îmbogăţească şi îşi risipeşte 
averea pentru treburile țării, înseamnă că urmăreşte 
ceva. Asta mă face să cred că emirul Ibrahim a fost bine 
informat. 

- Tu, Samuel, ghiaur deştept estem! Eu nu gândim 
asta. 

- Cred că nu te-ai gândit. Tu eşti oştean. Pentru tine 
gândim eu şi Perisini. Dacă vrei să ajungi comandant 
mare, nu aştepta prilejul! S-ar putea să vină târziu sau 
niciodată. Pregăteşte-l tu! Să zicem că nu va fi răscoală în 
ziua de şaisprezece noiembrie. În ziua de paisprezece 
noiembrie, câţiva oameni de-ai mei vor ieşi în stradă şi 
vor striga: „Moarte turcilor!” Vor trage cu armele şi vor 
face tămbălău mare. Tu te duci la palatul domnesc cu o 
mie de oameni şi-l legi pe Mihai. Cine va putea să spună 
că nu a fost început de răscoală? Mai ales că Ibrahim ştie 
despre această răscoală. Iar dacă Mihai-vodă a plănuit cu 
adevărat o răscoală, cu atât mai rău pentru el. 

— Aferim! strigă turcul. Dar nu putem lega la Mihai- 
vodă. Nu ştim cine protector estem la Constantinopol. 
Poate Sinan-paşa. Sau poate chiar sultanul. Atunci, eu 
pierdem capul. 

— Ai porunca lui Ibrahim. 

- Dacă protector mare estem la Constantinopol, nu 


bine. 

— Asemenea prilej nu mai găseşti. 

- Mai gândim, încheie turcul. 

* 

În ziua de 10 noiembrie 1594, Mehmed-paşa intră în 
curtea palatului domnesc, însoțit de cincizeci de ieniceri. 
Cei care-l cunoşteau îi adresară obişnuitele saluturi şi 
temenele, dar comandantul nu catadicsi să răspundă. 
Mergea iute, cu fața încruntată, cu privirea scânteietoare 
de mânie. 

Mihai-vodă şedea pe un scaun de răchită, la umbra 
copacilor mari. Se întâmplase o zi de noiembrie 
călduroasă şi limpede, cum sunt puţine la asemenea 
vreme de toamnă târzie prin părțile Bărăganului. Grupuri 
de boieri se plimbau pe aleile răcoroase, odihnindu-se 
după o adunare de Divan prelungită până către prânz. 

La apariția lui Mehmed-paşa, boierii se opriră 
simțind din privirile lui că s-ar putea isca o furtună mare. 

— Unde-i câinele? răcni turcul, căutându-l cu privirea 
pe domn. 

- Dacă vorbeşti de măria-sa domnul Ţării Româneşti, 
iată-l! răspunse amenințător clucerul Băicoianu. 

Banul Mihalcea şi fraţii Buzeşti duseră mâinile la 
junghere. Mihai-vodă ridică brațul domol, iar oamenii lui 
rămaseră liniştiți, în bună rânduială. 

- Alah cu tine, Mehmed! spuse blând, cu umilință. 
Care e pricina supărării tale? 

- Fiu de cățea! răbufni Mehmed fără să ia în seamă 
privirile amenințătoare ale celor din jur. Am să te târăsc 
de barbă pe lângă zidurile Bucureştilor. 

— Ascultă, Mehmed! zâmbi domnul. Un singur semn 
de-al meu ar fi de-ajuns ca să mai ieşi viu din palat. N-o 
fac, pentru că sunt prietenul turcilor. Dar nici nu mă sili. 

Mehmed privi o clipă în jurul lui şi-i păru rău că nu 
venise la curte cu toți ienicerii. Emirul Ibrahim avea 
dovada trădării domnului. Poate că nimeni nu i-ar fi luat 
în nume de rău moartea lui Mihai. E drept că dacă ar fi 


venit cu toți ienicerii nu ar fi putut intra în palat fără 
luptă. Ca vechi ostaş, nu credea nici o clipă în pregătirea 
unei răscoale. Pentru un asemenea lucru, Mihai ar fi avut 
nevoie de oaste numeroasă. Or, de la începutul domniei 
acestuia nu se făcuse nici o chemare la oaste. În 
Bucureşti ca şi în restul țării nu se aflau oameni sub 
arme. Întreaga oaste a lui Mihai, în număr de vreo două 
mii şi ceva de oşteni, îşi avea locul în Bucureşti. 
Garnizoana ienicerilor, aflată sub comanda lui, era mai 
numeroasă. Deci, aşa nu putea fi vorba de o răscoală. Ar 
fi însemnat curată sinucidere pentru domn. 

- Îţi vorbesc prieteneşte, interveni din nou Mihai- 
vodă după un moment de chibzuială. Ştiu că ienicerilor şi 
cămătarilor le datorez mulți galbeni. S-a nimerit să vii 
tocmai într-o zi bună. lată că a sosit vremea să vă primiți 
banii. Am făcut rost de galbenii pe care-i datorez. Aurul e 
pe drum. În cîteva zile va fi aici. Deci, în ziua de 
paisprezece noiembrie voi plăti datoriile domniei şi ale 
țării, până la ultimul galben. Nimeni nu va fi uitat. 

Fața turcului se lungi de uimire, iar în ochi i se 
strecură un licăr de lăcomie. 

- Tu, Mehmed, continuă domnul zâmbind, nu m-ai 
împrumutat cu nimic. Dar, din prietenie, domnul Ţării 
Româneşti te trece pe răboj cu douăzeci de mii de galbeni. 

- Primim eu banii aceştia? întrebă cu neîncredere 
turcul. 

- Te îndoieşti de cuvântul domnului? se încruntă 
vodă. 

- Toţii banii dai la mine? 

- Până la ultimul galben, Mehmed. lenicerii vor primi 
peste datorie câte treizeci de galbeni fiecare. Pentru aceşti 
bani m-am îndatorat la boierii mei şi mi-am vândut toate 
avuțiile. Vreau, în schimb, garanții că voi avea o domnie 
lungă. Că în viitor ienicerii şi comandantul lor vor veni la 
domnul Țării Româneşti cu prietenie şi umilință. 

- Facem act! strigă Mehmed, ştiind că nu-l va 
respecta. 


- Aşa e bine! aprobă Mihai reținându-şi un zâmbet. 
Acum, spune-mi, prietene, care e pricina supărării tale? 

- Măria-ta, o întoarse comandatul, unsprezece dintre 
ieniceii mei cei mai buni ai fost omorâm, trecut două 
nopți. 

— Adică acum două nopţi au fost omorâţi unsprezece 
ieniceri? 

— Aşa cum spus. 

- Cine a îndrăznit una ca asta? se încruntă domnul. 

- Cae Indru, Costache Caravană, Chirilă Zece... Zece 
latagane, Ducu cel Iute şi slujitori de la ei. 

-  Povesteşte, comandante! îl îndemnă vodă 
aşezându-se mai bine în fotoliul de răchită. 

Turcul nu fu poftit să şadă şi nici nu văzu un scaun 
prin apropiere, dar trecu peste această necuviință, cu 
gândul la cei douăzeci de mii de galbeni. 

- Povestim, povestim, începu el domol. lenicerii 
plecat Ploieşti, petrecere. Făcut bairam. Ei dus femei 
ghiaure la Bairam. Femei făcut mare tărăboi. Vânătorii 
aflat acolo şi pornim la luptă cu iatagane zburătoare. 
Omorâm la ei unsprezece ieniceri, care oştean mare 
estem la noi. Noi aflam şi trimis ieniceri prindem vânători. 
Vânători dispărem. Vrem măria-ta prindem vânători şi ai 
predam la ieniceri. 

- Dacă au dispărut, de unde să-i iau? 

— Perisini spus, măria-ta, ştim unde ascuns vânători. 

Mihai îşi reţinu o tresărire şi continuă să zâmbească 
prietenos. 

- Facem târg, Mehmed. Eu îi caut pe vânători şi ti-i 
predau. Tu mi-l predai pe acel Persini, care se crede 
domn al Ţării Româneşti. 

- Asta nu putem. Persini prieten de la Ibrahim 
estem. 

- Dacă nu l-am legat până acum pe acel Perisini, am 
făcut-o numai din prietenie pentru tine şi pentru emir. 
Uite ce ne-am gândit: În ziua de şaisprezece noiembrie ti-i 
predau pe acei vânători. Tu îl aduci pe acel Perisini legat. 


Emirul Ibrahim am să-i dau treizeci de mii de galbeni şi 
are să-i treacă supărarea. 

Mehmed tresări vizibil: „Câinele de ghiaur se va 
răscula deci în ziua de şaisprezece. Înseamnă că ştirile 
emirului nu sunt vorbe goale. Îmi voi lua banii în ziua de 
paisprezece, iar în cicisprezece tunurile mele vor bate 
zidurile palatului.” 

- Estem bun târg! râse Mehmed. 

De la palatul domnesc se abătu pe la Perisini. 
Venețianul porunci vin rece şi mâncăruri alese. Iar turcul 
povesti despre cele discutate cu Mihai. Aflând că domnul 
urmăreşte să-l prindă, Roco slobozi nişte înjurături 
pipărate. Când se potoli, începu să râdă. 

- la banii, Mehmed, în ziua de paisprezece! Apoi, 
avem noi grijă de câinele acesta! 

Samuel, care tăcuse până atunci, se amestecă în 
vorbă: 

- De unde are Mihai-vodă aşa, pe nepusă masă, 
aproape o jumătate de milion de galbeni? 

— Ce ne pasă nouă? ripostă Perisini. 

- Eu cred că ne pasă. De ce a plănuit răscoala 
pentru ziua de şaisprezece? De ce-şi plăteşte datoriile cu 
două zile înainte? Aici se ascunde ceva. 

Mehmed îl privi ţintă, zguduit de acest adevăr. Dar 
venețianul îi dădu un răspuns la fel de tare: 

- Îşi plăteşte datoriile mai devreme cu două zile ca să 
adoarmă bănuielile turcilor în fața unor eventuale 
pregătiri de răscoală. Primind banii, turcii îşi vor cam face 
de cap. Asta e tocmai ce urmăreşte acel câine. Galbenii 
nu-i va pierde. Dacă face răscoală, peste două zile îi va 
tăia pe turci şi-şi va lua banii îndărăt. 

- Îi va lua de la ei: dar de la cămătari? Întrebă 
Samuel. 

- De cămătari va mai avea nevoie, râse Perisini. 

— Nu cred. Întâi: nu cred că Mihai dispune de atâţia 
bani. Domnul acesta e mai viclean decât pare. Te sfă 

tuiesc, Mehmed, să chemi degrabă două mii de 


ieniceri de la Giurgiu. 

— Ai cerut, dar comandant de la Giurgiu nu dam la 
mine ieniceri. Trebuim firmam de la Poartă. Emir Ibrahim 
ai trimis vorbă venim la cetate Bucureşti cu două mii 
cinci sute de ieniceri. 

— Şi când va sosi? 

- Asta nu ştim. Alah ştim. 

- Trimite degrabă ştafetă să se grăbească! Cere 
ajutor la Brăila, la Hârşova! Ai putea cere chiar de la 
Silistra. 

- Brăila, Hârşova şi Silistra nu dam ajutor. Nu 
prieteni de la Mehmed. 

„Un asemenea imperiu destrămat şi plin de 
neînțelegeri ca acesta, mă mir cum de se mai menține”, 
gândi Samuel. Apoi zise: 

— În zilele de doisprezece şi treisprezece vom vedea 
dacă sosesc banii domnului. Dacă nu vor sosi, va trebui 
să-l atacăm pe Mihai-vodă de îndată. lenicerii noştri sunt 
mai numeroşi şi mai bine înarmaţi decât oştenii palatului 
domnesc. În ziua de paisprezece să nu te duci la vistierie, 
Mehmed! Rămâi în palatul tău, cu tunurile şi cu armele 
pregătite. Îndată după împărţirea banilor, îl vom lega pe 
domn. Perisini îi va lua locul, iar de rest să nu te mai 
îngrijeşti. Dacă toate lucrurile ies cum am plănuit noi, la 
o săptămână după ce se va aşeza în scaunul domnesc, 
Perisini îți va dărui o sută de mii de galbeni. 

— Aşa voi face, încuviință Mehmed-paşa, gânditor. 

— Şi să nu uit, spuse din nou Samuel. Două sute de 
ieniceri ar fi bine să se instaleze chiar de azi în palatul 
nostru. Asta aşa, ca măsură de prevedere. 


Capitolul 14 

În după-amiaza de 13 noiembrie a anului 1594 
intrară pe poarta de nord a Bucureştilor patru care, 
străjuite de două sute de oşteni de-ai lui vodă. Butoiaşele 


cu galbeni, rânduite frumos, erau descoperite, iar soarele 
aspru de toamnă dădea sclipiri aurului. Câţiva slujitori 
cocoțați lângă butoiaşe treceau galbenii printre degete, 
strigând veseli că domnul îşi plăteşte datoriile. Şi doar ei 
ştiau că butoiaşele sunt pline cu pietre, că numai 
deasupra lor se aflau câteva rânduri de galbeni. La 
vederea atâtor bogății, mulțimea se înghesuia curioasă şi 
lacomă, iar oştenii luptau din greu ca să deschidă calea 
liberă către vistierie. Ştirea se răspândi iute în toate 
colțurile Bucureştilor. După ce se mistuiră carele în 
curtea vistieriei, câteva sute de oşteni urcară pe ziduri şi 
umplură tunurile, gata de bătaie. Acea măsură nu miră 
pe nimeni, fiind vorba de asemenea avere uriaşă. Oamenii 
domniei bătură străzile strigând şi îndemându-i pe toți 
creditorii să se înfățişeze a doua zi dimineaţă, la ceasurile 
opt, în poarta vistieriei. Iar evenimentul acela fu discutat 
prin hanuri, pe străzi şi în casele oamenilor până după 
miezul nopții. 

În dimineaţa următoare, de cum începu să se 
lumineze, cămătarii veniră grabnic şi făcură coadă lungă, 
îmbrâncindu-se cu gălăgie mare lângă poarta încuiată a 
vistieriei. Grupuri mari de curioşi se adunară mai la o 
parte, dimpreună cu unii care aşteptau să le pice vreo 
pleaşcă. Mehmed-paşa opri la palatul său aproape două 
mii de ieniceri, dar pe măsură ce se apropia ceasul 
plăţilor, ienicerii dispăreau grabnic, făcându-se a fi uitat 
de poruncă. Astfel că, pe la opt, comandantul se pomeni 
că rămăsese cu vreo zece oameni. Mehmed înjură pe toate 
tainele Coranului, hotărât să-şi pedepsească aprig 
oştenii. Până la urmă, se potoli şi aşteptă liniştit, având 
promisiunea vistiernicului Dan că i se va aduce partea lui 
de galbeni. 

În casa lui Perisini se făcură unele pregătiri de luptă, 
conduse de Samuel, spre hazul venețianului. lar când 
toate fură isprăvite cu bună rânduială, cei doi asociați 
trecură în salon şi se aşezară în jilțurile moi, aşteptând 
veşti de la spioni trimişi la vistierie. Aproape de ceasul 


plăţilor sosi de la palatul lui Mehmed un om de legătură 
şi-i vesti că acolo mai rămaseră în jurul comandantului 
vreo zece ieniceri credincioşi. Auzind asemenea ştire, 
Perisini râse cu poftă. Samuel, alb ca varul, porni iute 
către odăile haidamacilor. Le găsi goale. Haidamacii 
plecaseră şi ei pe la vistierie, trecând peste poruncă. În 
clipa aceea, Samuel pricepu că ziua răscoalei e tocmai 
ziua în care se aflau. Că se pregătise ceva diabolic. Şi că 
nimic nu mai poate întoarce lucrurile. Că nu mai există 
nici o ieşire. Nu încerca să se liniştească. Ştia, din păcate, 
că intuiţia şi logica nu-l păcăliseră niciodată. Se lovi cu 
palmele peste față de necaz şi poate că era pentru prima 
dată în viaţa lui când îşi exterioriza 

astfel sentimentele. Pricepuse în sfârşit că nu se 
putea găsi o lovitură mai bună ca aceasta. Mihai îi avea 
pe cămătari şi pe ieniceri prinşi într-o cursă fără ieşire. 
Nici că se afla o viclenie mai mare, prin care domnul să-şi 
adune toți duşmanii la un loc şi să-i doboare cu tunurile 
şi să-i împroaşte cu săgețile, fără putință de apărare. leşi 
în stradă cu disperarea întipărită pe față, urlând: 

- Trădare! 

Dar strada era plină de lume veselă, grăbită. 
Glasurile lor acopereau glasul lui şi nimeni nu-l luă în 
seamă. Alergă înapoi şi strigă din uşa salonului: 

— Sutem pierduţi, Perisini! Am înțeles planurile lui 
Mihai. Nici eu nu aş scăpa un asemenea prilej, când îi ai 
pe toți ienicerii în mână. 

— Aiurezi! se răsti Roco. De o săptămână spui la 
prostii cu carul. 

Din depărtare se auzi bubuitul tunurilor. Veneţianul 
tresări. În schimb, Smauel îşi regăsi calmul obişnuit. 

Cu puțin înainte de ceasurile opt, clucerul Ieremia 
Băicoianu întări gărzile de la porţile Bucureştilor. Iar într- 
o zi ca aceea, nimeni nu avu ochi să observe asemenea 
măsură. Porţile fură zăvorâte. Comandanții porților 
primiră poruncă de a nu le slobozi fără hârtie de la curtea 
domnească. 


Printre miile de oameni aflați în fața vistieriei 
apărură pe neobservate o seamă de bărbați încinşi cu 
săbii sau cu arcuri atârnate pe umeri. Sus pe ziduri 
oştenii lui Mihai-vodă şedeau în linişte lângă tunuri. 
Boierii şi Preda Buzescu schimbau glume între ei şi 
nimeni nu le căta în seamă. Când se împliniră ceasurile 
opt, slujitorii  deschiseră porțile mari. Mulțimea 
creditorilor se buluci, strivindu-se unii pe alții, fiecare 
încercând să treacă înaintea celuilalt din teama de a nu 
se isprăvi aurul înainte de a le veni rândul. Cei care 
apucară să intre primii fură ienicerii lui Mehmed şi abia 
în spatele lor se adunară cămătarii. Întreaga gloată privea 
nerăbătoare spre cerdacurile pustii. Câţiva slujitori 
încuiară porţile pe dinafară. În curte părea să se afle un 
viespar dintre cele mai îndrăcite. Stroe Buzescu ridică 
brațul deasupra capului. Când îl lăsă pe lângă corp, 
tunurile începură să împroaşte de sus de pe ziduri. În 
clipa aceea, creditorii şi ienicerii pricepură că nu mai 
încape scăpare. Curând, pe deasupra Bucureştilor se 
ridică un fum gros cu miros de pucioasă şi de carne 
friptă. lar groaza şi scârba îi cuprinseră chiar şi pe cei de 
pe ziduri. 

Auzind bubuitul tunurilor, Mehmed-paşa porni către 
vistierie în fruntea celor zece ieniceri credincioşi. Dar abia 
părăsi curtea, când îi apăru în față un grup de călăreți. 

- Parcă ne căutai, meştere Mehmed, se auzi glasul 
lui Caravană. Uite că am venit la întâlnire. Până azi te-ai 
numit simplu, Mehmed. De azi încolo te vei numi Sfântul 
Mehmed-paşa. Dar înainte de a te trece în rândul sfinților 
nu mă lasă inima să nu-ți dau o veste bună. La ceasul 
acesta, numai tu şi aceşti zece ieniceri vă mai aflați în 
viață. Domnul Ţării Româneşti a pornit lupta împotriva 
Imperiului Otoman. Şi nu ştiu, zău, dacă are să-i fie bine 
chiar sultanului vostru. Pe tine am fi putut să te lăsăm 
cu viață. Dar nu meriți, Mehmed. Tu ai trădat haina de 
oştean şi ai dat-o pe cea de lotru. 

Mehmed îl asculta doar pe jumătate. Ochii lui 


urmăreau mirați norii de fum care se ridicau dinspre 
vistierie. Tunurile bubuiau fără întrerupere, iar pe străzile 
vecine se auzea strigărul mulțimii, ca un vuiet 
neîntrerupt: 

- Moarte turcilor! 

Trezit parcă din visare, Mehmed repezi mâna spre 
pistol. Fu cel din urmă gest al lui. Cuţitele lui Cae şi 
Chirilă fulgerară prin aer şi se înfipseră adânc în pieptul 
lui. La zece minute după aceea, clucerul Ieremia 
Băicoianu veni în goana cailor, cu peste o sută de ostaşi. 
În dreptul celor unsprezece morţi se opri îndelung şi 
scoase un oftat de uşurare. Descălecă fără grabă şi trase 
cele două cuțite din pieptul comandantului, ştiind că 
vânătorii trecuseră pe acolo. 

Îndată după prânz fu slobozită poarta de nord a 
Bucureştilor. Şiruri lungi de care duceau morții departe 
în câmpie, către gropile săpate proaspăt. Mii de târgoveți 
se adunaseră în grupuri mari aproape de poartă. Priveau 
gânditori acea imensă procesiune şi nu ştiau bine dacă ar 
fi timpul să se bucure sau să tremure de groază. 
Bucureştiul se curățase de duşmani în mai puţin de o 
jumătate de zi, dar Imperiul Otoman era față de Ţara 
Românească asemenea unui elefant lângă un purice. 
Răzbunarea turcilor putea să fie cumplită. Doi călăreți în 
straie sărace se apropiară de poartă, încercând să iasă 
dimpreună cu acele care mortuare. Păreau grăbiţi şi se 
strecurau cu multă fereală. Din mulțime se desprinse un 
bărbat înalt. Vocea lui limpede îi făcu pe cei doi să 
tresară. 

- Hei, Perisini... Samuel! O clipă, domnilor! 

Omul acela era Cae Indru. Veneţianul scăpă o 
înjurătură şi încercă să dea buzna. Mâini puternice 
prinseră caii. Înconjuraţi de vânători, cei doi fură siliți să 
descalece. Vânătorii îi conduseră într-un loc mai liniştit, 
departe de mulțime. 

- Îţi aminteşti, domnule Perisini, despre o anumită 
discuție pe care am avut plăcerea s-o purtăm la hanul 


Privighetoarea de Aur? întrebă Cae. Nu răspunzi. Mă rog! 
Am să-ți aduc eu aminte. Atunci susțineai că e o minune 
că un valah ştie să se bată cu sabia. Nu ne cunoşti bine, 
omule. Eu te-am cruțat atunci. De data asta, domnul 
Ducu cel lute nu te va cruța. El e o altă minune 
românească. Noi românii avem tare multe minuni. lată-l 
pe domnul Sile Adormitu. Te-a doborât de pe cal doar cu 
o piatră. Domnul Chirilă doboară vrabia din zbor doar cu 
un cuțit. Mi-ar trebui multă vreme ca să-ți înşir măcar o 
parte din minunile româneşti. Ultima minune ai văzut-o 
azi. Pe Mihai-vodă îl credeai fricos şi prost. Ei, uite că a 
omorât într-un ceas peste două mii cinci sute de turci, 
fără să piardă un singur oştean. Domnule Ducu, ia-ți 
omul! 

Ducu trase sabia şi salută scurt, dar cu multă 
politețe. Faţa lui tânără cu trăsături dulci ca de fată se 
destinse uşor într-un zâmbet abia înflorit. 

- Poate că ar mai fi o cale, domnilor, îi opri Samuel. 
Nu cerem îndurare, ci un simplu târg. Averea domnului 
Perisini se ridică la douăzeci de mii de ducați de aur şi 
optzeci şi cinci de mii de galbeni. Banii sunt ascunşi într- 
o firidă din pivniţa casei. Îi veţi găsi uşor. Acum, la 
început de revoltă, Mihai-vodă va avea mare nevoie de 
bani. Fără bani, nu va putea să strângă oşti. Luaţi banii 
şi daţi-ne cale liberă! 

- Trădătorule! strigă Perisini, alb de furie. Cu ce 
drept ai dezvăluit locul ascunzătorii banilor? 

Samuel nici nu clipi când răspunse: 

— Ştii că-mi place să joc cinstit. Când am venit în 
Țara Românească nu aveam bani. Averea aceasta a fost 
strânsă aici. Li se cuvine acestor domni. Dacă am 
pierdut, măcar să pierdem cu eleganţă. 

- Turcii vor fi peste două săptămâni în Bucureşti. 
Din această cetate blestemată nu va mai rămâne piatră 
pe piatră, grăi Perisini amenințător. 

- Lasă, domnule Perisini, nu ne duce dumneata grija 
interveni Chirilă. Ţi-am oferit o şansă pentru a-ţi arăta de 


ce suntem în stare. 

- În gardă, domnule, strigă Ducu! 

Săbiile se mângâiară aspru câteva clipe. Ochii lui 
Roco erau roşii şi răi ca ai unui câine încolţit. Încercă 
unele 

lovituri laterale,  înşelătoare. Ducu pară cu 
promptitudine, fără să dea un singur pas îndărăt. Lupta 
pe viață şi pe moarte părea o joacă pentru el. După acele 
lovituri,  Perisini strecură dibaci sabia sub garda 
vânătorului. Acesta pară cu o lovitură dată de sus în jos. 
Pe fața veneţianului apărură broboane de sudoare. 
Adversarul părea de oțel. Câteva clipe, săbiile şuierară 
aspru. Roco nu mai lucra metodic. Lovea la întâmplare. 
Dăduse tot ce ştia. Îşi reveni pe neaşteptate. Pe faţă îi 
apăru un zâmbet rău. Vânătorul ghici următorul atac în 
sclipirea ochilor lui Roco. Pară cu îndemânare 
împunsătura directă, din față, şi porni pentru prima oară 
la atac. Perisini se îndoi domol şi căzu în genunchi, cu 
beregata străpunsă. 

Cae Indru se întoarse fără grabă către prietenul 
mortului. 

- Domnule Samuel, eşti liber să pleci! Nu ştiu ce mă 
face să-ți dăruiesc viața. Poate inteligența domniei-tale. 
Poate un dram de înțelegere. Ai vrut să-l vezi pe Roco 
domn al Ţării Româneşti. Ți-am ghicit jocul de mult. N-ai 
reuşit. Umblă sănătos! Depărtează-te de pământul 
românesc! A doua oară, dacă te întâlnesc, nu voi mai fi 
binevoitor. 

Samuel nu scoase o vorbă. Îşi ridică pălăria, în semn 
de salut, şi vru să se mistuie prin poarta de nord a 
Bucureştilor. 

- O clipă, domnule Samuel! strigă din nou Cae. Nu 
vrem să încapă nici o solie către Poartă înainte de a ne 
asigura noi împotriva turcilor. Rămâi în Bucureşti. 
Nimeni nu se va atinge de domnia-ta până ce vom avea 
putinţa să-ți dăm cale liberă. 

— Aţi socotit cu mare înțelepciune, domnule Indru, se 


înclină Samuel. Dacă aş fi plecat, garnizoana turcească 
din Giurgiu ar fi aflat în câteva ceasuri despre răscoală. 

Străinul se pierdu curând în mulțimea târgoveților. 

- Ai făcut rău slobozindu-l, domnule Cae! zise 
Costache Caravană. Samuel va ascunde aurul din nou. 

- Nu, prietene. Mă pricep la oameni. Către seară, 
vom merge să ridicăm aurul din casa lui Perisini. lar dacă 
Samuel ar rămâne să lupte alături de noi împotriva 
turcilor, aş fi din cale-afară de bucuros. E unul dintre cei 
mai isteți oameni din câți am întâlnit până azi. 

Dinspre palatul domnesc se auzeau urale puternice. 
Mihai-vodă rupea însemnele datoriilor şi anunța poporul 
că s-a tras de sub jugul turcesc. Vorba lui limpede şi 
puternică se auzea până departe: 

- Şi a venit vremea să ne ridicăm împotriva 
duşmanilor. Să dărâmăm jugul turcesc. Să ştim că tot ce 
se agoniseşte aici e al nostru. Să nu mai fim jumuliți şi 
jefuiți în numele unei ipocrite piretenii. Să fie capitala 
țării cu adevărat la Bucureşti, nu la Constantinopol. Să 
nu ne mai înveţe nimeni cum să trăim şi cum să ne 
chivernisim. Să facem a se şti că dragostea de ţară şi de 
libertate sunt mai puternice decât tunurile şi oştile 
cotropitorilor. Să facem a se şti că naţiunile mici nu sunt 
şi nu trebuie să fie la cheremul cuiva. lar zicătoarea 
românească s-o învețe toți duşmanii şi să n-o uite 
niciodată: „Buturuga mică tăstoarnă carul mare!” 


Capitolul 15 

Peste Câmpia Bărăganului se porniră primele semne 
de iarnă. Era în ziua de 17 noiembrie 1594. O ploaie 
subțire, măturată de vânt, se spulbera fără încetare, 
gonind viețuitoarele spre ascunzişuri tainice. Către prânz 
se transformă în măzăriche cu bob mărunt, înțepător, 
care suna aspru pe pojghița subţire de îngheț ce 
acoperise câmpia până departe. În acea zi, a treia după 


uciderea turcilor, Mihai porni în grabă cu oştile sale afară 
din cetatea Bucureştilor. Călare pe un cal alb, focos, 
domnul ieşise prin poarta de sud, privind cu dragoste 
spre miile de oameni care-i strigau numele şi-i făceau 
semne prieteneşti. Fața lui, încă tânără, frumoasă, cu 
trăsături parcă dăltuite, era plină de lumină. Vântul rece 
îi învăluia pieptul puternic şi-i răcorea fruntea 
înfierbântată. Un an întreg, supuşii îl crezuseră slab şi 
fricos. Fusese un an de căutări. De planuri şi de 
chibzuială adâncă. Umblase pribeag ca o umbră printre 
zidurile palatului domnesc. Nu-i păsase atât de batjocura 
turcilor, cât îl duruseră acele căutături mirate şi mâhnite 
ale unora dintre oamenii lui. Îl amărâseră privirile 
indiferente ale mulțimilor. Îl crezuseră trădător şi fricos. 
Acum, oamenii îl aclamau şi-l înțelegeau, şi parcă în 
privirile lor calde se ghicea părerea de rău că gândiseră 
altfel despre el. Acum ştiau că nu luase scaunul domnesc 
în scopuri de îmbogăţire sau de fală. Ştiau că e de-al lor. 
Că e cu trupul şi sufletul alături de ei. Îi era cald de atâta 
bucurie. Simţea nevoia să se descheie la gât. 

În fața lui călăreau vânătorii. Îi privi din spate pe 
rând, cu toată dragostea. Vânt Sălbatic, acel cal cum nu 
văzuse mai frumos, sălta sprinten, ducându-l pe Cae 
Indru ca pe-un fulg. Tânărul acesta cu mâna şi mintea 
agere făcuse întreaga legătură cu principatul 
Transilvaniei. Dar la curtea din Alba-Iulia, numele lui era 
de ocară. Ce tainice legături se aflau între el şi Iojica? Ce-l 
mâna pe acest minunat tânăr să-şi primejduiască viața 
pentru Ţara Românească? Cine era oare acest Cae Indru? 
Negăsind răspuns, îşi mută privirile către Costache 
Caravană. Vânătorul părea un bolovan mare, legat pe 
şaua Zambilicăi. Un cal cu nume de iapă. Un bărbat cu 
figură de bâlci, cu inima mare şi vitează. Era tot ce ştia 
despre el. Chirilă Zece Cuţite nu se afla printre vînători. Îl 
întâlnise cu ani în urmă, prin munți. Nu ştia de unde 
vine şi încotro merge. Se legase între ei o tainică prietenie. 
Acel om uscățiv şi scump la vorbă, cu privirea aspră, îi 


pomenise pentru prima oară despre nenorocita soartă a 
poporului român, împărțit şi resfirat sub diferite 
stăpâniri. Cine era Chirilă şi din ce locuri se trăgea el, 
rămăsese o taină ca şi numele lui de acum, care nu putea 
să fie acesta. Îl privi pe Ducu cel Iute. Acea sabie aprigă. 
Acel băiețandru cu figură de fată, care roşea din te-miri- 
ce până-n albul ochilor. De unde răsărise tânărul acesta? 
lată o grămadă de oameni despre care nu ştia decât că-i 
sunt prieteni. Îşi mută privirile la Petrache cel Mic. 
Bărbat cât un munte, cu accent moldovean, cu voce 
năprasnică şi ochi de copil. Îl întâlnise cândva la o stână 
în Parâng. Ce vânturi îl purtau oare pribeag? Niţă Praştie. 
Lunganul cu zâmbet naiv, care lua vrabia din zbor cu 
praştia, nu vorbea niciodată despre el. 

Domnul zâmbi gândindu-se că încă nu se pomenise 
o prietenie ca a lor în care să nu ştie mai nimic unii 
despre alții. O singură trăsătură comună le găsi tuturor: 
iubeau neamul românesc mai mult decât îşi iubeau viața. 
Şi, vorba lui Cae Indru: „Erau doar câteva din minunile 
neamului nostru”. 

Vodă se ridică în şa. La spatele lui călăreau veseli 
Stroe Buzescu, clucerul Ieremia Băicoianu, banul 
Mihalcea, căpitanul Cocea, vistiernicul Dan şi bătrânul 
Vintilă Băicoianu, urmaţi de două mii de călăreți, în care 
vântul se izbea neputincios ca într-un zid. „Două mii de 
călăreți, zâmbi vodă. lată prima din cele două ştiri cu care 
pornesc împotriva unui imperiu. Să zâmbesc oare pentru 
naivitatea mea sau pentru curajul meu? Pentru curaj! 
Primul hop l-am trecut fără să pierd un singur oştean. 
Dar cîte hopuri va mai trebui să trec? Oare câți dintre cei 
care au plecat acum cu mine vor mai apuca primăvara? 
Ce gânduri năroade! Cum de-mi veniră după primul hop? 
Oare se strecoară cumva frica în sufletul meu? Sigur că 
se strecoară. Adică, nu! Adevărul e că mi-a fost frică de la 
început. Zău că-mi vine să râd! Două armate, una din 
două mii de oameni şi alta de trei mii cinci sute, 
împotriva unui imperiu? Cui nu i-ar veni să râdă? Ei 


bine, mi-e frică. Dacă nu mi-ar fi frică, aş fi nebun. Oare 
ce-i frica? Să fie un simțământ care se naşte din senin 
sau un rezultat al rațiunii? La mine e un rezultat al 
rațiunii. Cu cât mâ gândesc mai mult, cu atât mi-e mai 
frică. Zău că mi-e al dracului de frică! Cinci mii cinci sute 
de români împotriva unui imperiu care poate ridica, fără 
să-i pese, sute de mii de oşteni. Un imperiu care a 
zdruncinat din temelii Asia, Africa şi jumătate din 
Europa. Doamne, ce-o să mai clătinăm imperiul acesta! 
Se vede că toate naţiunile mari au o anumită lăcomie. 
Privesc spre popoarele mici cum priveşte lupul către miel. 
Calcă peste ele cum calcă zimbrul o crenguță. Am văzut o 
dată un zimbru care a călcat într-un spin, şi din spinul 
acela i s-a tras moartea. Fiecare om are dreptul la viață, 
la libertate, la dragoste, la bucurii, la visuri. Dacă îi iei 
aceste lucruri, e pe jumătate mort. Oare Cae Indru şi 
prietenii lui de ce-şi pun viața în primejdie? S-a născut 
oare sultanul turcilor cu alte drepturi? Doamne, iartă- 
mă!” 

Bucureştiul rămăsese departe. I se vedeau doar 
turnurile înalte. Oastea lui Mihai-vodă se afla în două 
păduri. Din față apărură călăreți. Erau  oştile 
Transilvaniei, conduse de Horváth Mihály, Bekes Ştefan şi 
Király Albert. Cele două oşti se întâlniră curând. Boierii şi 
vânătorii se desfăcură în lături, lăsând domnului drum de 
întâlnire cu comandanții lui Sigismund. Căpitanul Király 
Albert, născut undeva în provincia Gemeri din Ungaria de 
Sus, se făcuse vestit în războaiele conduse de Ştefan 
Báthory, regele Poloniei, împotriva muscalilor. Înalt şi 
suplu, cu ochii scânteietori de inteligență, cu fața 
deschisă, prietenoasă, plăcu de îndată lui Mihai-vodă. 
Tânărul comandant îl privi pe domnul Țării Româneşti, 
bucuros că chipul lui falnic e aşa cum şi-l închipuise. Cu 
un gest firesc, degajat, îşi săltă căciula mare, brumărie şi 
făcu o plecăciune adâncă în fața omului care îndrăznise a 
da atât de mare stricăciune trupelor de ieniceri. Horvâth 
şi Bekes abia catadicsiră să-şi plece uşor frunțţile. 


Domnul, nevanitos din fire, nu dădu importanţă unui 
lucru atât de mărunt şi le răspunse la salut cu prietenia 
datorată unor aliați. 

- Fiți bineveniți în tabăra noastră! strigă prietenos. 

- Noi n-am venit în tabăra domniei-tale, răspunse 
acru Horvâth. Stăpânul nostru, principele Transilvaniei, 
ne-a trimis în Ţara Românească pentru a o scăpa de 
turci. Vom lucra aşa cum vom crede de cuviință, pentru 
faima principelui nostru. Alt conducător nu avem. 

Kirâly Albert se săltă în şa scânteind de mânie, şi 
glasul său se auzi până departe: 

- Cine a venit pentru faimă poate pleca acasă! 

- Ai vorbit bine, prietene! se încruntă Mihai-vodă. 
Principatul Transilvaniei e la fel de amenințat ca şi Ţara 
Românească. De nu vom fi uniţi, turcii ne vor bate pe 
rând. lar dacă numai pentru faimă ați venit în părțile 
acestea, e mai bine să vă întoarceți acasă. Nu avem 
nevoie de asemenea aliați. 

- Ai să dai socoteală în fața principelui! se oțări 
Bekes. 

Mihai îl privi aspru, iar glasul lui avea rezonanțe 
metalice când îi răspunse: 

- Domnul Ţării Româneşti nu dă socoteală decât în 
fața lui Dumnezeu. Pieriți din fața mea, altfel pun să vă 
bată cu ciomegele, ca pe nişte slugi răzvrătite! 

- Acasă, câinilor! urlă Király Albert ducând mâna la 
sabie. 

- Veţi plăti amândoi pe loc! strigă Horváth, făcând 
semn trupelor, aflate destul de aproape. 

Mihai-vodă se ridică în scări şi întinse mâna spre 
pădure. 

— Priveşte, Horváth! Priveşte, Bekes! 

Cei doi întoarseră capetele. Dinspre una din păduri 
se apropia în rânduri strânse o armată numeroasă. În 
fruntea ei călca mândru Preda Buzescu, însoțit de Chirilă 
Zece Cutțite. 

Văzând asemenea primejdie, cei doi comandanți mai 


lăsară din trufie. Totuşi, Horváth scoase sabia pe 
jumătate împotriva lui Király. Cuţitul lui Cae îi curmă 
gestul, înfigându-se adânc în braț, ceva mai jos de cot. O 
clipă fu primejdie de încăierare între armate. Bekes se 
uită pe rând la oamenii lui Vodă. Frica i se citea pe față. 
Cu un gest violent, întoarse calul şi dădu ordin trupelor 
lui să-l urmeze. Horvâth făcu la fel. Dar, spre mirarea lor, 
abia îi urmară vreo opt sute de oşteni. Şi chiar printre 
aceştia, mulți trecură cu privirile în pământ. Cei o mie 
şapte sute de transilvăneni de sub comanda lui Albert 
făcură o manevră iute şi se regrupară în spatele 
drumului. Când totul se termină cu bună rânduială, 
Kirâly Albert se înclină adânc şi strigă, să se-audă până 
departe: 

— Aşteptăm comanda voastră, măria-ta! 

Vodă se ridică în scări, iar comanda lui fu destul 

de scurtă: 

— Spre Giurgiu, prieteni! 

La un semn al Domnului, comandantul ardelenilor 
trecu în față între Cae Indru şi Costache Caravană. 

— Ai mină iute, domnule! îi spuse Albert lui Cae în 
loc de mulțumire. 

— Şi inimă prietenoasă, râse acesta. 

Chirilă se alătură Domnului, din mers. Armata 
Bucegilor se vedea limpede pe liziera pădurii. 

— Aştept ordine, măria-ta! spuse aspru. 

- Ordine? râse Vodă. Te voi dezamăgi. Trei mii şapte 
sute de oşteni îmi ajung pentru Giurgiu. Du-te cu oastea 
înapoi în Bucegi! Va veni o vreme când voi avea mare 
nevoie de aceşti oameni. Până atunci nu mă ating de 
armata din Bucegi. 

- Cum a fost la Bucureşti, măria-ta? 

- Cum a fost, ce? 

- Lupta. Câţi oameni am pierdut? Aud că după 
plecarea mea cetatea Bucureştilor a fost atacată de un 
detaşament de turci aflați în trecere prin aceste locuri. 

- Lucrurile nu stau chiar aşa, râse vodă. Alaltăieri 


mi-a venit ştire că vreo trei sute de turci trec dispre 
Timişoara către Giurgiu. leremia Băicoianu i-a înconjurat 
cu o mie de oameni. N-a fost nici o luptă. Pe turci i-am 
pus să întărească zidurile Bucureştilor. 

- Atunci, te las cu bine, măria-ta! 

- Cu bine, comandante! 

Armata Bucegilor se împărți în pâlcuri mici şi o luă 
fiecare în altă direcție, cu consemn de întâlnire sus pe 
platoul de lângă Babele. Aşa făcuse şi la venire, astfel că 
nimeni nu-şi închipui o asemenea armată. 

Oastea lui vodă îşi urmă drumul ei către Dunăre. 
După vreo două ceasuri, apăru în zare cetatea Giurgiu. 
Mihai îşi struni calul şi-l aduse în frunte, lângă vânători. 

- Oraşul are o mie cinci sute de ieniceri şi patru mii 
de oşteni pedeştri, îi spuse lui Király. Nici o ştire nu a 
scăpat de la Bucureşti încoace. Dacă-i prindem 
nepregătiți, îi dăm uşor peste cap. Ne vom strecura pe 
lângă pădurea din dreapta. Aşa vom fi văzuți mai greu. 
Când vom ajunge la pomul acela rotat, ne despărțim într- 
un arc mare. Domnia-ta în stânga, eu în dreapta. 
Iscoadele mele au adus ştiri că turcii din Giurgiu îşi văd 
în linişte de treburile lor. În asemenea situaţie, cred că 
vom răzbi uşor. Totul e să ne mişcăm iute, până nu 
apucă să organizeze apărarea oraşului. 

Kirâly salută scurt şi-şi adună comandanții de 
pâlcuri din mers. Erau ceasurile douăsprezece şi 
jumătate. Poleiul parcă nu mai arăta atât de aspru în 
apropierea Dunării. După două ceasuri, oraşul era în 
flăcări. Peste trei mii de turci trecuseră prin săbiile 
creştine. Încolonaţi aşa cum veniseră, oamenii lui vodă 
luară drumul Bucureştilor. În urma oastei, trei sute de 
care duceau arme turceşti, alimente şi haine. Patruzeci de 
mii de galbeni adunați din oraş fură împărțiți frățeşte 
între oşteni, după datină. Două sute cincisprezece oşteni 
nu-şi primiră drepturile, rămânând să doarmă pentru 
totdeauna în pământul de la marginea Dunării. 

Ştafetele iuți porniră spre Constantinopol, ducând 


primele veşti despre cele două mari stricăciuni făcute de 
Mihai turcilor, în mai puțin de o săptămână. Numele 
domnului ării Româneşti, necunoscut până atunci, 
începu să circule de-a lungul Balcanilor şi chiar la 
Constantinopol. lar negustorii trecători pe la Giurgiu 
purtară cu ei nişte vorbe care umplură de uimire multe 
dintre capitalele Eurpei. 

Domnul îşi spălase mâinile şi fața, dar hainele îi 
erau mânjite de sânge de sus până jos. Cei care-l 
văzuseră luptând îl asemuiau cu un fulger picat din 
senin. Glasul lui mânios părea bubuit de tunet. Nimeni 
nu băgase de seamă să fi lovit de două ori în acelaşi 
duşman. O singură lovitură de sabie zdrobea orice 
împotrivire. Părea un munte care se prăvale, dărâmând 
totul în calea lui. În timpul năprasnicei lupte. Cae Indru 
călări la dreapta domnului. Cuţitele lui zburau rar prin 
aer, dar de fiecare dată ele ajungeau în clipa în care viața 
lui vodă era în primejdie. 

Oştile puseră tabără mare la mănăstirea Sfinţii Petru 
şi Pavel, aflată cam la un sfert de ceas călare departe de 
Bucureşti. Domnul intră în palatul domnesc, unde 
iscoade bune îl vestiră că emirul Ibrahim vine dinspre 
Timişoara cu două mii trei sute de ieniceri. 

Albert Király scrise o lungă scrisoare către 
Sigismund Báthory, din care spicuiră printre altele: ,... 
iar măria-ta să nu creadă în urzelile lui Bekes şi Horvâth. 
Rar mi-a fost a vedea oameni cu mai mare necuviință şi 
laşitate. Tactica de luptă a celor din Țara Românească se 
osebeşte de a noastră. Domnul Mihai spune mereu că 
avântul şi repeziciunea sunt armele cele mai sigure. Nu i- 
am cunoscut până acum pe aceşti oameni. Alături de ei, 
parcă ai siguranță dinainte că vei câştiga lupta. Când 
sunt respinşi, se agaţă de duşman de parcă sunt lipiți de 
el. Când crezi că au fost răpuşi, atunci scot strigăte mai 
mari de biruință. Şi se aruncă unul pentru celălalt în 
primejdie, lucru destul de rar prin alte părți. Pe unde am 
luptat eu înainte era altfel. Numai prietenii se ajutau între 


ei. Şi fiecare lupta să-şi apere viața lui. Comandanții 
şedeau în urmă şi conduceau atacurile din locuri ferite. 
Mihai-vodă luptă numai în fruntea oştilor. În luptele de la 
Giurgiu i-am vorbit despre rostul comandantului. A râs. 
M-a lămurit că el are oşti puţine şi nu se bizuie pe număr 
şi pe arme. Asemenea tactică merge numai la armatele 
mari. Că domnul trebuie să fie în frunte ca pildă de 
vitejie, iar conducerea luptei se poate face şi din locurile 
primejdioase când ai oşti puţine. Acum îi dau dreptate. E 
înțelept şi viteaz. În două ceasuri a spulberat oştirea 
turcească din Giurgiu. Răcnetul domnului m-a făcut să 
mă cutremur — şi măria-ta ştii că nu sunt fricos din fire. 
Dar cum scriu eu aici nu pot cuprinde sub până cum s- 
au fost întâmplat. Am văzut mulțime mare de turci 
lepădând armele, fugind şi strigând cu groază «Mika-li- 
oglu». 

Albert Kirâly 

20 noiembrie 1594” 

Mihai-vodă se aşeză pe o bancă tare, de lemn, din 
odaia lui de lucru. Era obosit. În ochi i se citea un licăr de 
mulțumire. „Am trecut şi al doilea hop. Urmează al treilea 
şi câte or mai veni după el. De fapt, e doar începutul. 
Câinele de Ibrahim vine asupra Bucureştilor cu două mii 
trei sute de ieniceri, numai oaste aleasă. Al treilea hop 
trebuie sărit fără pierderi din partea oştilor noastre. 
Ibrahim e viclean. Îl vom bate prin viclenie.” 

— Auzi, Băicoiene? strigă după un timp de gândire. 
Către seară, pofteşte-i pe vânători în ospeţie la noi! Am 
nevoie şi de sfatul lor. Să intre pe poarta cea mare şi să 
bată tobele când vor intra ei! Acum nu ne mai ferim 
prieteniile de nimeni. O clipă! Era să uit: Spune 
bucureştenilor să nu mai umble cu frică pe străzi. Să 
doarmă cu uşile descuiate şi să-şi scoată fetele de prin 
pivnițe. Să răsufle în voie, ca gospodarul în casa lui. Când 
crezi că va ajunge Ibrahim aici? 

- Mâine către prânz, măria-ta. În drumul lui nu a 
făcut stricăciuni ca de obicei. E vulpe vicleană acest emir. 


Se poartă de parcă nu ar şti nimic din ce s-a petrecut 
aici. 

- Ne vom purta şi noi la fel, zise vodă. Dacă va fi să 
dăm luptă cu el, nu o vom da în oraş. La început de iarnă 
ar fi greu să dregem unele stricăciuni mai mari. Mâine 
dimineață ne mutăm în tabăra de la mănăstirea Sfinţii 
Petru şi Pavel. 


Capitolul 16 

A doua zi la prânz, emirul Ibrahim se opri cu oştile la 
marginea Bucureştilor şi luă cvartir acolo, punând 
împrejur întărituri de tunuri. Văzând asemenea gloată de 
turci, locuitorii se speriară şi se uitau mirați de pe ziduri 
după oştile lui vodă plecate în grabă. 

Turcul trimise solie la domn, vestindu-l că vrea să 
ierneze la ţară, iar după datină ar avea nevoie de ceva 
bucate pentru ieniceri şi zece mii de forinți. Solii găsiră 
poarta palatului încuiată. Oştenii de pază îi înştiințară că 
domnul nu se află în Bucureşti. 

— Se ascunde, câinele, între zidurile palatului, strigă 
Ibrahim. Te dibui eu, pui de năpârcă! 

Porni spre palat într-o vizită, chipurile de prietenie, 
în fruntea a două mii de ieniceri. Trecând prin oraş se 
purtă binevoitor. Într-o piaţă aruncă din mers câteva 
monede de aur pentru miluirea săracilor. Când află că 
palatul e cu adevărat pustiu de domn şi de oşteni, turbă 
de mânie, dar îşi ascunse cu grijă supărarea sub un 
zâmbet plin de bunătate. La ieşirea din oraş îl 
întâmpinară Cae Indru dimpreună cu câţiva boieri. 

- Alah să fie cu tine, Ibrahim! îl salută Cae. 

— Şi cu voi, prieteni! Oare preaînțeleptul domn al 
Ţării Româneşti poposeşte cumva la Târgovişte? Alah să-l 
țină în pace! 

- Da’ de unde, luminăţia-ta?! Mihai-vodă poposeşte 
în tabăra de la mănăstirea Sfinţii Petru şi Pavel. E foarte 
aproape de aici. 

— Aţi pus tabără de iarnă afară din oraş? se miră 


emirul. 

- E loc mai mult acolo pentru cei zece mii de oşteni. 

— Zece mii? se încruntă Ibrahim. De ce atât de mare 
oaste? 

Avem ştiinţă, luminăţia-ta, că la primăvară măritul 
vizir Sinan-paşa va porni luptă mare cu Apusul. Ca 
supuşi vrednici, ne-am gândit să intrăm atunci cu oştirea 
sub comanda marelui-vizir. Dar despre asta îţi va da mai 
multe lămuriri domnul Ţării Româneşti. Văzând oastea 
luminăţiei-tale, ne-a poruncit să-ți prindem calea şi să te 
poftim degrabă în tabăra noastră. 

„Nu are el zece mii de oşteni, gândi Ibrahim, dar 
până aflu numărul lor nu mă încumet la nimic.” 

- Să mergem! răspunse brusc, lepădând ienicerii şi 
păstrând lângă el cincizeci de suitaşi. 

Mihai-vodă şi Ibrahim se întâlniră într-o odaie nu 
prea mare din clădirea mănăstirii. În sobele mari ardea 
un foc vesel, dând odăii o atmosferă calmă, prietenoasă. 
Luară loc unul în fața celuilalt, în nişte jilțuri înalte şi 
moi. 

— Ai mulți oşteni, observă Ibrahim. 

- Şi mulți duşmani, luminăția-ta. 

— Pe timp de iarnă, nimeni nu se încumetă la război. 

— Asta m-am gândit şi eu, zâmbi vodă. Dacă îi slobod 
pe la casele lor, în primăvară nu mai am putinţa să-i 
adun, din lipsă de bani. S-ar putea să fac rost peste iarnă 
de ceva bani, dar acum nu am destui galbeni să le dau 
lefile din urmă. Dacă nu-i plătesc, la primăvară nu mai 
pun mâna pe ei. 

- Mâine îţi trimit banii de care ai trebuință, promise 
emirul. Nu se cade să ţii în leafă pe timp de iarnă atâta 
armată. Ea apasă greu vistieria țării. Te poftesc mai pe 
seară în tabăra mea, să facem socotelile. 

„Să pofteşti pe mutu! gândi vodă reţinându-şi un 
zâmbet. Mâine pe vremea asta aş fi dincolo de Dunăre, cu 
căpățâna în fundul unui sac. Lasă, că ai să vezi tu la 

noapte pe dracu’. 


- În astă-seară nu am putință, răspunse Mihai. 
Unele lucrări grabnice mă opresc aici. Dar dacă 
luminăţia-ta m-ar pofti mâine la prânz, ar fi multă 
cinstire pentru mine. 

Ibrahim aprobă bucuros, gândindu-se că mâine la 
prânz îşi va rândui ienicerii pe picior de plecare. Îl va 
prinde pe Mihai şi, până să afle românii, se va adăposti 
cu domnul ghiaur în cetatea Giurgiului. 

Înnoptase de mult. Peste Bucureşti se abătu o pală 
de vânt călduț, ca un protest împotriva iernii. Pe cerul 
închis multe nopţi la rând apărură ici-colo câteva stele. În 
curtea bisericii Bunavestire se statornicise liniştea. 
Biserica fusese ridicată cu câțiva ani înainte, în curtea 
palatului doamnei Mavrotidis, acea grecoaică văduvă şi 
evlavioasă care de la mila proniei cereşti ținuse vreo trei 
sau patru bărbați cu binecuvântare şi încă vreo doi sau 
trei păstraţi în rezervă pentru unele cazuri de trebuinţă. 
Gurile rele spuneau că grecoaiaca îşi otrăvise primul soț. 
Că unchiaşul acela - care să tot fi avut cam la optzeci de 
ani se dovedise cam muieratic. Gurile rele mai spuneau 
că doamna Mavrotidis era în al douăzeci şi cincilea an al 
vieții şi se prezenta grozav de frumoasă şi nurlie. Aflând 
despre unchiaşul ei că se cam abate pe la unele 
văduvioare de prin împrejurimi, tânăra femeie îşi otrăvise 
soțul într-un moment de gelozie şi luase drumul către 
Dunăre. De atunci nu se mai auzise nimic despre ea. 
Palatul, rămas cu multă mobilă scumpă, înconjurat de 
ziduri puternice, slujise în vremea din urmă ca loc de 
popas sau de iernare unor trupe de ieniceri. 

Emirul Ibrahim dormea liniştit în patul frumoasei 
grecoaice, fără să viseze măcar la primejdia în care se 
afla. Odăile multe şi biserica adăpostiră pe cei mai mulți 
dintre ieniceri. lar cei care nu încăpură în numeroasele 
odăi ocupară cămăruţele foştilor slujitori. Pe la colțuri de 
curte se rânduiseră străji. Tunurile rămaseră dincolo de 
ziduri, aşezate în poziție de luptă. Alte tunuri fură aşezate 
în fața porților grele, gata să sloboadă foc în caz de atac al 


românilor. 

În spatele palatului se întindea până departe o 
pădure cu copacii rari şi cu tufăriş mult. Spre dreapta, 
zidurile palatului coborau până la malul Dâmboviţei. Apa, 
care prinsese înainte cu câteva zile o pojghiță subţire de 
gheaţă, curgea liniştită, atingând zidurile de piatră cu 
clipocit lin. Câteva tufe cu rădăcinile ieşite dintre pietrele 
zidurilor îşi aplecau mult crengile crude, mângâind apa. 

Trecuse de miezul nopții. Gărzile turceşti se 
schimbaseră de mult. Vântul se mai înteţise şi făcea să 
geamă pădurea. Cae Indru se ridică de sub o tufă. Apa 
Dâmboviţei îi ajungea până la genunchi. Mişcându-se, îl 
călcă zdravăn pe Costache Caravană. Vinătorul îşi 
înăbuşi o înjurătură şi se gândi nu tocmai satisfăcut: 
„Dacă m-ar vedea Zambilica în ce nămol şi apăraie am 
ajuns, s-ar îmbolnăvi de inimă rea. S-ar putea să mai fie 
prin apa asta nişte lipitori mari cât iataganele. Parcă e 
mare lucru să se urce pe mine câteva? Astea se bagă pe 
unde nici nu crezi şi îți sug sângele şi te vlăguiesc. Poate 
că am niţel noroc. Acum, la sfârşit de noiembrie, or fi 
intrat şi ele la iernat. Pe urmă, nu se ştie dacă văd ele 
noaptea prin apă.” 

Cae îl izbi cu cotul. De frica lipitorilor, începuse să 
bombăne. Mai şezură un timp nemişcaţi. Numai vântul se 
auzea. La câțiva paşi de ei se afla o gură de canal ca o 
mică peşteră săpată în zid. Cae se aplecă spre canal şi-i 
pipăi pereții. Caravană nu putea trece pe acolo. Pereţii 
erau prea apropiaţi. Rămânea să străbată singur drumul 
acela, care ducea probabil undeva în subsolul palatului. 
Un zidar care lucrase cândva la acea canalizare spusese 
că pe acolo se poate ajunge în palat cu oarecare uşurinţă. 
De reuşita lui Cae depindea întreaga acțiune din noaptea 
aceea. Canalul nu mai fusese folosit de multă vreme. 
Pereţii lui erau uscați. Tânărul judecă mult înainte de a 
se face nevăzut pe drumul acela neobişnuit. Dacă 
întâlnea surpături pe canal, era nevoit să se întoarcă. Se 
mai putea întâmpla să nimerească într-o bucătărie sau 


într-o baie. lar acelea să fie ocupate de turcii care se 
odihneau la asemenea vreme. Sau se putea ca întreg 
canalul să se termine undeva cu nişte tuburi mult prea 
înguste pentru un loc de trecere. Zidarul de la care luase 
informații spusese că nu mai ştie dacă se mai făcuseră 
ceva lucrări la canalizarea veche. Timpul era preţios. Îi 
şopti lui Caravană să se întoarcă în pădure şi să aştepte 
la locul de unde plecaseră. Intră în canal cu oarecare 
greutate şi începu să se târască. Umerii lui ştergeau 
pereții. Cloaţele de cărămidă îi juleau mâinile. Pe măsură 
ce înainta, duhoarea era de nesuportat. În unele locuri 
trebuia să-şi adune mult umerii. Ajunse curând la o 
ramificație. Două canale ceva mai înguste se continuau în 
dreapta şi stânga. Îşi urmă drumul constatând cu necaz 
că pereții deveniseră ceva mai strâmți. I se păru o 
veşnicie de când se târa pe drumul acela. Fruntea lui se 
izbi de un zid. Tresări speriat, bănuind o prăbuşire mai 
veche care-i stăvilea drumul. Dar mâna care pipăia nu 
mai simți zidul. Se ridică în picioare. Săltă mâinile 
deasupra capului, fără să dea de un acoperiş. Pereţii din 
jur erau alunecoşi. Începu să pipăie fiecare palmă de 
perete. Întâlni o nouă gaură de canal, ridicată ceva mai 
sus. Se strecură pe ea şi-şi continuă drumul târâş. 
Undeva în fața lui întunericul părea ceva mai slab. O rază 
de speranţă încolţi în inima tânărului. Îşi îndoi sforțările 
şi nu mai luă în seamă unele zgârieturi. Ajunse, curând, 
într-un nou cămin. Deasupra lui se zărea cerul. Un cer 
întunecos şi aspru. Pereţii căminului erau din cărămidă, 
pe care se formase cu timpul o pojghiță de muşchi 
alunecos. Un om îndemânatic ar fi putut să se caţere pe 
el cu oarecare greutate, mai ales că adâncimea lui nu 
depăşea două staturi de om. Prinse în palmă o ieşitură a 
zidului, cătă sprijin pentru picioare şi înaintă cu multă 
precauție. Afară, vântul cânta subțire în crengile 
copacilor. Cae Indru ieşi în dreptul unei foste bucătării. 
Tufele mari, crescute în neorânduială, îl adăpostiră 
curând. Pe zidurile înalte nu se auzea zgomot de paşi. 


Străjile dormeau cu siguranţă în apărătorile de cărămidă. 
Sub şoproanele lungi, caii nu-şi aflau astâmpăr. La unele 
ferestre se vedeau lumini palide. Tânărul se mişcă repede 
de lângă zidurile palatului. I se părea că se despărțise de 
Caravană cu cine ştie câte ceasuri înainte. Ochii lui ageri 
se obişnuiră iute cu întunericul de afară. Trecu de un 
nou colț al masivei clădiri. Spre dreapta se vedea destul 
de lămurit o arcadă, pe sub care înainta o cărare până la 
un bazin cu apă. Ocoli bazinul. Portița de fier din zidul 
împrejmuitor trebuia să fie prin apropiere. Dacă nu se 
aflau străji în locul acela, însemna să aibă noroc din plin. 
Se lăsă totuşi la pământ şi se târî spre zid. La cel mult 
douăzeci de paşi în fața lui, doi oameni şedeau de vorbă. 
Erau străjile turceşti care păzeau uşa aceea dosnică. 
Acoperit de tufele dese, înaintă cu multă bagare de 
seamă. Îl mai despărțeau cel mult zece paşi. Trase din 
teacă două dintre faimoasele sale cuțite, dar nu îndrăzni 
să le arunce. Un strigăt ar fi fost de-ajuns pentru a ridica 
tot palatul în picioare. Nu se aşteptase la asemenea 
ghinion. Dacă turcii ar fi pus o singură strajă acolo, 
treaba s-ar fi rezumat la o simplă joacă pentru el. Timpul 
se scurgea repede. Trebuia să se grăbească. Luă de pe jos 
un bulgăre de pământ şi-l aruncă în zid, ceva mai încolo. 
Turcii se opriră din vorbă. Spera că, alarmat de zgomot, 
va porni numai unul în direcția aceea. Dar, spre necazul 
lui, cele două străji merseră împreună. Abia se depărtară 
cei doi, când îi încolți în minte un plan nou. Lângă uşă se 
afla o adâncitură. Din câteva salturi, îşi găsi adăpost 
acolo. Străjile reveniră. Erau în dreptul lui la cel mult un 
pas. Tânărul prinse câte un cuțit în fiecare mână. Cele 
două străji se schimbau de pe un picior pe celălalt. O 
clipă, se întoarseră cu spatele spre zid. Era clipa pe care o 
aşteptase Cae. Făcu un salt. Braţele lui loviră aproape în 
acelaşi timp. Unul dintre cei doi gemu puternic, dar 
geamătul se pierdu în foşnetul vântului. 

De-a curmezişul uşii se afla un drug mare de fier, 
prins în nişte inele fixate în zid. Trase drugul fără multe 


eforturi, semn că prin uşa aceea se mai umblase chiar de 
curând. Scoase din buzunar o cheie grea, de formă 
ciudată, cu trei colțuri. Broasca alunecă, scrâşnind uşor. 
Deschise uşa şi se strecură afară, aproape de malul 
Dâmboviţei. O cărăruie pe care nu o observase mai 
devreme ducea pe lângă zidul împrejmuitor, direct în 
pădure. Caravană aştepta ascuns în întunericul primilor 
copaci. Undeva în depărtare cântau cocoşii dinspre ziuă. 
O mie de oşteni înarmaţi cu topoare scurte şi grele 
păşeau pe vârful picioarelor în urma lui Cae Indru. 

Când se lumină de ziuă, întreaga oaste otomană 
trecuse pe sub topoarele româneşti. Mai rămăsese în 
viață doar comandantul, marele-emir Ibrahim. Acel 
conducător fălos, care visase că va duce cu el căpățâna 
lui vodă, chiar în ziua aceea. 

Căzură astfel în mâinile românilor cam la trei mii de 
cai, douăzeci de mii de galbeni, cincisprezece mii de 
forinți, arme, nouă tunuri şi multe bagaje. Clucerul 
Ieremia Băicoianu îl duse pe emir la paltul domnesc, în 
fața lui vodă. Ibrahim era îngrozit. Nu-şi putea ierta 
greşeala de a nu fi pus mare pază în jurul palatului. 
Trufia îl nimicise. Încercă să-l sfideze pe domn, dar se 
vedea de departe că teama e mai puternică decât aerul pe 
care şi-l luase. 

— Ai să plăteşti cu viața, câine, pentru stricăciunea 
pe care ai făcut-o! se răsti el. Ştii bine că sunt sfetnicul 
sultanului. 

- Va veni şi rândul stăpânului tău, răspunse domol 
vodă. Pregăteşte-te de moarte, Ibrahim! Roagă-te lui Alah 
al vostru pentru păcatele tale! 

Până în clipa acea sperase că Mihai-vodă nu va 
îndrăzni să-l omoare. Pe față i se aşternu o paloare ca de 
om care şi-a pierdut respiraţia. Se uită împrejur, dar nu 
văzu fețe încruntate, ci calme, semn că nu se mai poate 
negocia nimic. Buzele începură să-i tremure. 

-  Plătesc răscumpărare,  bolborosi căzând în 
genunchi. Cincizeci de mii de galbeni. 


- Nu, Ibrahim! 

- O sută de mii. Sunt mai bogat decât marele-vizir. 
În două săptămâni aveţi banii. 

- Nu, Ibrahim! spuse vodă din nou. Pe voi v-a ajuns 
judecata. Aţi călcat numai prin grădinile vecinilor, fără 
milă, şi nu puteți aştepta îndurare de la cei pe care i-ați 
supus cu iataganele. 

— Am putea să facem un tratat de alianță. Puterea 
mea e mare la Constantinopol. 

- Ştiu, Ibrahim, dar la ce ne-ar folosi? Ţările mari nu 
au respectat niciodată tratatele cu țările mici. 

- Voi căpăta pentru tine domnia pe viaţă. 

- Mi-am luat-o singur. 

— Şi nu mai există altă scăpare? 

- Nu, Ibrahim! Nimic din viața ta nu îți asigură 
dreptul la milă. 

- Dar sunteți nebuni de legat! Cu ce vă ridicați voi 
împotriva noastră? Cu o mină de oşteni? Adunaţi-vă 
mințile până nu e prea târziu! Ce va mai rămâne din Ţara 
Românească la primăvară? 

- Nu ne duce grija! Voi nu mai ştiţi de mult să vă 
bateți! 

Gărzile îl târâră afară. Se isprăvise cu al treilea hop. 


Capitolul 17 

La 28 noiembrie 1594, oaspeţi de seamă fură primiți 
în castelul din Obreja. Contele Beckembauer dimpreună 
cu Stela făcură onorurile de gazde lui Sigismund Bâthory. 
Tânărul principe intră în castel urmat de cea mai 
strălucitoare suită a Transilvaniei, din care nu lipseau 
cancelarul Ştefan Iojica, Gâspâr Kornis comandantul 
armelor ardelene, Ştefan Bocskai unchiul principelui, 
contele Teleki, baronul Ştefan de Zerind şi acel vestit 
călugăr iezuit Carrillo, despre care se ştia că e 
împuternicit să se amestece în toate treburile de seamă a 


principatului. 

Tânărul Sigismund, îmbrăcat într-un costum de 
mătase albă, peste care purta o pelerină de aceeaşi 
culoare, căptuşită cu piei mărunte, nu se împodobise 
potrivit timpului rece şi ploios, dar ştia că albul îl prinde 
de minune. Înalt şi subţire, cu fața măslinie parcă 
bronzată, cu fruntea largă, cu ochii strălucitori, 
inteligenți, făcea parte dintre acei tineri care plac de la 
prima vedere. Doar glasul lui puțin strident contrasta 
oarecum cu înfăţişarea plăcută. 

- Te vedeam rar la curtea noastră, conte, spuse 
principele. Iar tânăra contesă nu ne-a dat până acum 
prilejul să-i admirăm frumusețea. 

- Cred că dragostea față de stăpân nu se măsoară 
prin numărul vizitelor, se înclină îndrăzeţț Beckembauer. 

- Bun răspuns, domnule! râse Sigismund. Mă 
conving din nou că eşti un om de spirit. Asta în ceea ce te 
priveşte pe domnia-ta, pe care te-am văzut la curte în 
câteva rânduri. Dar ce va răspunde contesa? Ştiu că nu 
am avut plăcerea s-o vedem până acum. Oare ne-a mers 
un nume rău prin aceste locuri? 

Se întoarse către Stela cu un gest iute, încercând să 
braveze timiditatea pe care o simțea în fața unei femei 
frumoase. 

Fata zâmbi abia perceptibil. 

- Ştiu că măria-ta iubeşti mai mult armele şi nu ai fi 
avut ochi pentru o biată copilă ca mine. 

Sigismund se încruntă o clipă, gândindu-se că Stela 
făcuse aluzie la presupusa lui impotență. Gurile rele 
şopteau că nimeni n-ar fi avut ştiinţă că principele s-a 
culcat cu vreo femeie. Dar norul de pe fruntea lui Bâthory 
trecu la fel de repede cum venise. În glasul şi în ochii ei 
nu se putea citi decât sinceritate. 

- Aţi auzit, domnilor? râse principele. Cea mai 
frumoasă fată a Transilvaniei se numeşte pe sine o biată 
copilă. Pe toți dracii! E prima noastră frumusețe! 

- A doua, măria-ta! Spuse Bocskai rece. Prima e 


principesa! 

- Ah, da! se încruntă principele. Într-adevăr, 
principesa e cea mai bogată! 

Fu un moment penibil, pe care cancelarul, cu 
obişnuitul lui tact, îl înlărură iute, obținând o privire de 
recunoştinţă din partea lui Sigismund. 

- Nu vi se pare, măria-ta, că domnul conte Teleki e 
cusut la gură? 

Se porni un hohot de râs. Iar contele, care nu mai 
roşise de pe la cincisprezece ani, se pomeni că-i ard 
obrajii. 

— Aşa e, conte! se miră principele. i-au dispărut 
vorbele de duh de cum ai intrat în Obreja. Oare dragostea 
face casă bună cu pierderea graiului? 

-— Lucrurile se arată mai grave, zâmbi contele. Se 
pare că mi-am pierdut capul. 

- Ce spui, contesă, de nenorocirea asta? se întoarse 
principele insinuant către Stela. 

- Cred că domnul conte l-a pierdut de multe ori. Nu-i 
va fi greu să-l regăsească. 

Se stârni un hohot mare de râs. Numai Sigismund 
rămase îngândurat. La aluziile lui aproape directe, fata 
răspunsese cu un refuz delicat, cum numai lojica ar fi 
fost în stare. Contele Teleki simți un junghi în inimă. 
Stela îi reproşase cu multă delicateţe trecutul lui presărat 
cu femei. Nu avea încredere în el. Cel puțin, aşa putea 
deduce din vorbele ei. De fapt, nici el nu crezuse vreodată 
că s-ar putea îndrăgosti cu adevărat. Acum se purta ca 
un băiețaş abia trecut de vârsta copilăriei. Nu îndrăznise 
să ceară mâna Stelei. Îl rugase pe principe s-o facă în 
numele lui, sperând că asemenea protecție înaltă îl va 
ajuta. 

Principele îi ghici gândurile şi făcu o nouă încercare 
ceva mai directă: 

- Nu crezi, contesă, că l-ai putea ajuta? 

Stela îl privi limpede cu ochii ei cenuşii ca oţelul. Iar 
în cuvintele ei nu se simți nici cea mai uşoară urmă de 


ironie. 

— Ba da! ÎI voi ajuta cu plăcere pe domnul conte, dar 
căutările cer timp îndelungat. Uneori, mai mult decât 

ne închipuim. 

Răspunsul ei era în doi peri. Totuşi, contele se 
mulțumi cu acesta şi puse capăt discuţiei prin răspunsul 
lui: 

— Voi aştepta. 

Discuţiile trecură pe alte făgaşuri, spre bucuria celor 
de față, care şezuseră încordațţi cât durase pețitul. 

—- Avem ştiri noi din Tara Românească, zise 
principele, satisfăcut. Oastea noastră a făcut mari 
stricăciuni turcilor. În trei bătălii, sultanul a pierdut 
peste opt mii de oameni, numai oaste aleasă. De la noi s- 
au petrecut doar vreo două sute de oşteni. Albert Kirâly 
lucrează bine pentru noi. 

Iojica îl afurisi în gând pe principe, observând că 
acesta nu pomeneşte o vorbă despre Mihai-vodă şi despre 
vitejii lui. Apoi văzând că Sigismund îi trage înainte cu 
asemenea gogoşi, se hotări să intervină: 

- Oştile noastre au fost binevenite după măcelul de 
la Bucureşti, măria-ta. 

- Care măcel? se interesă Beckembauer. 

Iojica îl privi mirat. Se răzgândi. Ştirea nu avusese 
timp să ajungă. 

- În cetatea Bucureştilor se aflau vreo două mii şi 
ceva de ieniceri. Mihai-vodă i-a păcălit promițându-le 
ceva bani şi i-a atras la vistierie pe toți. Românii au 
încuiat porțile, au pus foc palatului vistieriei şi au bătut-o 
cu tunurile. Nu a mai rămas în viață nici unul dintre 
ieniceri. Acesta a fost primul semnal de revoltă împotriva 
turcilor. La câteva zile după măcelul de la Bucureşti, 
Mihai-vodă şi-a unit oastea cu cei o mie şapte sute de 
oameni conduşi de Albert Kirâly şi a atacat cetatea 
Giurgiului. S-a făcut victorie mare la Giurgiu. Oştile de 
acolo au trecut pe sub săbiile creştine. Domnul Ţării 
Româneşti s-a întors de la Giurgiu tocmai la vreme. 


Emirul Ibrahim venea către Bucureşti cu două mii de 
ieniceri. Avem ştire proaspătă că o mie de oşteni de ai lui 
Mihai-vodă au răpus întreaga oaste condusă de Ibrahim. 

Se auzi un murmur de neîncredere. Cancelarul se 
prefăcu a nu observa şi-şi continuă povestirea. 

- Ibrahim s-a încuiat peste noapte în palatul unei 
grecoaice, aflat în afara zidurilor cetății. Românii i-au 
surprins în timpul nopții şi i-au tăiat până la unul. Se 
crede că Ibrahim ar fi promis domnului o sută de mii de 
galbeni în schimbul vieții sale. lar domnul a respins 
asemenea târg. Meritul de seamă este al domnului Ţării 
Româneşti, dar tot din acele înştiințări sigure aflăm că 
cele trei bătălii au fost câştigate prin iscusința unor viteji 
pe a căror viață noi am pus plată în aur. E vorba de Cae 
Indru, Costache Caravană, Chirilă Zece Cuţite, Ducu cel 
Iute, Niţă Praştie şi Petrache cel Mic. Se spune că aceşti 
oameni fac izbândă cât o oaste întreagă. lată, măria-ta, că 
Mihai-vodă s-a înconjurat de luptători pe care ar fi 
încântat să-i aibă oricare dintre domnii Europei. 

— Sunt nişte lotri! spuse cu dispreț Sigismund. 

- Asta afirmă duşmanii lor. Şi au destui. Cine ar 
putea să-i învinuiască de tâlhărie? Despre Cae Indru s-a 
spus că e tâlhar la drumul mare, dar nimeni nu s-a plâns 
că i-ar fi luat punga. Să nu ne luăm după simple scorneli, 
măria-ta. 

- Lumea vorbeşte, interveni Bocskai. Şi nu prea iese 
fum de unde nu e foc. 

- Numai despre oamenii de seamă vorbeşte lumea. 
Despre principele nostru s-a spus că ar fi în legătură cu 
acel bandit numit Kunzli. Că de aici se trage averea lui. 
Despre domnia-ta, domnule Bocskai, se vorbeşte că 
urmăreşti scaunul principatului. Despre mine se spune 
că sunt omul turcilor şi că numai pe față mă interesez de 
o alianță cu creştinii. 

— Eşti bine informat! râse principele. 

- Altfel nu aş putea fi cancelarul măriei-tale. 

Răspunsul îi plăcu mult lui Bâthory, ceea ce-l făcu 


mai binevoitor. 

- Parcă spuneai ceva despre acei vânători. Continuă, 
domnule! 

- Domnul cancelar are totdeauna o vorbă bună 
pentru acei vânători, insinuă cu răutate prost ascunsă 
Gâspâr Kornis. 

Cancelarul îl privi blând. Ştia unde bate Kornis. 
Duşmănia lor era veche şi bine ascunsă. 

— Aşa e! zise mirat principele. Le acorzi prea multă 
atenție, domnule cancelar. Ai putea să răspunzi la 
insinuarea lui Kornis? 

— Am răspuns mai devreme. lar ca om de stat aş mai 
adăuga doar că nu aş merita să mă număr printre 
slujitorii voştri dacă mi-ar lipsi însuşirea de a cunoaşte 
oamenii care ne fac mare trebuinţă. 

- Crezi că ar fi fost bună pentru noi prietenia acelor 
vânători? 

- Eu nu am dreptul să cred. Sunt sigur. Şi mai ştiu 
că ne-am putea lipsi de jumătate din oastea Transilvaniei, 
pe care o conduce cu atâta pricepere domnul Kornis, dacă 
i-am avea prieteni. 

- Până azi nu am mai auzit asemenea lucruri, mârâi 
Kornis. 

- Rău, domnule comandant! Ca soldat, ar trebui să 
le auzi. 

- Poate că ar fi bine să le acordăm iertare, spuse 
Sigismund. 

- Nu iertare, măria-ta! Noi ar trebui să le cerem 
iertare pentru prigoana pe care am făcut-o asupra lor. 

Principele se încruntă aprig. 

— Ai întrecut măsura, domnule cancelar! Principele 
Transilvaniei să ceară iertare unor coate-goale? Unor 
vântură-lume? Haida-de! 

— Se pare că ai uitat că îi vorbeşti principelui nostru, 
puse Kornis paie peste focul care era gata să izbucnească. 

- Nu principele, măria-ta! răspunse calm cancelarul, 
fără să ia în seamă vorbele comandantului. Se poate găsi 


o cale. lar domnul Ţării Româneşti nu s-a sfiit să-l sărute 
pe Cae Indru, de față cu întreaga oştire. 

- Să le dăm nişte bani, propuse Báthory. 

- Vânătorii nu lucrează pe plată. Acel Perisini despre 
care avem ştire că urmărea să apuce scaunul de domnie 
al Ţării Româneşti le-a promis unsprezece mii de galbeni 
pe an pentru fiecare dintre ei dacă vor intra în slujba lui. 

Cei de față scăpară o exclamaţie. 

- Trebuie să fie foarte bogați dacă au respins 
asemenea sumă. 

- În afară de caii, de armele lor şi de îmbrăcămintea 
de pe ei nu au nimic. 

- Grozav! se entuziasmă principele. Cu siguranță că 
sunt nebuni. 

- Măria-ta, spuse grav cancelarul, la 15 noiembrie l- 
ai trimis pe domnul Kornis cu oaste mare să bată cetatea 
Oradiei şi să-i alunge pe turci. S-a întors fără izbândă - şi 
nu s-a luptat rău. Dacă îi avea cu el pe acei nebuni, lua 
Oradea cu numai jumătate din oastea care l-a însoțit. 

Se auzi o exclamație de uimire, dar toți ştiau că 
Iojica nu vorbea niciodată prăpăstii. lar principele intui că 
nu i-ar susține cu atâta căldură pe acei oameni dacă nu 
ar urmări un scop de mărirea puterii Transilvaniei. 

- Ducu cel Iute l-a omorât pe contele Bindâsz! strigă 
Kornis. Un spadasin ca el nu mai găseşti în tot 
principatul. 

— Şi nici pramatie ca el, răspunse tăios lojica. 

- A fost, totuşi, un omor. 

- Nu! Luptă cinstită cu sabia. Nu prea eşti bine 
informat, domnule comandant. 

— Chirilă Zece Cuţite i-a omorât pe solii turcilor chiar 
în Alba-lulia. 

- lar turcii au ars un sat de munteni din Ţara 
Românească. 

- Costache Caravană l-a jefuit pe principe de treizeci 
şi opt de ocale de aur. A lăsat chiar o scrisoare, prin care 
ne dă de ştire. N-o să zici că nu e adevărat. 


- Domnule Kornis, scrisul nu dovedeşte nimic. 
Scrisoarea o putem pune pe numele lui Caravană eu sau 
dumneata, sau Kunsli. lar dacă ar fi adevărat, nu i-am 
putea reproşa nimic. Era hăituit de oamenii noştri pe 
nedrept şi putea să pună la cale o răzbunare măruntă. 

- Treizeci şi opt de ocale sunt o răzbunare mică? 
Haida-de! 

- Destul, domnilor! interveni Sigismund cu blândețe. 
La 18 decembrie vom da un bal la curtea noastră din 
Alba-lulia. Principele Transilvaniei îi pofteşte pe vânători 
la balul acela. 

Faţa lui lojica era de nepătruns. Obţinuse o victorie 
de dragul lui Indru. Pe de altă parte, vânătorii, având 
mână liberă pe aceste meleaguri, ar fi putut lucra mai 
bine în folosul românilor. Ştiindu-l pe principe cât de 
uşor se încinge şi că moare de curiozitate să-i cunoască 
pe vânători, spuse prefăcut: 

- Măria-ta, s-ar putea ca acei domni să respingă 
nobila voastră invitație. 

- Pe toți dracii! se înfurie pricipele. la măsuri, 
domnule cancelar, să nu se întâmple una ca asta! Scoate- 
i de sub urmărirea legilor noastre! Arată-ți cunoscuta 
dumitale dibăcie! 

- Voi lua toate măsurile, se înclină cancelarul. 

- Ah, măria-ta! zâmbi ciudat Kornis. Când e vorba de 
interesele domnului lojica, se vor lua cu siguranţă toate 
măsurile. 

- Eşti nedrept, comandante! se răsti Sigismund. 
Ochii lui aruncau văpăi de mânie. Ar trebui întâi domnia- 
ta să te bucuri cunoscând asemenea viteji. Nu-mi plac 
slujitorii care în afara unei duşmănii rău ascunse nu mai 
vor să ştie de nimic. Dacă aceşti oameni nu-ți plac 
domniei-tale, îi plac principelui. Căpitanul nostru, 
domnul Albert Kirâly, îi laudă pe vânători chiar mai mult 
decât o face domnul cancelar. Ei bine, comandante, ard 
de dorința să-i cunosc. Domnia-ta ştii cum a fost cucerit 
palatul în care se odihneau cei două mii trei sute de 


ieniceri ai emirului Ibrahim? Nu ştii. Un singur om a 
descuiat porțile. Omul acela e Cae Indru. Aud că e voinic 
şi cu ochii limpezi ca un răsărit de soare. Că e şiret ca 
vulpea când pleacă la vânat. Că e iute ca şoimul. Că la 
Giurgiu s-a aruncat în fața lui Mihai-vodă, apărându-l de 
lovitura unui topor. Şi puţin a lipsit să nu-şi piardă viața. 
Ei bine, domnule Kornis, câți dintre oamenii mei şi-ar 
pune viața în pericol pentru mine? 

Comandantul armatelor ardelene plecă ochii, 
stăpânindu-şi mânia. Pierduse şi această dispută cu 
Iojica, dar se gândi că cine va râde la urmă va râde mai 
bine. Principele se înflăcăra iute, dar se şi schimba iute. 
Va avea grijă el ca la 18 decembrie vânătorii să fie arestați 
chiar din ordinul principelui. 

Sigismund se întoarse către tânăra castelană. Fața 
lui îşi recăpătase limpezimea obişnuită. Îi zâmbi fetei cu 
multă bunătate. Stela răspunse la zâmbet coborând uşor 
frumoasele ei gene şi înclinându-se cu grație. Privirea 
tânărului principe stărui îndelung asupra ei. Se reculese 
brusc, parcă trezit dintr-un somn. Glasul lui suna atât de 
straniu, încât contele Teleki tresări înmărmurit. 

- Contesă  Beckembauer, principele vostru vă 
pofteşte la balul din 18 decembrie. 

Înalţii oaspeţi plecară. Contele Teleki şi baronul 
Ştefan de Zerind se răzlețiră de suita principelui. 
Călăreau domol prin pădurea de dincolo de Mureş. Pe 
fața contelui stăruia când fericire, când nesiguranță. 

- lată-te pe jumătate logodit, spuse Zerind. 

- Din păcate, numai pe jumătate, râse aspru Teleki. 

- Crezi că faci o afacere bună? 

- Nu o afacere, prietene. Iubesc. 

- Cu atât mai rău pentru tine. Mi-am amintit cine e 
contele Hans Beckembauer. 

— Şi eu ştiu. E un băiat adorabil. 

- Poate că vrei să spui, o lichea. 

Teleki se întoarse ca muşcat de şarpe. 

- De Zerind, măsoară-ți vorbele! Nu mă face să uit că 


suntem prieteni. 

Baronul zâmbi calm, jucându-se uşor cu cravaşa. 

— Tocmai pentru că suntem prieteni, vreau să-ți 
deschid ochii. Beckembauer nu e conte. Se numeşte Ion 
Cristu. L-am întâlnit la Constantinopol, unde susținea 
interesele lui Mihai-vodă. 

— Minti! 

Fața lui Teleki era albă ca varul. 

— Ştii că nu am obiceiul. Contesa Beckembauer o fi o 
biată femeie de rând. 

- Ea o femeie de rând? Dar eu nu merit să-i fiu nici 
măcar slujitor. Ai mai spus cuiva lucrul acesta? 

-— Nimănui. 

În primul moment, contele se gândi să-l taie cu sabia 
pe Zerind. Să ducă taina cu el în mormânt. Firea lui bună 
învinse. 

— Ascultă, poți păstra o taină? 

- Pot, dar tot se va descoperi până la urmă. S-ar 
putea să sfârşească amândoi în lanțuri sau chiar mai 
rău. 

- Nu se va descoperi nimic. Am să-i iau pe... cum ai 
zis că-l cheamă pe Beckembauer? 

- Ion Cristu. 

— Am să-l iau pe Cristu cu mine, departe de aici. El 
îmi va fi frate, prieten şi cumnat, iar Stela - cea mai 
fermecătoare soție. 

— Cine ştie ce trecut are această Stela Cristu?! zâmbi 
cu înțeles baronul. S-ar putea să te căieşti dacă vei fi 
pripit. 

— Ascultă, Zerind! Te pricepi la femei cum mă pricep 
eu să cânt popeşte. Pe urmă, să nu uiţi un lucru: Ion şi 
Stela sunt oameni cu multă învățătură. Iar Mihai-vodă nu 
şi-ar fi încredințat interesele de la Constantinopol pe 
mâna oricui. Cred că numai unele interese politice l-au 
făcut să vină aici sub nume de împrumut. Pe mine 
chestiunile politice nu mă interesează. Jură că ai să 
păstrezi taina! 


- Jur când vrei, dar am o rugăminte! 

- Spune-o! 

- Tu ai un castel frumos lângă Dej. Aerul de acolo 
mi-ar face bine. 

- E al tău! Jură! 

- Lângă Baia-Mare ai douăzeci de mii de iugăre de 
pământ arabil şi un castel care ar trebui reparat. Îmi plac 
locurile acelea. 

Contele Teleki tresări şi răspunse în scârbă: 

- Sunt ale tale! Jură! 

- Lângă Haţeg ai o crescătorie de cai. 

— Altceva? întrebă Teleki cu o notă joasă în glas, pe 
care celălalt nu o remarcă. 

— Am o datorie de trei mii de ducați. 

Teleki simţi în tot corpul un moment de sfârşeală. Îşi 
privi prietenul cu anumită obidă, dar nu întâlni decât un 
surâs batjocoritor. „Doamne, gândi tânărul, în ce şi în 
cine să mai cred?” Apoi spuse, aproape blând: 

- Te-am crezut prieten, Ştefan de Zerind. Acum îţi 
cunosc sufletul de câine. Descalecă, domnule! 

Săbiile lor scânteiară printre copaci. Frunzele moarte 
parcă prindeau viață sub picioarele lor, împrăştiindu-se 
în vârtejuri. Zgomotul aspru al oțelului răsuna ciudat în 
pădurea tăcută. Umărul lui Teleki se roşi de sânge de la 
primul asalt. Era din vina lui, fiindcă se lăsase purtat 
numai de mânie. Porni să lucreze metodic. Pe drumeagul 
din pădure se auzea tropot de cai. Călăreţii intrară în 
luminiş o clipă după ce Zerind se prăbuşi cu pieptul 
străpuns. 

- Ce s-a întâmplat, domnule conte? întrebă un ofițer 
fără să-l observe pe Zerind. Principele ne-a trimis după 
domniile-voastre. Doreşte să vă vorbească. Dar... pe 
sfânta Cecilia, domnul de Zerind horcăie! 

Alergă spre muribund şi se aplecă asupra lui. 

- Mă auziţi, domnule de Zerind? Ce s-a întâmplat? 

- O mică neînțelegere cu Teleki, vorbi parcă teafăr 
acesta. Contele Be... Beckembauer nu e... Se întrerupse 


brusc şi scoase un horcăit uşor. Sau mai bine zis un 
oftat. 

Teleki simți că trebuie să facă ceva. Că trebuie să 
câştige timp. După unele semne, Zerind era pe ducă. 
Scoase un strigăt, iar corpul lui se rostogoli pe un maldăr 
de frunze. Ofiţerul sări către el. 

- Doamne sfinte, dar aici a fost un adevărat 
masacru! Ah, drace! Văd că umărul domnului conte s-a 
înroşit de-a binelea. Dacă e atinsă inima, s-a zis cu el. 
Hei, soldați! Apropiați-vă şi dați-mi o mână de ajutor. 

Alergă din nou la Zerind şi se aplecă deasupra lui. 
Baronul nu mai răspunse. Era mort. Teleki bănui ce se 
petrece dincolo şi scoase un suspin de uşurare. Apoi avu 
o senzație de greață şi-şi pierdu cunoştinţa. O ştafetă 
porni în galop spre curtea princiară, cu ordine pentru 
felcer. Alaiul îşi urmă drumul tăcut. Principele îşi aminti 
de acei vânători. Pe fața lui se întipări un aer visător. 
Cancelarul ar fi dat mult să cunoască gândurile lui 
Sigismund şi cu siguranţă că i-ar fi prins bine. Dar 
principele se feri de data aceasta să-şi consulte sfetnicul. 
Simţea că va trece greu timpul până la 18 decembrie. Nu 
se gândise niciodată până atunci că i-ar face plăcere să-i 
cunoască pe vânători. Îi socotise mai mult nişte lotri. 
Dacă acei oameni erau cu adevărat atât de puternici, zău 
că meritau o oarecare atenție. „A sosit vremea să-mi 
întind stăpânirea până la Dunăre şi până la Nistru, gândi 
el. O voi face, chiar fără voia împăratului Rudolf şi a 
turcilor. Turcii trec prin unele momente grele. Războaiele 
din Asia le-au slăbit puterile. În primăvară vor porni 
război împotriva Moldovei şi a Ţării Româneşti. Voi da 
ajutor românilor. Dacă vor birui printr-o minune românii, 
mă voi transforma din aliat în stăpân. lar dacă vor birui 
turcii, mă voi pune la adăpost, cerând ajutor împăratului. 
Pe vânători îi voi atrage de partea mea. Între un principe 
al Transilvaniei şi un biet domn al Ţării Româneşti, cred 
că vor avea destulă minte să facă o alegere care-i 
onorează. 


Capitolul 18 

Croitorul braşovean Izidor Cipai rămase înmărmurit 
pomenindu-se cu zece clienți dintr-o dată. Nişte clienți 
nerăbdători care voiau să se îmbrace din cap şi până în 
picioare în numai două zile. Zadarnic le explică el că nu 
ştie să facă pălării şi cizme. Că pelerinele şi vestoanele şi 
cămăşile iau multă vreme de lucru. Năstruşnicii clienți o 
țineau una şi bună că în două zile vor să aibă totul nou 
pe ei. lar pentru a întări pretenţiile ce le aveau, trântiră 
pe masa de croitorie o pungă burduşită cu galbeni. 

Ultimul argument fiind din  cale-afară de 
convingător, domnul Izidor dădu alarma pe la prieteni, pe 
la cunoscuți, alergă cu picioarele lui scurte, transpiră, se 
certă cu lucrătorii lui şi cu jumătate din meşterii 
Braşovului, iar a treia zi de dimineaţă se prezentă într-o 
casă din Schei. Îl urmau zece lucrători şi furnizori, cu 
întreaga comandă, din care nu lipseau nici pintenii noi şi 
nici penele din frumoasele pălării. Asemenea unui 
comandant de oaste, domnul Izidor Cipai se oprea în 
dreptul fiecăruia dintre darnicii lui clienți, observând, 
corectând pe loc unele cusururi, admirând şi dând 
sfaturi. În fața lui Caravană rămase multă vreme pe 
gânduri. Pantalonii clientului erau gata să crape, 
acoperind cu mare greutate picioarele ca butucii şi burta 
strânsă în sus ca o guşă, care se răsfățase în vechii 
pantaloni. Folosind nişte adaosuri de postav, Izidor Cipai 
reuşi să-şi termine isprava cu toată lauda, iar la urmă nu 
se putu reține: 

- Herr Caravană, purtăm sănătos nădragi extra! 

Dacă lucrurile se desfăşuraseră binişor acolo unde 
fusese vorba de Costace Caravană, la Găluşcă Izidor 
transpiră de-a binelea, gândindu-se cu jale că e mai uşor 
de îmbrăcat un dovleac aşezat în coadă decât asemenea 
specie de om. 


După două ceasuri, cei zece bărbați, împodobiţi cu 
tot ce găsise Izidor mai frumos în Braşov, încălecară pe 
caii lor odihniți şi sprinteni, urmându-şi drumul spre 
Alba-Iulia. În frunte călărea Cae Indru. Vânt Sălbatic o 
luase înaintea celorlalți cai cu multe lungimi. Avea chef 
de goană îndrăcită şi numai vorbele de mustrare ale 
tânărului îl mai domoleau din avântul pe care şi-l luase. 
Găluşcă, Toroipan şi Tufănel îşi loveau din vreme-n vreme 
săbiile cu palma plini de fală, cu toate că nu prea ştiau să 
umble cu ele. Se strigau unul pe altul subțiindu-şi vocile 
şi se săltau în şa fioroşi, spre hazul celorlalți. Dar dintre 
ei, cel mai al dracului se dovedi Tufănel, căruia îi venise 
cheful pe neaşteptate să-şi schimbe numele. De fapt, la 
primul popas începu o adevărată țesătură de cuvinte prin 
care căuta să insinueze noul său nume. lar dacă ceilalți 
doi nu pricepură chiar pe loc, vina nu era în nici un caza 
lui. 

- Hei, domnule Găluşcă! spuse cu voce groasă. Eşti 
sigur că postavul hainelor noastre e de cea mai bună 
calitate? Hm! Să nu-mi spui mie Tufan dacă negustorul 
acela nu ne-a păcălit cu postavul. Simt cum mă apucă 
mânia acum, când aflu asemenea treabă. Te asigur, 
domnule  Toroipan, spuse celuilalt tovarăş, că la 
întoarcerea mea de la domnul Sigismund Bâthory, Izidor 
Cipai nu va mai scăpa de această sabie nici în gaură de 
şarpe. Am să-l înțep cu ea până când va cădea în 
genunchi şi-mi va spune cu lacrimi în ochi: „Domnule 
Tufan, iartă-mă!” Poate că atunci să mi se moaie inima şi 
să-i răspund: „Piei din fața mea, secătură! Tufan nu-şi 
spurcă mâinile cu tine.” Domnul Tufan, nobilul meu 
părinte, avea o vorbă: „Să-l ierți, Tufan fiule, pe cel care 
ţi-o cere! Aşa suntem noi cei din familia Tufan.” 

Auzind asemenea limbuțţie, Toroipan nu se mai putu 
stăpâni şi zbieră la el din toate puterile, încercând să-l 
oprească: 

- Bă, Tufănele, mai taci dracului din gură! Ce te-a 
apucat de turui ca o moară stricată? 


Ochii lui Tufănel scăpărară de mânie în fața unei 
asemenea lipse de politețe. Ar fi vrut să-i răspundă tăios. 
Cu nişte cuvinte care să-l facă praf pe Toroipan şi să-l 
pună pe gânduri pe prietenul Găluşcă, dar vorbele acelea 
mari şi frumoase nu-i veneau în minte, oricât se chinui 
el. Broboane de transpiratie îi apărură pe frunte din 
cauza efortului, dar nu putu găsi decât un singur cuvânt, 
pe care îl pronunţă totuşi cu întreaga lui satisfacție: 

— Herr. 

Toroipan îi urmări cu atenţie fața chinuită şi se 
întrebă în gând: „Ce dracu’ o fi având Tufănel?” Apoi, 
când nu găsi nici un răspuns, zise: 

— Ai spus ceva? 

— Am spus. Sigur că am spus. Am spus „herr”. 

- Herr? Ce dracu’ mai e şi acesta, bă Tufănele? 

Tufănel îl privi de sus, dispreţuitor. O privire 
nimicitoare, care-l ului de-a binelea pe Toroipan. 

— Herr înseamnă „domnule” pe nemțeşte. De ce 
rabdă pământul nişte oameni ca tine care nu-şi bat capul 
să învețe măcar nemțeşte? Familia Tufan vorbeşte în casă 
trei sau patru limbi. Domnul Tufan-tatăl ştie chiar mai 
multe. 

Toroipan cătă cu milă la prietenul lui, gândindu-se 
că s-a ţicnit de-a binelea de când cu sabia şi cu țoalele 
noi. Nici prin minte nu-i trecu unde bătea Tufănel. 

- Ia ascultă, bă Tufănele! o întoarse mânios. Ce tot 
mă iei pe mine cu Tufan în dreapta, Tufan în stânga? Ce, 
nu-l ştiu eu pe taică-tu? Pe nea Tufănel? Nu vindețţi voi 
linguri de lemn în piață la Zece Mese? Care limbi ştiţi voi? 

Tufănel chibzui îndelung înainte de a-i răspunde, iar 
când simți că şi-a adunat cele mai bune cuvinte, 
răspunse de sus: 

- Foarte adevărat, herr Toroipan! Familia mea a fost 
o familie de negustori. La poarta domnului Tufan-tatăl 
opreau cele mai arătoase trăsuri cu boierii care tratau 
cele mai de seamă afaceri la noi. 

— Auzi-l, Găluşcă, pe nebunu' ăsta ce îndrugă! strigă 


Toroipan crucindu-se. La care poartă, bă? Că voi nu ați 
avut gard de când vă ştiu. 

Tufănel se ridică dintr-un salt. Duse mâna la pălărie, 
salută adânc şi spuse: 

- Domnule Toroipan, va trebui să încrucişăm săbiile. 
Nimeni din familia Tufan nu ar putea ierta asemenea 
obrăznicie. În gardă, domnule! 

- Stai cuminte, bă! spuse domol Toroipan. Ce te-ai 
supărat? Nici nu ştim să ne batem cu săbiile. Dacă vrei 
cu ciomagul, e altă socoteală. 

- Nu, cu săbiile! 

- Eşti cam într-o ureche! Ce, vrei să ne scoatem ochii 
cu fierăraiele astea ascuţite? Nu mă bat nici în ruptul 
capului! 

- Bineee... nu ne batem! Dar recunoşti că eu mă 
numesc Domnul Tufan? 

- Recunosc, Tufănele, dacă vrei tu. Parcă trebuie să 
faci atâta tărăboi! 

Tufănel se întoarse cu un aer trimfător. 

— Ai auzit, domnule Găluşcă? Recunoaşte. 

- Am auzit, domnule Tufan, răspunse Găluşcă, mai 
istet decât ei. 

Vânătorii poposiră către seară la hanul Butoiul 
Tămăduirii, aflat într-un colț de pădure nu tocmai 
departe de cetatea Sighişoarei. Afară începuse să plouă 
mărunt. În sufrageria mare a hanului ardea un foc vesel 
într-un cămin mare cât o cămară. Văzând că-i sosesc 
musafiri, hangiul înteţi focul. În jurul unei mese, câţiva 
soldați de-ai principelui îşi sorbeau vinul din carafe mari, 
vorbind zgomotos. Cae Indru îl recunoscu printre cei de la 
masă pe Baltazar şi-şi reținu un zâmbet. Oşteanul tresări 
la rândul lui, iar după ce se foi o vreme se apropie timid 
şi întrebă: 

- Înălţimea-ta, nu vă fie cu supărare, aveţi cumva o 
soră? 

Cae Indru răspunse cu bunătate: 

— Am. Am chiar mai multe. 


- Dar una frumoasă, cu părul niţel cărunt? Care 
zicea că e de neam mare şi cu oala aia de vin... 

Cae se prefăcu a-l privi mirat, iar oşteanul simți că 
se pierde cu totul. 

- Care zicea că nobilii... care am avut cinstea... 

- Vorbeşti de doamna Cociuban? 

Baltazar se lumină la față. 

- Chiar aşa, înălțimea-voastră! Dacă o vedeţi, să-i 
spuneți că eu..., adică domnul Baltazar, a avut cinstea 
să-i trimită... cele mai respectuoase omagii. 

- Îi spun, prietene, când mă întorc în Bucureşti. 

— Acolo stă doamna? 

— Acolo. 

Baltazar nu mai ştiu ce să întrebe. Sau poate ştia, 
dar îi lipsea îndrăzneala. Salutând cam în doi peri, 
nesigur pe picioare, oşteanul se retrase între ai lui, 
gândindu-se că nu i-ar fi prea greu să facă un drum până 
în cetatea Bucureştilor cu prima ocazie care s-ar ivi. 

Hangiul nu era mai puţin surprins, dar trăgând cu 
urechea la discuţia dintre Cae şi Baltazar se lămuri iute. 
În privinţa lui Ducu nu fu prea surprins văzându-l printre 
acei simandicoşi oaspeți, ştiind că pe vânător nu-l paşte 
nici o primejdie. Pe uşa hanului era lipit un ordin prin 
care se stingea urmărirea lui şi a prietenilor. 

La un semn al hangiului, slujitorii alăturară câteva 
mese. Dinspre bucătărie se simțeau nişte mirosuri 
îmbietoare. Cae porunci mâncare şi băutură şi pentru 
masa oştenilor. Aceştia îi mulțumiră zgomotos, iar oalele 
cu vin apucate de miini harnice abia îşi trăgeau sufletul 
între două urări de sănătate. 

Curând, Găluşcă, Toroipan şi Tufănel trecură la 
masa oştenilor, unde se simțiră mai în voie. Cuprins de o 
mare fericire, Găluşcă observă câtă impresie făcuse 
îmbrăcămintea lor asupra acelor oşteni. Se schimbară 
între ei o sută de gingăşii şi atențţii. lar când toate astea 
se domoliră, Găluşcă avu grijă să le reînnoiască. Simțind 
că Baltazar e şeful lor, se aplecă tainic spre el şi-i şopti, 


astfel încât să audă toată lumea: 

— Îl vezi pe domnul acela înalt, cu faţa frumoasă? 

— Îl văd. 

- Dumnealui e domnul Cae Indru. E prima sabie din 
lume. Alături e un domn mai mărunt, cu figură de 
băiețaş. L-ai văzut? 

- Da, domnule! tresări Baltazar, amintindu-şi de 
noaptea în care pierduse patru oameni încercând să-l ia 
prizonier. 

Ordinul de pe uşa hanului îl ferea de necauri. „A 
dracului e politica!” gândi el. 

- El e a doua spadă din lume, continuă Găluşcă. 
Oştenii scoaseră exclamații de mirare, spre satisfacția 
celor trei. 

- Dumnealui e domnul Tufan. În ordine, ar fi a treia 
spadă din lume. 

Tufănel simți cum i se moaie picioarele pe la 
încheieturi, de plăcere şi îl privi pe Găluşcă plin de 
adâncă recunoştinţă. lar când grăsunul dori să continuie 
îi luă vorba din gură: 

- De fapt, lumea spune că eu, domnul Găluşcă şi 
domnul Toroipan am fi cam de forțe egale şi de multe ori 
s-a întâmplat ca într-o încăierare unde eu nu am apucat 
să împung mai mult de trei-patru inşi, domnii aceştia să 
ia în vârful săbiilor câte-o duzină. De multe ori, domnul 
Tufan-tatăl, nobilul meu părinte, spunea că ar fi bine să 
ne astâmpărăm până nu lipsim țara de dincolo de Dunăre 
de partea bărbătească. Şi te rog să mă crezi, domnule 
Baltazar, că domnul Tufan-tatăl a fost un mare spadasin 
la viața lui. 

- Care spadasin, bă Tufănele? întrebă Toroipan, ceva 
mai greu de cap. A pus nea Tufănel mâna vreodată pe 
sabie? Dă-te, mă, în câştig cu minciunile tale! Care ai 
străpuns tu cinci inşi cu sabia? 

Tufănel şi Găluşcă îl priviră veninoşi. lar dacă 
privirile lor ar fi putut să ucidă, bietul Toroipan ar fi 
trecut în lumea drepţilor fără să mai aibă timp de o 


rugăciune cât de scurtă. 

- Te-ai îmbătat, prietene! spuse Găluşcă râzând. Nu- 
i nimic! Domnii aceştia ştiu de glumă. 

Toroipan cătă spre el cu ochii încețoşați. 

- Care îmbătat, bă Găluşcă? Nea Tufănel... nobilu... 
pfui! Ai, că sunteți grei! Nobilu... Auzi, nea... acesta... 
Baltazare? Nea Tufănel... nobilu, care cu lingurile de 
lemn... la piață... La Zece Mese... Fir-aş al naibii! Mor, 
bre! Ăştia amândoi îngheaţă apele când le umblă morişca. 
Cu sabia... Cu cinci inşi... care cinci inşi, bă Tufănele? 
Auzi... bre, Baltazare... ăştia au sabie de azi-dimineaţă. 

-  Scuzați, domnilor! interveni Găluşcă. Nobilul 
nostru prieten, domnul Toroipan, s-a cam... hm... a cam 
întrecut măsura. Al naibii vin! 

Oştenii i se scuzară din toată inima. Se cam 
întrecuseră şi ei cu închinatul cănilor. Totuşi, pe fețele lor 
se strecură o oarecare îndoială. Tufănel, observând că 
vorbele lui Toroipan semănaseră neîncredere, se ridică 
destul de nesigur pe picioare. Când îşi regăsi cât de cât 
echilibrul, trase sabia şi o ridică deasupra capului ca pe- 
un ciomag, fandă de vreo câteva ori împleticindu-se, apoi 
se opri cu acel calm plin de măreție pe care ţi-l dă puterea 
vinului mult şi zise: 

- Domnule Baltazar, mi-ai plăcut! Să mă arză focu’ 
dacă te mint! Eşti un om de viață, bre! Uite îți arăt o 
figură. Auzi, nea Baltazare? Asta e figura domnului 
Tufan-tatăl şi a mea. Bă, Baltazare, ia fii atent la 
mişcarea asta! Ridici ciomagul... asta... sabia deasupra 
capului când adversaru” vrea să te dilească la bilă. Aşa se 
apără loviturile de ciomag... adică de sabie. Îl apuci cu 
amândouă mâinile de capete, şi adversaru' nu mai are 
spor. La loviturile laterale îl duci drept pe lângă corp, 
ținându-l tot de amândouă capetele. 

Baltazar şi oştenii făcură ochii mari, fapt care-l 
obligă pe Găluşcă să intervină degrabă: 

- Până acum, tactica la sabie a fost cu o singură 
mână. Vedeți şi domniile voastre că într-o singură mână 


nu ai putere ca în amândouă. 

- Şi nu vă tăiați la mâini în propria sabie? se 
interesă Baltazar uluit. 

- Nu, domnule! Purtăm mănuşi. Nişte mănuşi de 
fier. Fiecare mănuşă cântăreşte cât un cap de vacă. 

* 

Înnoptase devreme. Pe la cinci ceasuri după-amiază, 
se lăsase întunericul. Un întuneric de iarnă urâtă, fără 
zăpadă, cu vânt aspru, tăios. În curtea palatului princiar 
de la Alba-Iulia soseau primii invitați. Trăsurile elegante, 
purtate de cai de rasă, opreau pe rând la peron, puternic 
luminat de opaițele multe. Balul principelui aduna în 
seara aceea elita nobilimii ardelene şi nimeni nu se 
gândise o clipă la un refuz al invitației, fie că nu dorea să 
se pună rău cu Sigismund Bâthory sau numai din simplă 
curiozitate. Prezența vânătorilor, pe a căror capete se 
pusese cândva preț în aur, făgăduia să fie sarea şi piperul 
acelei seri. Curtenii şi invitaţii se uniră iute în cercuri, 
după felul în care se cunoşteau între ei, întrebându-se 
dacă vânătorii vor avea destulă îndrăzneală să se 
înfățişeze. Mândrele doamne chicoteau între ele pe seama 
principelui gândindu-se că principele va trece prin 
momente destul de grele când vor apărea acei neciopliți 
care, cu siguranță, dormiseră mai mult prin colibe şi nu 
erau în stare să deosebească o doamnă de un cerb şi 
poate că nici nu ştiau să vorbească. Stela Cristu fu 
înconjurată iute de un grup mare de admiratori. Se 
sprijinise palidă de marginea unei canapele, iar vorbele 
pline de duh ale tinerilor nobili zburau pe lângă urechile 
ei fără să le prindă înţelesul. Curând, avea să pornească 
balul. Aşteptau doar sosirea principelui. După spusele 
cancelarului, vânătorii nu erau dintre aceia care se lasă 
prea mult aşteptaţi. Tânăra fată arunca mereu privirile 
către uşă. Avea să-l întâlnească pe Cae Indru după doi 
ani. Se întreba dacă înfăţişarea lui se schimbase. Dacă 
nu-şi pierduse cumva aerul acela somnoros, care îl 
prindea atât de bine. Tinerii curtezani ridicară din umeri 


mirați. Stelei i se dusese vestea nu numai pentru 
frumusețe, ci şi pentru istețime. Or, nu prea remarcaseră 
aşa ceva la ea. Sau poate că aerul ei absent se datora 
unei cauze pe care încă nu o înțelegeau. Îi urmăriră 
privirile. Acele priviri furişate spre uşă. Contele Teleki era 
parcă mai frumos ca oricând. Paloarea căpătată după 
rana de la umăr îl prindea de minune. Ochii lui negri şi 
vii arătau adânci, gânditori. Remarcase şi el că Stela nu 
se află în apele ei. Abia îi aruncase o privire în treacăt. Pe 
cine aştepta ea oare? 

Principele îşi făcu apariția pe una din uşile laterale. 
Se formă repede un culoar de trupuri vii. În urma 
principelui călca uşor acel popă iezuit Alfonso Carrillo, 
prietenul, dascălul şi sfătuitorul său. În dreapta lui 
Carrillo trecu gânditor cancelarul lojica, îmbrăcat în 
nelipsitele lui haine negre. Părea mai gânditor ca de 
obicei. 

Baronul Albert de Szentivâni dispăruse la braţul 
doamnei baroane Maria-Florența de Szentivâni, încurcat 
în dantelele ei multe. 

- N-au curajul să vină, şopti baronul. Mă mir că 
principele nostru a putut să facă asemenea invitație unor 
lotri. 

- Să crezi domnia-ta că nu vor veni! răspunse 
înțepată Maria-Florența. Ce i-ar opri să vină? Teama? 
Haida-de! Ăştia nu ştiu ce e teama. S-ar putea ca la 
ceasul acesta să se afle chiar printre noi. În atâta lume 
câtă e aici, cine i-ar mai recunoaşte? 

Auzind asemenea vorbe, Szentivâni se întoarse 
degrabă şi-şi plimbă privirile prin mulțime. 

Principele se aşeză pe tronul lui aurit, împodobit cu 
nenumărate pietre de preț. Carrillo rămase în picioare, 
alături de cancelar. Aşteptau amândoi să audă dorințele 
lui Sigismund. În faţa tronului, păstrând o oarecare 
distanță, se grupară nobilii, având în frunte pe cei mai de 
seamă dintre ei. Bijuteriile doamnelor scânteiau în 
lumina puternică. Tăcerea se aşternu atât de adâncă, 


încât cel mai uşor foşnet de rochie părea de nesuportat. 
Principele îşi privi supuşii gânditor. Printre cei mai de 
seamă îi remarcă pe comandantul Kornis, pe contele 
Teleki, pe Beckembauer, pe contele Francisc Teke, alături 
de slăbănoaga lui doamnă şi cele trei fiice, una mai 
frumoasă ca alta. Privirea lui se opri o clipă asupra Stelei, 
şi fața i se lumină de plăcere. 

- Crezi că vor veni vânătorii aceia? se întoarse brusc 
spre cancelar. 

- Cu siguranță, măria-ta. Aseară au fost văzuți la 
hanul Butoiul Tămăduirii, la un sfert de ceas călare de 
cetatea Sighişoarei. Au înnoptat acolo. O ştafetă a gonit 
încoace peste noapte şi ne-a adus această veste. 

- Domnule lojica, râse pentru prima oară în seara 
aceea principele, sunt sigur că eşti omul cel mai bine 
informat din întreaga Transilvanie. 

— Adevărat! răspunse acesta simplu. Şi odată cu 
mine, şi măria-ta! 

— Aşa este! întări principele. Ce m-aş face fără 
domnia-ta? 

Comandantul armatelor ardelene, domnul Kornis, 
tresări auzind lauda lui Bâthory. Dacă principele o ţinea 
aşa, erau puţine şanse să-i poată aresta pe acei vânători. 
Doar Carrillo observă tresărirea lui Kornis. Ca să-l 
liniştească, îi făcu un semn discret. Dar acel semn tainic 
nu scăpă ochiului ager al lui Iojica. 

- Măria-ta, îndrăzni contele Francisc Teke, am auzit 
că avem oaspeți de seamă... hm... din Țara Românească. 
Să fie oare vorba despre acei vânători pe ale căror 
căpățâni s-a pus preț de aur? Nu cumva am pus 
asemenea preț pe nişte fantome? 

- Nişte fantome despre care căpitanul nostru, 
domnul Albert Király, ne scrie că au făcut mari 
stricăciuni turcilor, zâmbi Sigismund. 

- Se cade oare să-i primim? întrebă cu multă 
îndrăzneală contele. Dacă nu sunt fantome, cu atât mai 
rău pentru ei. Am auzit că ne-ar fi păgubit de nişte aur. 


Şi multe lucruri rele s-au pus în seama lor. Oare putem 
sta la balul măriei-tale alături de nişte lotri? 

- Eu stau, se încruntă Sigismund. Cine să simte 
ofensat e liber să plece. Chiar dacă voi rămâne singur, tot 
îi aştept. 

Fu rândul contelui să se înfurie. Familia lui se 
bucura de unele drepturi pe care nu le aveau ceilalți şi 
hotări să se folosească de ele. 

— Avem dreptul la unele lămuriri, zise mândru. 
Ţinem două mii de oşteni în armata Transilvaniei. Oşteni 
pe care îi îmbracă familia noastră. Unele legi mai vechi ne 
împuternicesc să cerem lămuriri în toate problemele 
legate de bunul mers al principatului. 

— Aşa e, domnule Teke! sări cancelarul în sprijinul 
principelui. Dar aici nu-i vorba despre problemele 
Transilvaniei, ci de nişte invitaţi ai principelui, ceea ce 
nu-i totuna. 

- Să avem iertare! interveni Kornis. Nouă şi 
domnului conte nu ne este indiferent bunul renume de 
care se bucură curtea din Alba-lulia. 

Cancelarul făcu un semn împăciuitor cu mâna, iar 
din gestul acela, Kornis îşi dădu seama vag că lojica 
pregăteşte un răspuns tăios. Îl cunoştea bine şi ştia cu 
precizie că făcuse vreo greşeală pe care o va specula 
cancelarul. 

- Toţi ne interesăm de bunul renume al curții 
noastre, zise lojica parcă din vârful buzelor. Domnul 
Kornis a uitat, se pare, că nu dispune de drepturile pe 
care le are domnul Teke. Iar pentru faptul că a îndrăznit 
să-l înfrunte pe măria-sa principele, cred că îl vom chema 
curând în fața unui tribunal. Recunoaşteţi, domnule 
comandant, că aţi face la fel dacă un căpitan de-al vostru 
ar îndrăzni? 

Kornis păli. Făcuse o prostie din care nu prea avea 
scăpare. Îl privi rugător pe Carrillo. Iezuitul se dovedise 
meşter în multe chichiţe şi-l înfruntase de nenumărate ori 
chiar pe lojica. 


- Vă cer iertare, domnule cancelar! se ridică greoi 
Carrillo. Domnul Kornis nu are drepturile pe care le are 
domnul conte, dar nici nu i-a cerut socoteală pricipelui. A 
afirmat doar că nu-i este indiferent bunul renume al 
curții noastre. Ca bun patriot şi ca bun supus al 
principelui, era normal să spună un asemenea lucru. 

Cancelarul rămase pe gânduri. Principele îl privi 
mirat. lar ceilalți ascultători crezură că iezuitul îl băgase 
în cofă pe tăiosul Iojica. Carrillo zâmbi ironic. În schimb, 
principele izbucni nerăbdător: 

— Aşteptăm părerea voastră, domnule cancelar. 

- O aveţi, măria-ta! Întâi nu voiam să-i răspund 
domnului Carrillo, fiind convins că domnia-sa a remarcat 
tonul cu care a vorbit domnul Kornis. Dacă nu l-a 
remarcat nici el şi nici onorații oaspeți pe care avem 
cinstea să-i găzduim, nu mai am nimic de spus. 

Carrillo tăcu. Nu avea ce să răspundă. Întreaga 
asistență remarcase tonul mânios al comandantului. Îl 
afurisi în gând pe lojica, fără a se putea reține să-i admire 
inteligența sclipitoare. Kornis, simțind că toate privirile 
sunt ațintite asupra lui, trase sabia cu un gest teatral şi o 
aşeză la picioarele principelui. Dar Sigismund dorea să fie 
generos în seara aceea. O privi din nou pe Stela Cristu. 
Obrajii ei erau palizi. Poate din cauza acelui incident 
neplăcut. Pentru ea hotărâse să facă un gest măreț. Dacă 
ar fi ştiut adevărata cauză a palorii tinerei fete, poate că 
multe din planurile lui s-ar fi schimbat în seara aceea. 

— Ridică-te, domnule Kornis! spuse blând. Pune 
sabia la locul ei! De sabia domniei-tale mai avem multă 
nevoie. lar dumneata, domnule conte Francisc Teke, cred 
că ai dreptul la un răspuns. Îl vei avea. În seara aceasta 
va fi aici un loc de judecată. Îi vom judeca pe acei 
vânători dimpreună cu toți musafirii noştri şi nu cred că 
ei vor avea ceva de pierdut. Mai degrabă cred că au fost 
nedreptățiți de noi. 

În timp ce erau aşteptaţi cu atât de însemnată 
nerăbdare, cei zece vânători intrară în cetatea Alba-lulia. 


În frunte călărea de data aceasta Costache Caravană, 
absorbit cu totul de gândurile lui. Nu-i plăceau asemenea 
vizite. Domnii şi principii se jucau prea uşor cu 
promisiunile. Dacă principele urmărea prinderea lor, nici 
nu se putea o capcană mai bună ca aceasta. O nelinişte 
ciudată stăruia asupra lui. Şi cu cât se apropia de palat, 
cu atât îi creştea neliniştea. 

În urma lui Costache călărea Ducu. Bănuitor şi 
precaut, îndrăzneț şi curios din fire, tânărul spadasin nu 
ar fi renunțat la vizita aceea pentru nimic în lume. Chiar 
dacă principele ar fi urmărit prinderea lor, o asemenea 
înjosire pe care ar fi căpătat-o Sigismund i-ar fi purtat un 
nume rău prin toate capitalele Europei. Un om de talia lui 
nu se putea face de râs. 

Chirilă Zece Cuţite era nemulțumit. Principele şi 
curtenii lui nu-l interesau. Gândurile lui rămăseseră în 
cetatea Bucureştilor, acolo unde Mihai-vodă avea mare 
nevoie de ei. Nu renunțase la drumul acesta, numai cu 
gândul că s-ar putea lega o mai mare prietenie între 
curtea lui Sigismund şi cea a lui vodă. 

Cae Indru nu avea nici el motive să fie prea vesel. 
Iojica îl înştiințase în scrisoarea trimisă drept invitație că 
Stela Cristu şi contele Lajos Teleki sunt pe cale să se 
logodească. Ştirea o  strecurase printre rânduri, 
înconjurată de alte evenimente petrecute în Transilvania. 
Tânărul bănuia acum că lojica intuise în vreun fel vechea 
lui prietenie cu Stela. Nu-i lua în nume de rău Stelei că se 
pregătea de logodnă. De fapt, nu avea nici un drept 
asupra fetei. Cu siguranţă că îl şi uitase. Au stat atât de 
puţin împreună! Poate că Teleki i se potriveşte mai bine. Îl 
ştia pe conte. Acesta îi putea oferi bogăţie şi strălucire. Îi 
putea asigura o viață liniştită. El era un biet vântură- 
lume, fără avere şi fără căpătâi. Smuci, puternic de 
căpăstru. Vânt Sălbatic se ridică în două picioare. Se 
scutură din amărăciunea lui şi-şi mângâie calul cu 
dragoste. Primise invitația numai la gândul că o va 
revedea pe Stela. Şi din această cauză, drumul de la 


Bucureşti până la Alba-lulia i se păruse de două ori mai 
lung. Dreptul s-o vadă nu i-l putea lua nimeni. Şi poate 
că era pentru ultima oară. Se gândi la viitoarele înfruntări 
cu turcii. Îi aşteptau lupte mari şi grele. Se va preface că 
n-o cunoaşte, rămânându-i satisfacția unei priviri de-o 
clipă. 

Majordomul curții anunţă cu o voce puternică: 

- Domnul Chirilă Zece Cuţite. 

Vânătorul călcă pe dalele de piatră fără să pară cât 
de puţin tulburat. De la uşă la tronul principelui, curtenii 
se împărțiră iute, lăsând un culoar viu între ei, şi nu s-ar 
fi putut spune că nobilii aceia cu nume atât de mari şi de 
cunoscute nu se înghesuiră, împingându-se grațios şi 
călcându-se pe picioare. Statura înaltă şi falnică a 
renumitului vânător smulse un murmur de admiraţie. 
Ochii lui ca jăraticul atraseră privirile doamnelor ca un 
magnet uriaş. Acesta era deci omul care umblase ani în 
şir prin Transilvania ca o umbră, împărțind moartea în 
rândul acelora care scăpau de sub judecata legilor 
părtinitoare. El era acel teribil vânător care condamnase 
la moarte o întreagă solie turcească şi îndeplinise sentința 
chiar în cetatea de scaun, iar oştile principelui l-au căutat 
neputincioase. În jurul lui se ţesuseră legende unele mai 
aproape de adevăr, altele înflorite în fel şi chip. Chirilă nu 
luă în seamă murmurele din jurul lui. Înaintă hotărât 
spre principe, fără să se uite în dreapta sau în stânga. Se 
opri la câţiva paşi de tron, scoase pălăria cu un gest 
aspru şi salută scurt. Poate prea scurt, ca în fața unui 
egal al său. 

Sigismund Báthory îşi ascunse mânia sub un 
zâmbet malițios, fapt care nu-i scăpă lui lojica. Iar 
cancelarul nu se bucură deloc observând că în sală 
apăruseră pe neaşteptate mai mulți oşteni decât se 
obişnuia. 

- Domnul Costache Caravană, strigă majordomul. 

Omulețul acela rotund, cu ochii niţel bolboşați, 
parcă a mirare, stârni printre privitori câteva zâmbete de 


îngăduință. Nu prea arăta a luptător, iar pe faţa lui 
grăsuță nu se putea citi măcar o urmă de inteligență. Şi 
doar îi mersese faima despre şiretenia lui. Numai Bocskai 
tresări, şoptindu-le vecinilor că îl văzuse pe acest grăsun, 
care umbla pe un cal cu nume de iapă, doborând într-o 
ocazie patru oameni vestiți luptători cum ai dobori nişte 
pui de găină. Astfel, crescură din nou acțiunile lui 
Costache, iar dintre toți, cea mai încântată de asemenea 
veste păru a fi baroana Maria-Florența de Szentivâni. 

- Domnul Ducu cel Iute, se auzi dinspre intrare. 

Tânărul păşi printre curteni uşor îmbujorat. Acesta 
să fi fost oare marele spadasin care-l trimisese în lumea 
drepţilor pe Roco Perisini? Parcă era greu de crezut. Să fi 
fost oare acesta omul care îl găurise cu sabia pe contele 
Bindâsz, acel spadasin fără egal în Transilvania? 

- Domnul Cae Indru! 

La auzul acestui nume, Stela Beckembauer îşi reținu 
cu greu un țipăt. Fața îi păli brusc, dar spre norocul ei, 
cei din jur nu aveau ochii pentru ea în acele momente. 
Doar Ştefan Iojica observă tulburarea fetei şi se convinse 
definitiv că-l iubeşte pe Cae. Apariția tânărului stârni 
murmure de admiraţie. Omul acesta cu fața prelungă, 
dulce, parcă lucrată din marmură, cu statura înaltă şi 
elastică, plină de tinereţe, cu privirea niţel somnoroasă, 
nu arăta nici pe departe a tâlhar, aşa cum îi mersese 
numele. Pe acest om îl sărutase Mihai-vodă, de față cu 
întreaga oştire. Cae se opri o clipă lângă uşă. Nu se arăta 
grăbit, ca ceilalți. Privirea lui cuprinse fără grabă acea 
mulțime curioasă. O fracțiune de secundă, ochii lui 
zăboviră asupra Stelei, ca din întâmplare. Fata căută 
sprijin şi se rezemă de Teleki, aflat alături. 

- Domnul Niţă Praştie. 


Înalt şi subţire, cu pălăria mare uşor trasă pe frunte, 
cu privirea furişă, parcă la pândă, faimosul aruncător de 
praştie trecu absent printre rândurile nobililor. 

- Domnul Petrache cel Mic! 

Se auziră din nou murmure. Petrache cel Mic arăta 
cât un munte clădit numai din muşchi. 

- Domnul Sile Adormitu! 

Sile păşi în sală cu acea eleganță specifică unor 
cavaleri din Apus. Doar inima lui se făcuse mică, aflându- 
se pentru prima oară într-o situație de mare cinste. 

- Domnii Găluşcă, Toroipan şi Tufan-fiul! 

Cei trei voinici, cu mutrele lor cam ipocrite, păşiră în 
sală umăr lângă umăr, zăngănindu-şi săbiile şi pintenii, 
călcând apăsat şi semet, hotărâți să nu-şi cedeze unul 
altuia întâietatea, făloşi cum îi învățase domnul Sile, 
izbind cu coatele în trecere pe nobilii curioşi. Ajunşi în 
apropierea principelui, scoaseră un picior mult înainte, îşi 
prinseră pălăriile cu un gest larg, se aplecară mult pe 
piciorul din față şi salutară adânc, măturând podeaua cu 
penele pălăriilor, executând cel mai desăvârşit salut 
cavaleresc. 

-— Fiți bineveniţi, domnilor, Găluşcă, Toroipan şi 
Tufănel! spuse principele citindu-le numele de pe un 
bilețel aflat alături. 

- Tufan! îl corectă Tufănel. 

- Tufan! aprobă principele. 

- Fiul! murmură Tufănel. 

— Fiul! fu de acord Sigismund. 

Curtenii se apropiară, curioşi să asculte discuția 
dintre principe şi vânători, păstrând totuşi o distanță 
respectuoasă de vreo zece paşi. 

- lată, domnilor, zise principele zâmbind, ani de zile 
trupele mele nu au putut să vă aducă în fața noastră, iar 
o simplă invitație ne dăruieşte această plăcere. 

- Ceea ce dovedeşte, măria-ta, că buna înțelegere 
valorează mai mult decât forța armelor! răspunse aspru 


Chirilă. 

- Buna înţelegere sau iscusința, zâmbi principele. 

Caravană se încruntă uşor. Cae Indru păru dintr-o 
dată mai somnoros decît fusese. Ducu privi în tavan, 
căutând parcă un punct anume. Sile îşi pipăi buzunarul 
în care purta o singură piatră. Coatele lui Petrache cel 
Mic se desfăcură niţel de lângă corp. Dar nimeni dintre ei 
nu făcu o mişcare mai aparte în fața acelor cuvinte care 
semănau a trădare. Principele urmări atent fețele 
vânătorilor şi-i socoti mai puțin inteligenți decât le 
mersese faima. 

- Oare dragostea sau admiraţia pentru curtea 
noastră v-a făcut să răspundeţți atît de iute acelei 
invitații? Zău că nu e de glumă să faci un asemenea drum 
din cetatea Bucureştilor până la Alba-lulia, doar pentru 
un bal! 

— Am răspuns invitației unui principe, răspunse 
tăios Cae Indru. Domnul Ţării Româneşti ne-a însărcinat 
să aducem măriei-tale vorbe de sănătate. Baluri avem şi 
în cetatea Bucureştilor, şi nici acolo nu prea ne îmbulzim 
la ele. Unele lucrări grabnice şi primejdioase lasă balurile 
pe planul al doilea. Iar dacă în atenția măriei-tale a fost 
numai invitația la un bal, atunci cu adevărat distanța 
între Bucureşti şi Alba-lulia este foarte mare. 

Cae vorbise astfel, hotărât să limpezească lucrurile. 
În schimb, principele îşi muşcă buzele de supărare 
auzind insinuantul răspuns al vânătorului şi nu se putu 
opri să răspundă mai aspru decât ar fi vrut: 

- Domnul Ţării Româneşti e slujitorul nostru, iar voi, 
domnilor, sunteți abia slujitorii lui. Orice slujitor are 
datoria să se înfățişeze înaintea stăpânului la prima 
poruncă. 

Cae îşi dădu seama de situația grea în care 
intraseră. Numai un răspuns plin de îndrăzneală ar mai fi 
putut îndrepta lucrurile. Şi, spre uimirea mulțimii de 
curteni, zâmbi candid. 

- Domnul Ţării Româneşti e slujitorul lui Dumnezeu 


şi al țării sale! Alt stăpân asupra noastră. Câtă vreme ne- 
ați poruncit, nu am venit la curtea din Alba-lulia, măria- 
ta. Şi nici cu forța nu ai putut să ne aduci. 

În sală se produse mişcare. Asemenea îndrăzneală 
devenise cu totul primejdioasă. 

— Uiţi unde te afli! strigă principele, mânios. 

- Nu uit. Măria-ta şi-a uitat datoriile de gazdă! 

Observând mânia principelui, Kornis se repezi şi 
puse mâna în pieptul lui Cae. O clipă, ochii tânărului se 
îngustară. Mâinile i se mişcară parcă leneş, iar 
comandantul se izbi puternic cu fruntea de dalele de 
piatră. Soldaţii făcură un pas. Dar vocea cancelarului îi 
opri să-l facă şi pe-al doilea. 

- Să nu-i atingă nimeni! 

Principele vru să dea ordin de arestarea cancelarului 
dimpreună cu vânătorii, dar lojica i-o luă înainte. 

— Aceşti oameni sunt musafirii principelui. Ridică-te, 
domnule Kornis! Cum ai îndrăznit să nesocoteşti voința 
principelui? Ai primit vreo poruncă din partea măriei- 
sale? Mi se pare că pentru a doua oară în această seară 
meriți să fii judecat. 

Îi întoarse comandantului spatele cu o mişcare aspră 
şi continuă în fața lu Sigismund: 

- Măria-ta, mă rog pentru iertarea domnului Kornis, 
care prin purtarea lui ar fi putut face o ruptură între noi 
şi curtea din Țara Românească. Aceşti oameni sunt 
trimişii lui Mihai-vodă. La curtea noastră nu s-au mai 
întâmplat asemenea lucruri de ocară. 

Principele înțelese aluziile cancelarului şi-i fu 
recunoscător că-l scosese dintr-o mare încurcătură. Cu 
câteva clipe înainte, era gata să-i aresteze chiar el, 
cuprins de furie. Dar furia trebuia s-o reverse asupra 
cuiva, iar țap ispăşitor nimeri Kornis. 

- Comandante, se pare că nu te simţi prea bine în 
această seară. Cred că ar fi mai bine pentru sănătatea 
domniei-tale să te retragi şi să te odihneşti. Nu vom uita 
să te chemăm când se va ivi prilejul nimerit. Eşti liber, 


domnule, să mergi să te cauţi de sănătate. 

Kornis salută palid ca un mort şi se retrase. Pierduse 
bătălia cu lojica şi, pe deasupra, intrase în dizgrație. 

Tot cancelarul fu cel care făcu să treacă acel moment 
neplăcut, ştiind cât de mult iubea Sigismund meşteşugul 
armelor. 

- Măria-ta, am auzit că aceşti domni au adus mari 
foloase creştinilor păgubindu-i pe turci prin iscusința 
armelor şi a gândului. Poate că ar trebui să-i răsplătim 
aşa cum numai principele Transilvaniei ştie s-o facă. Iar 
aceşti domni ar putea să ne dăruiască o seară deosebită 
arătându-ne ceva din iscusința lor în mânuirea unor 
arme care le-au făcut mare faimă chiar până în capitalele 
din apusul Europei. Cred că regele Franţei, care iubeşte 
ca şi pricipele nostru vitejia şi iscusința, ar da mult ca să 
vadă un asemenea spectacol. 

La auzul acestor vorbe, principele se domoli cu totul, 
reuşind chiar să râdă vesel. Trebuia să nu scape fericitul 
prilej. Numai dacă acei vânători erau cu adevărat 
pricepuți. 

- Poate am vorbit cam aspru, domnilor, se întoarse 
către oaspeți. Am, totuşi, convingerea că meritați 
asemenea vorbe, de vreme ce nu ați găsit de cuviință să 
vă înfățişați mai devreme în fața noastră şi să ne arătați 
că ați fost urmăriți nu totdeauna pe drept. Dar să lăsăm 
aceste lucruri! Ideea domnului cancelar e cum nu se 
poate mai bună! Poate că în felul acesta vom reuşi să 
aducem printre noi puțină căldură. 

Curtenii aprobară zgomotos propunerea. Vânătorii 
priviră întrebători spre Cae, considerându-l pe tăcute 
conducătorul lor. Tânărul se gândi că primejdia încă nu e 
cu nimic înlăturată. lar o demonstrație de iscusință şi 
forță nu strică. Ba dimpotrivă: e bună totdeauna, fiindcă 
intimidează. Îşi croise în minte un plan de acţiune şi 
poate că propunerea venea tocmai la timp. 

- Plăcerea ar fi de partea noastră! hotărî el. Cu ce ar 
dori măria-ta să începem? 


-— Cred că o luptă cu sabia ar fi un început bun. Din 
păcate, nu avem adversari pe măsura voastră, domnilor. 

— Avem! spuse repede Carrillo. Ştiind că i-ar plăcea 
măriei-tale un asemenea spectacol, ne-am îngrijit din 
timp. Părintele Grasa a fost un renumit profesor de 
scrimă, iar cavalerul Jan Siloky se pare a fi cea mai bună 
spadă a Transilvaniei. 

— Aşa e! aprobă Sigismund, încântat. 

Carrillo făcu un semn. Dintr-o încăpere alăturată îşi 
făcură apariția părintele Grasa şi Jan Siloky, urmaţi de 
un slujitor care purta patru săbii cu vârfurile boante. Cae 
făcu un gest de invitație spre Ducu. Tânărul îşi deschise 
propria sabie şi o lăsă în mâinile lui Tufănel. Înaintă apoi 
vreo câți paşi, făcu o reverență adâncă în fața celor doi 
spadasini şi întrebă politicos: 

— Cine dintre domniile-voastre îmi face cinstea să 
începem? 

Corrillo hotări în locul lor: 

- Domnule Siloky, fă-ne plăcerea şi arată-i domnului 
Ducu măiestria domniei-tale! 

Cunoscând bine dibăcia lui Grasa, îl păstră pentru 
Cae Indru, convins prin simplă impresie că poate mai 
mult decât Ducu, având astfel prilejul de a asista la un 
spectacol cum nu se întâlnesc multe. Dar după primele 
schimburi de lovituri dintre Ducu şi polonez, iezuitul 
exclamă în gând: „Pe toți dracii, Doamne iartă-mă, flăcăul 
acesta pare un pui de diavol. Parează tot ce i se trimite, şi 
încă nu a atacat până acum. Dar iată că Siloky pregăteşte 
o lovitură mare. Ah, Ducu a parat lovitura! Totuşi, văd că 
dă îndărăt în fața polonezului.” 

Cei doi se mişcau repede. Fulgerau scurt, lucrând 
metodic, încercând ici-acolo, căutând punctele slabe, 
pregătind atacul decisiv prin mişcări înşelătoare. Din sală 
se auzeau murmure de admiraţie. În faţa unui Siloky 
dezlănțuit, vânătorul para calm, retrăgându-se pas cu 
pas. lar când pe fața polonezului apăru un zâmbet de 
superioritate, Ducu porni un dans îndrăcit în jurul lui. O 


lovitură dată năprasnic, lângă umăr, aruncă sabia 
polonezului cât acolo, punând capăt luptei. 

Polonezul râse prietenos şi observă fără supărare: 

- Domnule, sunteți mai bun! Am simțit acest lucru 
de la primul schimb de lovituri. Nu mi-am închipuit că ar 
putea să mă biruie cineva în partea aceasta a Europei. Şi 
zău că nu prea am obiceiul să mă laud! Aţi atacat o 
singură dată. În rest, domnia-ta ta te-ai jucat cu mine, 
parând parcă în glumă tot ce ţi-am trimis. 

- Mai încercaţi o dată! strigă Sigismund entuziasmat. 

- De prisos, măria-ta! răspunse polonezul. Domnul 
acesta e tot ce am văzut mai bun în scrimă până azi! 

La un semn al lui Carrillo, părintele Grasa se apropie 
de Indru, purtând cele două arme sub braţ. Şi nu s-ar fi 
putut spune că iezuitul ar fi fost o figură tocmai comună. 
Întreaga lui făptură era formată din linii parcă întrerupte 
pe undeva. Cu toată înălțimea respectabilă, mâinile îi 
atârnau până aproape de genunchi. Fruntea țuguiată, 
străjuită de nişte urechi clăpăuge, scotea parcă mai mult 
în evidență fața oacheşă, ca un triunghi, cu gura subțire 
suptă înăuntru, pierdută sub nasul coroiat şi lung, în 
formă de plisc. O figură mai şuie decât a părintelui Grasa 
cu greu s-ar fi putut dibăci cale de o sută de mile 
împrejur. 

- Domnilor, luă cuvântul Carrillo, părintele Grasa a 
fost mulți ani profesor de scrimă. Numele lui a ajuns 
cunoscut la Paris, la Veneţia şi la Madrid. Din şcoala sa 
au ieşit spadasini cu mare faimă. Cred că măria-sa 
principele şi domniile-voastre veți avea un spectacol rar 
dacă şi domnul Cae Indru se va ridica la aceeaşi înălțime. 

Grasa îl salută adânc pe Indru. Vânătorul îi 
răspunse cu politețe. Aleseră armele şi se aşezară în 
gardă. lezuitul se dovedi pe cât de mare spadasin, pe atât 
de mare vorbăreț. Spre deosebire de Jan Siloky, nu lucra 
iute. Sabia lui descria curbe mari, leneşe, dar fiecare 
lovitură avea o precizie milimetrică. Asalturile de la 
înălțimea pieptului se schimbau pe neaşteptate în lovituri 


laterale, întrerupte brusc prin împungeri cu fandări lungi. 
După vreo cinci minute de luptă, iezuitul zâmbi mulțumit 
şi i se adresă lui Cae cu vocea lui catifelată: 

— Signor Indru, am avut plăcerea să vă ofer întregul 
alfabet al scrimei şi rar mi-a fost dat să văd un adversar 
ca domnia-ta, care să cunoască toate literele. Vom trece 
acum la combinaţii de litere. Adică la cuvinte. Dacă şi aici 
veți avea răspunsuri tot atât de elegante, nu ne mai 
rămâne decât să abordăm fraza. Dincolo de cuvinte au 
trecut puțini spadasini, iar numele lor a rămas mare. Dar 
fraza, unde sunt atâtea combinaţii de cuvinte, triază fără 
milă. Spadasinii care trec de frază nu mai au nimic de 
învățat. Dar dintre aceştia se nasc unul la douăzeci de 
ani. Atenţie, domnule, am intrat în faza cuvintelor! Sabia 
lui Grasa capătă iuțeala pe care nu o avusese la început. 
Zeci de mişcări înşelătoare şi iuți, date la înălțimea 
capului sau coborâte la pântece, pregăteau de fapt 
adevărata lovitură lucrată metodic. Cae apăra magistral şi 
nici o clipă sabia lui Grasa nu reuşea să se desprindă 
într-o lovitură clară. Curtenii şi invitații urmăreau cu 
sufletul la gură acea gigantică desfăşurare de măiestrie, 
iar principele uitase pur şi simplu unde se află şi strigă în 
gura mare cuvinte de satisfacție. 

- E un spectacol grandios, îi şopti Carrillo. Am 
colindat, măria-ta, Europa în lung şi-n lat, dar nu am 
văzut asemenea spectacol. Priveşte-l pe Indru! Parcă i-ar 
spune cineva care va fi următoarea lovitură a părintelui 
Grasa. Omul acesta nu se apără ca toată lumea. Simte 
dinainte lovitura adversarului. 

Timpul trecea iute şi nimeni din sală nu se gândea la 
el. Pe fruntea lui Grasa, transpirația apăruse în broboane 
mari. Ceru o clipă de răgaz, aprobată cu mărinimie de 
Cae Indru. lezuitul îşi şterse fruntea cu o batistă oferită 
amabil de vânător. Privirile lui cătară cu admiraţie spre 
tânărul adversar. 

- Fraza, domnule. Fraza va decide! zise Grasa, 
pregătindu-se de noi asalturi. 


De data aceasta, sabia lui se mişcă atât de iute, 
încât era greu de urmărit. Scula aceea sclipitoare parcă 
se transformase într-o viperă al cărei şuierat pregătea 
muşcătura.  Loviturile iuți se rupeau brusc, fiind 
continuate cu asalturi largi, mai mult laterale, pentru a 
distrage atenţia lui Cae. Ajunseră amândoi într-un colț al 
sălii. Pe fața şuie a iezuitului apăru un dram de lumină. 

- Să nu tresari, domnule Indru, la ceea ce îţi voi 
spune! Zâmbeşte, domnule! Pe toți dracii Doamne, iartă 
pe robul tău, îmi placi din ce în ce mai mult! S-ar putea 
să ai neplăceri cu principele. Cu el nu ştii niciodată cum 
se termină o discuţie. S-ar putea să vă pună în lanţuri. 

— Ştiu! răspunse Cae, la fel de încet. 

- Ţi-ai luat unele măsuri? 

- Da. 

- Atunci, e bine, domnule! Să le oferim acestor 
nătărăi tot ce poate da scrima mai frumos! Unul ca 
domnia-ta se naşte o dată la douăzeci de ani. Dacă vrei să 
scapi singur, lasă-te împins către coridorul din spate. 
Acolo vei găsi o fereastră. Dacă sari prin ea, ajungi în 
parc. 

Cae zâmbi ciudat. lezuitul îşi dădu seama că nu-şi 
va părăsi tovarăşii. Din clipa aceea simți pentru vânător 
una din acele simpatii care se nasc spontan şi nu mor 
niciodată. Îşi aminti că se făcuse preot dintr-o pornire pe 
care nu şi-o putuse explica mai pe urmă. Dusese o viață 
asemănătoare cu a acestui tânăr. Liber ca un vultur. 
Înconjurat de prieteni devotați. Renunţase la toate pentru 
bogăție şi confort. Pentru o moarte lentă spirituală şi 
fizică. Cu gândurile aiurea, făcu unele greşeli. Tânărul 
adversar nu profită de ele şi-i fu recunoscător pentru 
acea mărinimie. Puse capăt luptei printr-un semn cu 
palma. Îl salută pe Cae mai adânc decât pe principe. lar 
în vorbele lui se putea observa o sinceritate de 
netăgăduit. 

- La curtea Spaniei sau a Franţei, domnul acesta ar 
putea trăi în mare cinste. Asemenea cinste se pare că a 


obținut-o deja la curţile din Bucureşti şi Alba-Iulia. Sunt 
fericit că am avut prilejul să întâlnesc asemenea sabie, 
care se naşte o dată la douăzeci de ani. Adică una într-o 
generaţie. 

- Se pare că balul nostru s-a transformat într-o 
încercare de arme, râse principele. Ce propun nobilii mei 
invitați? Să continuăm sau să deschidem balul? 

— Să continuăm! strigară invitaţii. 

- Despre faimoasele voastre cuțite s-a vorbit mult, 
domnilor, interveni Carrillo adresându-se lui Chirilă şi lui 
Cae. Propun să aşezăm două lumânări la zece paşi. Sper 
să nimeriți asemenea ţinte subțiri. 

- Puțin! observă Chirilă. 

- Atunci, la cincisprezece paşi vă convine? 

- Cu o condiţie, monseniore! îl întrerupse Cae. 
Țintele să fie mişcătoare. 

Faţa lui Carillo se lungi de uimire. lar în sală se auzi 
un murmur de neîncredere. 

- Nu e prea greu, domnilor? 

- Nu! răspunse aspru Chirilă. Cine se oferă să 
plimbe lumânările? 

În sală nu se mişcă nimeni. Pericolul era din cale- 
afară de mare. Costache Caravană şi Ducu făcură un pas 
înainte. Li se alăturară în grabă contele Teleki, părintele 
Grasa, Jan Siloky, ceilalți vânători şi chiar contele 
Beckembauer. Curajul acestor oameni îl mişcă pe 
Sigismund Bathory. Într-un elan care-l uimi pe Carrillo, 
se ridică de pe tron şi strigă: 

— Voi fi şi eu unul dintre aceia care vor mânui țintele. 
lar dacă domnul cancelar ar vrea să-mi dea o mână de 
ajutor, n-ar fi rău. 

Se auziră proteste. Până la urmă, principele fu nevoit 
să renunțe în favoarea lui Teleki şi Beckembauer. Se făcu 
o linişte de moarte. Cae îl privi pe conte zâmbind. lar 
Teleki avu norocul, fără să ştie, că încăpuse în fața 
cuțitului unui om cinstit. O cât de mică neatențţie voită i- 
ar fi curmat zilele frumosului conte. Dar lui Cae nu-i 


trecu prin minte aşa ceva. Stela Cristu devenise galbenă 
şi, fără să-şi dea seama, făcu un pas înaintea celorlalți. 
Nobilii din jur crezură că se teme pentru viaţa lui Teleki. 
Numai cancelarul ştia adevărul. Stela bănuia că Indru 
aflase despre o eventuală logodnă între ea şi conte şi se 
temea pentru Cae. Va rezista Cae oare unei tentaţii atât 
de mari? 

La trei paşi unul de altul, Beckembauer şi Teleki 
porniră dinspre peretele lateral, purtând fiecare dintre ei 
câte-o lumânare puţin ridicată deasupra capului. Două 
mişcări fulgerătoare, elegante şi două cuțite scânteiară 
prin aer. Din sală, care aştepta cu sufletul la gură, 
izbucniră un ropot de aplauze şi strigăte de admirație. 
Cele două cuțite tăiaseră lumânările. 

Principele îşi reținu cu greu un tremur nervos, dar 
nimeni nu luă în seamă un lucru atât de firesc. Fusese o 
încercare de iscusință făcută pe viu şi s-ar fi putut 
termina cu un accident regretabil. În timp ce slujitorii 
purtau pe tăvi mari de aur pocale cu vestitul vin de 
Târnave, cei doi vânători îşi puseră nepăsători cuțţitele la 
brâu. 

- Cred că domnul Indru aruncă mai repede, spuse 
Sigismund. 

- În schimb, Chirilă are forță mai mare, completă 
Cae. 

— Nici vorbă! zâmbi Chirilă. Ai şi viteză, şi forță mai 
mare decât mine. 

Modestia lor făcu mare impresie asupra celor 
prezenţi, iar de undeva din sală se auzi o voce: 

- Dacă principele nostru nu are nimic împotrivă, să 
bem în cinstea acestor viteji! 

- În sănătatea lor! sări principele. 

Atmosfera rece de la început se încălzise vizibil. Cae 
începu să spere că vor termina seara cu bine. Privirile 
curtenilor erau binevoitoare. Cât despre principe, acesta 
uitase cu desăvârşire discuția aceea. Chiar Carrillo, care 
complotase cu Kornis, îşi schimbase în mare măsură 


gândurile, fiind şi el un mare amator de asemenea 
spectacole. Figurile ipocrite ale lui Găluşcă, Toroipan şi 
Tufănel îl atrăgeau. Pregătise şi pentru ei trei adversari de 
valoare, iar o partidă de scrimă cu trei perechi odată nu 
era tocmai de lepădat. Gândindu-se astfel, îşi rosti 
invitația cu cea mai desăvârşită politeţe: 

- Dacă domnii Găluşcă, Toroipan şi Tufănel ar dori 
să ne ofere o lecție de scrimă, le-am rămâne îndatorați. 

- Tufan-fiul! interveni aspru Tufănel. 

- Vă cer iertare, domnule Tufan-fiul! se înclină 
iezuitul. Avem pentru domniile-voastre adversari pe 
măsură. lar dacă numele vostru nu a căpătat faima pe 
care-o merită, aveți prilejul s-o câştigaţi în această seară. 

Auzind asemenea propunere năstruşnică, cei trei 
înghețară de groază. Indru se pregătea tocmai să 
intervină, dar lui Tufănel îi trecu prin minte una din acele 
idei formidabile care se nasc în mintea unui om obişnuit 
o dată la o viaţă. 

- Monseniore, spuse imitându-l pe Indru, domnul 
Tufan-tatăl, nobilul meu părinte, despre al cărui 
meşteşug în mânuirea sabiei cred că ați auzit în multe 
rânduri, are o vorbă: „Nu te arăta puternic în armele pe 
care le ştiu prietenii şi duşmanii! Arată-le ce poți cu arme 
pe care nu le cunosc ei!” 

Toroipan tuşi năprasnic. Tufănel îl privi aprig o 
clipă, apoi zâmbi subţire şi se întoarse către Carrillo. 

- Am să vă arăt o luptă cum n-aţi mai văzut. Să fiu 
al nai... să dea boala-n... pe cinstea mea de cavaler, 
domnilor, că veți vedea o luptă cum nu a mai fost la 
această curte! Cu săbiile v-au mulțumit domnii Indru şi 
Ducu. La naiba cu săbiile! Vrem ceva mai nou! 

Toroipan tresări mulțumit, amintindu-şi de ciomege. 
Cu siguranță că Tufănel făcuse aluzie la ele. Era dat 
naibii Tufănel ăsta. Aicea bătea Tufănel cu vorba. Al 
naibii lingurar! 

— Aşa e! sări cu gura, prinzând curaj. Tufănel ştie ce 
spune. Tat-su, nea Tufan, nobilu... ăla de vindea linguri 


la Zece Mese şi sucitoare şi blaturi de lipii... 

- Mai taci dra... Opriţi-vă, domnule Toroipan! sări 
Găluşcă mânios. 

Apoi se întoarse către principe şi zâmbi galeş. 

- Domnul Toroipan pe cât e de viteaz pe-atâta e lipsit 
de darul vorbirii. Cu voia domniei-sale, am să vă spun ce 
tot îndruga el acolo. Trăsni-l-ar... Dumnezeu să-l țină! 
Care va să zică, Tufan-tatăl nobilu... ăă... lovea cu 
ciomagu la lingurică. Adică zise, văzând că ceilalți nu 
pricep la capătul pieptului. Cu o singură lovitură dărâma 
zece mese. Învârtea ciomagul pe spinările duşmanilor ca 
pe sucitor şi cădeau oamenii în fața lui lați ca nişte lipii. 
Asta e! 

Toroipan nu putu să rabde asemenea neobrăzare şi 
fu gata să intervină. Dar un cot în stomac dat pe 
neobservate de Găluşcă îi luă piuitul şi restabili ordinea 
între ei. 

- Porunciţi, monseniore, slujitorilor continuă Tufănel 
să caute la şeile cailor noştri. Vor găsi acolo trei ciomege. 
Am să mă bat singur împotriva domnilor Găluşcă şi 
Toroipan şi nimeni nu va putea spune că nu va fi o luptă 
pe viață şi pe moarte. Păcat că nu se află aici domnul 
Tufan-tatăl! Ar face o vânzare de linguri... adică ar fi în 
stare să bată întreaga suflare din această încăpere. 

După puţină vreme, slujitorii aduseră cele trei 
ciomege zdravene, din lemn de corn. Se făcu loc mult spre 
fundul sălii. Fiecare dintre cei trei îşi prinse ciomagul cu 
ambele mâini. Toroipan lovi cu toată puterea spre 
căpățâna lui Tufănel. Femeile din sală închiseră ochii. 
Bărbaţii mai slabi de fire scoaseră exclamații de spaimă. 
Cu o mişcare uluitor de iute, Tufănel făcu un pas înainte 
spre mâinile lui Toroipan în timp ce ridica deasupra 
capului propriul lui ciomag, ținut zdravăn de capete. În 
felul acesta, lovitura îşi pierdu aproape întreaga forță. 
Genunchiul lui Tufănel izbi în stomacul lui Toroipan ca 
într-un sac şi tot în aceeaşi clipă sări într-o parte şi duse 
ciomagul pe lângă corp, ferindu-se de lovitura lui 


Găluşcă. Lingurarul părea un titirez între cei doi. Se 
schimbau lovituri năprasnice, în stare să omoare un bou 
dacă şi-ar fi atins ţinta. Privitorii erau convinşi că o 
asemenea dispută nu se poate încheia fără o victimă. Nu 
mai asistaseră la o astfel de luptă şi nici nu bănuiseră că 
bătaia cu ciomegele ar putea fi chiar mai spectaculoasă 
decât scrima. Fiecare lovitură aplicată de unul dintre cei 
trei putea aduce moartea dacă nu era parată la timp şi cu 
mare iscusință. Şi fiecare lovitură smulgea celor prezenți 
exclamații de spaimă sau de mirare. 

Toroipan încercă o lovitură de împungere cu vârful 
ciomagului. Lingurarul sări aprig îndărăt, parând în 
acelaşi timp o lovitură dată la picioare de către Găluşcă. 
Fu rândul lui Tufănel să atace. Câteva mişcări înşelătoare 
îi derutară pe cei doi. Ciomagul lui Găluşcă zbură în 
secunda următoare în peretele aflat la câţiva paşi. Din 
perete căzu o bucată de tencuială. Găluşcă vru să se 
repeadă după armă, dar lingurarul, mai iute, puse 
piciorul pe ciomagul căzut. Cu un gest de resemnare, 
Găluşcă se retrase lângă vânători. Rămas de unul singur, 
Toroipan suportă din ce în ce mai greu asalturile lui 
Tufănel. Lingurarul se prefăcu a se împiedica şi-i întoarse 
spatele. Acesta era unul dintre trucurile lui preferate. 
Toroipan lovi năprasnic în direcția capului. De data asta, 
strigătele de spaimă fură destul de puternice. Tufănel sări 
sprinten cu spatele sub braţele lui Toroipan. O mişcare 
scurtă şi îndemânatică îl aruncă pe bietul Toroipan ca pe- 
un sac de grăunțe. 

Lupta se  isprăvise. Aplauzele pentru Tufănel 
răsunară multă vreme. Doar principele nu luă parte la 
ele. Oamenii aceştia erau cu adevărat nişte virtuoşi. 
Acum îşi explica foarte bine cauza pentru care nu 
putuseră fi prinşi în atâtea rânduri de către oamenii lui. 
Nu se îndoia o clipă că şi ceilalți vânători care nu-şi 
arătaseră măiestria îşi aveau numerele lor. Dacă şi 
inteligența le era la fel cu măiestria, oamenii aceştia 
reprezentau o forță nemaiîntâlnită. lojica şi Kiraly nu 


exageraseră cu nimic în laudele lor. Avându-i în slujba lui 
pe aceşti zece oameni ar fi putut îndrăzni mai mult decât 
până acum. Le va dărui bani şi aur cât n-au visat ei să 
aibă. Dar înainte de a şi-i face slujitori îi va aresta. Întâi, 
pentru a le dovedi lor şi altora iscusința şi puterea lui. 
Apoi, pentru a le arăta că e un stăpân generos, iar omul 
acceptă mai uşor o situație de mărire înălțându-l direct 
din mizeria închisorii. Îi va scoate din închisoare după trei 
zile. Ei vor fi garda lui personală şi poate chiar oamenii 
lui de taină. Nici unul dintre marii nobili ai Transilvaniei 
nu va mai îndrăzni să cârtească. Va da sentință împotriva 
oricui de aici din palat pe tăcute şi tot pe tăcute va fi şi 
executată, fără ca cineva să afle vreodată adevărul. Va 
înjgheba o armată cum nu a mai fost. Moldova şi Tara 
Românească vor fi înglobate principatului. O armată 
uriaşă s-ar putea ridica din cele trei ţări. Cu asemenea 
armată, ar fi o jucărie să ocupe Ungaria şi Polonia. Să-i 
strivească pe turci şi pe tătari. Iar el să devină un fel de 
arhanghel al creştinilor. Se căzni o vreme să afle un nume 
potrivit unei țări atât de întinse. Nu găsi nimic de seamă 
şi se posomori brusc. 

Ceru o cupă cu vin şi-şi muie buzele în licoarea 
gălbuie. Când se hotări să le vorbească vânătorilor, glasul 
lui era deosebit de blând. 

- Ne-aţi arătat lucruri frumoase, domnilor. În zilele şi 
săptămânile următoare cred că vom vedea la domniile- 
voastre alte lucruri de măiestrie. 

Chirilă îşi prinse mustața subțire cu buzele. 
Costache îşi bolboşă ochii mai mult decât o făcea de 
obicei. Ducu pipăi instinctiv cu cotul mânerul sabiei. 
Indru zâmbi ironic. 

- Ne pare rău că nu vă putem împlini voia, spuse 
molcom. Lucruri  grabnice ne cheamă în [ara 
Românească. Vom pleca mâine în zori. 

- Veţi pleca atunci când voi hotărî eu! se înfurie 
Sigismund. 

- V-am mai spus, măria-ta, că noi nu avem stăpân, 


zise Chirilă. 

- Veţi avea de azi înainte! 

- Doar cu voia noastră! râse Caravană. 

- Sau fără voie. 

- Mulţi s-au căit încercând să ne impună voia lor, 
zâmbi Cae. 

- E o amenințare? strigă principele. 

- Nu! o povaţă, murmură Niţă Praştie. 

- „Sunt dați naibii! gândi Sigismund, fără să-şi arate 
veselia. Au curajul să mă înfrunte chiar în mijlocul 
oamenilor mei.” 

Prefăcându-se grozav de supărat, se ridică de pe tron 
şi strigă: 

- Gărzi, arestați-i! 

Ofițerii şi oştenii aflați pe lângă pereți făcură un pas 
înainte. Cancelarul, alb la față de mânie şi ruşine, vru să 
intervină energic, dar în clipa aceea se petrecu un lucru 
de necrezut. Una din acele fapte care aduc a sminteală la 
prima vedere. O faptă despre care se vorbi multă vreme în 
întreaga Transilvanie şi chiar mai departe. 

Dintr-un salt, Cae îl prinse în brațe pe principe. 
Chirilă îi propti vârful cuţitului lângă beregată. Ceilalți 
vânători făcură cerc în jurul lor. Carrillo, aflat mai 
aproape, vru să intervină, dar un pumn formidabil aplicat 
de Costache îl aruncă cât colo. Fu un moment de uluire 
generală, de care profită Indru, strigând puternic: 

- Toată lumea să treacă la pereți! Liberaţi ieşirea! 
Dacă încercaţi o mişcare duşmănoasă, principele va muri 
în aceeaşi clipă. 

De undeva se auzi un țipăt puternic: 

— Atenţie, Cae! 

Vânătorul se aplecă brusc, dimpreună cu principele. 
Un foc de pistol răsună în apropiere. Cel care trăsese 
căzu străpuns de sabia lui Ducu. Indru recunoscu 
strigătul. Era al Stelei Cristu. 

- De îndată ce suntem în siguranţă îl liberăm pe 
principe, zise Chirilă. Domnule cancelar, porunceşte să 


fie aduşi caii noştri lângă treptele de la intrare! 

- Ce garanții ne dați că-l veți libera pe principe? 
întrebă cancelarul. 

- Cuvântul nostru, răspunse Cae. 

- Îmi ajunge, domnilor! se înclină Iojica. 

Poruncile lui fură aduse grabnic la îndeplinire. În 
sala de bal domnea o linişte de moarte. Dar, spre 
surprinderea tuturor, Sigismund, care nu era un fricos, 
zâmbea galeş, uitându-se pieziş spre cuțitul lui Chirilă. 

Vânătorii porniră încet către uşă. Tufănel, Toroipan 
şi Găluşcă încheiau acel cortegiu ciudat învârtind săbiile 
ca pe nişte ciomege. Uşa se închise în urma lor, iar 
zgomotul ei, destul de obişnuit, păru în sală ca o 
detunătură de armă. Dinspre curte se auzi răpăit de 
copite. Vânătorii nu întâlniră pe străzile cetății nici un 
obstacol. Ajunseră la porți. Un ofițer cu o făclie în mână 
se apropie de călăreți. 

- Deschide! ordonă principele. 

Ofițerul săltă făclia şi-l recunoscu pe Sigismund, 
aşezat pe Vânt Sălbatic în fața lui Cae. 

- Măria-ta... ăă... îndată. 

leşiră în câmpie. Zăpada căzută proaspăt crescuse 
de o palmă. Vântul adia molcom. Fulgii mari le răcoreau 
fețele încinse. Ajunseră cam la o milă depărtare de cetate. 

- Opriti! strigă Cae. Măria-ta, eşti liber! 

Sigismund sări sprinten în zăpadă. Cu un gest iute, 
smulse de pe deget un inel. 

- lată, domnule Indru, un semn de prețuire din 
partea principelui Transilvaniei. Dacă ați avea încredere, 
v-aş pofti îndărăt. Doresc din tot sufletul prietenia 
voastră. Abia acum vă cunosc bine. Aţi avea încredere în 
cuvântul meu? 

- Nu, măria-ta! răspunse Cae. Poate că timpul va 
reuşi să ne apropie. 

— Ce-mi reproşezi? 

- Nehotărârea. Eşti schimbător, măria-ta! 

— Atunci, să hotărască timpul, domnilor! încheie trist 


Sigismund Bathory. 

Vânătorii dispărură în noapte. Principele îi auzi o 
vreme cum se depărtează în galopul cailor. Apoi se 
întoarse domol către cetate, simțind cum l-a cuprins 
frigul. 

- Sărmană vanitate omenească! rosti el. Am pierdut 
nişte oameni viteji datorită firii mele uşuratice. Am vrut 
să mă fălesc în fața curtenilor mei cu iscusința mea. 
Sărmană iscusință! L-am disprețuit pe Mihai-vodă. Dar el 
a ştiut să-şi apropie asemenea oameni. Ce am realizat eu 
până acum? Nimic. Mă ţin de baluri şi de petreceri în 
vreme ce Mihai se apără cum poate de ienicerii 
sultanului. Dacă pierde el, voi pierde şi eu. Turcii nu vor 
întârzia să calce Transilvania. lar Rudolf al doilea... 
Dumnezeu ştie ce urmăreşte acest Rudolf. Sunt un 
principe slab. Ce oameni am pierdut! Poate că prin 
cancelar am să le câştig prietenia. Şi dacă le voi cere să 
mi-l aducă legat pe sultanul turcilor, pe cinstea mea că 
ăştia sunt în stare s-o facă! Avea dreptate cancelarul când 
spunea că domnul Kornis ar fi cucerit cetatea Oradei 
dacă-i avea alături pe vânători. 

Tresări. Din față se auzea tropot de cai mulți. 

- Îndărăt, nătărăilor! începu să strige cât îl ţinea 
gura. 

Curând, primii călăreți se opriră lângă el. Un ofițer 
descălecă şi-i oferi calul şi pelerina. Peste un sfert de 
ceas, Sigismund se întoarse în sala tronului şi, spre 
uimirea curtenilor, se aşeză calm. Porunci să i se schimbe 
încălțările, iar când lucrarea fu isprăvită cu bună 
rânduială strigă vesel: 

— Să pornească balul! 

Nobilii se priviră miraţi, neştiind ce să mai creadă. 

Pe drumul care ducea spre Blaj, unsprezece călăreți 
alunecau prin noapte ca nişte năluci. Indru se apropie de 
cel de-al unsprezecelea tovarăş de drum. 

- Domnule, cred că trebuia să te întorci de mult, 
observă el. 


- Trebuia, dar nu mă mai întorc! râse părintele 
Grasa. 

- Te vor regreta la curte. 

- Nu cred. Pe unde trec eu nu rămân regrete. 

- E un fel curios de a vedea lucrurile. Ce ai de gând 
să faci? 

- Încă nu ştiu. 

— E şi ăsta un răspuns! 

- Nu am altul mai bun la îndemână. 

— Mi se pare că eşti pe cale să părăseşti o viață de 
belşug. 

- La naiba! strigă preotul iezuit. Pentru una de 
libertate. 

- Libertatea e mai scumpă decât bogăţia! zâmbi Cae. 

- Îi cunosc preţul. 

— Şi te încumeți? 

- Te cred. Voi dormi de multe ori călare. Toată averea 
mea va fi calul, armele şi ce am pe mine. Voi flămânzi de 
multe ori. Trăiască viața liberă! Dacă nu vă vedeam pe 
voi, rămâneam mai departe unde eram. Dacă aţi fi doi, 
poate că v-aş stingheri, insinuă el. Unde sunt zece, al 
unsprezecelea trece neobservat. Am trăit viața aceasta, 
domnule Indru. Acum mă întorc la ea. M-am săturat să 
mint şi să linguşesc. Să-mi plec spinarea şi să suport 
ironii pentru o mâncare aleasă, o pungă plină şi un pat 
bun. Dacă mă primiți, sunt al vostru. S-ar putea să-mi 
treacă nebunia de acum. Sau să-mi fac alte planuri. Până 
atunci însă, vă ofer prietenia şi sabia mea. Le primiţi? 

- Mai încape vorbă? râse Chirilă, care trăsese cu 
urechea. 

Costache Caravană călărea ceva mai în urmă, 
aflându-se într-o mare discuţie cu Zambilica. Şi chiar 
dacă vântul fura multe din vorbele lui, calul era mulțumit 
că-i aude vocea pițigăiată, care susura dulce ca mierea de 
mai. 

— Ai văzut-o pe baroana Maria-Florența de 
Szentivâni? De unde naiba s-o vezi, dacă erai în grajd? 


Dai din cap ca prostul şi când trebuie, şi când nu trebuie. 
Doar un sfert de ceas mi-am încrucişat privirile cu ea. 
Strajnică muiere, Zambilico! Mă mai întorc eu pe aici. 
Cred că şi ea m-a plăcut niţel. Baronul? Dă-l naibii! Cu 
un dos de labă îl fac marchiz. 

Sile Adormitu călărea absent. Avea sufletul greu, 
încărcat de păcate, astfel că n-ar fi fost de mirare să-l 
audă cineva vorbind singur. 

- Cinci pungi destul de dolofane, două brățări grele 
de aur şi un piaptăn cu pietre preţioase. Cred că n-o să 
mă trimită domnul Indru cu ele îndărăt. Nici nu mai ştiu 
de la cine le-am luat. În înghesuiala aia nu am avut 
vreme să mă uit la cinstitele fețe ale păgubaşilor. La 
naiba! Principele nu avea nimic în buzunare. Prea ne-am 
grăbit să plecăm. Avea monseniorul Carrillo un lanţ mare 
de aur, cu o cruce cât un mâner de sabie. 

Pe dealul din dreapta al Mediaşului se afla o biserică 
veche, cu turnuri multe şi ziduri împrejmuitoare 
puternice. Văzută din afară, părea destul de măruntă şi 
sărăcăcioasă. Biserica făcea parte din ordinul iezuiţilor şi 
tot din partea aceea îi veneau şi veniturile. 

- După mine, domnilor! strigă părintele Grasa, 
îndreptând calul către porțile mari, cufundate în 
întuneric. 

- Crezi că e bine să ne oprim aici? întrebă Cae. 

- Te cred. Aici vom dormi în siguranţă ca în fundul 
pământului. Tainele bisericilor sunt multe şi mari. 
Dumnezeu să le țină! 

Bătură în poarta de fier. Un călugăr cu o figură de 
şobolan deschise o ferestruică. lezuitul se apropie şi 
discutară în şoaptă. După o vreme, ferestruica se închise 
la loc, iar foarte curând se auzi dincolo de poartă un 
zornăit mare de chei. Ţinută de călugăr, poarta se 
deschise atât cât fu necesar pentru intrarea celor 
unsprezece călăreți. Dincolo de poartă, zăpada acoperea 
iute urmele cailor. Călugărul-şobolan se mistui undeva 
printre clădirile scunde. Reapăru pe neaşteptate, însoțit 


de alți doi călugări cam somnoroşi. Aceştia mânară caii 
către grajdurile bisericii. Cel cu figura de şobolan îşi 
conduse oaspeții spre o clădire cu înfăţişare impunătoare, 
înconjurată de brazi înalți. Intrară într-o încăpere lungă, 
întunecoasă şi caldă. Şobolanul aprinse în grabă nişte 
lumânări şi mai dichisi tacticos câțiva buşteni în căminul 
uriaş. Pocnetul lemnului încins de foc răsuna plăcut în 
încăpere. Flăcările vesele întăreau lumina slabă din odaie, 
descriind figuri ciudate pe pereţi. Afară urla vântul. O 
cină scurtă, cu friptură rece şi câte-o cană cu vin, încheie 
noaptea aceea de pomină. lezuitul, simțindu-se ca la el 
acasă, împărți unele ordine, pomenind mereu numele lui 
Carrillo. 

Se deşteptară a doua zi destul de târziu. Afară se 
oprise ninsoarea, dar cerul era închis şi jos. Caii, odihniți 
şi sătui, ca şi stăpânii lor, aşteptau gata înşăuați să 
pornească la drum. 

La curtea din Alba-lulia, balul se desfăşurase în 
toată splendoarea lui, chiar dacă invitații aşteptau cu 
nerăbdare să se întoarcă pe la casele lor şi să comenteze 
în voie acele întâmplări cu totul ieşite din comun. 

Stela Cristu dansase plină de grație cu contele 
Teleki, dar după fața ei absentă se vedea cât colo că 
gândurile i se călătoreau cine ştie pe unde. Nici contele 
nu era în apele lui. O auzise pe fată scoțând strigătul 
acela de avertizare pentru Cae Indru. Un asemenea 
strigăt putea fi scos numai de o mamă pentru fiul ei sau 
de o femeie îndrăgostită care-şi vede iubitul în mare 
pericol. Ştefan de Zerind îi atrăsese atenția asupra falsei 
contese. Ştefan de Zerind nu se pricepea la femei, dar el 
se pricepea oare? Îşi înfipse unghiile în palme. Dar când o 
privi din nou îi găsi în priviri acea puritate pe care o au 
numai tinerele cu sufletul curat ca lacrima. Purtările ei 
alese şi exprimarea îngrijită dovedeau din plin o origine 
nobilă. Înţelepciunea ei şi vorba liniştită arătau un 
interior echilibrat. Toate aceste însuşiri i le cunoştea 
foarte bine Teleki, dar despre trecutul ei, despre legăturile 


ei şi gândurile ei nu ştia nimic. Îl strigase pe Cae, 
temătoare pentru viața lui. Exista oare o legătură între ea 
şi acel falnic vânător? Ce întrebare! Altfel, ce rost ar fi 
avut să-l strige pe numele lui mic? Sau fusese doar o 
simplă întâmplare? Poate o simpatie de moment, pe care 
vânătorii o câştigaseră în inimile multora dintre nobilii 
aflaţi acolo. „Încerc să mă mint, zâmbi el. De ce nu au 
strigat alte femei numele lui Cae”? Ştia că din momentul 
acela nu va mai avea linişte. O iubea prea mult pe Stela, 
iar acest lucru îl îndemna să afle totul despre tânăra fată. 
„Sau poate că e mai bine să nu ştiu nimic.” Ce mă 
interesează pe mine legăturile ei din trecut? Dar 
prezentul? Prezentul stă pe temelia trecutului. Voi cerceta 
această temelie, ca să pot înțelege prezentul. Iar primele 
urme va trebui să le iau de la curtea lui Mihai-vodă, dacă 
e adevărat că Beckembauer se numeşte Ion Cristu. Se 
mai gândi multă vreme la Cae Indru, convins că e cel 
puţin un prieten bun al Stelei. Dar nu era singurul care 
se gândea la tânărul vânător. Cancelarul, fără să ştie ceva 
din gândurile principelui, socoti cu amărăciune că 
întregul plan de apropiere între vânători şi curtea din 
Alba-Iulia eşuase. Totuşi, în timpul balului, purtarea lui 
Sigismund fusese destul de bizară. S-ar fi aşteptat să-l 
vadă furios. Dar principele zâmbea din când în când şi nu 
arăta să fie pornit. Nici Stela Cristu nu-şi mutase 
gândurile de la Cae. Îl văzuse de aproape doar în trecere, 
dar fusese de ajuns pentru a-i reține fiecare trăsătură în 
parte. Trăsături pe care avusese de multe ori credința că 
le-a uitat. Doar cutele aspre, abia vizibile, din colțurile 
gurii erau noi. Ele dovedeau că tânărul trecuse prin multe 
greutăți din ziua în care se văzuseră ultima oară. Sperase 
că lucrurile se vor desfăşura în linişte. Îşi închipuise în fel 
şi chip clipa în care tânărul o va invita la dans. Văzuse în 
visările ei fiecare gest pe care l-ar fi făcut în momentul 
acela. Trăise clipele acelea şi fusese fericită pentru fiecare 
gest în parte. În odaia ei din Obreja şi-l închipuise pe Cae 
apropiindu-se de ea. Se uita în ochii lui şi încerca să-i 


spună din priviri ceea ce nu ar fi îndrăznit altfel. Îşi 
închipuise momentul în care se va ridica să pornească 
alături de el pe dalele de piatră din sala balului. Făcuse 
zeci de plecăciuni în fața unui sfeşnic vechi, care ţinea 
locul lui Indru, şi fiecare plecăciune i se păruse că are 
neajunsul ei. Gândurile o duseseră chiar mai departe. 
Dacă ar fi ieşit din sala de bal şi ar fi rămas numai ei doi. 
Dacă Indru ar fi încercat să o sărute. Uită pentru o clipă 
unde se află şi strânse puternic mâna lui Teleki. Se 
dezmetici iute şi-i dădu drumul. O prinse din nou, 
speriată de gestul ei. lar Teleki citi în sufletul ei 
zbuciumat. Şi nu încercă nici un moment de gelozie sau 
de supărare, lucru care-l uimi peste măsură. Stela se 
pierdu iar în gândurile ei. Trecuse atât de aproape de ea, 
încât i-ar fi fost de ajuns un pas ca să se atârne de gâtul 
lui. Şi cu mare greutate reuşise să nu facă pasul acela. Se 
maturizase Indru. Parcă mai crescuse, iar umerii lui 
deveniseră ceva mai largi. Numai vocea, puţin tărăgănată, 
rămăsese aceeaşi. Când trecuse pe lângă ea, ochii lui 
fuseseră aspri şi reci. Doar muşchii feței parcă îi 
tremuraseră uşor, ca la mânie sau la emoție. Simţise 
totuşi, cu acel instinct femeiesc fără greş, că privirile lor 
nu s-au întâlnit întâmplător. Că ochii lui o căutaseră. Că 
gândurile lui o împresoară. „Sunt nebună, se întristă ea. 
Un semn cât de mic, tot ar fi putut să-mi facă. Sau dacă 
mă iubeşte ar fi putut să dea ochilor puţină căldură. Aş fi 
înțeles. Dar dacă Indru ştie că am fost pețită de contele 
Teleki? În cazul acesta, l-am pierdut cu siguranță. Dar nu 
poți pierde ceva ce nu ai avut niciodată. Că mă iubeşte o 
ştiu numai din presupuneri. Ah, Doamne, cât sunt de 
nenorocită! Oare e suficient să te vaiți? La ce bun? 
Oftatul nu aduce nimic. Trebuie să lupt. Am să alerg 
după el. Am să-l caut acolo în Ţara Românească. Mă voi 
arunca la picioarele lui de va fi nevoie. Mă voi umili, dar 
voi afla adevărul. Altfel nu am linişte.” Zâmbi în sfârşit. 
Mulţi se gândiseră în seara aceea la Cae Indru. 
Numai baroana Maria-Florența de Szentivâni făcuse notă 


aparte. Surprinsese în câteva rânduri privirile înflăcărate 
ale lui Costache Caravană. Remarcase chiar o ocheadă a 
vânătorului. O supărase ocheada doar pe moment. La 
drept vorbind, nu o supărase. O surprinsese. Un 
asemenea lucru nu i se întâmplase niciodată. În fond, îi 
plăceau grozav oamenii care umblau fără ocoliş. „M-a 
plăcut, gândi ea. Interesant bărbat! Doamne, ce ochi 
focoşi are! Şi ce pumn! Dacă lovea ceva mai tare, mâine 
purtam haine de doliu după monseniorul Carrillo. Păcat 
că au plecat atât de repede! Te pomeneşti că s-a 
îndrăgostit de mine! De fapt, nu sunt nici eu chiar de 
lepădat! Unii bărbaţi se dau în vânt după grăsane. E 
drept că nici eu nu am stat chiar cu mâinile-n sân. l-am 
răspuns privirilor cât am putut de bine. Puteam să-i 
răspund la ocheadă. Naiba să mă ia, că nu mă pricep la 
nimic! Te pomeneşti că mi-a scăpat printre degete! Acum 
sunt în drum spre cetatea Bucureştilor. Cine ştie când ne 
vom mai întâlni?! Poate niciodată. Aiurea! Parcă eu mă 
las după noroc? Îl găsesc şi în gaură de şarpe. Să-l 
ferească Dumnezeu pe ăla de care mă îndrăgostesc! A 
naibii dragoste! M-a prins ca o fulgerare scurtă. Ce mai? 
Sunt îndrăgostită ca o toantă! Parcă e mare lucru o vizită 
în Ţara Românească? Numai de n-ar cădea prins la turci. 
Dar şi acolo dau eu de el. Pe mine când mă apucă, sunt 
dată naibii. Dar până când plec după el ce fac? Până 
atunci, un om de-al meu ar putea să-i ducă viteazului 
vânător un răvaş de dragoste. Să nu creadă că sunt 
nesimțitoare. Poate că el nu are asemenea curaj. Vitejii 
ăştia când dau de dragoste adevărată încep să bată în 
retragere. Ei, cu mine nu-i merge. Cu toate că, dacă stau 
să mă gândesc bine, nu prea arată el ca unul care ar da 
bir cu fugiţii. Oricum, e mai bine să-mi iau eu măsurile 
mele. Poate că nu e bine să-i dau prea multe avansuri de 
la început. De ce să-i arăt că sunt o pradă uşoară? Îi 
scriu doar câteva rânduri prietenoase. Să zicem: „Dragul 
meu Costache Caravană”. Aiurea! Mă atârn de gâtul lui 
chiar de la început cu asemenea rânduri. E prea intim. 


Mai bine «Nobile viteaz». Nu zău! Nici nu va şti cui îi este 
adresată scrisoarea. Poate ar fi mai nimerit «Domnule 
Costache Caravană». Nu sună rău, dar e niţel cam rece. 
Ei, şi? Doar n-o să-i spun că sunt nebună după el. Asta o 
să vadă el pe urmă. Am găsit! «Dragă Prietene Costache 
Caravană.» Mai departe, să zicem: «Te-am văzut la balul 
principelui.» Prost! Doar ştie şi el că nu l-am văzut în 
vârful muntelui. Să zicem mai bine «Ţi-am simțit focul 
ochilor...» La naiba! Parcă mă miorlăi pe lângă el. Ceva 
mai calculat, nu strică într-o scrisoare.” Simţi cum o ia cu 
transpirație. „Deci, «Atenţia pe care am avut cinstea să 
mi-o acordați mi-a făcut multă plăcere» Ei, nu zău! 
Înseamnă să-i spun de la obraz că mi-a plăcut ocheada. 
Doamne, 

dar greu e să compui o scrisoare de dragoste! Mă 
înfurii degeaba. O scrisoare nu se face cât ai bate din 
palme. O să mă gândesc eu în zilele următoare. De 
asemenea, o să-i dau poruncă omului meu să afle ce 
hram poartă domnul Caravană. Cred că nu e însurat. 
Care nebună ar sta cu un asemenea vântură-lume? De 
domnul Szentivâni mă despart, dacă vreau, într-o clipă. 
Nu mişcă el în fața mea. De fapt, am să-i spun de la obraz 
că mă despart de el fiindcă e un papă-lapte. Că vreau să- 
mi refac viața din dragoste. Care nătărău de bărbat s-ar 
opune când e vorba de fericirea a două ființe?” 

- Ce tot bombăni acolo? se interesă baronul 
Szentivâni. 

- Mă gândesc, domnule, tresări ea. Unul dintre noi 
doi trebuie să gândească. lar după cum vezi, nu domnia- 
ta eşti acela care e sortit să facă asemenea lucruri. 

Baronul avu una din rarele lui sclipiri ironice. 

- Foarte bine, doamnă! Gândeşte! Cu vremea, ai 
putea ajunge la rezultate bune. 

Maria-Florenţa i-o întoarse veninos: 

- Nu cred în sfatul acesta! Domnia-ta faci glume 
proaste de douăzeci de ani. 

Porniră să se certe metodic. Cu un anumit dichis, 


acumulat într-o experiență îndelungată. Cearta se 
desfăşura domol ca un ritual. Frazele şi reproşurile 
rămăseseră aceleaşi de-a lungul anilor. Dar căpătaseră o 
anumită şlefuire. Iar cuvintele de prisos, care nu loveau 
direct, fuseseră eliminate în folosul schimbului de păreri 
concis şi sobru. Astfel că cearta lor de acum era mult 
superioară în conținut uneia întâmplate cu zece sau 
cincisprezece ani în urmă, când experiența casnică nu se 
definitivase în amănunțime. Şi tonul era altul. Epitetele 
nu nu mai erau însoțite de acea explozie de mânie 
tinerească de la începutul căsniciei. Acum câştigaseră în 
valoare tocmai prin blândețea cu care îşi aruncau 
epitetele, ca nişte oameni de ştiinţă care afirmă un adevăr 
cu toată convingerea şi cu toată argumentația, fără să 
folosească răcnetul sau măcar săltarea vocii cu un 
semiton. Ajunseseră chiar în situația să-şi zâmbească 
blând, amintindu-şi unul altuia cusururile ca în fața unui 
fapt împlinit din care nu mai există ieşire. Or, toate 
lucrurile acestea se învață numai după o îndelungată 
activitate de ceartă conjugală. Se cunoşteau atât de bine, 
încât fiecare ştia răspunsurile celuilalt. Ba mai mult: erau 
ca doi medici psihiatri care ştiu cum va reacționa celălalt 
în momentul următor. Lucrul acesta îl ajuta mult pe 
Szentivâni şi-l scăpa de o eventuală vătămare a fizicului 
său din partea doamnei baroane. Avea el cunoştinţă de 
unele intonații foarte joase în vorbele doamnei. Acesta era 
pentru el semnul că nu ţine să întindă coarda prea mult. 
Se oprea prudent, îi dădea dreptate, mai suporta unele 
mărunțişuri, gândindu-se că data viitoare va inaugura 
cearta de unde rămăseseră, având vreme destulă să se 
gândească la noi săgeți veninoase, care ar putea s-o 
surprindă nepregătită. 


A doua scrisoare a lui Albert Kirâly către principele 
Transilvaniei. 


„Astăzi, din harul Domnului, la 27 decembrie 1594, 


din cetatea Bucureştilor. 

Prin grija măriei-tale s-au înființat în fața noastră 
alaltăieri căpitanul Jan Siloky dimpreună cu o mie de 
oşteni din cetatea Braşovului. Astfel că oastea 
Transilvaniei pe lângă Mihai-vodă s-au ridicat la trei mii 
de oameni. Dar nici domnul Țării Româneşti nu au stat în 
răgaz. După cele mari biruințe asupra păgânilor, s-au 
chemat la oaste în leafă, iar acuma oştirea lui vodă 
numără cam la cinci mii de oşteni tot unul şi unul, chiar 
dacă încape ceva lipsă din partea armelor. Alaltăieri am 
fost avut cinstea să petrecem sfânta seară a Crăciunului 
dimpreună cu Mihai-vodă şi cu acei vestiți vânători la 
care s-au mai adăugat, spre mirarea noastră, părintele 
Grasa, despre care cred că s-au cam lepădat de cele 
sfinte. Vinurile bune au curs din belşug şi multe cupe au 
fost închinate în sănătatea măriei-tale. S-au cântat 
colinde cum n-am mai auzit şi s-au făcut focuri mari în 
curtea palatului domnesc. Căpitanul Siloky ne-au adus 
zece legături cu câte trei sute de galbeni fiecare, 
spunându-mi că din voia măriei-tale acei bani vor trece în 
stăpânirea vânătorilor, adică fiecăruia câte-o legătură. Am 
făcut aşa după cum am primit poruncă. Părintele Grasa 
aflându-se păgubit, Mihai-vodă a luat trei sute de galbeni 
de la vistiernicul Dan şi i-a făcut şi lui parte. 

Tot alaltăieri, către prânz, oştile noastre au fost 
chemate la palatul domnesc, unde li s-au plătit lefurile în 
cea mai bună rânduială. Iar peste leafă a dat Mihai-vodă 
câte cinci galbeni pentru fiecare din aceşti oşteni ai 
măriei-tale. În altă parte a curții s-au plătit oştile lui 
vodă, iar cei care au intrat în oaste doar de câteva zile au 
primit leafa pe o lună, ca şi oştenii vechi. S-au mai dat, 
măria-ta, slobozenie pe trei zile oştenilor să petreacă după 
pofta inimii şi multă mâncare bună a încăput pentru 
fiecare. 

În noaptea de Crăciun s-a ținut sfat de taină în 
cămara de lucru a lui vodă. Acel vânător pe nume 
Costache Caravană i-a povestit domnului despre pățania 


petrecută la curtea din Alba-lulia. Domnul a râs mult şi 
s-a veselit. Noi am crezut că-i va cădea cu supărare, însă 
nici gând de-aşa ceva. Domnul a spus că măria-ta eşti 
prea înțelept şi nu crede că ai avut de gând a face 
stricăciune unor oameni viteji. Mai degrabă ar crede că s- 
a petrecut o glumă, iar măria-ta le-ai fi arătat până la 
urmă toată prețuirea care se cuvine. Şi dacă oştile 
Transilvaniei nu s-au pornit la urmărirea vânătorilor, 
asta întăreşte şi mai mult părerea lui. 

După asemenea vorbe am văzut că Mihai-vodă nu 
este numai un mare viteaz, ci şi un foarte priceput 
gânditor. Lăsând la o parte acele lucrări, Mihai-vodă a 
grăit mult despre unele cheltuieli de oaste şi întărirea 
celor două cetăți ale Bucureştilor şi Tirgoviştei. S-au mai 
pomenit şi despre unele lucrări de mărire a satului 
Ploieşti, despre deschiderea unor ateliere de ţesut lână, 
de tăbăcit piei, de căciuli şi cojoace şi unele ateliere de 
cioplitură în lemn, care au plată bună la Braşov şi Sibiu. 
Fiind vorba despre asemenea treburi ale Ţării Româneşti, 
am vrut să ne ridicăm, dar Mihai-vodă ne-au zis că 
pentru prieteni el nu are nici un fel de ascunzişuri. 

Pe urmă au mai arătat că toate acele cheltuieli au 
lăsat vistieria aproape goală, iar de la populaţia sărăcită 
nu-i putință a se mai aduna ceva bani. Atunci s-au 
ridicat de pe scaunul său domnul Cae Indru, care i-au 
vorbit lui vodă cam aşa: «Măria-ta, suntem în plin război 
cu turcii. Să nu aşteptăm primăvara, când or începe ei să 
se mişte. Atunci vor veni puhoi asupra noastră. Nu se 
supără sultanul că i-am tăiat câteva mii de turci. Se va 
supăra numai atunci când îi vor lipsi acei trei sute de mii 
de galbeni pe an pe care îi primea de la noi, dimpreună cu 
şaptezeci şi cinci de corăbii cu făină, cu unt şi cu miere. 
De acei două mii de cai, douăzeci de mii de miei, trei sute 
de flăcăi pentru armata ienicerilor şi o sută de fecioare 
hărăzite haremurilor. De cele o sută de corăbii cu lemn de 
brad pe alese şi de alte ciubucuri. Acum nu e destul de 
supărat, socotind că o să ne dea peste cap cu un singur 


bobârnac, în primăvară ori în vară. Şi chiar dacă ar turba 
de mânie nu poate arunca la timp de iarnă oştiri mari 
asupra noastră, iar dacă stau ei pe loc, nu trebuie să 
stăm noi. Slăbindu-i pe turci, căpătăm noi mai multă 
putere. Bogatele cetăți Hirşova şi Silistra parcă ne îmbie. 
Garnizoana din Hîrşova numără cam la şapte mii de 
oştire turcească. La Silistra ar fi cam tot pe-atâta. Cu 
prada pe care o găsim acolo putem plăti oştile noastre pe 
toată vremea de iarnă şi chiar pe primăvară. Vistieria ar 
putea să primească şi ea un folos mare, iar prada 
obişnuită de cai, de arme şi de haine ar prinde bine 
oştenilor noştri. Aşa că noi, vânătorii, am face bine dacă 
ne-am trage chiar de mâine către cetatea Hirşovei. Iar 
dacă măria-ta primeşte sfatul nostru, să vină în fața 
cetății numai cu cinci mii de oaste uşoară, fără arme grele 
şi bagaje multe, pentru a se mişca mai uşor. În dimineaţa 
de Anul Nou, măria-ta să-i atragă pe turci către gheaţa de 
pe Dunăre. Noi vom avea grijă să le facem stricăciune din 
spate, fără veste. lar băgând oarecare groază în ei, îi vom 
sparge fără pierderi prea mari.» 

Mult s-au bucurat Mihai-vodă la asemenea vorbe 
înțelepte. Şi a dat poruncă să pornim de poimâine două 
mii de oşteni de la noi şi trei mii din oastea Ţării 
Româneşti, chiar sub conducerea domnului. 

După acele multe sfaturi, fecioare mândre de boieri 
au venit şi ne-au prins mâinile şi ne-au târât după ele 
într-o încăpere unde era cheful în toi. Au rămas numai 
vodă cu boierii şi acei vânători. Am băgat atunci de 
seamă că Mihai-vodă a ştiut cum să scape de noi fără să 
încapă supărare. Aveau de taină numai între ei. Mai ştiu, 
măria-ta, că vodă ar avea o armată mare ascunsă pe 
undeva şi că acea armată e condusă de marele boier 
Preda Buzescu. Am văzut această armată, când au fost 
scos Mihai cetatea Bucureştilor de sub turci. Dar am 
văzut-o numai de departe. Să fi tot fost atunci ca la două- 
trei mii de oşteni îmbrăcați unul ca altul. Am încercat a 
dibui locul unde stă aşezată acea armată, dar nu a fost 


chip să aflu ceva. La curtea lui vodă nu şopteşte nimeni o 
vorbă despre asta. Am să mai încerc pentru a-ți da de 
ştire. 

Dacă mila lui Dumnezeu ne va mai ţine cu zile după 
luptele grele care ne aşteaptă, voi trimite pradă din cele 
două cetăți şi răvaş despre sănătatea oştenilor. Parcă am 
mai multă crezare de izbândă acum, când ştiu că domnul 
Indru şi prietenii lui pleacă la Hiîrşova. Cu asemenea 
oameni nu încape o cetate necălcată de noi. 

Albert Kirâly”. 

* 


Zăpada Bărăganului scârțâia aspru sub picioarele 
cailor. Soarele colțat după atâtea zile noroase îşi cam da 
aere ca în timpul verii, dar nu reuşea decât să facă 
zăpada scânteietoare de-ți lua ochii. Vântul adia uşor, dar 
înțepat, iar cerul înalt mărea parcă nemărginirea 
Bărăganului. Urmele de animale înghețaseră în zăpadă şi 
se aruncau ca un vaier lung către hăurile cerului. Prin 
cătune se simțea miros ademenitor de mâncare caldă, iar 
din coşurile caselor scunde se ridica fumul în fuioare 
lungi. Urmele de sănii se încrucişau pe zăpadă. Ceva mai 
departe de sate, ele se amestecau într-una singură, 
încolăcindu-se printre păduri, prin locuri ştiute numai de 
localnici. 

Cam la două ceasuri de aşezarea Brăilei, cei 
unsprezece vânători opriră caii într-o pădure bătrână, cu 
copacii rari şi groşi de pe margini. O gospodărie 
singuratică, destul de arătoasă îşi trăia veacul ei într-o 
poiană largă. În jurul casei, câteva coteţe, un grajd destul 
de încăpător, o viță-de-vie agățată până la acoperiş, o 
cocină din care se auzea grohăit de porci aduceau o notă 
de bunăstare. Curtea, împrejmuită cu gard frumos de 
nuiele, mai cuprindea unele clăi cu fân, iar mai spre fund 
se vedeau ceva pomi, ale căror tulpini, protejate împotriva 
iepurilor cu împletituri de nuiele, lăsau să se vadă că 
proprietarul ar fi un bun gospodar, chiar dacă se 
aventurase în asemenea pustietate, departe de alte 


locuinţe. Vreo şase câini, unul mai mare decât altul, 
ieşiră de sub clăile de fân, ridicând pădurea în picioare cu 
lătratul lor. Gospodarul, o matahală de om între două 
vârste, ieşi din casă numai în cămaşă, cu mânecile 
sumese, purtând un topor cât toate zilele. Faţa lui roşie 
plesnea de sănătate, iar pieptul lui mare şi păros abia 
încăpea în cămaşa desfăcută la gât. Văzând musafirii, 
tresări bucuros. Aruncă o bucată de lemn după câini, 
împrăştiindu-i, şi se buluci degrabă 

la poartă. 

— Nici că se putea să picați mai bine, domnule 
Caravană! strigă mulțumit. Nebunele astea de muieri au 
făcut sarmale de Crăciun, să ţină un an. Săptămâna 
trecută mi-a picat un cuscru de prin părțile Focşanilor cu 
două sănii, dar nu goale. Altfel, îl alungam de la poartă şi 
asmuțeam javrele pe el. Cu două butoaie pântecoase pe 
sănii, mari şi rotunde, parcă gata să nască. Pe cuscru l- 
am alungat a doua zi. Asemenea pramatie mi-ar fi băut 
tot vinul înainte de Bobotează. Al dracului moldovean! 
Când pune găleata la gură se albeşte la față de zici că i-a 
sunat ceasul din urmă! Când o lasă din mână goală cam 
pe jumătate, simți cum se face frig în casă. Câinii se 
ridică de pe unde sunt aciuați şi urlă a pagubă. Pe urmă i 
se îmbujorează umerii obrajilor ca merele noastre roşioare 
culese toamna târziu. Îşi şterge mustăţile mari, mănâncă 
o bucată de slănină cât o cărămidă, un târn de ceapă, 
curăță şi restul din găleată, face o cruce mare de-un 
stânjen, duce o rugă subțire lui Dumnezeu şi ciupeşte 
nurorile de fund. lar după ce-l căptuşesc nurorile de 
scatoalce, se întinde pe pat şi se vaită că la cei şaptezeci 
şi cinci de ani, petrecuți în mila Domnului, se simte slăbit 
de puteri şi că numai printr-o minune cerească mai 
apucă vreo treizeci-patruzeci 

de primăveri. 

Gazda îşi luă seama de la poveştile lui şi strigă spre 
casă: 

- Niculae, Vasilee! Puneţi mâna pe cai, neisprăviţilor, 


şi duceţi-i în poiată! 

Doi bărbaţi sub treizeci de ani, cu părul căzut pe 
ochi, dădură năvală în curte. Feţele lor aprinse şi hainele 
subțiri, cam în neorânduială, arătau că se hârjoniseră 
între ei sau cu ceva parte femeiască. 

Vânătorii observaseră că interiorul e mai încăpător 
decât părea de afară. Patru femei cu o droaie de copii în 
jurul lor priviră mirate puhoiul de musafiri. 

— Astea-s nurorile mele, Dumnezeu să le țină! spuse 
gazda. Nepoţi am nouă. Trei au murit, iar doi sunt pe 
drum. O să-i botezăm după Paşte. Nebunele astea fac la 
copii de te-apucă durerea de cap. Nu-i chip să mă înțeleg 
cu ele. Când le spun s-o lase mai domol cu înmulțitul, sar 
toate patru cu gura pe mine şi-mi spun că aşa le-a 
povățuit popa din satul vecin. Că porunca sfântă spune: 
„Creşteți şi vă înmulţiți ca păsările cerului!” Se împreună 
de-a valma cu nătărăii mei de feciori. Noaptea umblu 
după ei prin poduri, prin fânul din poiată şi-i despart şi îi 
strig „Niculae! „Da, tăicuță.” „Tu eşti însurat cu 
Mărioara. Vezi că e lângă Vasile! Ia-o, nătărăule!” „Vasile!” 
„Da, tăicuță.” „Tu eşti însurat cu Bălaşa. Dă-i-o, 
Dumitre!” „Gheorghe!” „Da, tăicuță!” „la-ţi pramatia de 
lângă Niculae!” „Ioane, unde-i Leana, zurliule?” „Fă 
lumină, tăicuţă, s-o văd la față!” „Ei, cum e?” „E cu mine, 
tăicuță.” „Bine! Duceţi-vă Dracului!” 

Nurorile râd cu pumnii la gură. Au fețele roşii şi 
pline de sănătate. Le place şi lor gluma acestui hâtru. 
Gazda nici nu mustăceşte măcar. Se uită încruntat de 
parcă ar fi toate adevărate. lar vocea lui pare aspră, deşi 
nu convinge pe nimeni. 

- Dar poftiți, domniile-voastre, în odaia de alături! 
Leano, unde-i mă-ta? 

- Dă mâncare la porci, tăicuță. 

- Mărioară! 

- Da, tăicuţă. 

- Mai adu o masă şi pune fețe curate! Nu pe ăla, 
toanto! Ăla e patul. Numai cu ochii după pat sunteţi. 


Vânătorii se aşezară pe lavițe lungi, galbene, 
sclipitoare de curățenie. Afară fulguia uşor, iar vântul 
parcă se mai întețise. Câteva vrăbii speriate se zbătură pe 
lângă streaşina casei. 

- Iat-o şi pe soața noastră! se agită gazda. Nevastă 
dragă, dumnealor sunt oaspeți de seamă. Când am văzut 
unsprezece cai la poartă am crezut că au dat năvală 
turcii. Dar nici aşa nu suntem mai câştigaţi. Au tăbărât 
asupra noastră unsprezece guri de voinici flămânzi. Pune 
de mâncare şi de băutură aşa cum te pricepi tu! 

Apoi se întoarse către oaspeți. 

— Nu ştiu cum naiba s-a măritat ea cu o pramatie ca 
mine. Se vede treaba că pătimeşte cine ştie ce păcate mai 
vechi ale moşilor noştri. 

Femeia zâmbi prietenos şi spuse fără urmă de sfială: 

-— De treizeci de ani mă tot gândesc să-l las şi să iau 
unul mai puţin zurbagiu. Dar nu mă îndur. Cine ştie pe 
ce mâini ar putea să încapă?! Vara munceşte cât zece. 
larna bea, mănâncă şi se uită după muierile altora. Când 
îl scap din frâu, pleacă după prima catrință care-i iese în 
cale, cum pleacă mielul după oaie. Seara potriveşte 
cuvintele şi le pune pe cântec. Flăcăii şi fetele de prin sate 
vin la el să înveţe cântece noi, scornite de el. Când sunt 
în casă, vinde fiecare cântec flăcăilor pe o vadră de vin. 
Când lipsesc, le vinde numai fetelor, pe câte-o sărutare. 

- Şi nu vă e greu traiul în mijlocul pădurii? se inte- 

resă Cae. 

- Nu! răspunse gazda. Iarna, turcii nu se abat prin 
păduri. De pe la începutul lui septembrie până în aprilie 
nu vezi picior de turc prin pădure. Primăvara îngropăm 
tot avutul nostru. Femeile, vitele, oile iau drumul spre 
munte, prin locuri necălcate de picior omenesc. Eu şi 
băieții rămânem aici. La marginea pădurii avem lanuri 
mari de grâu. Pământul e bun şi gras. Ne dă mai mult 
decât ne trebuie. Dacă vin oamenii stăpânirii după biruri 
ori turcii după jaf, n-au ce să ne ia. Casa e goală, iar noi 
în zdrențe. Cum vine toamna, dezgropăm lucrurile, 


punem haine bune pe noi, aducem acasă femeile, pruncii 
şi animalele şi o ținem pe huzur toată iarna. Dacă nu ne- 
ar amenința asemenea primejdii, ați vedea aici case şi 
acareturi de v-aţi cruci. Omul poate multe când e liber şi 
lăsat în pace să-şi vadă de treburi. 

- Poate că ar fi mai bine într-un sat, observă părin- 

tele Grasa. 

- Nu e rău nici în sate. Pe unde umblă turcii şi 
oamenii stăpânirii, să tot trăieşti! Casele scunde din 
chirpici plesnesc de sănătate. Şi te uiţi prin crăpături de 
afară în casă şi din casă afară. Gardurile împrejmuitoare 
lipsesc, fie că proprietarii lor le-au băgat pe foc pentru a 
nu le mai purta de grijă sau numai din prevedere, 
ştiindu-se că gardurile la vreme de plimbare pe 
neaşteptate mai mult îl încurcă pe om. Coteţe de porci nu 
se zăresc prin apropiere, semn că acei gospodari ori au 
scârbă de asemenea animale, ori le-au mâncat cu cotețe 
cu tot. Găinile îşi găsesc locul de somn prin corcoduşii 
din curte. Găinile din soiul acesta sunt slăbănoage, cu 
picioarele lungi şi subțiri, parcă înşurubate pe corp. 
Asemenea slăbiciune ar putea să fie mai mult un moft 
muieresc, de posturi lungi pentru slăbire, aflat la modă în 
aceste timpuri, când chiar cocoşii cu scaun la cap ţin sec 
până pe la mijlocul verii. 

Gazda se ridică şi se uită afară. 

— Se porneşte viscol mare, spuse la o vreme. Copacii 
se apleacă îndărătnici. Ascultaţi! Urlă pădurea. Parcă e 
un vaier lung. Până la ziuă o să ajungă zăpada la burta 
cailor. Asemenea viscole țin câte-o săptămână şi chiar 
mai mult. Bine că ați nimerit la noi înainte de viscol. Pe 
asemenea potop, nici animalele sălbatice nu mai 
nimeresc la culcuşurile lor. 

- Plecăm! hotărî Cae. Mâine s-ar putea să nu mai 
avem putință de plecare. 

- Vă rătăciți cum vă văd şi mă vedeţi! se alarmă 
gazda. Lupii umblă în cârduri mari. O să vă ia urma şi nu 
e chip să scapi de ei. La vremea asta sunt flămânzi şi răi 


ca diavolii. 

După un sfert de ceas, cei unsprezece călători 
părăsiră ograda acelei gazde primitoare şi se îndepărtară 
spre sud, mânațţi din spate de vântul aspru. 

În dimineaţa de Anul Nou apărură pe neaşteptate la 
porțile Hîrşovei cam la o mie de călăreți. Cu o seară 
înainte, se zvoni în oraş, nu se ştie de unde, că Mihai- 
vodă cu o mie de călăreți ar oblici să facă unele 
stricăciuni la Hîrşova. Caraiman-paşa, comandantul 
oraşului şi al cetății, ridicase peste noapte ca la şapte mii 
de oşteni, gata de luptă. Un duşman care număra doar o 
mie de oameni trebuia lovit scurt, fără hărțuială 
aducătoare de pagube. Gerul aspru amuţise susurul 
Dunării. Ceaţa de dimineață acum se ridica în fuioare 
lungi, acum se lăsa greoaie la rasul pământului. Oştenii 
lui Caraiman-paşa ieşiră prin poarta dinspre Dunăre. 
Pâlcul celor o mie de români acum se vedea limpede, 
acum se ascundea în rosturile ceții. Caraiman-paşa 
aşteptă liniştit în fruntea oamenilor săi momentul în care 
călăreţii lui vodă vor ieşi iar din ceață. Când veni acel 
moment prielnic, dădu poruncă de năvală mare. Românii, 
atât de puţini la număr, păreau pierduţi. Se vedea 
limpede că vor fi dați peste cap. Mai rămăseseră ca la o 
sută de paşi între cele două oştiri, când se auziră din 
spatele turcilor unele bubuituri mari. O parte a zidului 
cetății sări în sus, ca aruncat din praştie. Aceasta fu clipa 
de pierzanie a turcilor. Crezând că sunt atacați din spate, 
unii întoarseră caii şi se ciocniră cu cei care nu 
apucaseră a face acea manevră. Zăpăceala îi pierdu pe 
turci. Alte detunături răsunară parcă din toate părțile. 
Printre oamenii lui Caraiman se zvoni că încăpuse 
trădare. Căpitanul Cocea, conducătorul celor o mie de 
călăreți, începu să taie cu ai lui şi nu aflară multă 
împotrivire. lenicerii şi restul de oaste aleasă se răzlețiră, 
se rupseră. După un ceas, lupta era încheiată. Trei mii de 
turci zăceau pe gheața Dunării nepăsătoare sau pe 
zăpada din fața porților, trecuți prin săbiile româneşti. 


leremia Băicoianu şi Albert Kirâly ajunseră la tunurile 
turceşti şi constatară cu uimire că servanțţii lor erau cei 
unsprezece vânători. De cum săriseră zidurile în aer, 
turcii lăsaseră tunurile în plata Domnului, crezând şi ei 
că românii pătrunseră în cetate prin alte părți şi-i atacau 
din spate. lar tunurile încăpute pe mâini harnice 
doborâră spatele armatei lui Caraiman. Se adunară 
lucruri şi scule de preț. O mie de sănii luară drumul 
Bucureştilor. 

Către seară, se strigară numărătorile. Armata lui 
Mihai număra la apel mai puțin cu două sute şi ceva de 
oameni. Cam la o sută de răniți fură urcați în săniile 
mari. 

A treia zi pe la prânz, căzu Silistra. Aflând cu spaimă 
de fulgerătoarea cădere a Hârşovei, turcii părăsiseră 
degrabă cetatea şi oraşul, pornind către sud. Cei două 
sau trei mii de oşteni cercară o oarecare harță. Dar 
stăteau împotrivă cu teamă, privind îndărăt la zidurile 
cetății. lar după ceva schimburi de pistoale şi săbii, se 
încuiară între ziduri. Alte patru sute de sănii cu pradă 
porniră spre Bucureşti, în urma oştirii lui vodă. Zăpada 
scârțâia aspru sub copitele cailor. Promoroaca se prinse 
pe bărbile vitejilor oşteni, dar inimile erau calde, iar 
voioşia răzbunării  învingea oboseala acelor aspre 
încercări. În jos, către pragul Munţilor Balcani, şi chiar 
mai departe, numele lui Mikal-oglu îşi făcu mare răsunet 
atât pe buzele turcilor, cât şi pe ale creştinilor. Turcii îl 
blestemau pe vodă, îngroziți. Creştinii îi rosteau numele 
cu dragoste. Apăruse la Dunăre o sabie năprasnică. O 
sabie care muşca tot mai adânc din trupul Imperiului 
Otoman. 

Plecând de la Silistra, domnul Țării Româneşti 
călărea în fruntea oştirii, înconjurat de marii boieri. Din 
spate se auzeau glume şi cântece. Ar fi fost prilej de 
bucurie pentru el. Dar nu zâmbea. Se simțea doar uşor 
ca atunci când ai scăpat de un hop şi te pregăteşti pentru 
altul. Cele patru victorii obținute atât de uşor, împotriva 


acelor vestiți oşteni otomani îi dădură prilej de întrebări şi 
răspunsuri. „Oare numai vitejia şi iscusința românilor au 
adus câştigul acelor lupte? Nici vorbă! Mai era ceva. De 
prea mulți ani, turcii nu au cunoscut înfrângeri. S-au 
obişnuit să domine şi să învingă. Au uitat să umble cu 
grijă. Nu tactica de luptă le-a fost faima, ci numai groaza 
pe care o răspândeau. Armatele care le stăteau împotrivă 
se spărgeau de cum îi vedeau apărând. Când se vor trezi 
turcii, atunci va fi mai greu pentru români şi pentru toți 
cei care le stau împotrivă. Comandanții lor sunt încă plini 
de ei. Numai aşa se poate pricepe că emirul Ibrahim a fost 
în stare să se culce liniştit când mă ştia doar la un sfert 
de ceas călare departe de el. Numai aşa pricep că un 
comandant bătrân cum e Caraiman-paşa a fost în stare 
să plece orbeşte în luptă, fără a se gândi la cine ştie ce 
şiretlicuri din partea noastră. Iar în cetatea cârmuită de el 
să poată pătrunde cei unsprezece vânători cu atâta 
uşurinţă şi să arunce în aer zidurile cu praf de puşcă luat 
din depozitele turceşti. Ar fi putut să-i împroaşte pe 
români cu tunurile de la adăpostul zidurilor groase, 
ferindu-se de o năvală a noastră prin ceața înşelătoare. 
Am avut pierderi puţine. Dar şi noi suntem puţini. La 
vreme de iarnă e greu pentru otomani să ridice oşti, dar 
nici pentru noi nu e uşor. O călcare mai adâncă în 
Balcani pare destul de primejdioasă. Frigul şi zăpada, 
lipsa de alimente şi de adăpost macină mai mulți oşteni 
decât duşmanul. Oastea din Bucegi e uşoară şi iute. 
Poate că vreo mie din ei ar putea fi încercați. Dacă nu în 
jos prin Balcani, măcar să-i scuture pe turcii din 
Dobrogea. Apoi va veni vara. Turcii pot pune pe picioare 
peste o sută de mii de oşteni, chiar numai oaste aleasă. 
Armele lor de război sunt multe şi bune. La vară se va 
hotări viitorul nostru. Parcă mi-e teamă de vară. Nu am 
prieteni buni în afara granițelor. Turcii pot pierde zece 
bătălii. Noi nu avem dreptul să pierdem măcar una. Aş 
putea ridica armata din Bucegi până pe la vreo opt mii de 
oameni sau poate chiar ceva peste. Voi vedea de unde voi 


scoate banii de trebuință. În armata aceea stau toate 
speranțele noastre. Voi fi cu atât mai tare cu cât turcii vor 
crede că mă bizui numai pe oştirea cu care am luat 
Hirşova şi Silistra. Sigismund Báthory gândeşte şi el să-şi 
întindă puterea peste Ţara Românească, chiar dacă acum 
suntem aliați. Oştirea din Bucegi ar fi mirarea şi pierzania 
lui. În el nu am credinţă. În schimb, mi-e drag Albert 
Király. Ungurul acesta are în el virtuţi de viteaz şi de 
mare cinste sufletească.” 

Înturnându-se în cetatea Bucureştilor, domnul Țării 
Româneşti avu bucuria să afle că o mie de oşteni 
moldoveni aflați sub comanda căpitanului Soare aşteaptă 
cu supunere ordinele lui vodă. Mai veniră de prin părțile 
Serbiei ca la cinci sute de tineri cu inimile aprige, conduşi 
de vestitul haiduc Baba Novac. Un vlăjgan mare şi gros, 
cu mustata ca vrabia, cu nasul puternic şi cu ochii blânzi 
ca de copil. 

Vistiernicul Dan căptuşise vistieria cu galbeni, cu 
aspri, cu ducați, cu forinți şi chiar cu ceva aur. Dar la 
asemenea armată care se apropia de şapte mii de suflete 
şi încă o alta de aproape cinci mii ascunsă la poalele 
Bucegilor, banii erau destul de nepotriviți, lăsând la o 
parte armata Transilvaniei, care sta pe plată la vodă, cât 
şi toanele domnului de a face daruri oştenilor, speriindu-l 
în fiecare clipă pe bietul vistiernic. 

Aflându-se prilej de odihnă, Tufănel porni într-o 
dimineață către piața Zece Mese, purtându-şi calul cu 
mare fală pe străzile atât de cunoscute. Domnul Tufănel- 
tatăl, îmbrăcat cam subțire pentru o iarnă atât de 
geroasă, umbla cu paşi mici în jurul rogojinei, întinsă 
direct pe zăpadă, şi striga cât îl ţinea gura: 

- Pomană! la pomană, neamule! la linguri! la 
sucitoare! 

- Cum dai lingurile? întrebă o gospodină. 

- De pomană le dau! sări Tufănel-tatăl, îngrozit că 
nu vânduse nimic toată dimineața. Zece la un aspru şi 
una pe deasupra, cumătră. 


— Scump! observă femeia. 

— Ai zis scump? se miră Tufănel-tatăl. Află, cumătră, 
că firma noastră vinde linguri care țin din neam în neam. 
Noi fierbem lemnul de tei în mirodenii. la vezi cum 
miroase! Cu o lingură din astea poți mânca zeamă 
chioară, dar capeți în gură gust de bucate boiereşti. 

- Ia slăbeşte-mă, măi nea Tufănele, cu firma şi cu 
gusturile dumitale! se oțări femeia. Care firmă? 

Tufănel-tatăl nu-i mai răspunse. Faţa lui slăbănoagă 
se lungi de un cot privind spre boierul acela cu sabie, cu 
haine scumpe şi cu podoabe, cu cal falnic, de rasă bună. 

- Bă Ciripoi, se adresă domnul Tufănel-tatăl 
concurentului de alături, nu crezi că boierul ăsta ar cam 
semăna cu Tufănel al nostru? 

— Ce să semene, bre? țâştui vânzătorul de linguri. 

E chiar el. 

Tufănel-tatăl privi în jur cu teamă după oamenii 
stăpânirii. Dar nu văzu oşteni de rând. Ceva mai încolo, 
şedeau liniştiți pe caii lor, ca nişte împărați, doi boieri cu 
mutre parcă nu tocmai străine. Tufănel-fiul se înclină cu 
eleganță pe gâtul calului în fața părintelui său. 
Lingurarul simţi că se înnăbuşă de spaimă şi strigă 
aspru: 

- Dă-te jos, pagubă! Coboară după cal până nu te 
dibuie oamenii stăpânirii! 

- Domnule Tufan, zâmbi Tufănel-fiul, în familia 
noastră nu s-au pomenit până azi vorbe de ocară. Doar 
faptul că sunt nobilu” vostru fiu mă opreşte să pun mâna 
pe sabie. 

- A turbat, săracu”! vorbi cu milă Tufănel-tatăl, 
uitând să-şi mai frece mâinile împotriva gerului. De când 
mă cheamă pe mine Tufan, nărodule? Şi țoalele astea 
scumpe de unde le-ai palmat? 

Tufănel-fiul se încruntă şi se întoarse fălos către 
vânzătorul de alături. 

- Domnule Ciripoi, crezi că domnul Tufan, părintele 
nostru, ar fi cumva bolnav? 


Lingurarul nu răspunse numaidecât. Până în ziua 
aceea nu-i mai spusese nimeni domnule. Era foarte 
simplu că tânărul dăduse în mintea copiilor sau poate 
chiar mai rău. Vreo dragoste nefericită să-l fi scos din 
minţi. Îşi reveni iute şi făcu degrabă o socoteală în gând. 
Calul o mie de aspri, sabia cel puţin vreo sută, dacă nu 
mai mult, hainele tot cam pe-atâta, ghiulurile din degete 
numai dracu’ ştia cât preţuiau. Pistoalele de la brâu 
ajungeau la trei-patru sute de aspri. 

- Bă, Tufănele, rosti aspru Ciripoi, ia-o din loc mai 
pe la dosuri, până nu se strânge lumea în jurul nostru. 
Am eu un samsar de cai pe ulița Zlătarilor. Acolo vindem 
totul, cât ai clipi. Ce dracu”, vrei să dai de bocluc? Am 
furat şi eu cai la viața mea, dar nu umblam, ca nătărăii, 
călare prin oraş. Întreabă-l pe tat-tu cum ne furişam de 
nu ne ştia nici vântu”, nici pământu!. 

- Nea Tufănele, îmi dai lingurile? se amestecă 
femeia. 

Bătrânul se uită pe lângă ea cu gândurile aiurea. 

- la-le, bre! Se oțări el. Azi e vineri. Eu împart de 
pomană vinerea, că sâmbăta e gloată. Zi şi matale să 
trăiască domnul Tufan-tatăl! Tufan... dă-te, mă, jos după 
cal, paguba naibii! Vrei să intrăm la belea? Să te dibuie 
străjile? Că ăştia te miroase şi când lucrezi mai cu cap. 
Didino...! Fă, Didino, n-auzi? Dar-ar boala... vin să-l vezi 
pe nebunu' de frate-tu”! 

Auzindu-se strigată, fata ieşi din mulțime. Era 
oacheşă şi cu ochii umblăreți ca de viezure. Când dădu 
cu ochii de Tufănel, fața ei se lungi brusc. 

— Tii, da” frumos eşti, frate! se miră ea. Parcă ai fi un 
boier din ăia mari. 

Tufănel simţi că se îneacă de plăcere. Îi zâmbi surorii 
cu toți dinţii lui albi şi ascuțiți ca de rozătoare. Apoi, cu 
un gest nu lipsit de eleganță, se întoarse în şa, strigând 
din vârful buzelor: 

- Hei, domnilor Găluşcă şi Toroipan, apropiați-vă! 
Aceasta este domnişoara Tufan, surioara noastră. 


Cei doi se aplecară pe cai cu toată eleganța de care 
erau în stare, fără să ia în seamă încălțările mari şi 
sumanul peticit, în care tânăra părea ascunsă ca într-o 
claie cu fân. Fata era ageră la minte şi se feri a face vreo 
observaţie supărătoare. Îi cunoştea pe Găluşcă şi pe 
Toroipan ca pe nişte brezaie. De când dispăruseră ei, nu 
mai şterpelea nimeni în piață la Zece Mese. Răspunse la 
salut cu bunăvoință şi continuă ideea fratelui cu cea mai 
firească voce: 

- Ai spus domnişoara Tufan, frate? Tu eşti un om 
înțelept! Cu siguranță că ai dibăcit numele nostru 
adevărat. Şi să dea boala-n... aş! Ăsta e numele nostru! 

Tufănel îi sorbi cuvintele ca un om însetat. Se găsea 
în sfârşit cineva care să-i ateste schimbarea numelui. Şi 
cine? Taman surioara Didina de a cărei gură se temea el 
cel mai mult. O jumătate de mahala îi ştia de frică, atât 
era de bătăuşă şi rea de gură. Fusese slujitoare la kir 
Panaiotis, ăla de vindea covoare scumpe pe Uliţa Mare. 
Lui Panaiotis îi cam mersese vestea că e muieratic. La 
vreo câteva zile de la angajare, grecul a aranjat astfel 
lucrurile să rămână în prăvălie la vremea prânzului 
numai cu Didina. Şi s-a mirat al dracului Panaiotis când 
a văzut că fata nu se prea sfieşte să rămână singură cu 
el. Celelalte ar fi început să urle şi să bocească. 

- Vrem cercei frumoşi? o întrebase grecul. 

— Vrem! 

— Şi matasica? 

— ŞI! 

- Basmaluța vrem? 

— Vrem! 

— Şi fata ce dai la jupân? 

- Lasă, că vezi tu pe urmă. 

Dacă ar fi avut Panaiotis gândul ăla bun să descuie 
uşa şi s-o ia la sănătoasa, ar fi fost lucrul cel mai înțelept 
din viața lui. Dar în loc de asemenea pornire de izbăvire 
sigură, mai făcu un pas şi puse mâna pe bluza Didinei. 
Mai către seară, l-au găsit slujitorii pe jupân Panaiotis 


legat fedeleş într-un raft. Îi lipseau toţi dinţii din faţă. O 
ureche îi fusese smulsă cu totul, iar din barba lui 
rotundă şi frumoasă mai rămăsese cam jumătate. 

Tufănel tresări auzind vocea nerăbdătoare a Didinei: 

— Ai de gând să înlemneşti aicea, frățioare? 

— Asta zisei şi eu, se amestecă Ciripoi. O luăm iute 
pe la dosuri, până nu apucă potera să ne dea de urmă. 

Dar ca un făcut, se întâmplă să treacă tocmai atunci 
prin piață un detaşament de oşteni din gărzile 
Bucureştilor. Ciripoi prinse degrabă în brațe rogojina cu 
lingurile şi se fofilă prin mulțime, pierzând mai bine de 
jumătate din marfă. 

- Hei, flăcăule, se adresă Tufănel comandantului, eu 
sunt unul dintre vânători. 

- Vă cunoaştem! spuse cu respect oşteanul. lar 
domniile-lor sunt domnii Toroipan şi Găluş că. Cine nu 
cunoaşte nişte oameni atât de vestiți? 

Tufănel scoase din punga doldora un galben şi-l 
dărui oşteanului. lar Tufănel-tatăl simți cum i se moaie 
picioarele în fața atâtui bănet. Dar în familia Tufan 
slăbiciunile erau trecătoare. Bătrânul săltă fruntea şi zise 

cu importanţă: 

- Bă, Tufănele... ăă... Tufane tată, cred că e vremea 
să ne uşchim spre casă. Mă-ta... adică doamna Tufan, 
abia aşteaptă să te vadă. Dacă n-o fi cumva cherchelită o 
să-i crească ochii cât cepele când o să te vadă. Face 
afurisita naibii nişte afaceri de te doare mintea. Vinde 
lingurile numai pe băutură. Didino, ce stai ca proasta? 
Adică domnişoară Tufan, ia de la fiul nostru un galben! 
Sau poți să iei doi ori vreo zece, să fie! Du-te în Ulița Mare 
după cumpărături, că aici nu are cine să schimbe un 
galben! Adică, lasă! Mă duc eu. Că eu mă pricep la 
finețuri d-alea boiereşti. Tufane, frumosule, ia dă tu la 
tata punga aia! Ce te chiorăşti aşa? Sunt tac-tu, 
nărodule! Dă banii până nu pun mâna pe un retevei! Hai, 
mânca-l-ar tata! 

Sosiră la vreme de seară în cetatea Bucureştilor doi 


stegari aducând vestea că o seamă de oştire turcească se 
trage prin Balcani către Dunăre, cu multă amenințare. 
Mihai-vodă repezi degrabă iscoade iuți, care cercetară 
fără zăbavă acele veşti. La vreo două zile, tot către seară, 
iscoadele se înfățişară înaintea domnului cu multe 
lămuriri de spaimă. Oştirea turcilor să tot fi avut ca la 
paisprezece mii de suflete, între care şi două mii de 
ieniceri. Conducătorul oştirii purta după el domn nou, pe 
un oarecare Bogdan-beizade, fiul fostului domn al 
Moldovei lancu Sasul. Mai încăpură alte veşti care arătau 
sosirea la Giurgiu a treizeci de mii de tătari, conduşi chiar 
de marele-han. Hanul adăstase la Giurgiu având gânduri 
de împreunare cu oştile turceşti. Asemenea veşti picate ca 
trăsnetul înfioraseră poporul. Chiar şi bătrânii căpitani de 
vază plecară capetele în pământ cu mare tulburare. 
Nimeni nu se aşteptase la o lovitură atât de iute din 
partea turcilor. Când începu a se întuneca se strânse în 
cămara de lucru a domnului întregul sfat al oştirii. O 
parte din marii boieri rămăseseră îmbufnați pe la casele 
lor, fiindcă nu se aflase nimeni a-i pofti la acel însemnat 
sfat de taină. În apropierea lui vodă luaseră loc cei 
unsprezece vânători, clucerul leremia Băicoianu, frații 
Buzeşti, banul Manta, banul Mihalcea şi tânărul boier 
Radu  Calomfirescu. Niciodată Țara Românească nu 
avusese un sfat al oştirii atât de tânăr. Niciodată parcă 
nu clocotiseră atâtea energii tinere în jurul domnului. Nu 
se găseau printre ei acei boieri fără vlagă, care să 
propună a se face unele daruri bogate duşmanilor, 
evitându-se lupta. Vodă citi în ochii tinerilor aceleaşi 
gânduri pe care le avea şi el. Şi mai ştiu vodă că în acele 
inimi tinere de viteji nu încăpea gândul de trădare ori de 
fugă. Se simți dintr-o dată mai îmbărbătat şi dornic a se 
întâlni mai degrabă cu duşmanii. Fără cine ştie ce 
introduceri, Mihai-vodă arătă limpede situația grea în 
care încăpuse Țara Românească. 

- Va trebui să dăm luptă cu tătarii în plină câmpie, 
spuse aspru. Dar cunoaştem cât de bine ştiu să se bată 


tătarii în câmpie, unde se simt la largul lor. lar numărul 
tătarilor e de şase ori mai mare decât al nostru. Turcii 
sunt conduşi de Mustafa-paşa, acel agă care a luptat de 
multe ori împotriva noastră şi ne cunoaşte puterea şi 
slăbiciunile. Alături de el stă la pândă Bogdan, gata să 
închine din nou țara turcilor. Dacă nu izbândim, jafurile 
vor fi atât de mari, încât neamul nostru se va oropsi cu 
totul. Noi trebuie nu să-i batem, ci să-i zdrobim. Aştept 
părerile sfatului. 

-— Ne împărțim în cete! propuse banul Manta. Cetele 
să atace pe rând numai la luptă de harță. La un atac 
direct nici să nu ne fie gândul. Cel mult să-i porunceşţti 
măria-ta lui Albert Kirâly să facă față cu oamenii lui la 
tătari. Oştile lui Sigismund ştiu să stea la tocmeală de 
arme. Noi să atacăm numai pe de lături. 

- Nu, Manta! zâmbi domnul. Ar fi pierzania noastră. 
Cu lucrările de harță i-am da hanului apă la moară. 
Lucrările de harță se potrivesc la oştile greoaie, încete. Or 
noi ştim că tătarii se bizuie tocmai pe repeziciune. Cât 
despre Kirâly, ei bine, el s-ar afla între tătari ca un bivol 
mare, împuns din toate părțile. Oastea lui va sta la 
tocmeală de arme numai cu turcii. Tu ce zici, Preda? 

- Zic, măria-ta, că prietenul Manta e un mare viteaz, 
dar strategia n-a prea făcut casă bună cu el şi nici cu 
mine. La subțirimi din astea cred că e bine să-i ascultăm 
pe vânători. Ei ne-au ajutat în toate luptele cu istețimea 
şi priceperea lor. Iar acolo unde se face lumină, măria-ta 
vei gândi pentru toţi: 

- După datină, întâi să vorbească marii boieri, 
răspunse aspru Chirilă. 

- Marii boieri v-au dat întâietate, zise domnul la fel 

de aspru. 

- Prea bine, doamne! continuă Chirilă. Măria-ta ştii 
că între noi vânătorii se află unul care ne întrece pe toți 
în istețime şi dibăcie. E vorba despre Cae Indru. 

Toate privirile se întoarseră către tânărul vânător şi 
nimeni nu se află măcar o clipă supărat auzind lauda lui 


Chirilă. 

- Domnul țării e mai în măsură decât mine să 
hotărască, zâmbi Cae. Noi ne vom ocupa de amănunte. 

— Aici nu mai hotărăşte Vodă! îl întrerupse Mihai. 
Sfatul hotărăşte! Un singur om nu poate hotări soarta 
unui popor. Vorbeşte, prietene! Unde greşeşti ne vom 
osteni cu toții să găsim calea cea bună. Nu e vreme să ne 
codim ca nişte muieri. 

— Atunci, să pornim de la tătari, se încruntă Cae 
simțind arsura din cuvintele lui Vodă. Totdeauna oştile 
mari s-au bizuit pe număr, măria-ta. Măsurile de apărare 
şi le iau numai oştile mici. Dacă ţinem seamă de acest 
lucru, eu cred că tătarii vor cădea într-o cursă de-a 
noastră. Să nu ne lăsăm atacați. Să-i atacăm noi, dar nu 
ziua, ci noaptea, la loc de popas. Atunci numărul 
oştenilor nu mai are valoare. 

- Bun plan! strigă domnul entuziasmat. Va rămâne 
doar să-l discutăm în amănunt. O încăierare deschisă cu 
tătarii nu ne-ar aduce izbândă. lar voi ştiţi că noi nu 
avem dreptul să pierdem o bătălie, fiindcă suntem puțini. 
Suntem puţini chiar dacă am avea lângă noi armata 
Bucegilor. Ah, mare păcat că nu o avem aici! Fără ea va fi 
şi mai greu. Nu mai e timp s-o aducem. 

- Din contră, măria-ta! Strigă Preda Buzescu. Chirilă 
a adus patru mii de oşteni, care aşteaptă gata de luptă în 
pădurile de la jumătatea drumului către Giurgiu. 

- Hai să te îmbrățişez, Chirilă! spuse domnul plin 

de bucurie. 

- Nu pe mine! se apără vânătorul râzând. Boierul 
Preda Buzescu mi-a dat poruncă să aduc oamenii, de 
cum s-au răspândit primele zvonuri despre călcarea de la 
Dunăre. 

- Predo! Predo, râse vodă, eşti mai înțelept decât vrei 
să se vadă. Continuă, Chirilă! 

- Nu mai am nimic de spus, măria ta. 

- Bine! Mai are cineva de adăugat la părerile lui 
Indru? Nu? Atunci, e timpul să hotărâm. Căpitanul Baba 


Novac a mai adus din Serbia ca la o mie cinci sute de 
oşteni. Cu cei dinainte şi cu aceştia, a luat drumul către 
Dunăre încă de alaltăieri şi stă la harţă cu turcii. Altfel nu 
aveam timp să le ieşim înainte la hotar. Dar să-i lăsăm pe 
ei! Avem nevoie de trei oştiri. Prima ar fi a 
transilvănenilor, care e gata de luptă sub comanda 
viteazului ei căpitan, Kirâly Albert. Ea va sta la tocmeală 
de arme numai cu turcii. A doua va fi formată din vitejii 
care au cucerit Giurgiu, Hirşova şi Silistra. Iar 
conducător va fi domnul țării. Oştirea a doua va da piept 
cu turcii, dar nu va intra în luptă de la început, ci numai 
când vor începe să se clatine oamenii lui Kirâly. Ei sunt 
înceţi, dar tari ca fierul. Sunt greu de urnit din loc. După 
ce se va sta la tocmeală de arme în ceată, oamenii mei vor 
porni ca o vijelie. A treia va fi oştirea Bucegilor, iar 
conducător Preda Buzescu. Preda, vânătorii vor merge cu 
tine! Vă dau în seamă peste treizeci de mii de tătari. Să-i 
tăiați fără milă! 

- Greu, măria-ta, doar cu patru mii de oşteni, se 
înclină Buzescu. 

- Dar cine spune că e uşor? zâmbi domnul. Tare aş fi 
vrut să schimb cu tine, dar soarta războiului se hotărăşte 

cu turcii. 

- Nu de neizbândă mă tem, doamne, răspunse 
Buzescu. Pierderile vor fi mari. La nevoie, măria-ta ştii că 
vom muri până la unul. 

- Ştiu, Predo, dar chibzuiala ta şi iscusința 
vânătorilor vor face mai mult decât vitejia. Sfătuiți-vă! 
Lupta la câmp deschis nu vă poate aduce izbândă. Totul 
atârnă de felul în care veți folosi planurile lui Cae Indru. 

- Aşa e, doamne! Plec totuşi cu inima strânsă. E 
prima luptă mare, la care nu stau alături de măria-ta. Să- 
ți păzeşti viața, doamne! 

- Viața mea? râse domnul. Dar ce înseamnă viața 
mea pe lângă viața poporului? Mi-o păzesc, Predo, să n-ai 
grijă! lar dacă mor, o mie de viteji pot să-mi ia locul. 
Poate că nici o domnie nu a văzut atâţia viteji, câți au 


încăput la domnia noastră. Adică, nu! Greşesc. Viteji au 
fost şi vor fi totdeauna. Ei se ridică la vedere numai 
atunci când găsesc în conducătorul lor aceeaşi dragoste 
de neam şi de pământ. 

Îndată după ridicarea sfatului, Albert Kirâly primi 
poruncă după plecare. Domnul țării îl ajunse din urmă cu 
oştile pe la jumătatea drumului. Viteazul căpitan Kirâly 
pusese tabăra în picioare cu acea iuțeală şi precizie pe 
care o au numai marii comandanți. În inima lui bravă nu 
încăpu supărare că nu fusese poftit la sfatul de război. El 
bănuia de multă vreme că vodă ţine ascunsă pe undeva o 
armată puternică. Nu-i lua în nume de rău domnului 
faptul că nu-i dezvăluie taina acelei armate. În locul lui 
Mihai ar fi făcut şi el la fel. Sigismund şedea mereu şi de 
multă vreme cu ochii ațintiți pe Ţara Românească. Şi 
numai unele temeri şi piedici trecătoare îi siliseră să nu o 
supună. 

În noaptea de 13 spre 14 ianuarie 1595, hanul 
tătarilor făcuse două tabere, la Şerpăteşti şi la Putinei. 
Ceața deasă din timpul zilei îl împiedicase a se uni cu 
oştirea turcească. Dar nu numai ceața. Hanul era prea 
mândru pentru a se apleca la comandă străină. Către 
miezul nopții se retrase în ultima despărțitură a cortului. 
Un foc bun de lemne încălzea încăperea. Două femei 
tinere, îmbrăcate în mătăsuri uşoare, cântau molcom 
lângă focul încins, aruncând peste cărbuni unele ierburi 
frumos mirositoare. Corturile celor douăzeci de mii de 
oameni care-l însoțeau cuprindeau câmpia până departe. 
Miile de creştini luați pradă fuseseră înghesuiți lângă 
nişte focuri mari, fără să aibă acoperământ deasupra lor. 
Vitele şi prăzile multe stăteau de-a valma la mijloc de 
tabără. Marele conducător se simțea obosit şi mulțumit 
de prăzile bogate. Concedie femeile cu un gest şi se 
întinse în culcuşul de blănuri calde. 

În tabăra de lângă Putinei, nepotul hanului şezu de 
taină până târziu cu câţiva tineri de-o seamă cu el. Erau 
încărcaţi de bijuterii şi de haine scumpe aduse din 


Ungaria, peste care trecuseră ca o grindină. Afară, ceața 
părea mai adâncă decât în timpul zilei. Prietenii se 
despărțiseră după miezul nopţii. Tânărul comandant îşi 
conduse musafirii până la uşa cortului. Sutele de focuri 
mari abia pâlpâiau prin ceață. Era somnoros şi mulțumit. 
Găsise un loc minunat de popas. Cei unsprezece mii de 
tătari care formau armata lui se înghesuiseră într-o 
vâlcea mare, ferită de curenți. Spre dreapta, tabăra era 
mărginită de un pârâu închistat în crusta groasă de 
gheaţă. În stânga, pământul forma o cută înaltă de cinci- 
şase staturi de om, care se prelungea ca un arc de cerc 
până către sud. Tânărul comandant se culcă liniştit. 
Lupta cu românii putea veni oricând, ştiind că va fi o 
biruință uşoară. 

Noaptea se arăta adâncă şi calmă. Departe în 
câmpie, Cae Indru dădea ultimele sfaturi fraților Buzeşti: 

- Întreaga oaste a Bucegilor să stea pe loc până când 
veți primi chemarea noastră! Tătarii au pus, ca de obicei, 
două rânduri de străji. Rândul din afară are străjile aran 

jate cam din cincizeci în cincizeci de paşi. La fiecare 
foc veghează câte-un oştean. La rândul dinăuntru, străjile 
sunt mai dese. Cam la treizeci de paşi. Va trebui să facem 
o spărtură mare în cele două rânduri de străji, altfel nu-i 
chip să aducem oastea în tabără înainte de a se da 
alarma. O mie de oşteni să descalece şi să lase caii aici. 
Ei vor veni cu noi până la jumătatea drumului către 
tabără. 

Vânătorii pieriră curând în ceața adâncă. Lăsară şi ei 
caii în grija lui Tufănel, Toroipan şi Găluşcă. Nechezatul 
cailor i-ar fi dat de gol. Cu cât se apropiau de tabăra 
nogailor, cu atât păşeau cu mai multă fereală. Focurile de 
la primul rând de străji nu se vedeau lămurit. Doar ceața 
arăta în locurile acelea ceva mai roşcată. Chirilă Zece 
Cuţite, Costache Caravană, Ducu cel Iute, Cae Indru, 
Petrache cel Mic, părintele Grasa şi Niţă Praştie se 
depărtară unii de alții cam la cincizeci de paşi, după cum 
erau aşezate străjile. Noaptea nu era prea rece şi, dacă nu 


ar fi fost umezeala ceței, s-ar fi putut numi chiar caldă. 

Cae se târi uşor pe creastă la deal. Zăpada întărită 
doar pe jumătate nu pocnea sub greutatea corpului. 
Alături de foc se afla un pom răzleț. Straja nu dormea. 
Şedea rezemat cu spatele de pom şi îngâna o melodie 
tristă, cu iz de chemări de stepă nesfârşită. Se simţea în 
melodia aceea un dor adânc sau poate doar o părere de 
rău. Cae se mişcă din nou. Tătarul îşi curmă cântecul 
parcă neliniştit. Îl reluă curând. Cuţitul lui Cae nu lovi. 
Era pentru întâia oară când nu îndrăznea să lovească. Nu 
putea curma prin moarte un cântec. Se ridică domol şi 
lipi cuțitul de beregata nogaiului. Omul tresări, oprindu- 
şi un țipăt. Flăcările focului îi luminară chipul răvăşit de 
spaimă. Vânătorul îi făcu semn să coboare fără zgomot. 
Ajunşi la picioarele colinei, Cae îl păli pe tătar cu mânerul 
cuțitului în creştet. Apoi scoase degrabă nişte cureluşe 
subțiri, îl legă zdravăn în cojocul mare şi-i puse un căluş 
în gură. 

Trecu mai bine de un ceas până când vânătorii se 
întâlniră în locul din care s-au despărţit. Întreaga aripă 
de nord a tătarilor rămăsese fără străji. Cuţitele 
vânătorilor lucraseră iute. O mie de oşteni din armata 
Bucegilor porniră cu multă fereală spre tabăra nogailor. 
Erau înarmați numai cu topoare scurte. Curând, se 
auziră strigăte puternice. Mulţi dintre fiii pustiului 
porniră buluc spre ieşirea din vâlcea, dar acolo îi aştepta 
Preda şi Stroe Buzescu şi Calomfirescu, în fruntea a trei 
mii de oşteni. 

Se lumina de ziuă. Ceața se ridica domoală sau 
fugea la rasul pământului, zdrențuită şi cu mişcări 
ciudate ca de ritual. Tătarii ieşiră din încercuire cu 
eforturi şi pierderi grele. Lăsaseră în tabără mai bine de 
patru mii de morți, două mii de creştini adunați grămadă 
şi înspăimântați şi toată prada purtată de ei atâta amar 
de drum. Nepotul hanului gonea în fruntea hoardei, fără 
gând de oprire. Românii veneau din urmă, răcnind 
sălbatic, ciopârțind marginile hoardei fără încetare. Când 


se ridică ceața de-a binelea, nepotul hanului cătă îndărăt 
la numărul urmăritorilor. Era limpede că românii erau 
mult mai puţini. Tânărul comandant încercă o manevră 
de înturnarea cailor către români. Dar manevra aceasta îi 
dădu cu totul peste cap. Oastea Bucegilor îi prinse din 
coastă, fără a le da putinţa să-şi termine manevra. 
lureşul românilor îi rupse în mai multe grupuri. Preda 
Buzescu se pomeni față-n față cu nepotul hanului. 
Tânărul nogai nu se dădu îndărăt de la luptă. Se porni 
astfel o încercare cumplită de buzdugane. Văzându-şi 
căpetenia în pericol, câteva zeci de tătari grăbiră către cei 
doi. Prea târziu. Nepotul hanului se prăvăli de pe cal, cu 
țeasta zdrobită. Moartea  căpeteniei curmă orice 
împotrivire. lar oştenii români nu se invitară la lovituri. 
Din cei peste unsprezece mii de tătari aflați peste noapte 
în vâlcea, pieriseră mai bine de jumătate. 

După o vreme, armata Bucegilor se înturnă din 
drum şi-şi petrecu noaptea la Putinei, în tabăra părăsită 
de tătari. Cu mult înainte de a se lumina de ziuă, oştirea 
porni în trap întins către Şerpăteşti, de unde Ghazi- 
Ghirai, hanul cel mare al tătarilor, mai ducea unele 
tratative cu turcii şi cu pretendentul la scaunul de 
domnie al Ţării Româneşti, gândindu-se destul de puțin 
la înfruntarea cu oştile lui Mihai-vodă. Spre înserat se 
zvoni prin tabără despre căderea hoardei de la Putinei. 
Auzind asemenea veşti, care semănau a cine ştie ce 
glumă proastă, hanul dădu poruncă să-i biciuiască pe 
flecari. Abia când îi fu adus dinainte trupul fără vlagă al 
tânărului nepot, Ghirai cătă împrejur cu nelinişte. Chemă 
la el pe unii dintre cei care scăpaseră cu viață în luptele 
de la Putinei. Aceştia se jurară în fel şi chip că românii 
sunt atât de mulți şi de puternici, încât numai printr-o 
minune ar mai putea să scape de sub loviturile lor hoarda 
de la Şerpăteşti. 

Cum se lumină bine, hanul dădu poruncă de 
plecare. Întrerupse tocmelile cu turcii. Nu-l mai atraseră 
nici cele cincizeci de poveri de aspri oferiţi de Bogdan în 


schimbul scaunului domnesc şi nici unele promisiuni 
ispititoare ale lui Mustafa-paşa, comandantul turcilor. 
Strânseră corturile, împachetară prăzile multe, şi întreaga 
oaste porni la drum, legănându-se domol prin câmpia 
fără sfârşit, călcând zăpada subţire sub copitele cailor, 
lăsând în urmă o dâră murdară de noroi. 

Banul Manta rătăcise peste noapte cu vreo două mii 
de oşteni. Umblase pe urmele unor cârduri de tătari 
plecați după pradă de hrană. Cercând să treacă spre 
Hulubeşti, unde Mihai-vodă pândea mişcările turcilor, 
Manta se pomeni pe neaşteptate în fața hoardei lui Ghazi- 
Ghirai. Ocol nu se mai putea face. Hanul îşi desfăcu de 
îndată oştenii pe rânduri de bătaie, sperând să dea iute 
peste cap mica oştire. Manta se afla în clipa aceea la mare 
strâmtoare. Nu se gândi nici un moment la vreo încercare 
de fugă. Ar fi însemnat să care toată hoarda după el până 
în tabăra lui Mihai-vodă. Îşi tocmi oamenii într-un 
triunghi uriaş, cu unul dintre vârfuri spre centrul 
hoardei. Era o încercare disperată, fără prea mulți sorți 
de reuşită. Românii se înfipseră adânc în rândurile 
nogailor, încercând să taie pârtie printre ei. Lupta se 
încinse din toate părțile. Curând, călăreţii lui Manta 
începură să se înghesuie unii în alții sub loviturile 
nogailor. Douăzeci de mii de tătari se strângeau peste 
triunghiul acela viu ca nişte cleşte mari, din care nu se 
mai afla ieşire. Cu fața plină de sânge, banul Manta 
răcnea cuvinte de îmbărbătare, dar ele se pierdeau 
neînțelese sub strigăte de moarte. Deodată, Manta simți 
că spre dreapta s-au slăbit chingile tătarilor. Din partea 
aceea se auziră strigăte mari. Intrase în luptă căpitanul 
Baba Novac, în fruntea a vreo mie cinci sute de oameni. 
Fostul haiduc pândise de departe plecarea tătarilor, fără a 
încerca să se apropie. Văzând învălmăşeală, bănuise că 
nogaii se încăieraseră cu ceva oşti româneşti. În felul 
acesta, picase tocmai la vreme. Se apucă să taie sprinten, 
cercând a se uni cu oştile lui Manta. Lucrările de arme 
stătură o clipă în cumpănă la flancul drept al tătarilor, 


dar Ghirai trimise degrabă forțe proaspete şi din nou 
hanul se bucură prea devreme. Pe flancul stâng apăru 
dinspre o lizieră de pădure armata Bucegilor. La început, 
ieşiră din pădure cam la o mie de călăreți. Hanul făcu 
față şi în partea aceea. Dar abia se încinse lupta mai 
aprig, când ieşiră alți o mie de călăreți. Şi la puţină 
vreme, hanul văzu cu mirare altă mie. lar când apărură 
ultimii cinci-şase sute de călăreți, Ghirai nu mai şezu la 
tocmeală de arme. El nu avea de unde să ştie că nu mai 
erau şi alți români în blestemata aceea de pădure. Îşi 
aminti de vorbele celor scăpațţi cu viață din măcelul de la 
Putinei, cum că românii ar fi câtă frunză şi iarbă la vreme 
de vară. Întoarse calul şi porni întins în direcţia Silistrei. 
Nogaii se desprinseră din luptă câţi dintre ei putură şi se 
aşternură la fugă după hanul lor. Hoarda se aduna greu, 
ca un animal mare, vlăguit de lovituri. Românii lipsiți de 
bagaje călăreau sprinten, mânând din urmă acea armată 
uriaşă. Pe meleagurile Dunării nu se mai pomenise 
asemenea luptă din goana cailor. Nogaii lepădară prăzile 
bogate, dar nimeni nu se uită la ele în asemenea ceasuri 
de mânie. Armata Bucegilor secera marginile tătarilor. 
Manta şi Novac veneau din urmă, cu strigăte mari. Pe 
zăpada subțire, leşurile păreau de departe mii de 
muşuroaie de cârtiță. Lupta inegală se desfăşură pe cale 
de vreo poştă. Iar când rămaseră românii în urmă, nimeni 
din hoardă nu-şi îngădui o clipă de răgaz. Atât de 
cumplită se arăta groaza lor. Pieriseră cam la şapte mii de 
tătari. Armata Bucegilor număra mai puțin cu vreo două 
sute de oşteni. Greul îl suportase Manta. Aproape o mie 
din oamenii lui căzuseră sub armele nogailor, dar 
biruința fusese nesperat de mare. 

Banul Manta şi căpitanul Baba Novac se despărțiră 
de oastea Bucegilor, îndreptându-se către Hulubeşti. 
Mergeau iute, dornici să-i ducă domnului o veste atât de 
mare. Armata Bucegilor înnoptă la Şerpăteşti. Oamenii şi 
caii trecură la odihna atât de dorită după o zi ca aceea. 
Doar comandanții se adunară în sfat la vreme de seară 


târziu. Lucrările de arme cu tătarii nu erau încheiate. 
Poate că mai umblau pe undeva pâlcuri mari, după jaf. 
Hotărâră cu toţii să pornească a doua zi de-a lungul 
Dunării la vânătoare de tătari. 

Duminică, la 23 ianuarie 1595, Mustafa-paşa făcu 
unele mişcări de vrajbă spre armata lui Mihai-vodă. 
Comandant vechi şi priceput la lucrările de arme cu 
românii, Mustafa alese un loc de bătaie după gustul lui. 
Îşi desfăşură oamenii pe pâlcuri cam de două mii de 
călăreți. Ştia că armata domnului nu trece de vreo 
unsprezece mii, chiar împreunaţi cu transilvănenii. El 
dispunea de 

şaisprezece mii de oşteni şi cam la patru mii sau 
cinci mii de tătari răzlețiți de hoarda cea mare. Mihai se 
mişca domol către duşman, pipăind cu grijă fiecare 
bucăţică de pământ. Cele patru mile care-l despărțeau de 
turci le făcu în vreo trei ceasuri. Nu-i convenea locul de 
bătaie. Ar fi vrut să-l atragă pe Mustafa printre păduri, 
dar ştia că nu-l va putea urni din loc. lar amânare de 
bătălie nu se putea face, mai ales că în tabăra turcilor 
soseau mereu alte întărituri. Mustafa era unul dintre 
puţinii comandanți turci care luptau cu chibzuială, fără 
să pună bază pe renumele armatelor otomane sau să-şi 
aplece inima spre trufie. Aşezat pe creasta unei coline mai 
răsărite, Mustafa domina câmpia cu privirea până 
departe. Când românii sosiră destul de aproape, turcul 
porni la harță un pâlc de tătari şi ceva oaste aleasă. 
Albert Kirâly făcu front îngust cu oastea greoaie şi solidă. 
Tătarii sloboziră un stol de săgeți neputincioase în fața 
zalelor şi alămurilor care împodobeau caii şi călăreţii. Se 
auzi curând zăngănitul fierului. Mihai privea liniştit, spre 
mirarea turcului, care aflase că domnul Ţării Româneşti 
lucrează la război numai cu năvală mare. Îşi frământa 
mintea să afle rostul unei schimbări atât de neobişnuite. 
Pâlcul de tătari se clătină o clipă ca un copac mare, iar 
când fu gata să se răstoarne, Mustafa ridică mâna în sus. 
Porniră la atac şi ultimii tătari, însoţiţi de două pâlcuri de 


turci. Albert Kirâly nici nu înainta, nici nu se trăgea 
îndărăt. Părea zidit în locul unde începuse lupta. Doar 
unele pâlcuri mici făceau mişcări strategice în spatele 
primelor rânduri. Erau schimbările de împrospătare, care 
se executau ordonat şi precis, ca la o simplă manevră. 
Turcii încercară o mişcare de învăluire pe stânga. Mihai 
făcu semn căpitanului Baba Novac să le taie drumul. Pe 
centru, Albert Király obosise. Oştenii lui se clătinau 
pentru prima oară. Viteazul căpitan trecu în fruntea lor, 
şi lucrările de arme se îndreptară, dar nu ţinură mult. 
Apoi, se îndreptară din nou. Intrase în luptă şi Manta cu 
oamenii lui. Bătălia se răzlețise oarecum. Era tocmai ce 
aştepta domnul Ţării Româneşti. Király simţi dintr-o dată 
o mare uşurare. Strigătele românilor cuprindeau câmpia. 
Mihai gonea în frunte. Oştirea se mişca după el ca un 
tăvălug uriaş, în urma căruia nu mai rămânea nimic în 
picioare. Soldat vechi şi priceput, Kirâly desfăcu degrabă 
aripi largi în jurul tăvălugului românesc, temându-se de o 
încercuire. Dar nu mai era nevoie de asemenea măsură. 
Oştirea Bucegilor se apropia în goana mare a cailor, ca o 
furtună. Cae Indru gonea mult înaintea celorlalți. Nu se 
găsea în toată câmpia un cal care s-ar fi putut măsura cu 
Vînt Sălbatic. În ultima clipă apărură lângă vodă Buzeştii 
şi cei unsprezece vânători. Caii lor păreau scoşi dintr-un 
cuptor încins. Mihai se ridicase în şa. Vechea lui bardă 
nu lovea de două ori în acelaşi duşman. Zadarnic puse 
Mustafa stavilă mare de oameni pe partea domnului. 
Zadarnic încercau să-l doboare. Viața lui încăpuse pe 
mâna unor paznici de seamă. Cuţitele lui Cae şi Chirilă 
zburau rar, dar fără greş. Cea mai mică amenințare spre 
domn era curmată prin moarte. Ducu şi Grasa făceau 
pârtie pe de lături. lezuitul se spurcase la unele înjurături 
amestecate pe mai multe limbi. Costache Caravană 
discuta de zor cu Zambilica, iar pistoalele din mâinile lui 
scurte nu aveau linişte. Zambilica făcea şi el ce putea, 
speriind caii turcilor cu sluțenia lui şi mai ales cu răgetul, 
care nu era nici de cal, nici de măgar şi nici de catâr, ci 


mai degrabă de animal picat de pe altă lume. Petrache cel 
Mic isprăvise de mult muniţia pistoalelor lui fără greş. 
Încăpuse în mâinile lui uriaşe o ghioagă cât toate zilele şi 
nu se afla iatagan să-i stea împotrivă. Clucerul 
Băicoianu, cu fața plină de sânge, încât nu se ştia unde 
ar fi locul de rană, se arunca parcă orbeşte înainte şi 
nimeni n-ar fi priceput cum scăpa de sub sulițe şi 
iatagane. Tufănel, Toroipan şi Găluşcă intraseră pentru 
prima oară în luptă. Se pricepeau ei ceva şi la săbii, dar 
nu le traseră din teacă. Ciomegele lor ghintuite lucrau 
mai bine. Oştenii din armata Bucegilor tăiau metodic şi 
cu o anumită eleganţă, învățată de la vânători. Nimeni 
nu-şi lepăda adversarul până nu se încheiau socotelile 
într-un fel. lar acolo unde se forma front organizat, 
oştenii se completau unii pe alții ca nişte veterani ai 
războaielor. Cam la o jumătate de ceas după năvală, cele 
două oştiri se clătinară o vreme. Atunci intrară în luptă şi 
ienicerii, fala armatelor turceşti. Apoi, când nu se mai 
aştepta nimeni la uşurare, când oboseala crispase 
chipurile românilor, împotrivirea se rupse. Grosul turcilor 
se trase către Dunăre, lăsând harță mare în spate. 
Românii stătură la harță ceva mai înviorați, dar le lipsi 
puterea de a da năvală cu toții peste cei care se 
retrăgeau. Luptele răzlețe se isprăviră cu totul către 
seară. Turcii trecură gheața Dunării şi se încuiară în 
cetatea Rusciucului. 

A doua zi de dimineaţă, oştile româneşti se înfățişară 
dinaintea  Rusciucului. Mustafa-paşa scoase degrabă 
oştile din cetate, dar cele turceşti, formate din multă 
adunătură făcută peste noapte, se mişcară încet. Mihai- 
vodă năvăli de data aceasta năprasnic. Trupele lui 
Mustafa se resfirară fără a mai avea timp de unele 
mişcări strategice. Turcii erau, totuşi, luptători falnici. 
Stătură la tocmeală de arme chiar lipsiți de organizare. 
Fu nevoie de strădanie mare din partea românilor. După 
vreo două ceasuri, apărătorii Rusciucului cedară şi 
porniră la fugă în neorânduială mare, lăsând în fața 


porților peste opt mii de morți. Oraşul fu trecut prin foc. 
Pe lângă prăzile de război încăpură şi ceva jafuri, iar 
multe dintre frumoasele turcoaice crescute în huzur 
alergară spre ascunzători, pe jumătate dezbrăcate. 
Mustafa luptase pe viață şi pe moarte. Rămăsese printre 
ultimii apărători. Ce mai scăpase din falnica oştire 
turcească se strecura în goana cailor spre sud, către 
înălțimile Balcanilor, căutând scăpare din faţa celor care 
nu luau robi şi semănau moarte. Vânt Sălbatic se 
înfierbântase la drum, astfel că foarte curând Cae Indru 
se pomeni în mijlocul unei gloate de cincizeci până la 
şaizeci de otomani. Loviturile curgeau din toate părțile, şi 
numai hărnicia armăsarului îl feri pe vânător de unele 
necazuri. Calul se mişca iute ca o săgeată dintr-o parte în 
alta. Cuţitele lui Cae zburau numai în clipele de mare 
cumpănă. Pe neaşteptate, apăru în fața lui acel 
comandant aprig care era Mustafa, poreclit Nebiruitul. 
Săltă iataganul spre tânărul vânător, dar calul căzu sub 
el. În acelaşi moment veniră şi ceilalți vânători. Pâlcul de 
turci se resfiră iute, urmându-şi goana în care se afla 
singura scăpare. Doi dintre ofițerii turci rămaseră să-şi 
apere comandantul. Fură luați prizonieri dimpreună cu 
Mustafa. 

Românii erau obosiţi. Mulţi aveau trebuință de 
îngrijiri la rănile multe. Domnul Ţării Româneşti domoli 
atacul. Vremea stăea către prânz. Mustafa-paşa fu adus 
dinaintea domnului. Era mare de statură şi subțirel. Se 
apropia de cincizeci de ani, dar părul său negru şi aspru 
nu se apleca spre slăbiciune. Ochii verzui se încruntară 
sub sprâncenele bogate, aruncând priviri tăioase, de ură. 
Când ajunse la vreo zece paşi, se opri cu o mişcare aprigă 
şi-i strigă lui vodă în cea mai curată limbă valahă: 

- Omoară-mă, câine! Am apucat ziua să văd slugile 
căzând deasupra stăpânilor. 

Pe fața lui vodă, nici un muşchi nu tresări a mânie. 
Înțelegea tot zbuciumul unui mare comandant care 
pierduse acolo unde nu s-ar fi aflat nici o tăgadă asupra 


victoriei. Îl cunoştea de mult pe Mustafa. Ajunsese mare 
comandant din simplu ienicer, săltându-se pe acele trepte 
de ierarhie militară numai prin alesele lui însuşiri de 
războinic. Se spunea despre el că ar mânui iataganul cu 
multă pricepere. Că în toată oştirea otomană nu ar avea 
egal. Că printre comandanții de oşti ar fi fost cel mai de 
seamă strateg. Vodă îi privi hainele zdrențuite cu aer de 
cunoscător. După tăieturile multe se vedea că se bătuse 
pe viață şi pe moarte, chiar atunci când nu mai erau 
speranţe de victorie. Era plăcut să priveşti un om viteaz, 
fie că el se afla în rândurile duşmanului. Mai ştia vodă că 
Mustafa era unul dintre puţinii comandanți care după o 
viață de lupte nu agonisise nici un fel de avere, 
strecurând printre degetele lui mari prăzile bogate, 
adunate în războaie lungi, pentru a face parte mai mare 
oştenilor. 

— Eşti liber, Mustafa! grăi cu blândeţe domnul. Noi 
avem adâncă prețuire pentru viteji, iar domnia-ta eşti 
unul de seamă. 

Auzind asemenea vorbe, turcul tresări din tot corpul, 
de parcă l-ar fi biciuit careva. Îl măsură pe domn cu 
multă atenţie, ca pe-o marfă de cumpărat. Privirile i se 
muiară trecător, parcă a zâmbet. Dar vocea lui deveni şi 
mai aspră: 

- Eu nu am nevoie de milă! Dăruieşte viața acestor 
viteji ofițeri care au rămas gata să înfrunte moartea 

alături de mine! 

- Sunt liberi, dimpreună cu domnia-ta! Prieteni, se 
întoarse vodă către Cae Indru, domnia-ta părintele Grasa 
şi Ducu cel lute, aveți bunătatea şi însoțiți pe aceşti 
oameni până dincolo de tabăra noastră! 

Din prada mare de război fură aduşi trei cai pentru 
prizonieri. De asemenea, îşi primiră şi armele. Mustafa 
încălecă fără să-l mai învrednicească pe vodă cu vreo 
privire. Porniră alături de vânători. Între cei şase nu se 
schimbară cuvinte. Călărea fiecare cu gândurile lui. 
Tabăra lui Mihai-vodă rămăsese în urmă cu vreo două 


mile. 

— Aici ne despărțim, domnilor! hotărî Cae. 

- Nu înainte de a încrucişa armele! zise mânios 
comandantul. Aveţi ceva împotrivă? 

- Nu văd nici o piedică în această privință, zâmbi 
Cae. Purtati vreo preferință pentru careva dintre noi? 

- Nici una. Totuşi, dacă stau să mă gândesc bine, 
domnia-ta m-ai luat prizonier. Căzusem cu gloaba pe care 
călăream din simplă întâmplare. 

— Atunci, e limpede, comandante. Ne vom bate 
împreună. Domnii care te însoțesc ar putea face o partidă 
cu prietenii mei. 

- Nu mai încape îndoială! aprobă Mustafa, iar vocea 
lui devenise pentru prima oară mai prietenoasă. Ar fi o 
singură piedecă, mărturisi cu sinceritate. Noi luptăm cu 
iataganele. Domniile-voastre nu aveţi decât săbii. Or, se 
ştie că sabia nu are spor în fața unui iatagan. 

- În privința asta să nu te îngrijorezi prea mult, 
efendi Mustafa! râse Cae. Avem noi grijă să fiți mulțumiți 
pe deplin. 

Mai schimbară unele amabilități, şi din asemenea 
discuţie cu greu s-ar fi ghicit că se pregăteşte o luptă pe 
viață şi pe moarte. Descălecară. Mustafa se dovedi un om 
fermecător. Spuse câteva glume, de parcă nu ar fi pierdut 
o bătălie. Pe toată câmpia din jurul lor nu se zărea țipenie 
de om. Turcii salutară cu iataganele. Românii răspunseră 
cu vechile lor săbii. 

- Numele vostru, efendi! se interesă comandantul. 

- Cae Indru. 

- Am auzit de domnia-ta. Se spune că eşti un mare 
spadasin. lar numele bun, ca şi cel rău, se răspândeşte 
mai iute decât ar crede cineva. Să te aperi cu nădejde, 
tinere domn! Până azi nu am întâlnit adversar care să-mi 
stea înainte după trei sau patru atacuri. Te mai anunț că 
voi risca mult. Eu nu mai am nimic de pierdut. Dacă mă 
omori, scap de ruşinea înfrângerii. Dacă te omor, îmi 
răcoresc inima. Atenţie, efendi, începem! 


După câteva schimburi de lovituri, tânărul vânător 
înțelese că avea în față un adversar deosebit de puternic, 
iar sabia se dovedea mai fragilă decât iataganul. În 
schimb, Mustafa, care lucra admirabil cu lovituri laterale 
şi de sus în jos, nu încerca împunsături. lataganul nu se 
putea arăta folositor în asemenea tactică. Mustafa lucra 
destul de încet, dar loviturile erau atât de puternice, încât 
apărarea cu sabia fără mişcările sprintene ale corpului i- 
ar fi dat putinţă lui Mustafa să-i rupă arma şi să-l taie cu 
uşurinţă. Din această cauză, Indru se deplasa cu 
repeziciune, iar lama sabiei mai mult se împletea cu 
iataganul decât să-i stea în cale. Turcul se dumeri la 
rândul lui după câteva asalturi că are un adversar de 
mare clasă. Ochii îi luciră plini de mulțumire. Loviturile 
lui căpătară dintr-o dată mai multă vigoare, încercând în 
special o priză asupra armei tânărului vânător. Cae se 
prefăcu a apăra cu mare greutate ultimele asalturi date 
de sus în jos. Turcul simţi îndată slăbiciunea şi insistă. 
Dar pe neaşteptate, vânătorul nu mai apără lovitura cu 
ajutorul sabiei şi sări într-o parte. Mustafa se dezechilibră 
o clipă. Suficient pentru a primi vârful lamei lui Indru în 
piept. Scăpă iataganul cu ochii parcă miraţi. Îndoi uşor 
genunchii şi căzu într-o parte. Cae se aplecă grijuliu 
deasupra lui. Mâna comandantului alunecă încet spre 
brâu, către locul unde se odihneau în tecile lor două 
pumnale cu mânerele frumos lucrate. Ochii îl trădară. O 
sclipire ciudată îl avertiză pe tânăr de pericolul în care se 
afla. Sări într-o parte, iar pumnul lui izbi încheietura 
mâinii comandantului. Acesta scăpă un strigăt care nu 
era de durere, ci mai mult de furie. 

Tânărul se întoarse către ceilalți luptători. Acolo se 
încheiaseră socotelile ceva mai rapid, cu răni uşoare 
pentru amândoi turcii, care se pricepeau ceva mai puțin 
la mânuirea iataganelor. 

- Comandantul vostru e mort, domnilor, spuse pe un 
ton plin de politețe. Luaţi-vă mortul! După cum văd, 
nimic nu vă împiedică să călăriți. 


În câmpia pustie cu marginile uşor vălurite, zăpada 
arăta pătată din loc în loc de petice mici de pământ pe 
jumătate înghețate. Ciulinii, peste care trecuseră multe 
furtuni, mai rămăseseră ici-colo, dând o notă de tristețe 
locurilor. Ofițerii turci călăreau domol, ducând între ei un 
cal pe care se odihnea trupul fostului comandant. 
Vânătorii îi urmăriră cu privirile multă vreme. Apoi, cu un 
oftat de uşurare, porniră în trap întins către tabăra lor. 
Se încheiase acolo în câmpie ultimul act al acelei 
campanii duse de turci şi de tătari pentru cotropirea Ţării 
Româneşti. Un sfârşit jalnic pentru Poarta Otomană, care 
aştepta veşti de victorii mari. 

Cei doi ofițeri turci întâlniră curând unele resturi de 
trupe care căutau să se regrupeze în vederea unor noi 
lupte sau poate numai în vederea organizării unei tabere 
de iarnă. Astfel, tinerii ofițeri avură prilejul să-şi îngroape 
comandantul cu cinstea care se cuvenea. Întâlniră 
cunoscuți cărora le povestiră lupta dintre Cae Indru şi 
Mustafa. Uimirea umplu inimile celor de față. Părintele 
Grasa şi Ducu cel Iute avură acelaşi tain de laude, iar 
numele lor se făcu iute cunoscut printre oştenii turci 
mari iubitori de vitejii. Până către seară, cei cu imaginație 
bogată scorniră o seamă de înfăptuiri nemaipomenite, 
puse pe seama vânătorilor. 

A doua zi, ofițerii se despărțiră de gazdele vremelnice 
şi se traseră domol, în trapul mărunt al cailor, către 
Constantinopol, cărând cu ei povara unor ştiri 
cutremurătoare. Se înfățişară sultanului arătându-se din 
nou curajoşi. Vestea înfrângerii se strecură ca un şarpe, 
ducându-se târâş de-a lungul coridoarelor palatului, 
pătrunzând până în seraiurile tăinuite pentru muritorii 
de rând. Ştirea ieşi din palat şi făcu ocolul 
Constantinopolului. Iar de acolo plecă mai departe şi se 
răspândi peste ţinuturi ca o molimă. De zeci de ani, 
asemenea veşti nu mai spurcaseră urechile fiilor lui Alah. 
Cei doi tineri ofițeri îşi aflară liniştea sub învelişul apelor 
Bosforului. Atâta răzbunare  încăpuse în puterea 


sultanului. 

Întregul imperiu turcesc trecea, de fapt, printr-o 
criză economică, socială şi politică ale cărei urmări erau 
greu de prevăzut. Sultanul Murad al treilea murise la 28 
ianuarie, fără să mai apuce acele veşti de necrezut. Îi 
luase locul fiul cel mai mare, Mohamed al treilea, poate 
cel mai crud stăpân al fiilor lui Alah. După 
înmormântarea tatălui, făcută cu mult fast şi strălucire, 
Mohamed îi pofti la un ospăț pe cei nouăsprezece frați şi 
douăzeci şi şapte de surori. Adică atâția câți mai trăiau 
din cei o sută de copii câți avusese Murad. Noul sultan îşi 
plânse tatăl dimpreună cu fraţii. Le împărți chiar unele 
dregătorii de seamă, stârnind bucuria şi dragostea lor. 
După ospăț, dădu poruncă să fie duşi în odăi separate, 
unde îi aşteptau călăii cu lanţurile lor de sugrumat. Noua 
domnie începuse printr-un masacru înfricoşător. Oştile 
din Constantinopol se răsculară împotriva crudului 
sultan, care luase domnia fără încuviințarea lor. În 
provinciile apropiate izbucni ciuma. Înfrângerile de la 
Dunăre dezorganizaseră transporturile de alimente din 
Balcani către Constantinopol. Mohamed chibzui îndelung. 
Un singur om ar fi putut pune ordine în haosul care 
domnea. Era vorba de marele-vizir şi general Sinan-paşa, 
aflat la vremea aceea în Ungaria cu un corp de oaste. Fu 
chemat în grabă. Cunoscut ca mare strateg şi om plin de 
înțelepciune, toate speranțele se îndreptară către el. 
Sinan plecă din Ungaria în fruntea a peste trei mii de 
soldați, numai oaste aleasă. Tăie Balcanii fără zăbavă, 
ajungând la Constantinopol într-o seară urâtă cu ploaie şi 
vânt, iar asemenea timp neprielnic asprise şi mai mult 
inima sultanului. Marele-vizir lăsă în curtea palatului 
vreo patru sute de oşteni, câți mai scăpaseră dintr-o 
cursă întinsă de vânători. Se înfățişă dinaintea 
sultanului, temându-se că nu va mai ieşi din palat. 
Pierduse aproape trei mii de oameni într-o noapte cu 
ceață şi nu putea spune măcar câți fuseseră duşmanii. 
Nişte prieteni de seamă interveniră pe lângă sultan cu 


daruri bogate şi unele vorbe de iertare. Luminăţia-sa 
amână o pedeapsă crudă pentru altă ocazie, mai 
prielnică, mulțumindu-se să-l trimită pe Sinan în exil la 
Malgara. Acel mare-vizir şi general în fața căruia 
tremuraseră trei continente porni în surghiun, părând a 
sfârşi acolo o viață tumultuoasă. Avea optzeci şi trei de 
ani. Noul mare-vizir Ferhat-paşa, poreclit Characlan 
(şarpele negru), ajunse de potoli răscoala sfătuindu-l pe 
sultan a face unele însemnate vărsări de aur şi de bani. 
Om chibzuit şi energic, Ferhat adună degrabă la sfat pe 
toți  vizirii, pe comandanții ienicerilor şi pe toate 
căpeteniile de seamă. La propunerea lui, se discută acolo 
un plan de contopire definitivă a Ţării Româneşti, a 
Moldovei, a Transilvaniei, a zonei Belgradului, pierdută 
vremelnic, şi reluarea ofensivei de supunere a țărilor din 
apusul Europei. Ferhat obținuse la acea întâlnire două 
victorii de seamă. Prin hotărârea de a porni la război, 
armatele îşi mutau gândul de la revoltă, fiind preocupate 
din nou de pregătirile necesare. Reuşise apoi prin câteva 
promisiuni să-şi apropie cele mai însemnate căpetenii, 
asigurându-şi astfel o bună organizare armată în vederea 
ofensivei de primăvară. Folosindu-se de unele vechi 
prietenii şi relaţii, aduse pe corăbii unele alimente, 
înlăturând foametea din Constantinopol măcar pe câteva 
luni. 

Pe la sfârşitul lui martie se porniră nişte călduri cum 
se arată prin părțile Bărăganului doar la terminarea 
anotimpului de primăvară. Câteva ploi repezi spălară 
pământul de zgura iernii. Cerul se arăta înalt şi limpede. 
În jurul cetăţii Bucureştilor ieşiseră plugurile. Din 
pământul reavăn se ridicau aburii calzi. larba se săltase 
de vreo două palme, iar gâzele ieşeau de prin culcuşurile 
lor, păşind la început cu neîncredere. Prin curți înflorise 
liliacul, răspândind o mirosnă dulce. Căldura nu era 
lipicioasă, ca în mijlocul verii, ci mai degrabă o 
mângâiere. Pe la colțuri de străzi, bucureştenii zăboveau 
de taină şi se amestecau în vorbă cunoscuți şi 


necunoscuți. Ştiau că momentele de linişte sunt 
numărate. Că luptele cu turcii vor izbucni mai grele ca 
niciodată. Încercau să guste zilele de linişte clipă cu clipă, 
conştienţi că nu vor mai apuca multă vreme asemenea 
zile frumoase. Copiii stăteau miraţi ca în fiecare 
primăvară şi urmăreau gâzele multe. lar gâzele măsurau 
gardurile de la un capăt la altul, folosind rare clipe de 
răgaz. Belşugul cărat de peste Dunăre umpluse golurile 
lăsate de turci de-a lungul anilor. Câmpia Bărăganului îşi 
recăpătase puzderia de vite. Vânătorii prinseseră în 
Balcani un convoi de peste patruzeci de mii de capete 
mânate de câteva pâlcuri de turci. Încă vreo treizeci de 
mii de capete aduseseră oamenii lui Manta sau ai lui 
Baba Novac. Prin pădurile mari, topoarele lucrau cu spor. 
Se tăiau lemne de lucru pentru case şi acareturi noi. 

Într-o dimineaţă, puţin după răsăritul soarelui, 
ieşiră prin poarta de sud a Bucureştilor patru călăreți 
îmbrăcaţi ca de drum lung. Cam la un sfert de ceas mai 
ieşi un călăreț, cu o figură cam şuie, care căuta să nu-i 
scape din ochi pe cei patru. Grupul din față înainta în 
trapul cailor, avându-l în frunte pe Cae Indru, iar ceva 
mai în spate pe vechile cunoştinţe Tufănel, Toroipan şi 
Găluşcă. Dacă tânărul vânător se cufundase în gândurile 
lui şi acestea nu erau tocmai puține, cei trei tovarăşi de 
drum se şuşoteau între ei, cătând mereu în spate, către 
călărețul singuratic al cărui scop destul de vizibil era să le 
țină urma. La puţină vreme de la plecarea din Bucureşti, 
în spatele urmăritorului se încinse la drum un călăreț 
înalt şi slăbănog, cu fața şireată ca de vulpe. Omul era 
Sile Adormitu. Atent la mişcările celui din fața sa, 
Adormitu începu să-şi facă tot felul de idei. Să fi fost o 
simplă întâmplare sau cel din fața lui era vreo iscoadă a 
turcilor? Doar turcii aveau interes la asemenea vreme să 
pândească mişcările vânătorilor. Sile împinse calul la 
galop şi nu trecu mult până ajunse lângă acel călăreț 
singuratic. 

- Încotro, prietene? întrebă Adormitu mieros. 


- Către Dunăre, grăi cu sfiiciune străinul. 

Sile păru cam dezamăgit. Omul purta un cuțit la 
brâu, iar la şaua calului un ciomag asemănător cu cele 
ale lui Tufănel, Toroipan şi Găluşcă. 

- Cam în ce loc la Dunăre? 

— Unde s-o nimeri, zise străinul senin. 

- Poate că te plimbi niţel, insinuă Adormitu, iar în 
vocea lui se simți o uşoară undă amenințătoare. 

- S-ar putea şi asta. 

Omul nu era cine ştie ce voinic. Pe fața lui ascuțită 
se vedeau limpede câteva urme vechi de vărsat. Ochii îi 
umblau neastâmpărați ca la viezure. Straiele bunicele 
arătau de la o poştă că sunt de împrumut sau stăpânul 
lor le îmbrăcase pentru prima oară, după felul în care îl 
stânjeneau. Calul înalt, cu picioarele lungi, nervoase ar fi 
dat poate acelui străin o ţinută mai aleasă dacă nu l-ar fi 
trădat palmele omului. Nişte palme mari cu pielea 
crăpată cu bătături vechi şi groase. Un om cu asemenea 
palme nu se putea trage din rândul boierilor. 

— Auzi, prietene? reîncepu Sile. Prin pădurile astea 
umblă lotrii ziua-n amiaza mare ca la ei acasă. Un om cu 
starea domniei-tale ar fi trebuit să plece la drum însoțit 
de ceva slujitori. Mă mir că nu ţi-e teamă de o asemenea 
primejdie. 

- Păi văd că nici domniei-tale nu ţi-e teamă. 

Sile îşi muşcă buzele de necaz, dar când vorbi din 
nou, vocea lui fu la fel de mieroasă. 

- Tocmai d-aia mă gândeam să ne însoțim la drum. 
Care e numele domniei-tale? 

- Ciripoi-fiul, domnule. 

— Ciripoi? se miră Sile. Nu cumva eşti prieten cu 
Tufan? 

- Chiar aşa, domnule! Am fost vecini. 

— Şi încotro, tinere Ciripoi? 

- Mă ţin după nişte prieteni, domnule Sile. 

- Mă cunoşti? 

— Sigur. 


— De ce nu mi-ai spus de la început? 

- Dacă nu m-ai întrebat! 

- Dar te-am întrebat unde mergi. 

- Crezi că eu ştiu? Tufănel mi-a zis să mă ţin după 
ei, până când o avea destul curaj să mă prezinte 
domnului 


Cae Indru. 
- Măi, să fie! Deci asta era. Dă pinteni calului, 
prietene! 


După vreun ceas, cei şase călăreți se abătură de la 
drumul Giurgiului, călărind în josul Dunării spre locul 
numit pe atunci Cîrna Mică. Îi aştepta acolo o plută. 
Locurile erau pustii de lume. Patru plutaşi ieşiră din 
culcuşurile lor. Caii şi călăreţii se înghesuiră pe plută. 
Dunărea picotea domoală. Doar mai pe firul ei încercă 
oarecare stavilă, căznindu-se a-i trage la vale. Malul 
celălalt era la fel de pustiu. Oamenii şi animalele coborâră 
pe uscat. Cae Indru dărui fiecărui plutaş câte zece 
galbeni. 

— Ştiţi ce aveţi de făcut? întrebă el. 

- Da, domnule, răspunse unul mai vârstnic. Vom sta 
de veghe zi şi noapte. Câte unul dintre noi va face pază la 
mal. Când va apărea careva din domniile-voastre aici, e 
destul să ne strige numele pe rând. Atunci, vom scoate 
pluta ascunsă pe sub sălcii şi vom zori încoace. Dar 
legătura noastră de căpetenie va rămâne cu domnul 
Găluşcă. I-am potrivit o colibă printre stufărişul de aici. 
Chiar şi pentru dumnealui am tocmit un acoperiş cu 
frunze de sălcii, la cazuri de ploaie. Nimeni nu poate 
bănui că se poate afla asemenea ascunzătoare prin 
locurile astea. Din trei în trei zile, o să ducem la vreme de 
noapte merinde pentru domnul Găluşcă. 

Porniră cu toții să recunoască ascunzătoarea, 
afundându-se adânc printre ochiurile de apă şi smârcuri, 
printre sălcii şi păpuriş. Cu greu l-ar fi putut dibui cineva 
pe Găluşcă în asemenea labirint natural. 

Plutaşii trecură curând pe malul românesc. Cei cinci 


călăreți se despărțiră de Găluşcă, strunindu-şi caii spre 
sud. După vreo patru ceasuri, zăboviră într-o pădure 
întinsă, cu copacii bătrâni. Porniră la deal pe malul unui 
pârâu mărginit de tufe dese de alun. Ajunseră la nişte 
râpe dominate de copaci înalţi. Între râpele acelea se afla 
o locuință omenească despre care s-ar fi putut spune cu 
oarecare bunăvoință că e o casă de gospodari. După cum 
arătau împrejurimile era greu de presupus că stăpânul 
sau stăpânii casei ar fi găsit acolo nişte mijloace de trai 
ceva mai acătării. Din casă ieşi un bărbat mărunt, 
îmbrăcat într-o haină de oaie cu blana întoarsă înăuntru. 
Purta pe cap un fes înalt cu ciucuri, iar picioarele îi erau 
apărate de nişte cizme scurte, lucrate destul de grosolan. 
Nasul mare şi roşu părea să fie singurul semn de voinicie 
al acestui om. Cât despre vârstă, putea să aibă patruzeci 
de ani sau tot atât de bine şaizeci de ani. Barba mare, 
învolburată, ascundea pe trei sferturi o față negricioasă, 
luminată doar de sclipirea vioaie a ochilor. După mersul 
târşâit arăta mai degrabă cea de-a doua vârstă. Se opri în 
fața lui Indru niţel speriat, încercând să-i câştige 
bunăvoința cu plecăciuni adânci. Tânărul vânător scoase 
din buzunar un inel de argint, pe care un meşter 

priceput gravase cu mare artă o frunză de stejar. La 
vederea inelului, bătrânul deveni dintr-o dată mai ager, 
apropi 

indu-se de prima vârstă. Ochii lui străluciră veseli. 

-—  Descălecaţi, domnilor! îşi pofti oaspeţii într-o 
românească la fel de bună ca a oricărui bucureştean. 
Începusem să mor de urât în pustietatea asta. Zău, să 
stai ziulica toată şi să nu ai altă treabă decât să bei o 
poşircă de afine care-ţi întoarce sufletul pe dos, cred că 
nu se află mai mare osândă. 

Intrară în casă. Gazda le arătă lavițele din lungul 
pereţilor. În mijlocul uneia dintre cele două încăperi se 
afla o masă cam şchioapă, care semăna foarte bine cu 
lavițele. Alt mobilier nu se afla în acea locuință 
singuratică. Nişte cojoace atârnate pe pereţi, o vatră 


pentru foc şi un culcuş mare de frunze părea să fie 
întreaga agoniseală a omului. Vasele de lut aşezate lângă 
vatră arătau goale, prevestind neajunsuri pentru nişte 
călători flămânzi. Gazda observă privirile triste ale celor 
cinci şi începu să râdă: 

- Pentru asemenea oaspeţi de seamă se va găsi până 
la urmă ceva de-ale gurii. Ce-aţi zice de nişte afumătură 
de porc? Dar să nu ne răcim gura de pomană. 

Începu să umble iute ca o sfârlează. Puse peste 
cărbunii din vatră ceva scoarță uscată de copac. Focul se 
învioră. Adăugă buturugi. Şi pe cât se înveseli focul, pe 
atât fumul începu să ia ochii musafirilor. leşiră cu toții 
din casă. 

- Aşa e la început, se scuză gazda. Se împrăştie 
olecuță de fum. Pe urmă deschid uşa, iese fumul afară şi 
iese şi căldura. Dar nu mă opreşte nimeni să întețesc 
focul de la început. 

Între timp, caii se traseră spre o căpiță cu fân. 
Musafirii mai zăboviră prin curte, dar nu multă vreme. 
Veneau din casă nişte mirosuri care nu mai lăsau nici o 
îndoială asupra calității bucatelor. Vânătorii înnoptară 
acolo. Când se lumină bine de ziuă, porniră mai departe, 
spre sud, patru dintre ei. Toroipan rămase să-i țină de 
urât gazdei. După patru ceasuri de mers aspru, vânătorii 
zăboviră din nou într-o zonă destul de sălbatică a 
Munţilor Balcani. Noua gazdă îi primi la fel de bine ca şi 
prima, iar legătura dintre călători şi gazdă o făcu vechiul 
inel de argint. Acolo rămase Tufănel. 

A doua zi către prânz, Cae Indru şi Ciripoi se 
despărțiră de Sile Adormitu, lăsându-l pe mâini bune, la 
gazdă sigură. 

Către sfârşitul lui aprilie, căldura se aşezase de-a 
binelea şi la Constantinopol, dar străzile capitalei nu mai 
arătau vesele şi gălăgioase ca în alți ani. Prăvăliile multe 
şi bazarurile se goliseră de mărfuri, iar altele proaspete 
întârziau să se arate în rafturi. Marele-vizir Ferhat-paşa 
se pregătea să părăsească oraşul în fruntea a paisprezece 


mii de ieniceri, treizeci şi şapte de mii călărime străină cu 
plată şi încă vreo cincisprezece mii de spahii. La 26 
aprilie, Ferhat ieşi din Constantinopol cu oştile, făcând 
primul popas la castelele din Daud. Zece corăbii mari 
încărcară şaizeci şi două de tunuri, multă muniţie şi ceva 
harnaşamente, dimpreună cu corturile armatei. Corăbiile 
fură îndreptate spre Varna. Drumul lor se continua de 
acolo, pe o rută lungă şi sigură, spre Chilia, apoi pe 
Dunăre în sus până la Rusciuc, unde urma să-şi descarce 
prețioasa încărcătură. Ferhat se dovedi bun organizator al 
uriaşei expediții împotriva Ţării Româneşti. El folosi calea 
apelor pentru bagajul greoi. Încredințase transportul unor 
armatori greci, mari specialişti în astfel de afaceri. 

De îndată ce corăbiile dispărură în zare, de pe chei 
se desprinseră din mulțimea de curioşi doi bărbați în 
caftane bogate, cu inele multe pe degete. Caii arătoşi, 
împodobiți cu scule de mare preț, porniră în trap uşor. 
Oamenii de rând se traseră îndărăt din fața acelor distinşi 
călători, lăsându-le pârtie mare de trecere. Abia când se 
văzură departe de gloată, cei doi distinşi boieri turci 
începură să discute între ei într-o limbă care i-ar fi 
surprins pe mulți dintre fiii lui Alah. 

- Dragul meu Ciripoi, zise cel mai înalt, presimt că 
măcar una dintre aceste falnice corăbii nu va mai ajunge 
în portul de la Chilia. 

- Sunteţi un om cucernic, domnule Indru. Numai 
oamenii cu frica lui Dumnezeu au asemenea presimțţiri. 
Eu sunt un păcătos şi mă aflu lipsit de acele haruri. Dacă 
aş căpăta ceva lămuriri, ar fi numai spre binele meu. 

- Toate la timpul potrivit, prietene, zâmbi Cae 
privind admirativ unul dintre inelele multe care-i 
împodobeau degetele. 

În seara de 29 aprilie, căpitanii celor zece corăbii se 
socotiră cu adevărat mulțumiți. Încheiaseră ultimele 
încărcături. Vreo două sute de butoiaşe cu pulbere care-i 
aşteptaseră pe cheiul Varnei, din porunca lui Ferhat- 
paşa. Înainte de amurg, butoiaşele, stivuite frumos şi 


ferite unul de altul prin şomoioage mari de paie, se 
odihneau în pântecele acelor corăbii. Pe puntea Penelopei, 
kir Iani Xifandos, căpitanul corăbiei-comandant, îşi făcea 
siesta aruncând rotocoale de fum din pipa lui uriaşă. 
Echipajul căpătase o învoire de câteva ceasuri şi se 
răspândise prin ulițele vechiului port. Încă nu înnoptase. 
Din bucătăria corăbiei ieşeau mirosuri ademenitoare. Kir 
lani urmărea în minte unele socoteli băneşti. Părea să 
aibă cel mult cincizeci de ani. Fără acele socoteli s-ar fi 
plictisit straşnic. Îi plăcea să pălăvrăgească, să înjure şi 
să bea. Cui voia să-l asculte îi povestea cu plăcere 
peripeţiile lui prin Marea Mediterană, ale cărei colțişoare 
le cunoştea cum îşi cunoaşte buzunarele. Privi cheiul 
aproape pustiu cu o oarecare scârbă. Pe uscat devenea 
un simplu kir lani. Dar sus, pe puntea corăbiei, se simțea 
tot atât de puternic pe cât se arăta a fi sultanul turcilor. 
Îşi curmă gândurile brusc. Lângă babalele din apropiere 
se opriseră doi bărbați, mult prea distinşi pentru a trece 
neobservațţi de el. Cel mai înalt veni chiar până la puntea 
de legătură cu uscatul. Avea o față zâmbitoare, plină de 
bunăvoință. Kir lani uită să mai tragă din faimoasa lui 
lulea. 

- Mă aflu oare în fața acelui vestit căpitan kir Iani 
Xifandos? întrebă turcul într-o turcească destul de 
îndoielnică. 

„[e o fi vrând de la mine pezevenghiul ăsta de turc 
de mă ia asa subțire?” se întrebă Iani. 

- Oare să fii domnia-ta acel neînfricat căpitan al 
Penelopei, care cunoaşte toate apele Pământului? Nu 
speram nici în vis că voi ajunge să cunosc un asemenea 
erou. 

„Mamă, ţe panglicar! Ăsta ori vrea să mă roage teva, 
ori îmi propune o afaţere strasnică. Cu rugămințţile şi cu 
lingusirile o încurcă. Dacă e pornit pe afațeri, e omul 
meu.” 

- Cu plecăţiune, efendi! spuse cu voce mieroasă. 
Poftiti mai aproape! De multă vreme nu am mai stat la 


taclale cu oameni de vază ca domnia-ta. 

Cae Indru păşi pe puntea Penelopei urmat de Ciripoi. 
Căpitanul le făcu semn să şadă, prețuindu-le din priviri 
inelele multe. 

- De unde mă cunoaşte luminăția-ta? întrebă 
prevăzător grecul. 

- Puţini oameni sunt aceia care să nu fi auzit despre 
kir Iani Xifandos, i-o întoarse tânărul. Numele meu e 
Khidr. 

- Rudă cu paşa de Timişoara? 

- Frate. 

Grecul cătă la Indru cu mult respect, apoi întrebă 
umil: 

- Dar măritul domn care vă însoțeste? 

— O, zise Indru zâmbitor, întrebaţi de vărul nostru? E 
surd, sărmanul. E surd şi mut. A rămas aşa dintr-o 
luptă. 

Kir lani simulă oarecare mâhnire, dar trecu repede 
peste ea şi porni la atac. 

- Cu te putem fi de folos luminățţiei-voastre? 

- Nu e mare lucru, spuse Indru. Vărul nostru vrea să 
ajungă la Chilia, dar nu singur. E mare iubitor de femei. 
Îl vor însoţi unsprezece tinere fete. 

„Aha! gândi lani. Păcătosul acesta le-a vândut cuiva 
de acolo şi nu-mi spune adevărul de teamă să nu-i cer 
parale multe.” 

- N-am loc, mărite Khidr se văită el. Penelopa e 
încărcată cu tunuri, cu muniție şi cu altele. Echipajul 
numără douăzeci de marinari, iar pe deasupra mai 
găzduim patru ofițeri trimişi de preastrălucitul nostru 
mare-vizir. 

- Păcat! se încruntă Cae. Aş fi plătit câte douăzeci de 
țechini pentru fiecare. 

Grecul ciuli urechile. Câte douăzeci de ţechini 
pentru un drum aşa de scurt? Dar asta era o mică avere. 

- N-am loc, se tângui de-a binelea Iani. 

— Atunci, o să găsesc altă corabie. O să dau acolo la 


nevoie câte treizeci de țechini. lar pentru vărul nostru, mă 
gândisem să ofer o sută de ţechini. 

- N-am loc, bâigui mai mult de formă kir Iani. 

- Ei, să nu mai vorbim despre asta! O să mă descurc 
eu. Păcat! Mă cam grăbeam. lar domnia-ta mi-ai plăcut 
mult. D-aia mă gândisem să-ți ofer câte cincizeci de 
țechini pentru fiecare dintre femei şi încă două sute 
pentru vărul nostru. 

„Pentru atâta bănet, gândi Iani cam ametit, aş putea 
să omor jumătate din echipaj, iar eu să dorm spânzurat 
de catargul cel mare. Pezevenghiul ăsta câştigă multe 
grămezi de aur cu femeile. Altfel, nu mi-ar fi oferit atâta 
bănet. Adică şapte sute cincizeci de țechini pentru treizeci 
şi ceva de ceasuri de drum.” 

Cae ghici gândurile căpitanului şi se ridică, gata de 
plecare. Dar grecul se aruncă dinaintea lui, făcând 
temenele adânci, şi strigă: 

- O mie de ţechini, strălucitorule! Şi aşa o să am 
necazuri cu ofițerii lui Ferhat. Va trebui să le dau şi lor 
ceva. 

- S-a făcut! hotărî Cae fără să clipească. 

„Dobitoc ţe sunt! îşi zise grecul. Eu sunt cel mai de 
seamă nătărău din câți a numărat familia Xifandos. l-am 
cerut puţin. Ăsta ar fi fost în stare să mai adauge la 
această sumă uriaşă. Dacă nu mai iau ceva de la el pot să 
mă fac mahomedan, că în Greţia nu mai am căutare.” 

— Ar mai fi mâncarea. 

- Bine! Încă o sută de ţechini. 

-— Şi apa. 

- Îţi mai dau zece ţechini. 

- Dar e apă proaspătă, înțeleptule! strigă Iani. 

- Nu mai dau nimic. 

- Nici dormitul? ilustru coborâtor din Alah. 

— Nici. 

— Nici mirodeniile? viitorul mare-vizir. 

— Nici. 

- Măcar un bacşiş, viitorule sultan. 


- Fie! Încă o sută de ţechini. lată două sute de 
țechini arvună. 

- Sunt al tău, nepreţuitule! se înclină Iani. 

— Aş vrea să văd cămara pe care o vei pregăti pentru 
vărul nostru, porunci vânătorul. 

- Îndată, biruitorule! Va dormi în cabina noastră. lar 
doamnele să nu aibă grijă, luminăția-ta! Pehlivanii mei 
vor putea dormi la fel de bine pe puntea Penelopei. 

- Foarte bine, dar unde îți sunt oamenii? se interesă 
aspru vânătorul. Nu cumva aştepţi să capeţi un echipaj? 
În cazul acesta, va dura mult. O să-mi iau arvuna 
îndărăt. 

Auzind asemenea vorbe, kir Iani sări ca muşcat de 
şarpe. 

- Nu, făcătorule de minuni! Echipajul e învoit. Am 
rămas numai eu şi bucătarul. Mie nu-mi place uscatul. 

Cae îi făcu un semn discret lui Ciripoi. Acesta 
rămase niţel mai în urmă şi se trase domol către 
bucătărie. Kir Iani deschise uşa cabinei cu un gest larg, 
mândru de locuinţa lui, dar în clipa aceea simți o lovitură 
în ceafă de parcă s-ar fi prăbuşit peste el, catargul cel 
mare al Penelopei. Din bucătărie se auzi o bufnitură 
surdă, urmată de glasul lui Ciripoi: 

- Mamă, grozav cap are ăsta! 

Focul din bucătărie trecu degrabă în pântecele 
Penelopei. Paiele dintre butoaiele cu pulbere se aprinseră 
cu flacără mare. Afară înnoptase. Doi turci, cărând cu ei 
două baloturi grele, părăsiră puntea. Mergeau grăbiţi. În 
urma lor, o flacără uriaşă lumina marea şi uscatul până 
departe. Cei doi lăsară poverile vii şi se mistuiră în 
întuneric. Penelopa coborâse în adâncuri, ducând cu ea 
opt tunuri şi toată încărcătura de corturi şi 
harnaşamente. Kir Iani Xifandos şi bucătarul dormeau 
fără grijă pe chei, care se umpluse de lume. 

La 30 aprilie, Ferhat-paşa află despre dezastrul 
Penelopei. Mânia lui fu cumplită. Şi cu cât judeca mai 
bine, cu atât se convingea că adevăratul autor al acelei 


isprăvi era Sinan-paşa, duşmanul lui de moarte. 
Nenorocirile lui se ţinură lanț de atunci încolo şi cu 
fiecare nenorocire îl blestema tot mai aprig pe fostul 
mare-vizir. lar sultanul se convingea greu, dar sigur că 
Ferhat nu e în stare să conducă o expediţie atât de mare. 
În aceeaşi zi, Ferhat porni cu trupele spre Ciurli, 
apropiindu-se tot mai mult de ţinta călătoriei. 

La 30 aprilie plecă spre Tara Românească prima 
scrisoare a lui Cae Indru. Nicicând nu zburase prin 
Balcani un mesaj cu asemenea viteză. Seara târziu, 
Mihai-vodă, dimpreună cu ceilalți vânători, citi rândurile 
lui Cae. 

„Măria-ta, poate că niciodată Țara Românească nu a 
fost atât de amenințată ca acum. Ferhat-paşa se 
dovedeşte a fi un mare conducător de oşti. A plecat la 26 
aprilie din Constantinopol, în fruntea a şaizeci şi cinci de 
mii de oşteni numai oaste aleasă. La Daud a făcut un 
popas destul de scurt, dar a mai adunat încă vreo 
douăzeci de mii de oşteni. La 30 aprilie s-a pornit la drum 
către Ciurli. Armata lui se mişcă încet şi organizat, 
apropiindu-se tot mai mult de Dunăre. Nu se mută pripit 
dintr-un loc în altul. El ştie că mergând încet, îşi asigură 
şi locurile de popas, şi alimentele multe, până la 
amănunt. L-aş fi vrut pe Sinan-paşa. El e năvalnic şi 
pripit. Şi-ar fi sleit armata pe drum. Ferhat nu cară după 
el bagaje grele. Tunurile, corturile şi muniția au fost 
încărcate pe zece corăbii, urmând să intre din Marea 
Neagră pe Dunăre la deal până la Rusciuc, unde ar fi 
locul de descărcare. Cu ajutorul noului meu prieten 
Ciripoi, am scufundat în port la Varna una dintre cele 
zece corăbii. Dacă bunii mei prieteni Caravană, Chirilă şi 
Ducu se află acolo, ar fi bine să pândească drumul celor 
nouă corăbii. Aceste corăbii nu trebuie să ajungă la 
Rusciuc. Acum sunt în drum spre Chilia. 

La Constantinopol se urzesc unele comploturi 
împotriva lui Ferhat. Aceste comploturi sunt conduse de 
oamenii lui Sinan. Sultanul s-a făcut foc şi pară auzind 


despre scufundarea corăbiei şi tot necazul a căzut asupra 
marelui-vizir. Nimeni nu bănuieşte că ar fi fost acolo 
mână românească. Noi vom încerca să-i mai facem unele 
zile fripte vizirului. Dacă se hotărăşte sultanul să-l 
schimbe, m-aş simți mai uşurat. 

Al vostru supus, Cae Indru.” 


Oştile lui Ferhat zăboviră la Ciurli. O aşezare pito- 

rească, înconjurată de înălțimi împădurite, cu casele 
ascunse printre boschete şi arbori înalți, cu câteva castele 
în ale căror construcție se împletea arta bizantină cu 
noutățile arhitectonice ale noilor stăpânitori. Aşezare 
cosmopolită, unde fiii multor popoare se amestecau într-o 
populație pestriță, de dată nu prea veche, păstrând 
fiecare ceva din trăsăturile neamului său. Turcii se 
remarcau prin vigoarea unui popor în plină ascensiune. 
Bulgarii se deosebeau prin capacitatea lor de muncă. 
Grecii aduceau inventivitatea cu care se puneau pe 
picioare din nimic. Evreii conduceau cu înțelepciune 
comerțul şi finanțele la concurenţă cu fiii Eladei. Armenii 
se remarcau prin spiritul lor aplecat spre cugetare 
adâncă. Sârbii aduceau atuurile lor de demnitate şi 
cinste. Italienii purtau cu ei seninul locurilor de baştină, 
cu firea veselă, aplecată spre cântec şi poezie. 

Din Ciurli, Ferhat îşi hotărî următoarea etapă de 
popas. Tot din Ciurli trimise o solie către hanul Ghirai, 
prin care îi poruncea să intre în Moldova şi în Tara 
Românească, la începutul lui iunie. 

Cae Indru veni la Ciurli cu un car plin de 
mărunțişuri trebuincioase oştenilor. Ciripoi şedea pe 
capră, ținând caii la pas domol. Vânătorul, îmbrăcat în 
caftan simplu, potrivit unui astfel de negustor, oferea 
piepteni şi oglinzi, esențe de parfumuri şi pomezi, cercând 
a-şi face prieteni mai ales printre spahii, credincioşii lui 
Sinan-paşa. Acei faimoşi oşteni îşi arătau pe față 
nemulțumirea de a merge la luptă sub comanda lui 
Ferhat. Curând, casa în care se adăpostea vremelnic 


tânărul fu vizitată de câțiva ofițeri dornici să asculte un 
cântec frumos despre Sinan, interpretat de Ciripoi, care 
nu ştia o boabă turceşte. Dar nimeni nu lua în seamă la 
vorbele stâlcite, legănându-se în alintarea cântecului. Iar 
dacă Ciripoi nu stătea prea bine cu limba lui Mahomed, 
în schimb vocea lui suna caldă, plină de dulceaţă. 
Cântărețul de ocazie dădea ochii peste cap, se poticnea 
voit pe alocuri, trecea de la şoaptă la răget, de la mimare 
la gesturi aspre şi iuți, astfel că bieții ascultători, 
întâlnind pentru întâia oară o astfel de interpretare, 
ascultau cu interes ori chiar cu evlavie cîntecul acela atât 
de cunoscut. 

Cae Indru ajunse curând să se mişte în zona 
spahiilor ca la nişte prieteni. Gărzile spahiilor îl întâlneau 
noaptea pe drumuri şi rar se întâmpla să nu se afle 
printre ei un ofițer cunoscut. Mărunţişurile din carul 
încărcat la început se transformaseră în daruri împărțite 
cu pricepere. Într-o noapte ceva mai aspră, scuturată de 
un vânt scornit din senin, două butoaie cu praf de puşcă 
ajunseră în locuința lui Ferhat-paşa. Explozia puternică 
se auzi până departe, punând în alarmă întreaga oştire. 
Marele-vizir scăpă teafăr. Muri, în schimb, unul dintre 
aghiotanţii lui, despre care se ştia că este fiu de emir. 
Strigătele îndreptate împotriva lui Ferhat cuprinseră 
Constantinopolul ca un cutremur. Sultanul ţinu sfat de 
taină, iar oamenii credincioşi lui Sinan arătară că Ferhat 
e greoi. Că abia se mişcă spre Dunăre. Că oştenii fug de 
sub comanda lui. Emirul, rău sfătuit, ceru sultanului să 
se facă dreptate, punând moartea fiului pe seama 
marelui-vizir. Era începutul căderii lui Ferhat. La câteva 
zile, un alt butoiaş cu pulbere explodă în casa ocupată de 
câţiva ofițeri de spahii. Ofițerii pieriră făcând vrajbă mare 
între camarazii lor şi Ferhat. Se ştia că marele-vizir nu-i 
iubeşte pe oamenii lui Sinan. 

La 11 iunie, Ferhat poposi în Rusciuc, ducând după 
el o sută patruzeci şi cinci de mii de oşteni. O armată 
uriaşă cum rar se întâmpla prin părțile de la Dunăre. 


Meşteri de seamă porniseră la facerea podului de vase 
peste Dunăre. Marele-vizir fu întâmpinat de beilerbeiul 
Rumeliei, Hasan-paşa, care intră cu mare fală în tabără, 
ducând cu el cinci sute de robi şi patru mii de creştini 
luaţi în pradă din Ungaria. Satârgi Mehmet-paşa fu numit 
beiglerbei al Ţării Româneşti. El se înfățişă curând, 
purtând după sine vreo nouă mii de călăreți. 

Pe malul românesc şedeau la pândă iscoadele lui 
Mihai-vodă, cercetând cu grijă fiecare mişcare a lui 
Ferhat. Podul peste Dunăre înainta încet, dar sigur. 
Ordinea din tabăra turcească era fără cusur. 
Aprovizionarea cu merinde mulțumea întreaga armată. Se 
simțea peste tot mâna de fier a vizirului. Nimic nu se 
mişca fără ştirea comandantului suprem. Amenințarea 
arăta cu atât mai cumplită pentru Ţara Românească, cu 
cât Ferhat se dovedea mai stăpân peste acea imensă 
armată. 

Cae Indru îşi încheiase misiunea din Balcani. 
Datorită curierilor săi, Mihai-vodă aflase la timp despre 
solia trimisă de Ferhat hanului Ghirai. Cunoscu şi 
drumul hoardei nogailor. Banul Manta şi căpitanul Baba 
Novac îi aşteptară pe nogai la margini de pădure, cam în 
dreptul Focşanilor. Veniseră mult prea repede şi nu 
apucaseră moldovenii a pregăti ceva rezistență. Într-o 
dimineață, tătarii se pomeniră față-n față cu oştile lui 
vodă. Surpriza fu atât de mare, încât nu mai avură timp 
nici a da bir cu fugiţii, nici a se rândui de bătaie. După o 
jumătate de ceas de încleştare se rupseră unii de alţii, 
căutând scăpare îndărăt. Pierdură peste cinci mii de 
oşteni. 

Vestea înfrângerii tătarilor îl mâhni grozav pe Ferhat, 
dar din gura lui nu se auziră strigăte de ocară şi nimeni 
nu-i văzu mânia de care era cuprins. 

În vreme ce marele-vizir pregătea metodic călcarea 
Ţării Româneşti, Buzeştii, Cae Indru şi Mihai-vodă şedeau 
de taină printre sălciile de la malul Dunării, chibzuind şi 
luând unele măsuri care grăbiră sfârşitul puterii lui 


Ferhat. 

La 12 iunie, Mihai trecu Dunărea pe vase în dreptul 
Nicopolului, având alături de el vreo cinci mii de oşteni 
din vestita armată a Bucegilor. Numai tineri încercați şi 
iuți. Sprinteni la arme şi chibzuiţi la lucrările de război. 
Domnul ării Româneşti urmărea nu câştigarea unei 
bătălii, ci răsunetul ei la Constantinopol. De cum 
ajunseră la mal, oştenii porniră harță mare cu vreo 
douăsprezece mii de turci, oaste nu prea de soi, adusă de 
Ferhat pentru paza podului de vase şi pentru unele 
transporturi. Având lucrare de arme proastă, turcii se 
traseră îndărăt din tabără lăsând morți dintre ei o mie 
şase sute. Oştirea Bucegilor puse degrabă stăpânire pe 
luntrile turceşti. Să tot fi fost ca la vreo mie de bucăți. 
Românii încărcară luntrile cu bucate şi trecură Dunărea 
îndărăt, spre marea mirare a lui Ferhat, care sosi mai 
apoi cu ceva oşti alese. Chiar un comandant prevăzător 
ca el nu se gândise la asemenea îndrăzneală. 

Atât aşteptase Sinan. Oamenii lui lucrară pe lângă 
sultan, arătând că Ferhat purtase lupta folosind întreaga 
armată de peste o sută cincizeci de mii de oameni 
împotriva a patru până la cinci mii de români. Că 
pierduse lupta din nepricepere, iar pierderile turceşti 
treceau cu mult peste douăzeci de mii de morți. Din clipa 
aceea se hotărî mazilirea lui Ferhat. Oştile Siriei, 
credincioase lui Sinan, ajuns din nou mare-vizir, porniră 
ca un vârtej să-l prindă pe Ferhat. Marele comandant se 
întâlni cu ele şi-şi lepădă toate bogăţiile în faţa lor. 
Lacomi de asemenea avere uriaşă, pe care fostul 
comandant o purtase după el, ofițerii tăbărâră pe pradă, 
uitând de stăpân. Ferhat îi privi de pe un deal cum se 
încăierau pe aurul lui şi se depărtă scârbit în direcția 
munților. 

Sinan jură în fața sultanului pe căpățâna lui de 
vechi general că va spulbera armata lui Mihai-vodă. Porni 
fălos din Constantinopol cu mult alai, să ia în primire 
oştirea uriaşă strânsă de Ferhat cu atâta trudă. 


În stepa Bărăganului se statornicise o vară 
călduroasă, cu ploi mai puţine ca în alte dăți. Pământul 
crăpat de secetă respira greoi. Vegetaţia tânără se 
maturizase înainte de vreme, luându-şi culoarea galbenă, 
ca de toamnă. 

Pe drumurile de care, urmele roților se bătuseră în 
pământ cu o strălucire aparte, ca arama proaspătă. În 
răcoarea pădurilor se simțea parcă mai multă animaţie. 
Doar la vremea prânzului, când cerul se apăsa greu de 
căldură, până şi viețuitoarele cele mai sprintene se 
aşezau să lenevească în locurile unde umbra arăta mai 
deasă. Numai pe drumul dintre Bucureşti şi Giurgiu 
vietățile părăsiseră pădurile, trăgându-se în lături 
cuminţi. Lăsând la mijloc o pârtie lată de o poştă. Poate 
presimţiseră ceva. Sau le speriase mulțimea oamenilor. 

Dinspre Giurgiu se târa către Vadul Călugărenilor o 
armată uriaşă de peste o sută optzeci de mii de oameni. 
Un monstru sau un tăvălug care se rostogolea molcom, 
fără încetare. Capătul oştirii ajunsese la Călugăreni, iar 
coada ei, formată din pedestrime, abia ieşise din Giurgiu. 
Unele iscoade îl înştiințară pe Sinan că oştile lui Mihai- 
vodă s-ar afla în strâmtoarea de la Călugăreni. Marele- 
vizir nu avea timp de ocol. Acesta era drumul cel mai 
scurt spre cetatea Bucureştilor. De fapt, abia aştepta să 
dea piept cu oştile româneşti. Având asemenea armată 
nici nu putea spune că va face război cu Mihai, ci mai 
degrabă că venise să-l spulbere cu totul. Era grăbit, aşa 
cum îl ştia lumea. Drumul spre apus îi şedea în față. În 
fruntea unei asemenea armate avea de făcut doar un 
simplu marş până la Viena şi chiar mai departe. 
Supunând acele teritorii la care râvnise toată viața, putea 
apoi să se retragă liniştit. 

De partea cealaltă a Vadului Călugărenilor apăru 
cam pe la ceasurile două după prânz călărimea uşoară a 
lui Sinan. Oştenii descălecară în văzul românilor. Caii 
porniră să pască prin împrejurimi. Soldaţi vechi, pricepuţi 
în războaie, turcii nu îndrăzniră a se apropia de podul 


îngust de peste Neajlov. Cu toate că nu văzură nimic din 
oastea lui Mihai-vodă, acolo s-ar fi aflat un loc de 
capcană cum nu se poate mai bun. Sinan ostenise pe un 
deal din apropiere. Privi gânditor locurile de dincolo de 
smârcurile Neajlovului. Aflase că domnul îşi ascunsese 
oştile în pădurea de peste pod. Mihai alesese pesemne 
poziția de apărare undeva prin apropierea podeţului de 
lemn. Era cald. Ar fi putut încă să facă un ocol. În 
strâmtoarea Călugărenilor nu avea loc destul să-şi 
desfăşoare armata. Abia dacă încăpeau în front de luptă 
zece-douăsprezece mii de oameni. Căldura îl moleşise. 
Căscă şi se trase, dimpreună cu suita numeroasă, către 
locul de popas. 

Noaptea se lăsa încet. Turcii ocupaseră pe lumină de 
zi un deal împădurit. Ceva pedestrime se aşezase în 
strâmtoare, făcând unele pregătiri pentru atacul din ziua 
următoare. Şaisprezece tunuri mari fură cărate pe o 
înălțime prielnică. De acolo puteau să lovească dincolo de 
pod. Prin câteva încercări de harță, Sinan se convinse 
definitiv că domnul român va face apărare în preajma 
podului. 

Când se  statornici de-a binelea întunericul, 
unsprezece oameni ieşiră din tabăra lui vodă. Făcură ocol 
mare, purtând cu ei unele poveri. Erau vânătorii. 
Ajunseră curând între sălciile din marginea Neajlovului. 
Trecuseră până acolo prin bălți şi smârcuri cercetate de ei 
la vreme de zi. Se lăsară domol prin păpuriş, afundându- 
se uneori în apa nămoloasă până aproape de umeri. 
Costache Caravană călca în urma lui Cae înfricoşat de 
moarte. „Pe Zambilica mea, gândi el, dacă nu umblă 
lipitorile pe mine ca furnicile! În bălțile astea necălcate, 
lipitorile pot ajunge mari de-un cot. O asemenea lipitoare 
se apropie scurt de om şi-i suge o căciulă de sânge cât ai 
clipi. Au ele un fel al lor de a se apropia că nici nu le 
simți. Te pomeneşti dintr-o dată că nu mai ai sânge.” 
Rămase o clipă locului, înspăimântat. Chirilă, care venea 
în urma lui, se împiedică de el. 


- Ce s-a întâmplat? îl întrebă în şoaptă vânătorul. 

- E de rău! Auzi, Chirilă, lipitorile văd noaptea? 

- De unde dracu’ să ştiu eu? Hai, dă-i drumul 
înainte! 

- Nu mai pot merge. Am rămas fără sânge. 

- Atunci, întoarce-te! 

— Ai căpiat, săracu' de tine! Cum o să mă întorc 
singur-singurel cu o baltă de lipitori pe mine? 

Puțin după miezul nopţii, ajunseră pe malul dinspre 
turci. Se mişcau domol printre tufele mari, către 
înălțimea pe care se aflau rânduite frumos cele 
şaisprezece tunuri. Două străji şedeau de vorbă pe o 
buturugă, la câţiva paşi departe de tunuri. Dincolo de 
tunuri dormeau vreo treizeci de oşteni. Cae şi Chirilă se 
ridicară pe buza înălțimii şi priviră o vreme nehotărâți. 
Întunericul scăzuse mult. Noaptea era deosebit de 
limpede. Cele două străji stăteau cu fața spre ei. Dacă ar 
fi încercat să înainteze, străjile i-ar fi văzut cu siguranţă. 
Cuţitele lor puteau nimeri bine până acolo, dar un țipăt 
de moarte ar fi ridicat în picioare o mulțime de turci. 
Făcură amândoi un ocol mare târându-se pe buza 
ridicăturii. Ajunseră curând la oştenii care dormeau. 
Dincolo de ei, doar la cincizeci de paşi, se vedea limpede o 
mulțime de corturi. Trecură târâş printre cei care 
dormeau. Se temură amândoi doar de un singur lucru: să 
nu se afle printre cei care dormeau pe înălțime oşteni 
care intrau în luptă pentru prima oară. Asemenea oameni 
nu pot închide ochii toată noaptea. În schimb, veteranii 
dorm în noaptea premergătoare atacului ca nişte prunci. 
Străjile se  mutaseră între timp de pe buturugă, 
rezemându-se cu spatele de țeava unui tun. Costache 
scoase fruntea peste buza ridicăturii şi-şi căută prietenii. 
În spatele străjilor se ridicară două umbre. Cuţitele 
fulgerară scurt. Străjile făcură unele gesturi dezordonate, 
dar mâinile vânătorilor lucraseră iute, prinzându-i strâns. 

Trecu un sfert de ceas. De sub tunuri scăpărară 
nişte amnare. Noaptea era calmă. Parcă tristă şi 


apăsătoare, cu toată lumina ei. De pe mica înălțime 
izbucni pe neaşteptate o flacără uriaşă, urmată de unele 
explozii, care se auziră până departe. Cele şaisprezece 
tunuri mari nu mai erau bune de nimic. 

Se apropiau zorile. În cortul lui Sinan intrară pe 
rând, cu temenele adânci, marii comandanți Satârgi- 
Mehmet-paşa, Hasan-paşa, Segban-başi, Caraiman-paşa, 
Heider-paşa, beiul de Sivas - care conducea oştile Siriei —, 
şi Husein, beiul Nicopolului.  Marele-vizir îi privi 
încruntat. Era mânios cum nu-l mai văzuseră de mult. 
lar când îl zări pe Segban-başi - comandantul artileriei —, 
Sinan îl ocări cumplit: 

- Pentru cele şaisprezece tunuri pierdute am să pun 
să te gâtuie de îndată ce vom sfârşi lupta, fiu de cățea! 

- Mai am încă nouă turnuri la fel de bune, pe care le 
voi urca acolo, îndrăzni Segban. 

— Pe celelalte de ce nu le-ai păzit? 

- Le-am păzit, luminăţia-ta. Am avut acolo de pază 
treizeci din cei mai buni tunari. Aud că Mihai-vodă ar 
avea nişte slujitori care umblă ziua-n amiaza mare fără să 
fie văzuți de ochii oamenilor. 

Sinan tăcu. Auzise şi el multe lucruri despre 
vânători. Le simțise puterea în iarnă, când pierduse din 
cauza lor peste trei mii de oşteni, şi tot vânătorilor avea 
să le mulțumească pentru pierderea viziratului. Numai 
asemenea oameni ar fi putut intra printre tunurile lui 
Segban. 

- Mihai-vodă va mai fi domn până mâine dimineață. 
Aud că armata lui ar număra cam la treizeci de mii de 
oşteni. Noi avem o sută optzeci de mii. Oamenii lui sunt 
de adunătură. Ai noştri sunt încercaţi în zeci de războaie. 
Am putea merge spre Bucureşti făcând un ocol ceva mai 
mare, căutând vaduri bune de trecere peste Neajlov. Ar fi 
o greşeală de neiertat. Oştile valahilor ne-ar sta mereu în 
spate. Vom termina cu ei aici. Tu, Hasane, vei cerca să 
treci bălțile mai jos de pod. Îţi dau cincisprezece mii de 
ieniceri, Caraiman! 


— Ascult, luminăţia-ta. 

- Vei trece apa din sus pe pod. Îți dau cincisprezece 
mii de spahii. Satârgi! 

— Aici, luminăția-ta. 

- Tu vei sta lângă mine! Aşază oamenii pe grupuri de 
câte douăsprezece mii! Când va obosi un grup, îl vom 
înlocui cu altul, din mers. Trebuie să răzbim peste pod. 
Segban! 

— Aştept, luminăţia-ta. 

— Urci nouă tunuri pe înălțimea aceea! Atenţie să nu 
loviți podul! Avem nevoie de el. Aşezi treizeci de tunuri 
mici din jos pe pod şi alte treizeci mai sus de pod! Cu 
atâtea guri de foc trebuie să răzbim degrabă. Acum 
plecați! Se apropie zorile. 

La margine de pădure, Mihai-vodă îşi adună 
comandanții. Zâmbea. Zile întregi fusese încruntat. Avea 
acum puterea să zâmbească în asemenea clipe. Nimic din 
vocea lui nu arăta îngrijorare. 

— Király! 

— Porunceşte, măria-ta! 

— Avem şaptesprezece tunuri. Sinan va încerca 
năvală mare peste pod. Aşază treisprezece tunuri între 
copacii din dreapta! Atenţie să nu loviți podul! Numai aici 
ne putem bate cu marele-vizir. Sinan e un general mare. 
Ştie să se bată. Va încerca să ne hărțuiască prin bălți. 
Pune două tunuri mai sus de pod şi două mai jos! Cocea! 

- Porunceşte, măria-ta! 

— Avem şaptesprezece mii de oşteni. Turcii au o sută 
optzeci de mii. Va trebui să le facem față. lei două mii de 
oşteni şi aperi malul mai jos de pod! Manta! 

— Porunceşte, măria-ta! 

— Ai două mii de oşteni. Apără malul din sus de pod! 
Preda! 

— Aici sunt, măria-ta! 

— Oştile Bucegilor numără opt mii de oameni. Rămâi 
cu patru mii în pădure! Kirâly, ai cinci mii de oameni. 
Două mii vor sta la prima tocmeală de arme cu turcii! Trei 


mii rămân cu Băicoianu în pădure! Noi i-am mai bătut pe 
turci. Îi vom bate şi azi! 

Soarele se ridica domol peste bălți. Se lăsase o linişte 
ca în preajma furtunii, când întreaga natură parcă îşi ține 
respiraţia. Pe coaja unui copac răsturnat se târa un melc. 
În urma lui rămânea o dâră subţire, albicioasă şi 
strălucitoare. 

Mihai ieşi din pădure. Se opri pe o mică înălțime, 
înconjurat de boieri. Era măreț în lumina dimineţii. Înfipt 
în şaua calului său voinic, părea turnat în bronz. Cămaşa 
de zale de pe pieptul lui larg sclipea în bătaia soarelui. 

Tunurile lui Segban porniră să sloboadă foc. Erau 
primele salve de încercare şi poate chiar semnul lor de 
atac. Puhoiul turcilor se urnea domol către pod. Caii se 
aliniau în formaţie, mergând la pas. Împrejur se ridica o 
pulbere deasă. Mai sus şi mai jos de pod, turcii ieşiseră 
din spatele copacilor şi aruncau scânduri peste bălți. În 
fața podului, Kirâly îşi rândui cam la două mii de oşteni 
îmbrăcaţi în alămuri multe. În spatele lor, patru mii de 
tineri din armata Bucegilor îşi domoleau caii nervoşi cu 
vorbe drăgăstoase. Tunurile turcilor porniră să bată din 
toate părțile. O sută de transilvăneni începură harța la 
mijlocul podului. După ceva tocmeală uşoară de arme, 
Satârgi porni  năvalnic să forțeze trecerea, cu 
douăsprezece mii de oameni. În fața puhoiului, 
transilvănenii nici nu se clintiră măcar. Abia după vreun 
sfert de ceas, oamenii lui Kirâly porniră să se retragă pas 
cu pas, fără să-şi strice vreo clipă formația. Păreau legaţi 
unii de alții. Turcii trecură podul şi crezură dintr-o dată 
că au câştigat bătălia, mai uşor decât se aşteptaseră. 
Mihai-vodă ridică mâna. Tunurile lui Király bătură 
năprasnic dincolo de pod, rupându-i pe cei care trecuseră 
de cei care încercau să se apropie. Atunci intrară în luptă 
cei patru mii de oşteni din armata Bucegilor. Se năpustiră 
atât de vijelioşi peste turci, încât îi rupseră în grupuri 
mici. Sinan văzu pericolul şi-l trimise pe Satârgi cu 
douăsprezece mii de ieniceri să treacă podul cu orice preț. 


Prea târziu: cei din fața oştirii Bucegilor dădură dosul şi 
se izbiră de oamenii lui Satârgi, chiar în locul în care 
împroşcau tunurile româneşti. Căzură mulți dintre 
oamenii vizirului, dar şi între românii de la pod se făcu o 
spărtură. Tunurile lui Segban aflate pe acea mică 
înălțime loveau numai în plin. Mihai văzu primejdia şi 
mută oştile ceva mai jos de pod. Doar ca la vreo mie de 
tineri se avântară de partea turcească. Turcii îi lăsară să 
treacă podul, fiind convinşi că-i vor mătura iute din 
drumul lor. Două sute dintre români se rupseră spre 
stânga, şi până să se dezmeticească Segban-paşa, 
ajunseră pe mica înălțime, unde în jurul celor nouă 
tunuri nu se afla gloată prea mare. Trei dintre tunuri fură 
aduse în grabă pe partea românească. Celelalte şase erau 
mult prea grele. Tinerii atacatori le traseră până pe buza 
înălțimii, iar de acolo le năpustiră în balta de la piciorul 
colinei. Pierderea celor nouă tunuri mari şi a celor 
şaisprezece din noaptea trecută îi descumpăni rău pe 
turci. Fu un moment de răgaz dinaintea mâniei lui Sinan. 
Oştile din pădure se schimbară cu cele de la pod. 
Tunurile lui Kirâly făceau prăpăd mare. Din sus de pod, 
pe partea lui Manta, câteva mii de turci răzbiră prin bălți. 
Pericolul începu să crească, mai ales că din jos de pod 
Cocea nu mai putea face față multă vreme cu cei două 
mii de oameni pe care-i comanda. Sinan simţi că victoria 
nu mai poate să-i scape şi forță trecerea podului 
trimițând în foc val după val, din oştile lui cele mai bune. 
Mihai scoase rezervele din pădure. Lupta ţținu 
schimbătoare încă vreo trei ceasuri. Apoi se mutase pe 
partea românilor. Oştile lui Mihai se rupeau încet de turci 
şi se trăgeau către adăpostul pădurii. Abia în clipa aceea 
trecu Sinan în fruntea ienicerilor, socotind că venise 
momentul hotărâtor. Transilvănenii din fața lui se 
rupseră în pâlcuri mici, neputincioase. Câteva mii de 
ieniceri înconjurară tunurile lui Kirâly. Viteazul ungur 
lăsă tunurile şi porni în fruntea a vreo patru sute de 
oameni către puhoiul care se scurgea de pe pod. Ce 


încerca el era moarte sigură. Mihai-vodă nu se clintise 
până atunci. Cuprinse dintr-o rotire a ochilor întreaga 
zonă de luptă. Peste tot se zăreau numai turbane şi 
fesuri. Trase de la şaua calului barda lui mare. În spate 
se auzi un zăngănit scurt. Oamenii lui vodă se aplecară 
pe cai, cu armele pregătite. Erau ultimele rezerve. Cam la 
vreo cinci sute din cei mai buni oameni din armata 
Bucegilor. De o parte şi de alta a domnului, vânătorii îşi 
mânau caii intrând pentru prima oară în luptă. Ajunseră 
la pod în aceeaşi vreme cu vitejii lui Kirâly. Cele două 
grupuri se uniră între ele. Înaintau năvalnic în rândurile 
turcilor asemenea unui burghiu. Pe de lături se făcuse 
pârtie. Barda lui vodă fulgera scurt. Domnului i se 
zbârlise barba stufoasă, ochii îi erau roşii şi răi. Glasul lui 
întrecea bubuitul tunurilor. Ajunseră să calce pe pod. 
Caraiman-paşa le ieşi în față. Ridică iataganul deasupra 
domnului, dar barda se abătu grea peste iatagan. Brațul 
cu iatagan cu tot zbură într-o parte. Din gâtul lui 
negricios țâşni un şuvoi de sânge. Sinan se afla cam la 
jumătatea podului. Săltă amândouă pistoalele spre vodă. 
Cuţitul lui Cae îi nimeri calul între ochi. Animalul se 
ridică în două picioare, orbit de durere, şi se prăbuşi în 
mlaştină, dimpreună cu stăpânul. În rândurile turcilor se 
auzi un strigăt de groază. Hasan-paşa, care tocmai se 
pregătea să intre în luptă, dădu dosul, înspăimântat. Se 
iscă învălmăşeală dincolo de pod. Izbiți din coastă şi din 
spate, ienicerii şi spahii urmară pilda deliilor, prăvălindu- 
se îndărăt. Călcându-se unii pe alții. Vodă ajunse pe 
neaşteptate între corturile turcilor. Steagul cel verde al 
sultanului căzu în mâinile lui Ducu. Văzând asemenea 
prăpăd, Satârgi-paşa se năpusti, în fruntea a două până 
la trei mii de ieniceri, să apere steagul. Lupta se înteți din 
nou, chiar printre corturi. Mihai-vodă se pomeni răzlețit 
de ai lui. Un pedestraş rătăcit în locul acela îl împunse pe 
vodă cu sulița între coaste. Mihai lăsă barda şi apucă 
sulița cu amândouă mâinile. Cae se afla departe, la mai 
bine de treizeci de paşi. Cuţitul lui zbură prin aer şi se 


înfipse adânc în spinarea pedestraşului. Vânt Sălbatic îl 
purtă ca o nălucă spre domn. De două ori lovise Husein- 
paşa cu iataganul spre gâtul domnului. De două ori vodă, 
lipsit de arme, se aplecă, scăpând ca prin minune. A treia 
oară, Husein rămase cu brațul ridicat la mijlocul 
drumului. Cuţitul lui Chirilă i se înfipsese în gât, până la 
plăsele. Vodă se prăvăli de pe cal în aceeaşi vreme cu 
Husein. Abia atinse pământul, şi se ridică, învingându-şi 
slăbiciunea. Cae sări din şa, cu gândul să-l sprijine. În 
clipa aceea, un turc înalt şi slăbănog, despre care se află 
mai târziu că era comandantul trupelor siriene, ridică 
pistolul spre domn. Cae Indru se aruncă dinaintea lui 
vodă şi primi focul în piept. Apoi, corturile şi malul 
Neajlovului se răsturnă pe o parte, în rotiri scurte. Cerul 
se lăsă dintr-o dată mai jos, iar pământul porni să se 
legene uşor. Pentru ultima oară cuțitul tânărului se 
avântă prin aer ca o săgeată, iar comandantul oştilor 
Siriei se prăvăli de pe cal. Mihai-vodă îl prinse pe Indru în 
brațele lui mari tocmai la vreme. Cae păru să se 
dezmeticească o clipă. Încercă să zâmbească, dar numai 
ochii îi luciră, ca jăraticul. Îl privi pe domn parcă de 
departe şi reuşi să bolborosească: 

- Unchiule, se pare că am câştigat bătălia. 

Mihai-vodă tresări puternic. Îl privi lung şi-i mângâie 
fruntea. Dar tânărul nu mai simți mângâierea bunului 
său unchi. 

Amurgul se lăsa domol. Oştile turceşti se adunau cu 
acea dezordine pe care o aduce înfrângerea. În tabăra lui 
vodă începură numărătorile. Domnul Ţării Româneşti se 
afla întins în cortul său. Felcerul îi oblojise rana dintre 
coaste, arătând destul de îngrijorat. leremia Băicoianu 
anunţă lui vodă vizita marelui cancelar al Transilvaniei. 

— Să intre! se auzi vocea puternică a lui Mihai. 

- Sper că rana măriei-tale nu e prea adâncă, se 
înclină lojica. 

- Nu. Putea să fie mai rău. Dar asta nu mai are 
importanță pe lângă cele întâmplate azi. 


Cancelarul îi privi cu atenție fața crispată de 
suferință. Era atâta deosebire între omul acesta aspru la 
vorbă şi cu inima caldă, şi Sigismund, de la care te 
aşteptai în orice clipă la un lucru neprevăzut! Nimic din 
vorbele domnului şi din purtarea lui nu arăta că se 
câştigase o victorie atât de strălucită împotriva turcilor. 
Era acolo în jurul lui vodă o atmosferă de calm şi linişte 
de parcă tot ce se întâmplase fusese absolut normal şi 
firesc. Sigismund s-ar fi împăunat în fel şi chip cu 
asemenea victorie. 

-— Aud că eşti gata de plecare, domnule cancelar. 

- Cu voia măriei-tale, aşa va fi. Voi povesti 
principelui toate câte s-au petrecut azi. 

- Nu e destul! rosti domnul învingându-şi durerile. 
Turcii au fost bătuți azi, dar sunt încă puternici. Mâine 
vor încerca din nou să treacă Neajlovul. Sinan a pierdut 
oşteni cât în trei bătălii. E şi el rănit. Dar am pierdut şi 
noi mulți oameni. Dacă principele s-ar afla aici numai cu 
zece mii de oşteni, în două zile i-am duce pe turci din 
urmă cu bățul de-a lungul Balcanilor. Multe promisiuni 
am primit de la principe, de la împăratul Rudolf şi de la 
alții. Dar de luptat, am luptat singur. În noaptea asta, în 
loc să am oşti destule şi să gonesc după turcii învinşi, va 
trebui să încep retragerea spre munți. Când s-a mai 
pomenit, domnule cancelar, ca un învingător să fugă din 
fața învinsului? Sigismund se ține de petreceri în loc să 
fie lângă noi pe câmpul de luptă. Dacă pierdem noi, va 
pierde şi el. În câteva săptămâni, turcii vor face doar o 
plimbare prin frumoasele ținuturi ale Transilvaniei. 
Principele se arată a nu fi omul care i-ar ţine în loc. Vom 
încerca noi să-i batem în munți. Să-i spuneți toate astea 
lui Sigismund. Mi-ar fi plăcut să mai rămâneți cu noi, 
domnule cancelar. Am fi călătorit împreună. 

- Îl rog pe măria-ta să mă ierte! Niciodată nu am fost 
grăbit ca acum. Viața singurului meu prieten e în mare 
primejdie. 

- Nu înțeleg. Cine e acel prieten? 


- Domnul Cae Indru, nepotul măriei-tale. 

- Nepotul meu? Glumiţi, domnule cancelar, se 
încruntă vodă. 

- Nu mi-aş îngădui asemenea glume. 

- Am crezut că aiurează când a căzut, zise domnul 
mai mult pentru sine. Nu. Nu e cu putință. Doar îmi 
cunosc nepoții. 

- E fiul fostului domn şi frate al măriei-tale, Petru 
Cercel. 

Ochii domnului străluciră ciudat. 

- De unde ştii domnia-ta atâtea lucruri? 

Cancelarul zâmbi aspru. 

- Sunt cancelar, măria-ta. Sunt bogat şi sunt 
prietenul domnului Indru. 

Felcerul îi făcu semn lui lojica să se retragă. Domnul 
se îngălbeni dintr-o dată. Deci, rana lui era mult mai rea 
decât lăsa el să se vadă. 

Înserase. Prin câmpia Bărăganului se mişca iute o 
trăsură purtată de şase cai de rasă. Pe o targă bine 
înțepenită de pereții laterali ai trăsurii se legăna domol 
Cae Indru. Cancelarul lojica veghea lângă el, dus pe 
gânduri. Uneori, tresărea. I se părea că respirația uşoară 
a omului de pe targă se oprise. În faţa trăsurii călăreau 
Costache Caravană, Chirilă Zece Cuţite, Ducu cel Iute, 
părintele Grasa, Tufănel, Toroipan, Găluşcă şi Ciripoi. În 
spatele trăsurii îşi mânau caii douăzeci de oşteni de-ai 
principelui. Vânt Sălbatic, acel minunat armăsar al lui 
Cae, se ținea slobod după caii celor din față, cătând din 
vreme-n vreme în dreapta şi-n stânga, parcă mirat. 
Uneori, se repezea printre caii vânătorilor, adulmecând. 
Apoi se domolea şi se târa încet mai departe. 

Convoiul făcea popasuri scurte. Felcerul lui Iojica 
observa feşile rănitului şi clătina din cap a neputinţă. 
Făcură ocol mare. Cetatea Bucureştilor rămase undeva 
departe în stânga. Ar fi fost mai nimerit să oprească, dar 
nu era chip. Doar doi oameni erau în stare să facă o 
minune cu rănitul. Zimermann, felcerul principelui, şi 


Stela Cristu. Sile Adormitu plecase ca un vârtej să-i 
înştiințeze. Dar drumul era lung. Numai mergând în 
întâmpinarea lor s-ar fi putut scurta acel timp atât de 
prețios. Oare va rezista Cae Indru până atunci? 

Se lumina de ziuă. Convoiul trecuse de Ploieşti şi se 
apropia de munți. Drumul devenise mai aspru. 
Hurducăturile se arătau înspăimântător de mari. 
Cancelarul ațipise. Pe fața lui Cae stăruia aceeaşi paloare, 
care-i îngrijora pe toţi. Vânătorii se rupeau pe rând din 
fața convoiului şi se apropiau de trăsură. Apoi se 
întorceau fără să scoată o vorbă. Căldura moleşitoare se 
mai domolise. Aerul devenise mai aspru, purtând în el 
acea mirosnă dulce de brad. 

* 

Când deschise ochii Cae Indru, era într-o dimineață. 
Prin perdelele odăii, trase la o parte, năvălea soarele. 
Lumina zilei îi lovi ochii ca două pumnale ascuțite. Îi 
închise cu greutate. Simțea o durere violentă în pleoape. 
O mână delicată, parcă mai mult o părere, îi mângâia 
fruntea. Deschise ochii din nou. Deasupra lui şedea 
aplecat un bărbat slăbănog, cu nasul ascuţit ca un plisc 
de uliu. Ceva mai încolo, Ştefan Iojica, arăta ca un tablou 
depărtat. Nasul ascuţit dispăru de lângă fața tânărului. 
Cae simţi din nou pe frunte mângâierea aceea uşoară. 
Urmări mâna fără grabă, mutându-şi privirea încet. Fu 
prima lui tresărire. Fața Stelei Cristu îi apăru la început 
neclară. Apoi, privirile lui se limpeziră atât de bine, încât 
putu descoperi până şi lacrimile care erau gata să 
coboare pe fața palidă a fetei. 

- Asta bun! Foarte bun! rosti omul cu plisc de uliu. 

De sub fereastra casei se auzi vocea lui Ciripoi: 

- O facem lată! Să mor dacă n-o facem lată! 

- Hei, Ciripoi, învață să vorbeşti, nătărăule! strigă 
Tufănel. 

Glasurile vesele se curmară brusc. Cineva închise 
fereastra. 

Pe o bancă aşezată printre boschetele multe, 


baroana Maria-Florența de Szentivâni discuta în gura 
mare cu Costache Caravană. Cele o sută douăzeci de 
ocale ale simpaticei doamne luau parte la discuţie 
scuturându-se în fel şi chip. Viteazul Costache Caravană 
- omul care dăduse piept la viața lui cu sumedenie de 
duşmani, cu lipitorile din bălțile Călugărenilor şi cu 
sluțenia Zambilicăi —, se trăgea îndărăt centimetru cu 
centimetru, ca în fața unei primejdii căreia nu-i putea 
face față. 

- Am alergat încoace într-un suflet, domnule 
Caravană, se auzi glasul aspru al baroanei. Credeam că şi 
domnia-ta eşti pe moarte. Eu nu mă dau în vânt după 
bărbaţi, chiar dacă sunt oameni chipeşi ca domnia-ta. Îmi 
place, în schimb, vitejia. I-ai bătut, domnule, pe turci. 
Lasă, nu mă întrerupe! Ştiu eu ce spun. Eram sigură că 
nu vor trece peste domnia-ta. Lasă-mă, domnule, să te 
îmbrățişez cu toată admiraţia noastră! 

Costache nu se temu de admirația fățişă a baroanei, 
ci numai de brațele ei, care se destinseră ca două țevi de 
tun. Încercă o mişcare de retragere strategică. Prea târziu. 
Braţele îl prinseră ca într-o menghină. Costache se pierdu 
cu un oftat între dantelele doamnei, şi ultimul lui gând fu 
îndreptat spre Zambilica. Spre acel cal dat naibii, care-l 
scăpase din atâtea pericole. Dar Zambilica, aflat la câțiva 
paşi, nu consideră că stăpânul s-ar găsi în cine ştie ce 
situație grea şi-şi văzu de treabă, apucând cu buzele lui 
urâte o porție mare de iarbă fragedă. 


